
Táto kniha je s láskou venovaná
 všetkým mojim čitateľom, tým, s ktorými som sa zoznámila,
 i tým, ktorých nepoznám, no najmä tým, ktorých milé listy
 mi jednostaj prichádzajú.

Arvid a Meredith Sogard Gafkjenovci si zaslúžia 
moju osobitnú vďaku, lebo ich spomienky
 na Alamo v Severnej Dakote ma podnietili
 napísať túto knihu.

Kapitola 1

1917

Linnea Brandonbergová sa pri rytmickom klepote kolies vlaku oddávala bizarnému rojčeniu. S obdivom pozerala na svoje krásne topánky. Hoci opätky dodávali jej výške len tri centimetre, robili ju oveľa staršou, zrelšou.

Na stanici ju bude čakať fešácky školský inšpektor pri elegantnej bričke s čistokrvným koňom v záprahu…

„Slečna Brandonbergová?“ spýta sa sýtym, kultivovaným hlasom. Po tvári mu preletí očarujúci úsmev, keď sníme klobúk a odhalí vlasy farby raže pri západe slnka.

„Pán Dahlľ‘

„K vašim službám. Veľmi sa tešíme, že ste konečne prišli. Ach, dovoľte, vezmem vám kufor. A teraz opatrne!“ napomína ju a pestovanými rukami s dlhými prstami jej pomáha nasadnúť do bričky.

„Po ľavej strane vidíte budovu našej novej opery. Dúfam, že pri najbližšej príležitosti ju spolu navštívime.“

‚Ach, opera!“ lapá dych ako pravá dáma a položí si ruku na srdce.

„Nezazlievajte mi moju bezočivosť, no musím vyjadriť obdiv nad vaším vkusom, čo sa oblečenia týka. „ Súhlasným pohľadom prebehne po jej úzkych topánkach, nových vlnených šatách a prvom dámskom klobúku v jej živote.

„Slečna Brandonbergová?“ vytrhol ju zo snenia hlas sprievodcu. „Najbližšia zastávka je Alamo v Severnej Dakote.“

„Ach, ďakujem,“ usmiala sa naňho.

Dotkol sa šiltu modrej čapice, uklonil sa a odišiel.

Za oknom sa odvíjala préria, rovná a nekonečná. Po meste ani vidu, ani slychu. Srdce sa jej rozbúšilo od očakávania. Pohyb, akým si naň priložila ruku, vôbec nebol teatrálny. Alamo znamenalo pre ňu len miesto na mape. Čoskoro sa stretne s ľuďmi, ktorí sa stanú súčasťou jej každodenného života: žiaci, priatelia, azda aj dôverníci. Každá tvár bude pre ňu úplne neznáma. Veľmi si želala, aby tu poznala aspoň jedného človeka. Čo len jedného, jedinkého.

Roztrasenými prstami si zapla sponky a upevnila ihlicu na klobúku, prihladila sukňu a sebavedome pozrela na topánky.

Vlak zastal. Keď vystúpila, obzerala sa po dakom, kto by spĺňal jej predstavu školského inšpektora. Na peróne stál však iba jeden muž. Podľa jeho oblečenia usúdila, že nie tohto čaká. Možno je to otec ktoréhosi žiaka. Placho sa naňho usmiala. Muž si ju nevšímal, stál s rukami zastrčenými do vreciek.

Linnea si dodala odvahy, vošla do staničnej budovy a prihovorila sa železničiarovi, ktorý za okienkom horlivo vyťukával morzeovku.

„Prepáčte, pane. Mám sa stretnúť s pánom Frederikom Dahlom. Poznáte ho?“

„Áno. Ešte som ho tu nevidel. Sadnite si, zaiste sa čoskoro ukáže.“

Zovrelo jej žalúdok. Čo teraz?
Rozhodla sa, že počká vonku. Zastala čo najďalej od farmára a kufor položila na zem. Čas plynul, no nikto neprichádzal. Pristihla farmára, že si ju nenápadne prezerá. Potom uprel zrak na vlak.

Theodore Westgaard sa díval na schodíky vlaku, čakal, že po nich zíde nový učiteľ. Vystúpilo z neho však len toto mladé dievča, čo sa hrá na dospelú v matkinom klobúku a topánkach. Ukradomky ju pozoroval. Odhadol ju na šestnásť. Bojí sa vlastného tieňa, hoci dúfa, že si to nikto nevšimne. Chutné dievča, hoci ten klobúk s vtáčími krídelkami je smiešny. Mala by mať ešte vrkoče a nosiť obuv na nízkom opätku.

Westgaarda prekvapilo, že z vlaku nikto iný nevystúpil, no sprievodca predsa zdvihol schodíky, vtiahol ich do vlaku, vyklonil sa z dvier a dal pokyn rušňovodičovi na odchod.

Ten mestský fičúr Nemá ani potuchy, aký drahocenný je čas roľníkovi, keď je žatva v plnom prúde!

V Alame sa neprenajímajú koče ani kone. Ako inak sa nový učiteľ dostane na farmu, keď pricestuje neskorším vlakom? Musí naňho počkať.

Dievčina vyplašená pozerala na rozzúreného farmára a už-už otvárala ústa, že sa ho čosi spýta, no rozmyslela si to.

Westgaard sa nezvykol prihovárať cudzím dievčatám. No táto má slzy na krajíčku. „Príde si po vás niekto?“ vyzvedal.

„Áno. Zdá sa však, že sa oneskoril,“ povedala zúfalo.

„Nuž, aj ja tu čakám na istého chlapíka, volá sa L. I. Brandenberg.“

„Ach, vďakabohu!“ zvolala dievčina a tvár sa jej rozjasnila. „Tá učiteľka som ja.“

„Vy?“ obrátil sa k nej posmešne. „To je vylúčené. L. I. Bran-donberg je muž!“

„Nie je… vlastnej nie som.“ Nervózne sa zasmiala, no nezabudla na dobré spôsoby a podávala farmárovi ruku. „Volám sa Linnea Irena Brandonbergová a ako vidíte, som žena.“

Prezrel si ju od hlavy po päty a pohŕdavo odfúkol.

Linnea zrumenela, no naďalej tvrdohlavo vystierala k nemu ruku. „S kým mám tú česť?“ spýtala sa.

Farmár jej ruku nepodal. „Moje meno je Westgaard a nepripustím, aby sa v mojom dome usídlila akási ženská\“ zareagoval nezdvorilo. „Naša školská rada prijala L. I. Brandonberga v domnení, že ide o muža.“

Takže toto je Theodore Westgaard. V jeho dome ju mali ubytovať a poskytovať jej stravu. „Ľutujem, že som spôsobila omyl, pán Westgaard. Nemala som to v úmysle.“

„Vraj nie! Čo je to za ženu, čo sa podpisuje iniciálkami L. I. a menom bez ženskej koncovky?“

‚Azda dajaký zákon zakazuje ženám podpisovať sa právoplatnými iniciálkami?“ nazlostila sa Linnea.

„Nie je, hoci by mal byť! Dievčatká ako vy sa zrejme už dovtípili, že školská rada by radšej prijala muža, preto sa vykrúcajú.“

„Nechcela som nikoho podviesť! Vo všetkých dokladoch som uviedla…“

Premeriaval si ju a odhadoval, ako dlho vydrží takéto útle stvorenie, keď jej do tváre zafúka mrazivý severozápadný vietor z Aljašky a bude ju bodať pichľavý studený sneh. „Trvám na svojom,“ zamrmlal nesúhlasne. „Nechcem v dome ženu\“
„Ubytujem sa teda u niekoho iného.“

„U koho? Nikto iný tu nie je. Vždy sme mali iba učiteľov. Dávali ich k nám, lebo sme najbližšie k škole. Neďaleko nej býva už len môj brat John, ten je však starý mládenec. Ubytovanie uňho neprichádza do úvahy.“

„Čo sa teda podľa vašej mienky má stáť so mnou, pán Westgaard? Necháte ma stáť na peróne?“

„Nestrpím pod svojou strechou nijakú ženskú!“ pozeral na ňu zamračene spod striešky klobúka.

„Odvezte ma teda aspoň k niekomu menej bigotnému, kto ma prijme do domu, kým na vás nepodám žalobu na súde!“

„Vraj žalobu na súde! No dobre, dobre. Prestaňte jačať, slečinka. Vyložím vás u Oscara Knutsona. Nech si robí s vami, čo chce. Je predseda školskej rady, načo má brať plat zadarmo!“

„Volám sa slečna Brandonbergová, neoslovujte ma slečinka!“

„Dobre, že mi to pripomínate.“ Odvrátil sa od nej a vykročil. Linnea v duchu zúrila. Vyložím vás u Oscara Knutsona!
Tvrdá realita nespĺňala jej romantické sny. Nečakala ju elegantná brička s čistokrvným koňom v záprahu. Pred stanicou stál sedliacky voz, do ktorého boli zapriahnuté dva svalnaté kone pochybného pôvodu. Viezli sa cez najsmutnejšie mestečko, aké kedy videla. Naozaj snívala o opere? Jediným kultúrnym zariadením jej pripadala kombinácia obchodu s rozličným tovarom a poštou. Najpôsobivejšie boli sklady obilia pri trati. Zbadala aj dve predajne s poľnohospodárskym náčiním, dva bary, jednu reštauráciu, obchodný dom, hotel, banku, lekáreň a holičstvo.

Klesala na duchu.

Westgaard civel rovno pred seba. Opraty držal prstami tučnými ako párky, kožu na rukách mal ako starý Indián. Ani jeden z nich neprehovoril.

Viezli sa niekoľko kilometrov na západ, potom sa zvrtli na juh. Okolie bolo všade rovnaké. Nedohľadné lány vlniaceho sa zlata. A tam, kade prešli žacie stroje, šíre pokosené polia.

Po pol hodine Westgaard zatiahol na dvor farmy, ktorá vyzerala presne tak ako ostatné: ošarpaný dom so stromami naklonenými mierne na juh či juhozápad, stodola lepšie udržiavaná než obydlie, štvorcové a pravouholníkové sýpky, šesťuholníkové silá. Jedinou príjemnou budovou týčiacou sa nad všetkým bol pomaly sa krútiaci a tíško vzdychajúci veterný mlyn.

Z domu vyšla žena, zastrkávala si vlasy do uzla na šiji a usmiala sa.

„Ahoj, Theodore! Čo tu robíš? Nazdala som sa, že si šiel do mesta po nového učiteľa.“

„Toto je on, Hilda. A nosí topánky s vysokými opätkami aj klobúčik s vtáčími krídelkami.“

Ako sa opovažuje vysmievať z jej oblečenia, rozzúrila sa Linnea.

Hilda podišla k vozu, zatienila si oči dlaňou a lepšie sa prizrela. „Vraj toto je on! Uťahuješ si zo mňa, Theodore!“ zasmiala sa a spľasla ruky.

Westgaard ukázal prstom na Linneu. „To ona si vystrelila z nás! Je to L. I. Brandonbergová.“

Linnea sa naklonila a podávala ruku Hilde Knutsonovej. „Teší ma. Som Linnea Irena Brandonbergová.“

Manželka predsedu školskej rady stisla podávanú ruku, ako by si ani neuvedomovala, čo robí. „Je to žena,“ poznamenala zarazená. „Oscar prijal ženu!“

„Oscar zamestnal dievča oblečené v matkiných šatách,“ zasmial sa Westgaard posmešne. „Ja ju do domu nevpustím!“

„Prečo nie? Veď učitelia vždy bývajú u teba. Kde inde by našla prístrešie?“

„Neviem, no u mňa rozhodne nie. Preto som prišiel za Oscarom. Kde je?“

„Ktovie? Ráno sa pustili do raže na západe. Nevedno, kde je teraz. Z cesty ho uvidíš.“

„Pohľadám ho, no dievča nechám tu.“

„To nemôžeš. Vieš, že nemám voľnú izbu. Musela by som ju dať dokopy s deckami. Vezmi ju ty, Theodore.“

„Nie! Ženu v dome nechcem!“

Linnea sa urazila. Každý ju len odstrkuje. „Prestaňte!“ vykríkla. „Odvezte ma späť do mesta! Ak ma tu nikto nechce, nastúpim do najbližšieho vlaku…“

„Nemôžem vás odviezť naspäť!“

„Vidíš, čo si urobil, Theodore? Urazil si jej city.“

„Akože ja? Prijal ju Oscar. A nám navravel, že nový učiteľ je muž!“

„Vybav si to teda s Oscarom.“ Potľapkala Linneu po ruke. „Theodora neberte vážne. Nájde pre vás dajaké miesto. Je nervózny, lebo by mal byť na poli, pšenica dozrela. A ty, Theodore, sa postaraj o túto mladú dámu, ako si sľúbil.“

Porazenému Westgaardovi nič iné nezostávalo, len sa vydať pohľadať Oscara s nežiaducou príťažou, čo sedí vedľa neho.

Oscarova farma bola ozrutánska ako všetky farmy v Severnej Dakote. Prebrázdili mnohé polia, no Oscara nikde nezazreli.

„Musím vás odviezť ku mne domov, kým si to s ním nevybavím,“ bedákal Westgaard. Zamierili na juh, potom na západ. Zovšadiaľ sa ozýval šum suchého obilia. Všade navôkol pracovali kosačky. Klasy sa pred nožmi na chvíľu vztýčili, potom klesali pod vlastnou váhou.

Theodore a Linnea si celou cestou vymenili len tri vety. Po hodine sa Linnea spýtala: „Ako ďaleko od Alama bývate, pán Westgaard?“

„Sedemnásť kilometrov.“

Keď sa po ich pravici ukázala malá, kedysi biela stavba so zvonicou, Linnea si ju dychtivo prezerala. „Je to škola?“ ohlásila sa.

„Áno,“ zamrmlal Westgaard, ani oči nezdvihol z koní.

Ten tvrdohlavý ozembuch, zúrila v duchu Linnea a zaťala päsť. „Mali ste ma upozorniť!“

Pozrel jej smerom a pery sa mu skrivili v posmešnom úsmeve. „Nie sme predsa na vyhliadkovej jazde!“

Keď prechádzali popri všednej farme po ľavej strane, ktorá ničím zvláštnym neupútala, Theodore sa rozhodol, že ju ešte väčšmi naštve. „Toto je dom môjho brata Johna,“ upozornil ju.

„Je krásny,“ podotkla posmešne a viac naň nepozrela.

Odbočili na príjazdovú cestu k domu, vzdialenému asi desať minút od školy. Linnea sa dovtípila, že patrí Westgaardovi. Budova s dreveným obložením mala dve podlažia.

„Sme na mieste,“ oznámil Westgaard. Opraty omotal okolo brzdy, chytil sa sedadla a schodíka a prešvihol sa na zem. To isté čakal aj od Linney, no odo dvier naňho zakričal panovačný hlas. „Teddy! Čo sú to za spôsoby? Už aj pomôž zosadnúť tej mladej dáme!“

Teddy? pomyslela si Linnea pobavene. Teddy.
Po chodníku od kuchynských dvier sa hnala ako víchor drobučká žena so šedivými kučeravými vlasmi zapnutými do uzla na šiji. Za ušami mala zastoknuté okuliare s kovovým rámom.

Theodore Westgaard sa poslušne obrátil, podišiel k vozu a vystrel pomocnú ruku. Na tvári však mal mučenícky výraz.

Linnea neodolala, posmešne sa mu poďakovala. „Ste veľmi láskavý, pán Westgaard.“

Hneď jej pustil ruku, keď sa k nim pripojila žienka, pri ktorej stošesťdesiatcentimetrová Linnea vyzerala ako obor. Mala bystré hnedé oči, ktorým nič neušlo a pery úzke a rovné ako list vŕby. Jej chrbát bol trocha ohnutý, pôsobila dojmom, že naliehavo vykračuje. Nedostatok výšky u nej nahrádzala energia. Len čo otvorila ústa, Linnei bolo jasné, že bude hovoriť bez okolkov. „Toto je teda nový učiteľ. Vôbec mi nepripadá ako muž!“ Chytila Linneu oboma rukami a dôkladne si ju od hlavy po päty prezrela. Potom kývla hlavou. „Ujde! Čo sa s tým chlapíkom stalo?“ obrátila sa k Westgaardovi.

„To je on!“ vysvetľoval Westgaard upäto.

„Nech sa prepadnem!“ zachichotala sa starena. Hneď však zvážnela a silne stisla Linnei ruku. „Presne takúto tu potrebujeme. Môjho syna si nevšímajte. Asi som ho dostatočne necepovala, preto má také hrozné spôsoby. Keďže nás nezoznámil, ja som jeho mama, pani Westgaardová. Hovorte mi Nissa.“

Kostnatú ruku mala silnú. „Ja som Linnea Brandonbergová. Volajte ma Linnea.“

„Aké pekné nórske meno!“ Usmievali sa na seba, no nie dlho. Ukázalo sa, že Nissa nič dlho nerobí. Poskakovala ako vrabček, pohyby mala rýchle a úsporné. „Nepostavajme tu, poďme dnu. Teddy, prines jej veci!“

„Nezostane u nás!“

Linnea vyvrátila oči, čakala, že sa všetky odmietnutia zopakujú. Zažila však príjemné prekvapenie. Nissa sa bleskurýchle obrátila a chytila syna za krk. „Čo sú to za reči? Vyhoď si z hlavy tie hlúpe nápady. Táto dievčina je nová učiteľka. Správaj sa k nej slušne. Ak ma nazlostíš, presťahujem sa k Johnovi.“

V duchu sa Linnea zasmiala. Nissa siahala synovi len pod pazuchu, no keď ho hrešila, neodvrával. Očervenel a zaťal čeľuste. Linnea sa nemohla dlho tešiť z jeho pohany. Nissa ju chmatla za ruku a odtiahla nabok. „Takéhoto nezdvorilého nespratníka mám za syna. Už dlho žije bez ženy. Preto je taký nespoločenský.“

V kuchyni, kam Nissa uviedla Linneu, bolo slabo cítiť ocot. „Nie je to parádny dom, je však teplý a suchý. Bývame v ňom len my traja Westgaardovci, preto dostanete samostatnú izbu, ktorú by ste inde nemali,“ vysvetľovala jej.

„Traja?“ spýtala sa prekvapená Linnea. „Nezmienil sa vám o Kristianovi?“

Linnea pokrútila hlavou.

„Čo sa s rým chlapom robí? Kristian je jeho syn, môj vnuk. Kosí pšenicu. Na večeru sa vráti.“

Keď sa Linnea poobzerala po chýbajúcom ohnivku – manželke, pochopila, že sa o nej nič nedozvie.

„Prepáčte, že mám v kuchyni taký neporiadok. Zaváram melóny.“ A Nissa ju už viedla do ďalšej miestnosti. „Toto je naša predná izba. V nej spávam ja.“ Ukázala na dvere, ktoré z nej viedli. „A tamtá patrí Teddymu. Vy a Kristian bývate hore.“

Po úzkych, strmých schodoch vyšli na poschodie. Na malej plošinke stálo oproti sebe dvoje dvier. Jej patrila miestnosť na pravej strane. Nissa jej ju otvorila.

Neútulnejšiu izbu Linnea ešte nikdy nevidela. Pri stene nestál nijaký nábytok, lebo steny tu neboli. Strecha sa od strednej hrady prudko zvažovala k vonkajším okrajom. Bolo pod ňou jasne vidieť trámy, lebo nebola omietnutá. Stenu tvorili len dva trojuholníky na oboch stranách miestnosti. Omietka nebola ani na nich. Na malom okienku naproti dverám visela biela čipková záclona. Dlážku pokrývalo linoleum. Izba bola veľmi jednoducho zariadená. Linneinmu pohľadu neušla ani porcelánová misa s džbánom na bielizníku.

Len ťažko potláčala sklamanie. Spomínala na svoju izbu doma zdobenú kvietkovanými tapetami, vyhrievanú z piecky na chodbe, aj na nedávno zriadenú kúpeľňu. Nissa vedľa nej čakala na znak súhlasu.

„Je taká… obrovská,“ podotkla.

„Veru je, lenže i tak každú chvíľu vrazíte hlavou do stropu.“

‚A oveľa priestrannejšia než tá, o ktorú som sa doma delila s dvoma sestrami.“ Teraz ukáž, že si dobrá herečka! Nissa sa radostne prizerala, ako sa Linnea usadila v hojdacom kresle a rozkývala ho, vystierajúc nohy do vzduchu. Dokonca pohladkala jeho vyrezávané operadla a popravde poznamenala: „Doma nám nezostalo miesto na hojdacie kreslo!“ Podišla k okienku a rozhodila ruky. „Čo si len počnem s toľkým súkromím?“

Keď schádzali dole, Nissa sa nadúvala od pýchy. Na prízemí čakalo Linneu ďalšie rozčarovanie. Theodore jej síce vyložil kufor z voza, no do izby jej ho nezaniesol.

Nissa sa ochotne ponúkla, no Linnea ju pribrzdila. „Nissa, nechcem spôsobiť roztržku medzi vami a vaším synom.“

„Nezmysel! So synom si poradím sama!“ Už čiahala po kufri, no Linnea ho rýchlo uchopila a vybehla s ním po schodoch. V izbe pod trámami ho položila na drsný koberček a zúfalá sa hodila na posteľ. Zovrelo jej hrdlo, v očiach ju pálili slzy.

Je to iba jeden muž. Mrzutý, zatrpknutý. A ja som učiteľka s diplomom, ktorú si vybrala celá školská rada. Nemá to väčší význam než jeho bigotné názory?

Cítila sa však dotknutá. Nechala sa uniesť fantazírovaním. Slzy jej zmáčali okraj kufra a stekali na doma tkaný koberček.

Zmaril si moje sny, Theodore Westgaard.

Však ti ja ukážem!

Kapitola 2

Slečinka bola ešte na poschodí, keď Theodore vykročil z domu a zamieril na pole. Ach, tie ženy! A teraz bude mať na krku až dve! Matka sa pred ňou nemala správať tak panovačne voči nemu. Pokorila ho. Veď je dospelý muž, tridsaťštyriročný! Tvár mu horela od hanby.

Došiel na miesto, odkiaľ už videl dve postavy s dvoma pármi koní. Kosili pšenicu. Zastal a čakal na konci riadku obilia. Na prácu Johna a Kristiana bolo radosť pozerať. Otáčajúce sa nože kosačky stínali hrubé stebla zlatých klasov.

Časom sa z nich stali len bodky na obzore. Potom sa obrátili a mierili smerom k Theodorovi. Pri každom kroku koni sa stávali zreteľnejšími. Keď sa priblížili, počul klepot kosačiek a vdychoval sladkú vôňu pšenice vysychajúcej na slnku. Na jeseň za ňu utŕži poriadnu sumu. Teraz, keď je v Európe vojna, každé zrno má nielen farbu zlata, ale aj jeho cenu. Je to svätokrádež, že čosi také krásne skončí v čomsi takom ohavnom ako vojna. Vraj príde čas, keď sa ňou budú kŕmiť aj americkí vojaci. No tí zatiaľ trčali vo výcvikových táboroch bez uniforiem a zbraní. Cvičili s násadami do metly v civile.

„Vrátil si sa teda,“ konštatoval John. Dal si dole slamený klobúk a odhrnul z čela rednúce vlasy. „Doviezol si ho?“

„Áno.“

John mal tridsaťosem rokov, bol to pokojný muž, nie veľmi bystrý, pomalý v myslení i v činoch. Nedával najavo záujem o okolie, záležalo mu však na tom, čo sa v jeho blízkosti deje. Ani mu nenapadlo vypytovať sa či priečiť. Napriek týmto nedostatkom ho mal Theodore bezvýhradne rád.

„Ukázalo sa však, že je to žena,“ informoval Theodore brata.

John naňho nechápavo pozeral, no mlčal.

„Je to žena,“ vysvetľoval Theodore.

„Kto je žena?“ spýtal sa Kristian a bystro zoskočil zo sedadla kosačky. Aj on mal na sebe pásikavý overal ako obaja starší muži. Jeho dlhá, hranatá tvár opeknievala každým dňom, ako sa mu kosti obaľovali mäsom. Hnedé oči mal po otcovi, zmyselné pery po matke. Opálené ramená mu začali svalnatieť iba v posledných mesiacoch. Hovoril so slabým nórskym prízvukom ako všetci, ktorí od detstva rozprávali dvoma jazykmi.

„Nová učiteľka. Vlastne ešte nie je žena, skôr dievča, čo sa hrá na dospelú. Nevyzerá oveľa staršia ako ty.“ Theodorov nórsky prízvuk bol oveľa výraznejší než synov.

‚A zostane?“ spýtal sa Kristian s naširoko otvorenými očami. Nikto ho nemusel presviedčať, že jeho otec nemá rád ženy. Občas o tom počul rozprávať starších, keď netušili, že je nablízku.

„Tvoja stará mama ju uviedla hore a ukázala jej izbu. Vyzerá to tak.“

Kristian pochopil, že nová učiteľka zaručene zostane, keď sa jej ujala stará mama.

„Ako vyzerá?“ spýtal sa s úsmevom.

„Čo ti na tom záleží, ako vyzerá?“ zamračil sa Theodore.

„Len sa pýtam, to je všetko,“ začervenal sa Kristian.

„Dengľavá a bezfarebná ako každá učiteľka.“ Theodore sa ešte väčšmi zachmúril. ‚A ty sa daj do práce!“

Počas žatvy sa večeralo neskoro, lebo muži zostávali na poli, kým nezmizli posledné slnečné lúče. Neskoro popoludní sa vracali podojiť kravy a zjedli zopár obložených chlebíkov.

Linnea sa zdvorilo ponúkla, že pomôže s prípravami na večeru, no Nissa o tom nechcela ani počuť. Preto sa vybrala preskúmať okolie. Za domom boli dve sýpky a prasačí chliev. Kurín, malý sklad náradia a silo ju nezaujali. Jej pozornosť neupútala ani obrovská, rozľahlá stodola. Očarila ju až kôlňa, v ktorej sa skladovali konské postroje. Kožené výrobky v nej uložené by zásobili celý jazdecký pluk.

Kôlňa bola senzačná! Mala svoj charakteristický vzhľad i vôňu. A všetko bolo v neuveriteľnom poriadku. Ani jediné opraty neviseli na tenkom kovovom klinci, kde by sa mohli zvlniť či popraskať. Boli zavesené na hrubých drevených kolíkoch, ani jedny sa nedotýkali betónovej dlážky. Kožené pásy boli úhľadne zvinuté. Dve sedlá boli položené na drevenej koze obtiahnutej baraňou kožou, aby sa im nezodral spodok. Nástroje na ošetrenie koni mali svoje určené miesto. Mazadlo, olej a čistiace prostriedky boli uložené ako v drogérii. Pri malom okne stálo staré, ošarpané kreslo. Rozhegané nohy malo upevnené silným drôtom. Cez operadlo bola starostlivo preložená handra zamazaná od oleja.

Je to punktičkár! Akosi ju zlostilo zistenie, že taký prchký, popudlivý človek je absolútne poriadkumilovný.

Zašla do svojej izby umyť sa a upraviť si vlasy pred večerou. Premýšľala, ako ho raz usadí. Zaobchádzate s koňmi, dokonca aj s konskými postrojmi lepšie ako so ženami, pán Westgaard!
Keď Linneu čosi trápilo, rada si o svojich problémoch v duchu, ale občas aj nahlas, pohovorila so svojimi vymyslenými pytačmi. Lawrence bol jej najobľúbenejší. Práve sa ho chystala osloviť, no pri prudkom rozmachu ruky s kefou na vlasy strčila do bielizníka. Porcelánová misa i džbán sa s rachotom roztrieštili na zemi.

Na veľký hrmot pribehla hore Nissa. „Čo sa stalo?“ spýtala sa ustarostene.

„Vrazila som do bielizníka. Škodu vám uhradím z prvej výplaty.“

Nissa už odťahovala bielizník, no Linnea ju zastavila. „Ja to upracem. Ako som mohla byť taká nešikovná?“

Kým Nissa zbehla po vedro a handru, Linnea začala zbierať črepiny.

„Hoďte ich do vedra,“ kázala jej Nissa. „Ach, veď ste sa zranili,“ zvolala, keď zbadala krv na Linneinej ruke. „Ošetrím vám ju! zvolala a znova zbehla po schodoch. Linnea počula hlasy z kuchyne a zhrozená pochopila, že Nissa rozpráva chlapom, ktorí sa vrátili z poľa, čo sa stalo.

Starena ju však nekritizovala. Obviazala jej ruku kusom látky odtrhnutej z čistej plachty. „Učešte sa, a nech ste dolu o päť minút. Chlapci neradi čakajú.“

Linnei to s poranenou rukou trvalo dlhšie.

„Slečna Brandonbergová! Večera!“ volala na ňu zdola Nissa.

Chlapci neradi čakajú.

Keď došla do kuchyne, prekvapená zastala, lebo zbadala troch vysokých mužov, ktorí sa obrátili k nej a civeli na ňu. Chlapci?
Theodora už poznala. Stačil mu pohľad na jej zrumenenú tvár, strapaté vlasy a mokrú sukňu. Na perách sa mu ukázal posmešný úsmev.

„Ty si zrejme Kristian,“ oslovila mladíka. Bol o pol hlavy vyšší než ona a veľmi pekný. Vlasy mal ešte mokré a čerstvo učesané. Podala mu ruku. „Ahoj. Som slečna Brandonbergová.“

Kristian Westgaard sa pozorne zadíval na novú učiteľku. Vraj dengľavá a bezfarebná? Čo to otcovi napadlo? Očervenel, srdce sa mu rozbúšilo, ruky spotili.

Linnea si všimla, ako zrumenel, a utiera si ruky o stehná. Napokon zdráhavo uchopil podávanú ruku. „Ach, teda vy nás budete učiť?“

„Veru áno.“

„A toto je môj syn John,“ vložila sa do reči Nissa. „Býva neďaleko, preto sa stravuje u nás.“

Linnea sa dívala do tváre veľmi podobnej Teodorovej, len trocha staršej. Plaché, orieškovohnedé oči, rovný pekný nos a plné pery. Vlasy mu už poredli. Uhýbal pred jej pohľadom.

„Dobrý večer, John,“ pozdravila ho jednoducho.

Iba kývol hlavou so sklopeným zrakom. Mal na sebe vyblednuté čierne nohavice s červenými trakmi. Červená košeľa zapnutá po krk dodávala takému mohutnému mužovi detský výzor. Dojala ju jeho prostoduchosť a mala ho rada už vo chvíli, keď sa jej rúčka stratila v jeho veličiznej dlani.

Theodore sa k nej však neprihovoril. Keď si sadli k stolu, vyzval všetkých: „Pomodlime sa!“ Oprel sa lakťami o stôl a hlavu sklonil na hánky. Urobili tak všetci, aj Linnea. Keď Theodorov hlboký hlas začal odriekať modlitbu, začudovaná naňho pozrela. Modlil sa po nórsky.

Spolu s ostatnými povedala amen. Ešte sa nestačila spamätať, keď pri stole nastal horúčkovitý zhon. Akoby koniec modlitby signalizoval začiatok pretekov. Misy s neuveriteľnou rýchlosťou kolovali, ozývalo sa cinkanie naberačiek. Nad plne naložené taniere sa sklonili štyri hlavy. Štyria Nóri hltali jedlo tak sústredene a neslušne, že Linnea len vyvaľovala oči.

Misa sa k nej dostala ako k poslednej. Rozhodla sa, že im predvedie uhladené spôsoby, ktoré do nej celý život vtĺkali. Možno na týchto štyroch žrútov zapôsobí jej dobrý príklad. No tí sa nerušene napchávali ďalej. A aké hrozné zvuky pri tom vydávali! Sŕkali, mľaskali, grgali. Ako neandertálci! Pri jedle nepadlo jediné slovo.

Keď zdvihla hlavu, stretla sa s Theodorovým upretým pohľadom. Veď nie je starý, uvedomila si Linnea. Má husté hnedé vlasy, rovný nos, opálenú, príťažlivú tvár. Tridsiatnik? Štyridsiatnik? Nie, čosi medzi tým. Zbadala, že Kristian ich oboch pozoruje. „Budeš teda jeden z mojich žiakov, však, Kristian?“ prihovorila sa mu rozpačito.

Pri stole všetci prestali prežúvať. Nastalo úplné ticho. Dívali sa na ňu, akoby na nich vycerila tesáky. Začervenala sa. „Povedala som čosi nevhodné?“

Po dlhej prestávke sa ozval Kristian. „Nie, nepovedali. Áno, budem vaším žiakom.“

Znova sa pustili do jedla so sklopeným zrakom. Linneu dlhé mlčanie znervózňovalo. Prerušila ho. „Do ktorej triedy chodíš, Kristian?“

Všetci sa opäť zarazili, že prehovorila. „Do ôsmej,“ odpovedal. „Do ôsmej?“ Veď má najmenej šestnásť rokov. „Vynechal si školu? Bol si chorý?“

„Nevynechal som ani rok.“

Linnea cítila na sebe pohľady prítomných, no nechápala, čo ich tak prekvapuje.

Nissa položila na stôl dezert. Chlebový puding. Zhltli aj ten. Keď dojedli, ozval sa chór hlasných grgnutí. A nikto sa neospravedlnil. Ani Nissa!

Po káve Theodore odsunul stoličku a obrátil sa priamo k Linnei. „Zajtra sa iste chcete pozrieť na školu.“

‚Áno. Rada by som videla knihy, s ktorými budem pracovať. Zistím, čo treba objednať.“

„Dojíme o piatej, potom raňajkujeme. Vypravíme sa hneď po raňajkách. Nesmiem strácať čas a prerušovať žatvu.“

„Zájdem ta sama. Viem, kde je škola.“

„Platia ma, aby som novému učiteľovi ukázal školu a oboznámil ho s jeho povinnosťami.“

„To znamená, že tu zostávam? Nevyložíte ma u Oscara Knutsona?

„U Oscara neni izba pre vás.“

„Nie je,“ opravila ho prv, než sa stihla pribrzdiť.

Biely pás pokožky na čele, ktorý chránil slamený klobúk, očervenel ako rak. „Oscar naozaj nemá pre vás izbu, takže vás budem mať na krku. No radšej sa mi vyhýbajte!“

„Theodore!“ zvrieskla jeho matka, on však už zabuchol za sebou dvere. Linnea mala slzy na krajíčku. Pozrela na tváre okolo seba. Nissa zbledla od zlosti. „Ten chlapec má hrozné spôsoby. Zanevrel na svet, odkedy…“ zrazu zmĺkla a pozrela na Kristiana, no ten sedel so sklopeným zrakom.

Napočudovanie sa o zmierenie pokúsil John. „Nechcel vás uraziť, slečna,“ povedal hlbokým, pomalým hlasom. Preňho táto veta znamenala prednesenie dlhej reči.

Linnea pozrela do jeho priateľských očí a zľahka sa mu dotkla ramena. „Zapamätám si to pre prípad, že sa s ním zasa pochytím.“

Mienila pomôcť Nisse odniesť zo stola a umyť riad. No tá zaprotestovala: „Učitelia nepomáhajú pri umývaní riadu. Večer patrí vám. Budete musieť opravovať úlohy.“

„Teraz ešte nemám čo opravovať,“ usmiala sa na ňu Linnea. „No dobre, beztak som sľúbila rodičom, že im hneď napíšem. Aspoň vám tu nič nerozbijem.“

Hore zapálila petrolejovú lampu a poobzerala sa po izbe. Misu a džbán nahradila Nissa obyčajným lavórom. Zo svojho prvého tridsaťdolárového platu bude musieť zaplatiť rozbité nádoby. A čo je horšie, urobila zo seba blázna. Okrem toho bude na každom kroku znášať Theodorovo nepriateľstvo.

Spomenula si, s akým optimizmom sa zberala na cestu a tešila sa na svoj nový domov. A aké sklamanie pocítila, len čo Theodore Westgaard otvoril ústa a vyhlásil: „Nechcem v dome ženu!“

Žalostne sa rozplakala. Ach, mamička, otecko, veľmi mi chýbate. Najradšej by som sa k vám vrátila. U vás je večer naplnený radosťou, hovorom, milými úsmevmi. Čo tu robím uprostred Bohom zabudnutej prérie v cudzej rodine s hroznými spôsobmi a zlosťou? Mala som ťa poslúchnuť, otecko, a zostať bližšie k domovu. Priveľmi však ľúbila rodičov i dve mladšie sestry, aby ich zaťažovala svojimi starosťami. Keď videla, že jej slzy zanechali na papieri machule, energicky si utrela oči a list začala odznova.

Kapitola 3

Podľa tradície sa školský rok oficiálne začínal prvý septembrový pondelok. Linnea došla v piatok pred ním. V sobotu sa zobudila už na úsvite. Chvíľu sa nevedela zorientovať. Potom zbadala holé hrady v streche a spomenula si na nepríjemné udalosti z predchádzajúceho dňa. Vyskočila z postele.

Slečna Brandonbergová, pohni kostrou a ukáž im, čo si zač!

Voda v lavóri bola studená. Obliekla si modrý župan a zapla ho až po krk. Bosá vykročila na schody, aby zišla čo najtichšie. No stupienky zavŕzgali. Z dvier vykukla Nissa.

„Už ste hore? Tak zavčasu?“

„Nechcela som, aby na mňa niekto čakal.“

„Raňajky sú až o hodinu. Chlapci teraz doja kravy.“

„Sú teda už vonku?“

„Áno. Vzduch je čistý. Môžete dolu.“

Linnea sa vo svojej izbe umyla, dala si z ruky dole obväz a pekne sa učesala. Nálada sa jej veľmi zlepšila. Obliekla si jednoduchú praktickú sivú sukňu a bielu blúzku. Pohľad do zrkadla ju uspokojil.

Keď sa vrátila dole, raňajky boli už uvarené, stôl prestretý, no muži ešte nedošli.

„Aká ste peknučká,“ pochválila ju Nissa.

„Naozaj? A vyzerám dosť stará?“ spýtala sa neisto.

Nissa utajila úsmev a prezrela si ju od hlavy po päty. „Vyzeráte ako treba. No, na takú… devätnásťročnú.“

Veľmi ju to potešilo. „S niečím sa vám priznám, Nissa. Keď som uvidela Kristiana, veľmi som sa naľakala, že budem vyzerať mladšia než mnohí moji žiaci.“

Mladé dievča sa vkradlo do Nissinho srdca. Stojí tu pred ňou oblečená ako dospelá, tvári sa, že sa chystá odvážne vykročiť do sveta, no je na smrť prestrašená.

„Nebojte sa, všetko bude v poriadku. Len nezabúdajte, že v triede máte samých tvrdohlavých, zadubených Nórov. No učiteľka ste vy! Máte diplom, ten potvrdzuje, že ste múdrejšia ako oni všetci dokopy. Takže keď budú mať drzé reči, len si dupnite nohou a smelo im pozrite do očí.“

Budú drzí? Sú azda všetci takí ako Theodore?

V tej chvíli vošli do kuchyne muži. „Raňajky sú hotové,“ oznámila im Nissa.

Theodore si umyl ruky a tvár. Keď sa obrátil s uterákom v ruke, zbadal, že jeho syn stojí ako soľný stĺp a vyvaľuje oči na slečinku, ktorá dnes ráno vyzerá nanajvýš na trinásťročnú.

„Dobré ráno. Vidím, že ste sa načas vychystali.“

„Presnosť je výsada kráľov,“ podpichla ho Linnea. „John vám ráno nepomáhal?“

„Má vlastný dobytok. Ja s Kristianom dojím naše kravy, on svoje.“

„Domnievala som sa, že sa tu stravuje celý deň.“

Nissa položila na stôl slaninu, hrianky a päť misiek čohosi neidentifikovateľného vzhľadu. Linnea si na to dala podľa príkladu ostatných šľahačku a cukor. Chutilo to ako lahodný vanilkový puding. John došiel, len čo sa pustili do jedla.

Keď dojedli, Theodore odsunul stoličku a obrátil sa k Linnei. „Teraz vás vezmem do školy. Zoberte si tie vtáčie krídelká, ak ich potrebujete.“

Linnei zovrela žič. Akú radosť nachádza v tom, že ju tak trápi? Tešila sa aspoň tomu, že sa mu nemusí podriadiť.

„Neustávajte sa. Poprosila som Kristiana, aby ma odviezol.“

„Hm. Teda Kristiana,“ zdvihol obočie Theodore.

„Nezaberie mi to veľa času,“ ozval sa Kristian s rozpálenou tvárou. „Potom sa budem ponáhľať na pole.“

„Dobre. Aspoň ma ušetríš od starostí.“

Linnea ho sledovala nazlosteným pohľadom, kým nevyšiel z dvier.

Nissa na ňu pozorne pozerala, no ich rozhovor nekomentovala. „Budete potrebovať čistiace prostriedky a rebrík, aby ste dočiahli na okno. Zabalila som vám obed. Hneď ho prinesiem.“

Kristian ju vzal do školy v tom istom voze, v ktorom sa doviezla zo stanice. Slnko vystúpilo len kúsok nad obzor. Vzduch voňal v bezvetrí skorého rána pariacou sa pôdou. Neďaleko dvíhalo k slnku hlavu zopár slnečníc.

„Ach, pozri, slnečnice!“ upozornila Kristiana. „Však sú krásne?“

Kristian vyvrátil oči. Na učiteľku toho o rastlinách nevie veľa. „Môj ocko ich preklína.“

„Prečo?“ spýtala sa prekvapená. „Pozri, sú vysoké a obracajú sa za slnkom.“

„Pre nás je to burina. Keď sa uchytia na poli, nemožno sa ich zbaviť.“

‚Asi sa musím ešte veľa dozvedieť o farmách. Budeš ma učiť?“ obrátila sa po chvíli ku Kristianovi.

„Ja?“ pozrel na ňu prekvapenými hnedými očami. „Veď učiteľka ste vy!“

‚A toto je čo?“ spýtala sa po chvíľke a ukázala na hrsť svetlozelených kvetov.

„To sú bodliaky. Ešte väčšia pliaga než slnečnice.“

„Krásu možno nájsť v mnohých veciach, hoci nie sú užitočné. Len sa im treba dobre prizrieť. Privediem sem deti a dám im maľovať bodliaky ešte pred príchodom zimy.“

Keď sa doviezli k škole, Kristian si uvedomil, že by jej mal pomôcť vystúpiť z voza. Nikdy predtým to však nerobil a nebol si istý, ako na to. Pridlho váhal a Linnea napokon sama pružne zoskočila. Pevne si zaumienila, že Westgaardovcov naučí dobrým spôsobom.

Vzala vedro a handru, Kristian niesol za ňou rebrík.

„Ach, zabudli sme kľúč,“ zvolala predo dvermi.

„Nie sú zamknuté,“ pozrel na ňu začudovane Kristian. „Nikdy sa nezamykajú.“

Keď položila ruku na kľučku, srdce sa jej rozbúšilo radostným očakávaním. Už od detstva chcela byť učiteľkou. Nie však v mestskej škole, no práve v takejto budove, ktorá bude celá patriť len jej. Na nej bude spočívať zodpovednosť za vzdelávanie všetkých jej zverencov.

Cez úzke okná prúdili do triedy slnečné lúče. Presne v strede stála dvojplatňová liatinová pec s novým lesklým komínom prechádzajúcim cez cínom obložený strop. Vpredu bolo pódium, no len s obyčajným stolom a drevenou stoličkou. Za ním umiestnili malú knižničku. Nechýbal ani glóbus a zvinovacia mapa. Tabuľa visela na prednej stene.

Táto škola sa ničím neodlišovala od tisícok podobných v krajine, no vzrušená Linnea si ju radostne privlastnila.

Zvuk jej krokov vyľakal myš, ktorá sa rozbehla k nej, no na polceste sa zvrtla a utekala opačným smerom. „Ach, pozri, máme spoločnosť!“

Kristian ešte v živote nevidel dievča, čo nejačí pri pohľade na myš.

„Prinesiem vám z domu pascu a nastavím ju.“

„Ďakujem, Kristian. Ak sa jej nezbavíme, obhryzie nám knihy.“ Obrátila sa ku knižničke a v jednom zväzku zalistovala. „Bude sa mi tu páčiť,“ obrátila sa s rozžiarenými očami ku Kristianovi.

„Zaiste, pani učiteľka.“ Duchaplnejšia odpoveď mu nenapadla. „Ešte vám ukážem všetko ostatné. Všade vás povodím.“

„Vonku?“

„Áno. Poďte!“

Priviedol ju k studni a prázdnej pivnici na uhlie. Na západnej strane školského pozemku stál rad vysokých topoľov, pod nimi boli drevené záchody. Ihrisko sa rozprestieralo na východnej strane.

Linnea zdvihla zrak k veži a z náhleho popudu navrhla: „Zazvoňme, Kristian, rada by som ten zvuk počula.“

„To nesmieme,“ zhrozil sa Kristian. „Keby ste zazvonili, prihrnuli by sa sem farmári na pomoc z celého okolia.“

„Ach. Zvoní sa ním aj na poplach?“

„Áno. Rovnako sa používa aj kostolný zvon. Ten je však odtiaľto päť kilometrov na západ.“

Cítila sa ako hlúpe decko. „Počkám teda na pondelok. Koľkých žiakov budem mať?“

„Ťažko povedať. Tucet. Možno štrnásť. Sú to väčšinou moji bratanci a sesternice.“ Zrazu si uvedomil, že s ňou trávi už priveľa času. ‚Ak nemáte ďalšie otázky, idem pomôcť ockovi a strýkovi Johnovi.“

Keď Kristian odišiel, vrátila sa do triedy. Celé predpoludnie zametala, drhla dlážku, oprašovala lavice a umývala okná. Obedovala chutné chlebíčky, do ktorých Nissa vložila akési záhadné mäso, ktoré nikdy predtým nejedia.

Školský inšpektor Frederic Dahl zamieril s bričkou k škole, kde ho vítal príjemný pohľad. Na hojdačke sa kolembala očarujúca dievčina v sivej sukni a bielej blúzke. Zastavil kone a vystúpil. Zblízka videl, že dievčina je staršia, ako si myslel. „Dobrý deň!“ zavolal.

Linnea zoskočila z hojdačky, oprášila si sukňu a začervenala sa. „Hľadám pána Brandonberga.“

„Toho hľadá zrejme každý, no budete sa musieť uspokojiť so mnou. Som slečna Brandonbergová.“

Prekvapilo ho to, ale nezamrzelo. „A ja som školský inšpektor Dahl. Moja chyba, že som si to neobjasnil v korešpondencii. Aké príjemné prekvapenie!“

„Ach, pán inšpektor, prepáčte! Neuvedomila som si, že ste to vy.“

„Priniesol som vám zásoby a chcel som sa presvedčiť, či si už zvykáte.“

„Áno, samozrejme. Nech sa páči, vojdite. Upratovala som, preto vyzerám taká neupravená. Veľmi sa mi tu páči! Je to moja prvá škola. Som taká vzrušená! Ďakujem, že ste ma odporučili školskej rade.“

„Nemusíte mi ďakovať. Je to zásluhou vášho vysvedčenia. Ste spokojná s ubytovaním u Westgaardovcov?“

Nechcela sa ponosovať. „Áno, sú milí. Je mi u nich dobre.“

„To ma teší. Každoročne v tomto čase vykonávam dozor. Idem sa poobzerať dookola. Pozhovárame sa, keď sa vrátim.“

Len čo sa odvrátil, Linnea sa usmiala. Skutočný pán Dahl nebol mladý fešák, akého si predstavovala. Nemal viac ako stošesťdesiat centimetrov, brucho ako súdok a plešivú hlavu.

Vysnívala si si krásnych rytierov v ligotavej zbrojí, slečna Brandonbergová. Najprv Theodore Westgaard, teraz tento.

„Spomenul pán Westgaard uhlie?“ spýtal sa po skončení prehliadky.

„Uhlie?“ pozrela naňho nechápavo.

„Po fujavici v roku 1888 bolo uzákonené, že všetky školy musia byť zásobené toľkým uhlím či drevom pred prvým októbrom, aby im vydržalo do jari.“

„Ľutujem, nevedela som to. Uhlie zaobstaráva pán Westgaard?“

„Predtým to vždy robil. Je to dohoda medzi ním a školskou radou. No mojou povinnosťou je na všetko dozrieť.“

Linnea prisľúbila, hoci veľmi nerada, že mu to pripomenie.

Pán Dahl jej priniesol kriedu, atrament a novú triednu knihu. Držala ju v ruke s úctou, pohladkala ju po červenom obale. Inšpektor si poopravil mienku o roztopašnom dievčati na hojdačke. Bude z nej dobrá učiteľka, oddaná svojmu povolaniu.

Bol už na odchode, keď za ním zavolala: „Čo sa stalo s učiteľmi a žiakmi, ktorým sa v roku 1888 počas fujavice minulo uhlie?“

„Mnohí zamrzli, prv než sa k nim dostali záchranári.“

Zachvela sa. Možno nie sú celkom neopodstatnené Theodorove obavy, že mladé dievča nezvládne všetky povinnosti dedinského učiteľa. Predstavovala si, ako je všetko pokryté snehom, zo severozápadu fičí arktický vietor a od nej závisí život štrnástich detí, kým príde pomoc. Fantazírovanie jej nepomôže. Musí mať bystrý úsudok a pokojnú hlavu, keď sa takáto katastrofa vyskytne.

Kapitola 4

Občas si Linnea spomenula, že v Európe zúri vojna. Vyvolávala však v nej iba mrzutosť či romantické predstavy. Mrzutosť vtedy, keď sa musela zaobísť bez cukru, chleba či hovädzej pečienky. Romantické predstavy pri pomyslení na vojakov, ako bozkávajú svoje milé pred nastúpením do vlaku. Pri pohľade na nedohľadné polia pšenice sa jej nechcelo veriť, že sa splní predpoveď prezidenta Wilsona. Vraj zostanú bez chleba a bez mäsa, keď ich budú musieť vyvážať vo veľkom množstve do Francúzska. Tieto myšlienky však zahnala a sústredila sa na príjemnejšie veci.

V starej triednej knihe našla zoznam žiakov. Kristian mal pravdu, že sú to väčšinou jeho príbuzní. Zo štrnástich ôsmi boli Westgaardovci! Už sa nemohla dočkať, kedy sa na nich spýta Nissy.

Na polceste si uvedomila, že jej ľahké elegantné topánočky sa sem nehodia. Nielenže cítila pod pätami každý kamienok a boleli ju nohy, no urobil sa jej na ľavej aj veľký pľuzgier.

„Máte aj inú obuv?“ spýtala sa Nissa, keď Linnea došla do domu. Zo spálne jej doniesla ťažké hrubé pletené šľapky a katalóg obchodného domu.

Kým Nissa zašla po obväz a mastičku, Linnea si položila bosú nohu na koleno a pozerala na obrovský pľuzgier. Vtom pocítila, že ju ktosi pozoruje. Vo dverách stál Theodore s posmešným úsmevom na perách. Zrumenela, rýchlo si schovala bosú nohu pod dlhú sukňu a vzdorovito mu pozerala do očí.

„Čo je s ňou?“ spýtal sa Theodore matky.

„Má…“

„Od nových topánok sa mi urobil pľuzgier!“ zvrieskla. „Okrem toho mám aj vysvedčenie z pedagogickej školy vo Fargu, potvrdzujúce, že som schopná chápať otázky a sama na ne odpovedať, ak vás to zaujíma.“ Zlostne vytrhla Nisse z ruky obväz i mastičku. „Ďakujem, Nissa. Nohu si ošetrím sama.“

Theodore a Nissa si vymenili prekvapené pohľady. Nissa podala Linnei aj ihlu, aby si pľuzgier prepichla.

Keď Theodore odišiel s vedrom na dojenie, po ktoré prišiel, vykríkla: „Ten chlap ma privádza do zúfalstva!“ No pohľad na Theodorovu matku ju trocha obmäkčil. „Prepáčte, Nissa, takto by som pred vami nemala hovoriť.“

„Neurazili ste moje city. Len povedzte, čo máte na srdci.“

„Správa sa ku mne ako k dievčatku v matkiných šatách. No ja som už dospelá!“

„Pravdaže ste. Z Teddyho si nič nerobte. Spomeňte si, čo som vám povedala o tvrdohlavých Nóroch. Tak s ním aj zaobchádzajte. Zíde sa mu to.“

„Prečo je ustavične taký… mrzutý?“

„To je dlhá história. Nemá to s vami nič spoločné. On je už taký. A teraz idem pripraviť chlebíky pre tých dvoch. Keď prídu domov, neradi strácajú čas.“

Kým Nissa chystala jedlo, Linnea jej porozprávala o návšteve inšpektora Dahla a poprosila ju, aby ju oboznámila so žiakmi.

Na zozname bol prvý Kristian Westgaard, šestnásťročný. „Kristiana už poznám. A čo ten druhý – Raymond Westgaard, šestnásťročný?“

„Je to chlapec môjho najstaršieho syna Ulmera. S Kristianom sú si veľmi blízki. S Ulmerom i jeho manželkou Helen sa zoznámite zajtra v kostole.“

Linnea čítala ďalej. „Patrícia a Paul Lommenovci, pätnásťroční.“

„Sú to dvojčatá. Bývajú v susedstve Ulmerovcov. Obaja veľmi bystrí. Ostro medzi sebou súperia, čo je prirodzené, veď sú dvojčatá. Patricia vyhrala vlani okresné pravopisné preteky.“

„Anton Westgaard, štrnásťročný.“

„Malý Tony. Patrí Ulmerovi a Helen. Je plachý ako jeho strýko John, no srdce má zo zlata. Dostal reumatickú horúčku, keď bol malé decko. Preto je trocha slabý. Hlavu má však dobrú.“

„Allen Severt, pätnásťročný.“

„To je syn miestneho farára. Na toho si dajte pozor. Robí samé výtržnosti. Vie, že sa zo všetkého vyzuje, lebo väčšej úcte ako učiteľ sa teší len farár. Keby ho boli predchádzajúci učitelia vzali na zodpovednosť a oznámili jeho otcovi, čo všetko povyvádzal, nevystrájal by toľko.“

„Čo napríklad robí?“

„Strká do mladších detí, zlostí dievčatá, nič vážne. Keď si vymyslí niečo naozaj zlé, zahladí za sebou stopy, aby mu nemohli nič dokázať. Odvráva a je drzý. Nestarám sa veľmi oňho. Však si o ňom utvoríte vlastnú mienku.“

„Libby Severtová, jedenásťročná.“

„To je Allenova sestra. Doma ju zanedbávajú, lebo Allen sa usiluje upútať na seba všetku pozornosť. Celkom milé dieťa.“

„Frances Westgaardová, desaťročná.“

„To je Ulmerova a Helenina dcérka. Má v mojom srdci osobitné miesto. Nie je veľmi bystrá. No v živote ste nevideli ochotnejšie, milšie dieťa. Na Vianoce uvidíte. Ona vám prvá prinesie darček.“

Linnea sa usmiala a prečítala ďalšie meno. „Norna Westgaardová, desaťročná.“

„Norna patrí môjmu synovi Larsovi a jeho žene Evie. Je najstaršia z piatich detí. Vždy sa o mladšie stará ako mamička. Ďalej budete mať v zozname Skippa a Roseannu. To sú Nornini mladší súrodenci. Roseanna je vlastne prváčka. Sú to dobré deti. Lars a Evie ich vychovali ako sa patrí. Vlastne všetky moje deti sú správni rodičia.“ Linnei sa zapáčil tento prejav materinskej lásky.

Okrem Skippa boli na listine aj mená dvoch ďalších osemročných. „Bent Linder a Jeanette Knutsonová.“

„Bent je syn mojej dcéry Clary. Ju mám najradšej. Vydala sa za senzačného chlapíka, Trigga Lindera. Narodili sa im dve deti. Tretie čakajú vo februári. Ach, božemôj, ako ten čas letí!“

„Jeanette Knutsonová.“

„Je to dcéra Oscara a Hildy. Veď viete, Oscar je predseda školskej rady.“

„Ach, áno. Ešte tu mám dve sedemročné. Roseannu a Sonnyho Westgaardovcov.“

„Sú to sesternica a bratanec. Roseanna je Evina dcéra, Sonny Ulmerov syn. Pokrstili ho po otcovi, no volajú ho vždy len Sonny.“

Linnea bola z toho vysvetľovania zmätená.

Nissa sa zasmiala a položila na stôl sendviče. „Spoznáte ich, keď ich uvidíte. Onedlho ich budete oslovovať krstným menom a zapamätáte si, do ktorej rodiny patria. Tu každý každého pozná.“

„Máte veľa vnukov,“ poznamenala Linnea s rešpektom.

„Trinásť. Čoskoro štrnásť, keď Clara porodí. Neraz premýšľam o tom, koľkých by som mala, keby sa bol John oženil a Melinda…“ Nissa zmĺkla, lebo v tej chvíli vošli muži.

Kto je Melinda? dumala Linnea. Theodorova manželka? Kris-tianova matka?

Keď sa najedli, Kristian sa pri odchode usmial na Linneu. „Dovidenia pri večeri!“ Linnea mu úsmev vrátila.

Nissa priniesla kávu. Linnea sa zhlboka nadýchla, nabrala odvahu a spýtala sa: „Kto je Melinda?“

„Teda objednáme tie topánky, či nie?“ zahovárala Nissa a kývla hlavou smerom ku katalógu na stole.

„O chvíľu…“ Linnea zmĺkla a po chvíli sa znova spýtala: „Kto je Melinda?“

„Bola to Teddyho manželka, ale nerád o nej rozpráva.“

„Prečo?“

„Lebo utiekla od neho a nechala ho s ročným dieťaťom. Už sme ju nikdy nevideli.“

„S jednoročným dieťaťom?“ zhrozila sa Linnea. „S Kristianom? Jednoducho sa schytila a odišla?“ Linnea zrazu naliehavo zatúžila dozvedieť sa o nej viac.

Nissa si naslinila prst a listovala v katalógu. „Toto sú praktické topánky. Šnurovacie. Budú vám dobre slúžiť.“

Linnea položila dlaň na Nissinu zvráskavenú, stareckú ruku. „Povedzte mi ešte niečo o Melinde!“

Nissa zdvihla hlavu. Sklá okuliarov jej zväčšovali vyblednuté hnedé oči. Mlčky pozorovala Linneu. Potom sa rozhodla. „No dobre. Poviem vám, čo o nej viem. Dajme si kávu.“ Keď sa vrátila s dvoma šálkami, vyzerala nielen unavená, ale aj smutná.

„Bolo to v roku 1900,“ rozhovorila sa Nissa. „Môj manžel Hjal-mar pokladal Theodora Roosevelta za najväčšieho muža na svete. Ten vtedy kandidoval na viceprezidenta. Počas kampane sa zastavil vo Willistone. Hjalmar vravel, že takúto príležitosť nesmie prepásť ani jeden chlapec pomenovaný po ňom. Vypravili sme sa ta. Na stanici hrala dychovka, viseli tam zástavy. Pán Roosevelt zdravil ľudí z posledného vagóna. Môj muž mal rovnaké fúzy ako on. Pamätám sa, ako držal Teddyho za plece a čosi mu kričal do ucha.

No a v tom vlaku bola aj Melinda. Jej otec pracoval v Roose-veltovom štábe. Matka jej zomrela, preto všade cestovala s ním. V hoteli sa pri večeri ocitla aj s otcom pri našom stole. Mladým som nevenovala pozornosť, mala som oči len pre ten elegantný hotel. Hjalmar s jej otcom debatovali o politike. Po tanci prišiel k nám Teddy aj s tou mladou dámou a oznámil, že sa idú prejsť. Prekvapilo ma to, veď Teddy mal vtedy len sedemnásť rokov. Vrátili sa o piatej ráno a držali sa za ruky. Melinda vrieskala, keď ju otec v hotelovej hale hrešil. Ja som sa Teddyho nikdy nepýtala, čo spolu robili. Nechcela som to vedieť.

Ráno sme cestovali späť. Teddy sa už s Melindou nestretol. Neverili by ste, no o týždeň sa ukázala v kuchynských dverách. Vtedy sme bývali ešte v Johnovom terajšom dome. Pýtala sa, kde je Teddy. Vybrala sa na pole, kde kosil pšenicu s Hjalmarom a chlapcami. Vraj zostane tu a vydá sa zaňho, ako sa dohodli. Prekvapilo to nielen nás, ale aj Teddyho. No videli sme, že je do nej po uši zamilovaný.

Čoskoro sa zobrali. Hjalmar im daroval túto pôdu a tento dom. Nehodili sa k sebe. Melinda bolo dievča z mesta. Nechápem, čo očakávala od chlapca z farmy. Pamätám sa, ako stála pri okne a preklínala pšenicu. Vraj sa z nej zblázni. Nepáčilo sa jej, že tu nič nepočuť. Zúfala si zo slnka, muchy ju privádzali do šialenstva. Zo zápachu z chlievov ju bolela hlava. O záhradu sa nestarala, nechcela pestovať zeleninu, aby si nezašpinila ruky. Vedela som, že sa to zle skončí, no nedalo sa nič robiť. Teddy sa tešil, že bude mať dieťa. Keď sa Kristian narodil, pokúšala sa byť dobrou matkou, i keď sa jej to nedarilo. Teddy sa nikdy neponosoval. Clara sa však chodievala hrať s dieťatkom a vravela, že Melinda ustavične plače. Teddy jej nevedel pomôcť. Polia sa nedajú premeniť na lesy, ani farma na mesto.

A potom jedného dňa jednoducho odišla. Nechala lístok, aby sme povedali Kristianovi, že ho ľúbi a že ľutuje.“

„O Kristiana ste sa potom starali vy?“

„Ja a Clara. V tom roku zomrel môj muž Hjalmar. Raz večer zjari sme sa vrátili z cintorína, pomáhali sme pri jarnom upratovaní. Stáli sme pred kuchynskými dverami, Hjalmar pozrel na vychádzajúce hviezdy a povedal mi: ‚Nissa, musíme byť vďační Bohu za všeličo.‘ A padol mi mŕtvy k nohám. ‚Chcem umrieť pri práci, Nissa,‘ vravieval mi. No povedzte, môže si žena želať viac ako takúto peknú smrť pre svojho muža? Ten dom bez neho už nikdy nebol taký ako predtým. Prenechala som ho Johnovi a presťahovala sa sem, aby som sa postarala o Theodora a malého. Odvtedy tu bývam.“

Linnea zdvihla k perám šálku. Ani si neuvedomila, že káva už vychladla.

‚ ‚A čo je s Melindou?“ spýtala sa tíško.

„Melindu zrazila električka vo Filadelfii. Zomrela. Kristian mal vtedy šesť rokov.“

V miestnosti nastalo ticho. Ozývalo sa len jemné ťukanie Nis-siných prstov na zabudnutý katalóg.

Ach, preto si taký zatrpknutý. Bol si veľmi mladý a rana prihlboká. Pocítila výčitky svedomia, že sa naňho tak zlostí a podpichuje ho. Rada by to odčinila, lenže ako? Na tom, čo sa stalo, už nič nezmení. A chudák Kristian. Vyrastal bez materinskej lásky.

„Vie o tom Kristian?“ spýtala sa.

„Že utiekla? Vie. Je to dobrý chlapec. Má mňa, Claru a veľa ďalších tiet. Viem, vlastnú matku mu nikto nenahradí, no počína si dobre. Tak ako, vybrali ste si už topánky?“

Rozhodli sa pre silné topánky z teľacej kože do pol lýtok. „Prosím vás, nepovedzte Teddymu, že som vám všetko vyklebetila. Nespomína ju, veď viete, akí sú muži. Myslím, že by ste o tom mali vedieť, keď ste Kristianova učiteľka.“

Po príchode mužov na večeru si Linnea prezerala Theodora, akoby na ňom hľadala akúsi fyzickú zmenu. Vyzeral však ako vždy – silný, zachmúrený, nešťastný. O ňu nezavadil ani pohľadom. John sa placho uklonil a zaželal jej dobrý večer. Kristian po tichom pozdrave tajne po nej pokukoval.

V polovici večere už nevydržala, prerušila ticho. „Theodore, chcem sa vám ospravedlniť za to, ako som sa k vám správala poobede.“

Prestal prežúvať, uprel na ňu oči plné prekvapenia.

„Som rada, že ma nevideli žiaci, bola by som im ukázala zlý príklad,“ pokračovala Linnea. „Bola som sarkastická a protivná. Mohla som vás upozorniť aj slušne a milo. Preto vás teraz prosím, Theodore, v budúcnosti sa priamo obráťte na mňa, keď som v miestnosti, nehovorte cez moju hlavu, ako by som tu vôbec nebola.“

Theodore na chvíľu prestal jesť a fľochol po Nisse a Kristianovi. Nevedel, čo má povedať. Slečinka sa teda ospravedlnila. Stalo sa mu to prvý raz v živote, že sa mu ospravedlnila žena. Premýšľal, čo asi znamená slovo sarkastický. Nissa, John a Kristian sa prizerali, ani sa nepohli. Musí čosi povedať!

„No dobre. Už nebudem. A teraz jedzme!“ A obrátil pozornosť na tanier.

Linnea si všimla, že John na ňu prekvapene pozerá. Usmiala sa naňho. Pre Johna bola slečinka čosi nezvyčajné. Dokázala, že sa Teddy červená a ustupuje. To sa doteraz darilo len Nisse. Spomenul si na inú ženu, ktorá vedela Teddyho obmäkčiť. Melinda. Pekná, útla, s veľkými očami. Aj Melinda zvykla rozprávať pri stole. Ponosovala sa, že nechápe ich nórske spôsoby, že sa uzatvárajú do seba, nikdy nehovoria o tom, na čom im skutočne záleží. Zdvihol hlavu a stretol sa s matkiným pohľadom.

Pamätáš sa, John, však? pomyslela si Nissa. Pozrela na dievča, ktoré slušne stolovalo a vôbec si neuvedomovalo, aké spomienky vyvoláva. Teddy sa sústredil na jedlo a mračil sa na tanier. Môj vrtošivý synku, myslím, že konečne natrafila kosa na kameň

Bol sobotný večer. Nissa priniesla plechovú vaňu, položila ju k peci a nalievala do nej horúcu vodu.

„Striedame sa,“ oznámila Linnei. „Chcete byť prvá?“

Linnea pozrela na vaňu, na dvere vedúce do obývačky, za ktorými bolo zreteľne počuť hlasy Theodora a Johna, potom znova na vaňu.

„Radšej si zoberiem teplú vodu hore do lavóra.“

John, Nissa, Kristian… Theodore. Moja dočasná rodina. Každý taký osobitý, každý v nej prebúdzal iné city. Ihneď si ich všetkých obľúbila. S výnimkou Theodora. Prečo teda naňho ustavične myslí? Prečo jej zostáva v pamäti jeho tvár bez úsmevu a nevrlosť dlho po zhasnutí lampy? Prečo nevie zaspať? Prečo si predstavuje jeho holé telo v plechovej vani?

Dom bol tichý. Vôňa večere sa miešala s doma vyrobeným mydlom v kuchyni, keď Theodore vynášal vaňu na dvor.

Theodore stál chvíľu s očami upretými na oblohu a oslovil syna: „Kristian, vieš, čo znamená sarkastický?“

„Nie, ocko. Spýtam sa slečny Brandonbergovej.“

„Nie!“ vykríkol Theodore, potom stíšil hlas. „Nič sa jej v mojom mene nepýtaj.“

Stáli vedľa seba vo tme a počúvali svrčky v nočnej skorej jeseni.

„Je pekná, však?“ zamrmlal Kristian. „Prečo si vravel, že je dengľavá a bezfarebná? Mne sa páči. Ak chceš, poviem ti čosi smiešne.“

„Čo?“

„Myslí si, že bodliaky sú pekné Vraj nás raz zoberie na pole a dá nám ich namaľovať!“

Theodore sa zasmial, Kristian sa k nemu pridal. „Nuž, je to dievča z mesta. Tie sa v mnohých veciach nevyznajú.“

Neskôr, keď ležal vo svojej manželskej posteli, sám už vyše štrnásť rokov, pokúšal sa predstaviť si kvet bodliaka, no nevedel presne, ako vyzerá. Na bodliaky vždy len pohŕdavo zagánil. Najbližšie sa im prizrie lepšie.

Kapitola 5

Linnea nebola pripravená na prekvapenie, ktoré jej spôsobili Kristian a Theodore v nedeľu ráno. Vyzerali ako inokedy, keď sa vrátili z ranného dojenia. Potom na ňu Nissa zdola zakričala: „Ponáhľajte sa, koč už čaká!“ Keď Linnea zbehla po schodoch, zbadala otca i syna vo sviatočných čiernych oblekoch, v naškrobených bielych košeliach s kravatami sedieť bok po boku na prednom sedadle štvorsedadlovej bričky.

„Ach, či ste obaja pekní,“ zvolala a zastala pri bričke. Kristianovi sa rozžiarila tvár, Theodorove oči si ju lenivo premeriavali od hlavy po päty, zastali na jej smiešnom klobúčiku a zbadali aj elegantné topánočky na vysokých opätkoch. Odhadoval, že na tunajších kamenistých cestách jej vydržia nanajvýš šesť týždňov.

Ani jeden si však nezmyslel, že by mal pomôcť ženám nastúpiť. Keď sa Nissa chystala vyštverať sama, Linnea ju zastavila.

„Kristian, podal by si ruku starej mame? Dnes ráno ju rozboleli kolená.“

„Moje kolená…“

„Nissa, už ste zabudli, ako ste sa mi ráno ponosovali?“ skočila jej do reči Linnea. „Okrem toho Kristian ako dobre vychovaný mladý muž vám ochotne predvedie, ako treba pomáhať dámam do koča.“

Kristian okamžite zoskočil a pomohol nastúpiť najprv Nisse, potom Linnei. Theodore sa obzrel, aby videl, ako to dievča očarúva jeho syna, a ten by jej zniesol aj modré z neba. Keď už všetci sedeli, posmešne zdvihol obočie a zachytil pohľad slečinky. Potom pohnal kone.

Cesta bola príjemná, no Linnea sa neprestala čudovať, akí sú títo ľudia mlčanliví vo chvíľach, keď sa členovia jej rodiny veselo zhovárajú. Tráva šumela pri ceste v slabom vánku, ranné slnko láskalo zlatými lúčmi. A tá vôňa!

Pred sebou zbadala bielu vežu a počula zvonenie. Veriaci sa zhromaždili na cintoríne. Všetci chceli vychutnať krásne ráno. Muži postávali v skupinách s palcami zasunutými vo vrecku vesty, zhovárali sa o počasí a úrode. Ženy sa zhŕkli, dali hlavy dokopy a klebetili. Deti sa im pri sukniach hrali na naháňačku.

Keď brička zastala, Kristianovi nebolo treba pripomínať dobré spôsoby. Hneď zoskočil a hrdo pomáhal zosadnúť obom ženám. Nissa sa hneď chytila Kristiana a Linnea kráčala popri Theodorovi. Rameno jej neponúkol.

Ľudia sa pred nimi rozostupovali, keď ju Theodore viedol k dverám. Tam ju predstavil reverendovi Martinovi Severtovi, peknému, asi tridsaťpäťročnému mužovi a jeho žene, hranatej a dobre oblečenej, s veľkými zubami, ktoré rada ukazovala v úsmeve. Úprimne ju privítali. Linnei sa nechcelo veriť, že ich syn je taký naničhodník.

John ich už čakal v lavici. Linnea sa dostala medzi Kristiana a jeho otca. Pri bohoslužbách sa Kristian pozeral do svojej modlitebnej knižky, no Theodore sedel s rukami zloženými na hrudi. Keď sa začalo spievať, prekvapil ju jeho sýty barytón, čistý ako zvuk ladičky. Pridala sa k nemu svojím jasným sopránom a ukradomky naňho pozrela. Pri speve jeho pery nevyzerali drsné, čeľusť mal uvoľnenú. Oči sa mu rozžiarili, plecia vystreli. Keď sklonil hlavu, prichytil ju, ako si ho obzerá. Zrejme tie piesne pozná naspamäť. No naskytla sa jej skvelá príležitosť posunúť pred neho spevník a podeliť sa s ním oň. Prsty mu pridržali okraj spevníka na jeho strane a pieseň dokončili spolu.

Po skončení bohoslužieb sa reverend Severt obrátil k veriacim:

„S radosťou vám oznamujem, že je tu dnes s nami naša nová učiteľka, slečna Linnea Brandonbergová. Prosím vás, pozdravte ju, predstavte sa jej a dajte najavo, že je u nás vítaná.“ Otočili sa k nej tucty hláv, no ona si bola nepríjemne vedomá iba jednej. Theodore si ju prezeral pozornejšie ako inokedy.

Keď vyšli do jasného jesenného dňa, sústredila sa na nové tváre a mená. Boli to jednoduchí ľudia, no v ich obyčajnosti vybadala vznešenosť. Ženy sa placho usmievali, muži sa dotkli klobúka a deti sa červenali, keď ich predstavovali novej pani učiteľke.

Zoznámila sa so všetkými žiakmi, no zapamätala si len mladého Severta, krásavca ako jeho otec, ibaže akéhosi nervózneho, a Frances Westgaardovú, lebo jej Nissa pripomenula, že je duševne zaostalá. Na prvý pohľad si obľúbila chudé dievčatko s pehami a vrkočmi obkrútenými okolo hlavy. Bude sa jej venovať o čosi viac ako ostatným deťom, lebo si vyžaduje väčšiu starostlivosť.

Ulmera a Larsa Westgaardovcov ľahko spoznala, lebo Ulmer sa veľmi podobal na Theodora. Aj Claru s veľkým bruchom, ktorá sa zasmiala čomusi, čo jej manžel šepkal do ucha. Mala kávovohnedé vlasy a peknú pokožku, jej črty neboli také klasické ako jej bratov. No krášlilo ju šťastie.

Linnei stačil pohľad na ňu a už vedela, že sa spriatelia.

Clara pevne uchopila Linneinu ruku a sprisahanecky sa usmiala. „Teda vy ste tá, čo usadila môjho brata. Dobre ste urobili. Už bolo načase.“

Prekvapená Linnea sa nezmohla na odpoveď.

„Som Clara. A toto je môj Trigg,“ pritiahla si bližšie manžela.

Pre spôsob, akým vyslovila môj Trigg, si ju Linnea ešte väčšmi obľúbila. V hlase jej znela pýcha. A právom. Krajšieho muža Linnea ešte nevidela. Vlasy sa mu ligotali na slnku ako vyleštená meď, oči modré ako obloha, nordické črty pravidelné a krásne. Linnei sa však predovšetkým páčilo to, ako držal manželku za šiju a radostne jej pozeral do tváre.

„Teddy vám teda dal zabrať,“ komentovala Clara. „Nič si z toho nerobte. Je tvrdohlavý ako všetci Nóri, veď ho poznám. Vie byť však aj príjemný. Dožičte mu čas, aby si na vás zvykol. Keď sa do vás pustí, vyzúrte sa na ňom. A príďte si ku mne hocikedy pohovoriť, keď budete potrebovať spoločnosť.“

„Ďakujem, prídem,“ povedala Linnea úprimne.

‚A čo mama? Správa sa k vám, ako treba?“

„Ach, áno. Nissa je senzačná.“

Clara sa už chystala na odchod, potom sa obrátila a poznamenala: „Páči sa mi váš klobúčik.“

Linnea sa nečakane rozosmiala.

„Povedala som čosi smiešne?“

„Porozprávam vám o tom, keď prídem na kávu.“

Vtom sa pri nej ukázal Kristian a oznámil jej: „Poslal ma ocko, aby ste prišli, keď ste už skončili.“

Obzrela sa. Theodore stál pri bričke a nervózne prestupoval z nohy na nohu. „Ach, zdržiavam vás?“

„Nuž… ide o pšenicu. Keď je pekné počasie, pracujeme každý deň v týždni.“

Doma sa muži rýchlo preobliekli. Linnea zastihla Theodora, ako vychádzal zo spálne. Mal na sebe čerstvo vypratý a vyžehlený overal a čistú vyblednutú modrú košeľu. Keď do nej takmer vrazil, nasadzoval si na hlavu ošarpaný slamený klobúk. Obaja zastali a dlho na seba civeli.

Spomenula si na spoločný spevník i na to, ako odlišne vtedy vyzeral. Prístupný. Milý. Zrazu jej padlo zaťažko prihovoriť sa mu. No musela. „Viem, že v tomto čase máte veľa práce, sľúbila som však pánu Dahlovi, že vám pripomeniem uhlie pre školu.“

„Dahl sa vždy nazdáva, že začiatkom septembra sa privalí víchrica a on stratí zamestnanie, ak pivnica nebude plná uhlia. Lenže Dahl nemusí zberať úrodu! Keby vás znova otravoval, povedzte mu, že uhlie priveziem, len čo budem môcť… Kým svieti slnko, žnem pšenicu.“ Obišiel Linneu a vyrútil sa z domu.

Popoludnie pripadalo Linnei pridlhé. Zašla preto do školy prezrieť si učebnice. Knihy na polici boli náhodne pozbierané, asi ich darovali rodičia. Niektoré boli priťažké najmä pre menšie deti. No deti nikdy nie sú primladé na dobré spôsoby pri stolovaní. Nepotrebuje nijakú učebnicu, aby ich to naučila. Toto bol prvý bod v pláne, ktorý zostavila pre nasledujúce dni.

Rozvinula americkú zástavu, zavesila ju a na tabuľu napísala veľkými tlačenými písmenami: SLEČNA BRANDONBERGOVÁ. Ešte sa jej nechcelo odísť z príjemnej triedy. Z náhleho popudu začala písať na kartičky veľké písmená abecedy a ku každému písmenu nakreslila obrázok toho, čo sa na príslušné písmeno začínalo. A – anjel. B – bodliak. C – cibuľa. D – dom. Potom zistila, že si bodliak presne nezapamätala. Vybrala sa po ceste popri topoľoch dajaký pohľadať. Našla ich neďaleko v priekope pri ceste. V zime ich naháňa vietor po prérii, zachytáva plot z ostnatého drôtu. No teraz v septembri rastú na nich krásne zelené kvietky. Linnea si ich začala kresliť do skicára.

Theodore sa dostal na malú vyvýšeninu zeme na pšeničnom poli severovýchodne od školskej budovy. Pozrel na ňu z diaľky. Akýsi pohyb upútal jeho pozornosť. V priekope neďaleko školy sa mrvila postavička. Mimovoľne sa narovnal. Hnedé oči mu zjemneli, na perách sa zjavil úsmev.

Čo tam slečinka robí? Stojí po kolená medzi burinou a čosi má v ruke. Také decko! Motá sa v priekope, ako by nemala čo robiť. Tíško sa zasmial.

Presne vedel, kedy ho zazrela. Vystrela sa a čímsi v ruke si zaclonila oči. Premkla ho akási čudná radosť, keď zrazu začala vyskakovať a mávať rukami.

Pokrútil hlavou, oprel si lakte o kolená a neprestal ju pozorovať.

Je to ešte dieťa, pomyslel si. Veru dieťa.

Linnea videla troch žencov, ako sa pohybujú po poli smerom k nej. Boli priďaleko, nespoznala ich. Bol to krásny pohľad, najradšej by ho zachytila na maľbe s prevahou žltej a modrej farby, predstavujúcimi pšenicu a oblohu. Ľudí i kone obklopovala akási vznešená majestátnosť zeme, ktorá sa pred ňou rozprestierala ako žltý oceán.

Od radosti tri razy poskočila. A zakývala im.

Jeden z nich jej zamával.

Kapitola 6

Linnea sa v prvý školský deň zobudila na úsvite. Počula kikiríkať kohúta. Cez malé okienko videla prísľub slnečného dňa. Nissa už robila hrmot v kuchyni. Čulo vyskočila z postele a tešila sa, že konečne začne vážnu prácu. S úsmevom zišla na raňajky. Muži už sedeli pri stole.

„Dobré ráno!“ zvítala sa so všetkými. „Ach, Nissa, aké vábne vône!“ Zaujala miesto na svojej zvyčajnej stoličke.

„Vyzerá to, že prvý deň v škole budeme mať pekný deň,“ zaštebotala.

„Veru budete,“ prikývla Nissa, ktorá si k nim práve prisadla. „Pomodlime sa.“

Theodore znova predniesol modlitbu v nórčine. Linnea sa niekoľko ráz pokúšala nadpriasť pri jedle rozhovor, no bezúspešne. Pochválila Nissu za raňajky a zmienila sa o nedeľnom obede.

„Ak budem aj naďalej toľko jesť, stučniem. Veľmi mi chutil aj ten sendvič v sobotu. Čo to bolo?“

„Jazyk. Hovädzí jazyk.“

Linnei sa zdvihol žalúdok. Prehltla a videla, že sa na ňu upreli štyri páry očí.

„Myslela som, že vám bude chutiť. Je vojna, nepremárnime tu nijaký kúsok kravy. Však, chlapci?“

Zbadala pobavené pohľady mužov, no aj tak sa spýtala: „Dali ste mi ho aj dnes?“

„Vlastne áno. Bolo to jediné studené mäso, ktoré mám doma. Môžem vám však usmažiť vajíčko.“

„Ach, nenamáhajte sa, zjem ten jazyk.“

„Počkajte, až ochutnáte maminu srdcovú polievku,“ doberal si ju Theodore.

Všetci okolo stola sa zasmiali a vrátili k jedlu. Linnei by však neprešiel hrdlom ani hlt. Rýchlo vstala a ospravedlnila sa, že si musí pripraviť veci do školy.

Keď sa lúčila s Nissou, tá jej čosi podávala. „Posiela vám to Kristian. Pridala som vám do obedového balíčka aj kúsok syra ako návnadu.“ Držala v ruke pascu na myši.

„Ach, ďakujem. Teda nezabudol na mňa. A vy mi, prosím vás, zaželajte veľa šťastia.“

„Myslím, že ho nebudete potrebovať. Len im dajte najavo, že v škole rozkazujete vy, a všetko sa vám vydarí.“

Linnea vykročila na desaťminútovú cestu dychtivo a šťastne. Prešla okolo Johnovho domu. Pri stodole stáli čierno-biele kravy. Zo starej vane medzi veterným mlynom a domom vyrastali ružové a biele muškáty. Zasadil ich on? Na schodíku pred domom si strakatá mačka umývala papuľku labkou. Prišlo jej ľúto osamelého muža.

John. Aký jednoduchý, milý človek.

Theodore. Zamračila sa. Nie je jednoduchý, a rozhodne nie milý. Ako môžu byť bratia takí odlišní? Johnovi by sa zišlo trocha Theodorovej prchkosti a Theodorovi čosi z Johnovej plachosti. Napriek tomu sa nevzdávala myšlienky, že si získa Theodorovu priazeň. Ako dlho vydrží muž bez úsmevu? Bez smiechu? Bol dakedy veselý? Azda zamlada, keď mal Melindu.

Len počkaj, Theodore, ty starý mrzutec! Veď tá ja rozosmejem!

S týmto rozhodnutím došla do školy. Vystúpila po betónových schodíkoch, pridržala sa kovového zábradlia, otvorila drevené dvere. Konečne… moja škola!
Vkročila do triedy. Všetko bolo na svojom mieste. Po sobotnom drhnutí vychádzala z dlážky vôňa dreva. Zástava nehybne visela. Piecka čakala na prvé zakúrenie, kalamáre na prvé naplnenie atramentom, jej meno na tabuli na prvé prečítanie.

Uprostred triedy sedela myška. Linnea sa zasmiala. Tento zvuk myšku vyplašil, vbehla pod knižničku. „No počkaj, veď ťa ja dostanem! Dovtedy ani nos nevystrč, počuješ?“

Práve si sadla za stôl, keď sa za komínom pece ukázali tri hlavičky.

„Dobré ráno!“ Linnea vykročila k nim. Spoznala deti Larsa a Evie. Vlasy pehavého chlapčeka boli rozdelené pútcom uprostred hlavy. Mal na sebe tmavomodré bričesky, ktoré držali sivé traky. Vyššie dievčatko držalo za ruku menšie, ktoré sa ukrývalo za sestrin chrbát. Obe boli oblečené v kvietkovaných šatočkách, menšie malo aj zásterku. Obom krášlili vrkoče žlté masle.

„Dobré ráno, slečna Brandonbergová,“ zdravili ju dve staršie deti jednohlasne.

„Ty si Norna, však? Norna Westgaardová,“ spomenula si na jej meno Linnea.

„Áno. A toto sú Skipp a Roseanna.“

„Vitaj, Skipp!“

Kývol hlavou na pozdrav a začervenal sa. Roseanna si vložila do úst prst a tvárila sa, že jej je do plaču. „Ahoj, Roseanna!“

Norna do nej štuchla kolenom a maličká odrecitovala zrejme nacvičený pozdrav. „Doblé láno, slečna Blandonbelgová!“

Norna vytiahla sestre prst z úst a nakázala jej: ‚A teraz to povedz pekne!“

„Doblé láno, slečna Blandonbelgová!“ Znelo to trocha zreteľnejšie, no výslovnosť zostala rovnaká. Roseanna si zasa začala cmúľať prst.

Linnei sa malé dievčatko veľmi zapáčilo. Podišla k nej, ale nie tak blízko, aby ju vystrašila. „Počula som, Roseanna, že toto je tvoj prvý deň v škole.“

Dievčatko prikývlo a nespúšťalo oči z Linney.

„A vieš, že aj môj? Ty si moja prvá žiačka. Poviem ti tajomstvo, ak sľúbiš, že ho nikomu neprezradíš. Aj ja som trocha nervózna z teba.“

Roseanna si vytiahla prst z úst a pozrela na Nornu. Tá sa na ňu povzbudivo usmiala.

Vtom vošla do dvier Frances Westgaardová s malým bratom. Linnea hneď vedela, že sú to deti Ulmera a Helen. Čakala aj ich dvoch starších bratov. Tých však nebolo.

Linnea zaviedla deti na ihrisko. Stala si potom na schody a každé prichádzajúce dieťa osobitne privítala. Poškuľovala na cestu, či neuvidí aj chýbajúcich chlapcov. Čas letel, no najstarší, kto sa ukázal, bol Allen Severt. Hneď sa pobral na ihrisko, kde zlostil staršie dievčatá a strkal do mladších detí na hojdačkách.

O deviatej ešte chýbali štyria najstarší žiaci. Znova si prečítala zoznam, či sa nemýlila. A kde je Kristian? Zalovila v pamäti a vybavila si tvár vysokého kostnatého chlapca menom Raymond Westgaard, ktorý, len čo sa jej predstavil pri kostole, odišiel s Kristianom. Prišla aj Patrícia Lommenová, pekné dievča s vlnitými gaštanovými vlasmi a krásnymi dlhými mihalnicami. Lenže kde má brata? Nebol tu ani štrnásťročný Anton Westgaard, Tony, ako ho Nissa volala.

Bolo deväť hodín desať minút, keď sa rozhliadla po žiakoch, aby si vybrala najrozumnejšieho a najspoľahlivejšieho.

Pri ihrisku zavolala na Nornu. Norna k nej hneď prišla.

„Je vyše deväť hodín, no chýbajú mi štyria žiaci,“ vysvetľovala Linnea. „Nedozvedela si sa náhodou, čo sa s nimi stalo?“

„Vy to neviete?“ začudovala sa Norna. „Tí vôbec neprídu. Začnú chodiť do školy až po skončení žatvy a mlatby.“

„Chceš povedať, že prídu až potom, keď sa skončia všetky práce na týchto poliach?“ ukázala širokým rozmachom na lány pšenice.

„Potrebujú všetkých chlapcov, inak by nedostali úrodu pod strechu dovtedy, kým napadne plno snehu.“

‚A za celý čas chlapci nebudú chodiť do školy?“

„Nebudú, pani učiteľka,“ povedala ustarostená Norna.

Keď Linnea videla Nornine rozpaky, utajila znechutenie, usmiala sa na ňu a milo jej poďakovala.

Aký nevydarený začiatok dňa, na ktorý sa tak veľmi tešila! Ro bia to farmári rok čo rok? Ukracujú starších synov o vedomosti, ktoré by za ten čas získali v škole, aby im pomohli zožať ich vzácnu pšenicu? Ona to veru nestrpí!

Táto príhoda skazila Linnei celý deň. Ledva čakala, kedy sa dostane domov, aby to vytmavila Theodorovi.

Určila deťom miesta, urobila si zasadací poriadok. Žiaci jej jeden po druhom museli postojačky povedať meno, vek a učivo, ktorým končili predchádzajúci školský rok. U mnohých detí sa nedal presne určiť ročník. V učebniciach nebola deliaca čiara medzi jednotlivými triedami. Aby sa lepšie zoznámila so žiakmi, starším dala napísať krátku slohovú prácu o ľubovoľne zvolenom členovi rodiny. Deti z nižších ročníkov mali zostaviť zoznam desiatich slov opisujúcich ich rodinu. Najmladší svoje mamičky, oteckov, bračekov a sestričky nakreslili.

Prišla na to, aké ťažké je učiť odrazu deti zo siedmich ročníkov. Mnohí žiaci splnili zadané úlohy skôr, než skončila prácu s ďalším ročníkom.

Keďže každé dieťa väčšinou písalo svoje úlohy samo, dokázala posúdiť, ktorého žiaka učenie baví, kto rýchlo chápe, na ktorého netreba ustavične dozerať a komu nemožno dôverovať.

Allen Severt bol spomedzi všetkých najprotivnejší. Písal s gramatickými chybami, správal sa bezočivo, mladšie deti bezohľadne trýznil. Cez poludňajšiu prestávku chytal krysy, ktorých bolo naokolo plno. V triede položil na plece Frances Westgaardovej chlpatý krysí chvost. Keď ho zbadala, jej zúfalé výkriky znepokojili celú triedu.

„Allen! Ospravedlň sa okamžite Frances a ten chvost vyhoď!“ nakázala mu Linnea.

Zostal sedieť a ľahostajne sa spýtal: „Prečo? Ja som ho na ňu nepoložil!“

.Akoby nie! Krysy si chytal cez prestávku ty!“

Posmešne sa na ňu usmial, pomaly sa zdvihol z lavice a povedal: „Ako si želáte, pani učiteľka.“ Vyznelo to, ako by jej dal zaucho. Zdvihol krysí chvost a lenivo sa vliekol k dverám.

„Prepáč, ty slabomyseľná,“ zamrmlal, no pohľad pevne upieral na Linneu.

„Von!“ skríkla Linnea.

Táto príhoda sa stala, našťastie, popoludní, lebo Linnea sa odvtedy chvela od zlosti. Sedela za stolom a čítala, čo deti napísali. Ešte väčšmi sa napaprčila, keď zistila, že Allen, zaradený do skupiny starších detí, nenapísal sloh, iba niekoľko slov, čo mali za úlohu menšie deti. Teda znova porušil jej príkaz. Jeho zoznam si však zvedavo prečítala.

Začudovala sa, keď videla aj dve slová, ktoré dodal, a vôbec nesúviseli s ostatnými:

ČOKOLÁTOVÉ KOLÁČIKI

Pečie ich azda jeho matka? Chcel jej tým vyjadriť uznanie? Čo však znamená RUŠENIE?

Keď na konci vyučovania zvonila, zbadala, ako Allen upiera pohľad na jej prsia. Prebehli po nej zimomriavky a bezdôvodne zrumenela.

Maj rozum! Preboha, veď je to len pätnásťročný chlapec! Ukradomky si ho prezerala a pokúšala sa predstaviť si, aký muž sa z neho stane. Striasla sa a rýchlo odvrátila od neho oči.

„Deti, upracte si lavice na zajtra a vráťte mi knihy. Perá zamazané od atramentu umyte vo vedre v šatni. Choďte podľa tried. Jeanette, Bent a Skipp, vy ako prví.“ Potom sa so všetkými rozlúčila.

Theodora mrzelo, že tak často myslí na slečnu Brandonbergovú. Priveľa premýšľať bolo uňho riziko z povolania. Premnohé hodiny svojho života strávil sediac za pomaly klusajúcimi koňmi a dumal. Veď čo iné sa dalo robiť pri pohľade na ich kývajúce sa hlavy a lesklé zadky? Ako chlapca pracujúceho pre otca ho rytmický pohyb koni uspával. Ako výrastok, dospievajúci v muža, sa díval na čerstvo rozoranú zem a sníval. Ako sklamaný manžel žialil a zlostil sa. Ako zelenáča, mladého opusteného otca s jednoročným synčekom ho trápili starosti.

Dlhé roky mal okolo seba to isté: kone, žatvu, obzor. Toľký čas komunikoval so zemou a zvieratami, až sa stal introvertom, zahľadeným do seba, a celkom zabudol rozprávať sa s ľuďmi. Áno, mal Nissu, Johna a Kristiana, no tí tiež boli väčšinou sami pre seba.

Táto slečinka je celkom odlišná. Ustavične šteboce. Ústa sa jej celý deň nezatvoria. Chlapíka, čo sa s ňou ožení, budú bolieť uši. Ako to, že ho vždy dokáže napáliť? Rozväzuje mu jazyk. Núti ho myslieť na také bláznivé veci ako kvet bodliaka a význam cudzích slov.

Usmial sa pri predstave, aká bola asi nazlostená, keď sa Kristian neukázal v škole. Vyleje si na ňom zlosť pri prvej príležitosti. No nech sa len pajedí. Kristian sa hmýril a znervóznel pri každom pohľade na školu. Theodore nebol slepý. Videl, že jeho syn sa zbláznil do učiteľky, najradšej by pustil opraty a rozbehol sa k nej. Detská láska, usmial sa Theodore. No potom si uvedomil, že sám nebol oveľa starší pri tej osudnej ceste do mesta, kde sa zoznámil s Melindou.

Ach, Melinda! Mala oblečené žlté šaty, čierne vlasy zopnuté do uzla, zelené oči sa jej ligotali. Odkedy ju zazrel, nevedel z nej odtrhnúť pohľad. V poslednom čase mu neschádza z mysle. Lepšie je na ňu zabudnúť. Uvedomil si to už pred rokmi. Theodore zaškúlil na slnko. Skláňalo sa k západu. Je čas dojiť.

Linnea stála na dvore s rukami vbok, keď došli. Theodore sa tváril, že ju nevidí.

„Pán Westgaard!“ zvolala naňho, keď popri nej mlčky prechádzal. Zbadal, že jej z očí sršia blesky.

„Prosím, slečna Brandonbergová?“

„Chcem sa s vami rozprávať! Váš syn dnes nebol v škole.“

„Pravdaže nie! Bol so mnou na poli.“ ‚A čo tam robil?“

„To, čo každý zdravý a schopný chlapec robí v týchto končinách. Pomáhal pri žatve.“

„Na váš príkaz?“

„Nemusel som mu nič prikazovať. Vie, že ho potrebujem.“

„Vraj mu netreba nič prikazovať! Čo na tom, že nevie poriadne po anglicky. Hlavná vec, že vie riadiť farmu. Bude to robiť celý život? Rozhodujete zaňho?“ Zrazu sa obrátila priamo ku Kristianovi. „Čo ty na to, Kristian? Nemáš nijaké vlastné plány?“

Kristian bol taký prekvapený, že ani ústa neotvoril. „Vidíte?“ zlostila sa. „Robíte z neho takého hlupáka, že ani nedokáže samostatne myslieť!“

„Slečinka, radšej by ste…“

„Keď ma oslovujete ako učiteľku svojho syna, hovorte mi slečna Brandonbergová!“

„Slečna Brandonbergová…“ zdôraznil Theodore a posmešne sa usmial. „Predovšetkým si musíme objasniť niekoľko vecí. Tu sa riadime ročnými obdobiami, nie kalendárom zostaveným akýmsi pochabým školským inšpektorom. Chlapci začnú chodiť do školy až vtedy, keď bude pšenica bezpečne v sýpkach. Načo by mu bola uhladená angličtina, keď mu patrí toľko zeme? Koňom je jedno, ako rozpráva. Chcú byť nakŕmené, napojené a riadne opatrené, keď majú pre nás pracovať. Význam tu majú kravy, kone, prasatá a pšenica. To si zapamätajte, a nekážte mi tu o vzdelaní!“

„Načo mi tu teda dali učiteľské miesto? Ak naozaj len to má význam, môžete deti učiť sám! Domnievala som sa, že z nich mám vychovať gramotných ľudí a pripraviť ich do sveta za Alamom v Severnej Dakote!“

Ak gramotný znamená to, čo si myslí, tá malá bosorka ho znova zhodila. Toto musí strpieť od sopľavého dievčiska, o šestnásť rokov mladšieho ako on!

„Alamo v Severnej Dakote je jeho svet a vždy aj bude. Tešte sa, že ho budete mať aspoň šesť mesiacov v škole!“

Už sa od nej odvrátil, no ona šla za ním. „Takže na jar ho zasa mienite zapriahnuť do práce namiesto toho, aby sa učil?“

Theodore jej neodpovedal, zamieril do stodoly. Utekala za ním a schmatla ho za rameno. „Neopovážte sa mi obrátiť chrbtom, vy… mrzutec! Cynik\“
Theodore nemal ani potuchy, čo slovo cynik znamená, a to ho ešte väčšmi rozzúrilo. „Dajte si pozor, komu nadávate, slečinka!“ Vytrhol si rameno z jej zovretia.

„Odpovedzte mi,“ vrieskala naňho. „Mienite ho vybrať zo školy aj na jar, aby vám pomohol siať?“

„Šesť mesiacov patrí mne, šesť vám. Veď je to spravodlivé, či nie?“

„Pre vašu informáciu, hovoríme o tom, čo je správne pre vášho syna. Či má azda vyrásť bez toho, aby vedel správne čítať a písať?“

„Vie toho dosť, aby sa nestratil.“

„Aby sa nestratil! Preboha, ako môžete byť taký zadubenec?“

Theodorova tvár bola červená ako šarlát. „Ak nie som pre vás dosť múdry, nájdite si niekoho iného, kto vám poskytne strechu nad hlavou. To, čo mi platí školská rada, nestačí ani na vašu stravu, nieto na vykurovanie tej izby hore.“

Znova sa od nej odvrátil. Teraz ho už nechala odísť. Zbadala Kristiana, ako rozpačito stojí pri koňoch s opratami v ruke. Až teraz si uvedomila, čo vyviedla.

„Prepáč, Kristian. Ľutujem, že si sa stal svedkom tejto šarvátky. Nemala som nadávať tvojmu otcovi. Odpusť mi.“

„Na tom nezáleží,“ zamrmlal zmätený Kristian.

„Ba veru záleží. Nemala som sa nechať natoľko vyviesť z miery. Ibaže neviem, ako mu vysvetliť význam vzdelania, keď sa on bez neho tak dobre zaobíde.“

„Viete, má pravdu,“ pozrel jej Kristian do očí. „Nikam sa nechystám. Tu pravdepodobne strávim celý život. A okrem toho mám túto farmu veľmi rád.“

Pozerala za ním, ako kráča do stodoly, kde Theodore zvolával kravy na dojenie.

Kapitola 7

Theodore sa ani nepamätal, kedy bol takýto rozzúrený. Azda vtedy, keď ho Melinda nechala s malým dieťaťom. Teraz cítil, že nemá pravdu, a to ho ešte väčšmi zlostilo. Už sa naučil skrývať mrzutosť. Pri večeri ignoroval slečnu Brandonbergovú, lebo ho zadúšal pocit menejcennosti. Chvalabohu, mlčala aj ona. Veď už má po krk jej povýšeneckého odvrávania!

Keď dojedli, Theodore hľadal útechu na mieste, ktoré mal najradšej. Zvesil klobúk z háka pri dverách, zapálil lampu a pobral sa k stodole. Prešiel cez ňu ku kôlni. Vládol tu dokonalý poriadok. Bol to jeho svet. Patrí len jemu. Tu vládne on. Nikto sa mu na tomto mieste nemôže posmievať ani nachádzať na ňom nedostatky.

Začal natierať olejom vŕzgajúce pánty dvier stodoly a ani si neuvedomoval, čo robí. Mátožili ho slová, ktorých význam len tušil. Cynik. Gramotný. Sarkastický. Cítil sa nevzdelaný a bezmocný. Ako rád by vedel čítať po anglicky! Keď vyrastal, počul okolo seba len nórčinu. Matka ho ako dieťa naučila čítať po nórsky, vtedy iná reč nebola potrebná. Zákony sa odvtedy zmenili. Deti sa učia reč krajiny, v ktorej sa narodili. Len stará generácia lipne na jazyku svojej rodnej vlasti.

Ako môžete byť taký zadubenec? Krv sa mu navalila do tváre, keď si pripomenul učiteľkine slová. Zvesil zo steny konský chomút, pohľadal veľkú ihlu a začal ho zašívať hrubou čiernou niťou, no ruky sa mu chveli. Jasne si vybavil Linneinu tvár. Oči sa jej ligocú, keď vyslovuje Alamo v Severnej Dakote, akoby to bola akási diera nehodná miesta na mape. Je pre Alamo pridobrá, však? Presne ako Melinda, hoci musí uznať, že Melinda sa Alamu nikdy nevysmievala. Čo už teraz na tom záleží? Je preč.

Najväčšmi ho znepokojovalo, že nová učiteľka prebúdza v ňom spomienky na Melindu, na ktorú úspešne zabúdal už roky. Mal sa držať toho, čo mu napovedal inštinkt, a nevpustiť ju do svojho domu. Vlastne na tom ani veľmi nezáleží. Zostane tu len rok ako všetci ostatní. Už sa nevráti. Odstrihol niť a chomút zavesil na klinec.

Keď vchádzal do domu, s úľavou vydýchol, lebo všetci sa už uložili spať. V kuchyni nebola ani učiteľka. Zapálenú lampu na stole nechala preňho zrejme matka.

Vo svojej spálni podišiel k bielizníku, pomaly otvoril vrchnú zásuvku a spod košieľ vylovil fotografiu, na ktorú sa roky nepodíval. Z oválneho rámu pozerala naňho pekná žena, rovnako vyblednutá a bezfarebná, akou sa stala za dva vzácne roky, kým bola jeho manželkou.

Zabolelo ho v hrudi. Melinda, ach, Melinda. Myslel som si, že som sa s tým už vyrovnal.
Odložil fotografiu a vyzliekol sa. Odhrnul bielu plachtu z postele, uložil si vankúš pod hlavu a lampu zahasil. Nijaká žena nebola preňho taká príťažlivá ako Melinda. Zopol si ruky nad hlavou, aby neprešiel nimi po prázdnej polovici postele. Osamelosť prijímal so stoicizmom vlastným Nórom a ich spôsobu života. No dnes naňho plne doľahla, rozbúšila mu srdce. Je ešte len tridsaťštyriročný. Má pred sebou tri štvrtiny života? Či polovicu? Bude musieť spávať ďalších tridsaťštyri rokov sám v tejto veľkej posteli? Vracať sa večer z poľa a sedieť pri stole iba so svojou matkou, bratom a Kristianom? Iba zriedkavo si želal, aby Melindu nahradila iná žena. Zdravý rozum ho presviedčal, že by nijakú ani nenašiel, lebo polovica žien v okrese sú jeho príbuzné, ďalšia polovica sú vydaté, či preňho pristaré.

Rád by si s niekým pohovoril o Melinde, o tom, akú bolesť mu spôsobila pred rokmi, aj o tom, prečo je tá bolesť stále taká silná, keď sa už domnieval, že pominula. S kým by sa však mohol pozhovárať? Komu by sa mohol priznať, čo cíti?

Niet tu nikoho takého. Ani živej duše.

Vo svojej spálni na poschodí Linnea počula, že Theodore sa vrátil a ukladá sa na spánok. Pri večeri sa k nej správal mrazivo, úplne ju ignoroval. Bolo jej do plaču, hoci nechápala prečo. Theodore sa mýli, pravdu má ona! Dúfala, že Nissa ju podporí v spore s Theo-dorom. Ani Nissa však nestála na jej strane, nepovzbudila ju.

„Nepovedali sme vám, že chlapci neprídu do školy, lebo sme vedeli, ako sa budete zlostiť. Tak či onak Teddyho názory nezmeníte. Tento spor viedol aj s predchádzajúcimi učiteľmi, zrejme preto už ďalší rok neprišli. Musíte sa s tým zmieriť. Chlapci nebudú chodiť do školy, kým neprídu sezónni robotníci.“

„Kedy to bude?“

„V polovici októbra. Potom sa všetko urýchli.“

„Sezónni robotníci?“ spýtala sa prekvapená. Keď si Theodore môže dovoliť platiť, prečo ich nenajme už teraz?

„Po skončení žatvy v Minnesote prichádzajú sem. Mnohí sa sem vracajú rok čo rok.“

Linnea sa teda ocitla osamelá v boji poskytnúť starším chlapcom celých deväť mesiacov výuky, ktorá im patrí. Kristian má šestnásť rokov, no je len v ôsmej triede. Či tí ľudia nechápu, že deväťmesačné učivo sa nedá zvládnuť za šesť?

Zaliali ju slzy. Plakala, lebo sa jej zmarili sny, lebo prvý deň bol pre ňu veľmi namáhavý a dostala sa do sporu s Allenom Severtom i Theodorom. Najväčšmi ju trápilo to, že Theodore pri večeri ani nezavadil o ňu pohľadom a tváril sa, akoby vôbec nejestvovala.

Theodore sa k nej správal rovnako po celý týždeň. V kostole si dával veľký pozor, aby sa im ani rukávy nedotkli. Nikdy predtým sa jej nestalo, že by si bola znepriatelila kamaráta. Niežeby bol voľakedy jej priateľom, no dospela k akémusi prímeriu s ním, kým ho nenazvala zadubencom. Keď zaznel organ, bolo zrejmé, že jeden spevník je určený pre dvoch. Linnea ho otvorila a dotkla sa mu ramena. Theodore zmeravel. Váhavo sa naňho usmiala. Pochopil, že mu ponúka nielen spevník. Keď položil ruku na svoju stranu spevníka, neúmyselne v nej vzbudzoval predstavu, že vie čítať.

Hoci ich nepriateľstvo v kostole trocha poľavilo, pri nedeľnom obede sa jej neprihovoril. Keď sa preobliekol do pracovného odevu a vychádzal z domu, chystala sa ho osloviť, nenašla však v sebe odvahu. Začervenala sa, sklopila oči, no nedostala zo seba ani slovo. Theodore chvíľu postál pri nej, potom sklamaný vyšiel.

Popoludnie strávila vo svojej izbe opravovaním domácich úloh a prípravou na budúci týždeň. Nissa si šla do spálne zdriemnuť. Dom bol pokojný. Nemala komu vyliať si srdce, preto sa rozhodla posťažovať si aspoň svojmu imaginárnemu pytačovi Lawrenceovi.

Theodore sa pri prvom zahrmení poobzeral po oblohe. Blesk znova preťal sivú oblohu na obzore a on rátal čas, ktorý uplynie medzi zablesknutím a zahrmením. Potom pozrel na hodinky. Sú štyri. Už tri týždne nekončili prácu takto zavčasu. Odpočinok sa im zíde, no na druhej strane pšenica bude po daždi dlho schnúť.

Doma poslal Kristiana napojiť kone. Vošiel do prázdnej kuchyne a pobral sa hneď k peci po teplú vodu. Zrazu zbystril sluch. Kto to k nej prišiel na návštevu? Čakal na druhý hlas, no nijaký sa neozval. Theodore s kanvicou na čaj v ruke prešiel po špičkách k schodom.

„Neviem, čo by som si bez teba počala Lawrence. Si môj najlepší priateľ.“

Theodore dlho vyčkával, no nijaký mužský hlas sa neozval. Lawrence? Dočerta, kto to je? A čo robí v jej izbe? ’Vtom vošiel Kristian a zabuchol za sebou dvere. Nissa sa zobudila. Čo robia tí dvaja hore tak ticho? „Kto je tam s ňou!“ spýtal sa šeptom matky.

„Hore? Nikto.“

„S kým sa potom zhovára?“

Nissa chvíľu pozorne počúvala. „Veď sa s nikým nerozpráva.“

„Zdalo sa mi, že počujem hlasy.“

Buchnutie dverí a rozhovor zdola prebrali Linneu zo snenia. Zrazu si všimla, aká je vonku tma. Na severnej strane zazrela blesky. Preto sa teda muži tak zavčas vrátili.

Vstala a upravila sa. Nemusela sa pýtať, kde je Theodore. Akosi to vedela. Keď kráčala k stodole, blýskalo sa nablízku a spadli prvé kvapky dažďa. Dvere sa za ňou nehlučne zatvorili. Chvíľu postála, aby si privykla na šero. Dvere kôlne boli otvorené. Vychádzalo z nich svetlo lampy.

Theodore sedel obrátený k nej chrbtom. Prezliekol sa do overalu, no bielu košeľu si nechal. Leštil čosi, čo držal v ruke. Prikradla sa bližšie a pozorovala hru svalov na jeho ramene pod vyhrnutým rukávom. Miestnosť bola útulná, teplá, voňala mydlom, olejom a koňmi.

Tu sa cíti doma. Vyzerá však osamelý. Prestal pohybovať rukami a sklonil hlavu, akoby pozeral na handru, ktorú držal. Počula ho dýchať a uvažovala, o čom asi premýšľa.

„Theodore? Vyrušujem?“

Vyskočil, začervenal sa. Áno, vyrušila ho, keď sa mu tíško zjavila za chrbtom, lebo práve na ňu myslel. „Vôbec nie,“ povedal. „Nechcela som vás vyľakať. Môžem vojsť?“

„Ach, pravdaže. No miesta je tu málo.“

„Ja sa ešte zmestím. Tu teda trávite voľné chvíle. Čo robíte?“

„Leštím postroje.“

„Prečo?“

Díval sa na ňu, ako vyvracia hlavu, aby videla veci vysoko nad sebou. Aká čudná otázka. A hlupák je vraj on! „Lebo konský pot ich rozkladá, aj výpary odtiaľ,“ ukázal hlavou k stodole.

„Naozaj? To som ani netušila. Je to zaujímavé. Zaiste viete všetko o tom, čo s farmárstvom súvisí. Ach, takmer som zabudla.“ V ruke za chrbtom držala pascu na myši. „Mám v škole nežiaduceho hosťa. Kristian mi našiel pascu, ja ju však neviem nastražiť. Ukážete mi, ako sa to robí?“

Pozrel na pascu a len-len že sa neusmial. Prebehlo mu mysľou, že aj vzdelaná žena má svoje slabé stránky. „Vy to neviete?“

„Nie. U nás vo Fargu v obchode to bola otcova robota, ja som sa o to nikdy nepokúsila. Myši rady prehrýzajú vrecia s múkou. Nissa mi raz dala do obedového balíčka syr, no ja som sa ho bála vložiť do pasce, aby som si nezlomila prst.“

„Dajte ju sem,“ načiahol ruku. „To bude pre mňa čosi nové, niečomu vás naučiť.“

Oči sa im stretli. S úľavou zistila, že v Theodorových vidí len pobavenie. Položila mu pascu do dlane. Zložil lampu z klinca na stene a umiestnil ju na stôl. Linnea zašla priďaleko, teraz sa bála stáť tesne pri ňom.

„Chcete sa to naučiť, či nie?“ pozrel na ňu ponad plece.

„Ach, áno.“

Namiesto syra použil kúsoček kože. Pozreli jeden na druhého. Všimla si, že si odopol z košele celuloidový golier a na muža sú jeho mihalnice veľmi dlhé. Jemu zasa neušlo, že má v modrej dúhovke drobné hrdzavé škvrnky, takmer také jasné ako svetlo lampy, ktoré sa odráža od zlatých hodiniek na jej hrudi. Obaja sa prinútili sústrediť pozornosť na pascu.

Predviedol jej, ako sa pasca používa, potom to skúsila ona. Podarilo sa jej to. Pozoroval, ako jej ruky vykonávajú úlohu a myslel na to, že keby pasca náhodou sklapla, poranila by, možno aj zlomila, jej útle pršteky. No nehoda sa neprihodila a Linnea položila dokonale nastraženú pascu na stôl.

Búrka vonku silnela. V kôlni nastalo ticho.

„Theodore,“ oslovila ho. „Neprišla som preto, aby ste ma naučili zaobchádzať s pascou. Prišla som na to sama pri druhom pokuse. Bola to len výhovorka.“

Vyschlo mu v hrdle. Obrátil sa k nej, no do tváre jej nevidel. Hovorila so sklonenou hlavou.

„Prišla som sa vám ospravedlniť.“

Nevedel, čo má na to povedať.

„Veľmi som vám ublížila, keď som sa vám vysmievala, že nehovoríte správne a nazvala som vás zadubencom. Nesmierne ma to mrzí, Theodore.“

Rýchlo odvrátil pohľad. „Ach, na tom nezáleží.“

„Akoby nie? Prečo sa teda so mnou nezhovárate, ani na mňa odvtedy nepozriete?“

Nevedel, čo na to povedať, len civel na kúsok kože v pasci.

„Pre mňa je veľmi ťažké sedieť s vami pri stole a chodiť okolo vás v kuchyni, kým sa tvárite, ako by som tam ani nebola. Moja rodina sa veľmi líši od vašej. Zhovárame sa, smejeme sa spolu, delíme sa o všetky zážitky. Veľmi mi to tu chýba. Celý týždeň, keď ste sa odo mňa odvracali, bolo mi do plaču, lebo predtým som nikdy nemala nepriateľa. V kostole som si myslela, že… že ste sa trocha obmäkčili. Preto som si zaumienila, že si vás získam za priateľa a odpustíte mi, keď sa vám ospravedlním. Prosím vás, pozrite na mňa. Nie ste hlúpy, nikdy som vám to nemala povedať. Nemala by som vás karhať zakaždým, keď sa previníte proti správnej výslovnosti. Som však učiteľka, Theodore.“

Bez výstrahy mu položila ruku na rameno. Čosi čudné sa mu udialo v srdci. Jej ruka akoby mu popálila pokožku. Chcel od nej odtrhnúť pohľad, no nepodarilo sa mu to.

„Ste veľmi tvrdohlavý, Theodore,“ pokračovala. „Dávate tým zlý príklad synovi. Čo si Kristian pomyslí, keď vidí, ako jeho otec zaobchádza s učiteľkou, ktorú by si mal vážiť?“

„Veď si vás vážim.“

„Nedávate to najavo. Lenže ja neviem takto žiť. Prestaňme byť nepriateľmi nasledujúcich deväť mesiacov. Dobre?“

Slová mu uviazli v hrdle. Myslel len na to, aká pekná je v žiari lampy, ako jej žiaria zlaté bodky v modrých očiach a ako sa mu páči jej ohrnutý noštek. Čo by mal povedať muž dievčine ako lusk?

„Priveľa rozprávate,“ podotkol. ‚A vy primálo,“ zasmiala sa. „Sme my to čudný párik!“

Zhlboka sa nadýchla a s úľavou vydýchla. „Joj! Cítim sa oveľa lepšie! Majte sa dobre, Theodore!“

Díval sa na prázdne dvere ešte dlho po tom, ako vybehla do dažďa, a lámal si hlavu, kto je ten Lawrence.

Kapitola 8

Na druhý deň ráno sa dážď zmenil na hmlu, čo sa lepila na šaty i na pokožku. Nedala sa kosiť ani tráva. Kristian sa zachvel, keď vytiahol nohu z postele, a dva razy kýchol. Ešte aj linoleum mu pripadalo vlhké, keď naň položil nohu. Chystal sa vykročiť po schodoch, keď sa otvorili Linneine dvere. Kristiana zaplavila horúčava.

Nebola učesaná, vlasy jej viseli do polovice chrbta a v ruke držala lavór. „Dobré ráno,“ pozdravila ho. „Je chladno, však?“

„Aj vlhko.“ Ešte nikdy, okrem starej mamy, nevidel ženu v župane a bosú. Nevedel, kam s očami.

„Dnes asi nemôžete na pole. Mal by si prísť do školy.“

Mykol plecom, nevedel, ako by na to zareagoval otec. „Na jednom dni nezáleží, a zajtra už bude asi svietiť slnko.“

„Jeden deň je jeden deň. Popremýšľaj o tom.“

Čo sa to s ním robí? Predtým si nevšímal, čo majú dievčatá oblečené a či majú upravené vlasy. Pozoroval, ako zdravila Nissu, nabrala si do lavóra teplú vodu a ponáhľala sa s ňou naspäť. Ide sa umývať. Predstavil si…

Ty trkvas! Veď je to učiteľka! Takto na ňu nesmieš myslieť!

Ešte nesvitalo. Farmársky dvor voňal zvieratami a rastlinami. Kristian otvoril dvere stodoly a kýchol. V stodole bolo príjemne. Dobytok vnášal doň teplo, ktoré rozptýlilo všetku vlhkosť. Theodore už vpustil dnu kravy. Pokojne stáli, čakali, kým na ne príde rad a rytmicky prežúvali. Mačky, divé, neskrotené, sa rozhodli neloviť myši v daždi. Z bezpečnej vzdialenosti sa prizerali. Vedeli, že dostanú teplé mlieko.

Kristian vzal svoj stolček a vklinil sa medzi veľké teplé čiernobiele bruchá.

„Ešte spíš?“ vyrušil ho otcov hlas zo snenia. Strhol sa. Myslel na slečnu Brandonbergovú, ktorej vlasy majú rovnakú karamelovú farbu ako srsť jednej z mačiek.

Istý čas Kristian a Theodore pracovali v priateľskom tichu, ktoré znova narušil Theodore.

„Dnes by sme mali zájsť k Zahlovi a priviezť uhlie.“

„Dnes? Veď mrholí.“

„Čakal som na dážď. Nechcem zbytočne stratiť slnečný deň. Vypravíme sa hneď po raňajkách.“

„Ocko, mohol by som odviezť slečnu Brandonbergovú do školy?“

Theodorove ruky prestali poťahovať struky. Čosi sa mu porobilo so srdcom, keď si na ňu spomenul. Nič také by nemal muž jeho veku cítiť k takej mladučkej dievčine. Energicky pokračoval v dojení.

„Keď sem prišla, vysvetlil som jej, že nemám čas voziť ju do školy ani za zlého počasia. Mám pre teba inú prácu.“

„Veď celá premokne, kým sa dostane do školy!“

„Povedz starej mame, aby jej pohľadala dajaké pončo.“

Aký je otec protivný, pomyslel si Kristian. Nepotrebuje ma, dobre to vie. Určite nie na tých desať minút, kým by som ju zaviezol do školy. Chápal však, že nesmie nástojiť.

Linnea sa už obliekla na raňajky, keď počula, ako berie Kristian schody po dvoch. Ozvalo sa zaklopanie na jej dvere. Keď ich otvorila, stál pred ňou zadychčaný.

Výraz jeho tváre ju už po druhý raz toho rána varoval, že sa k nemu musí správať veľmi neosobne.

„Ahoj! Idem neskoro na raňajky?“

„Nie. Stará mama ich len pripravuje. Ja hm… len som vám chcel povedať, že by som vás bol rád odviezol do školy, no ocko vraví, že ma bude potrebovať hneď po raňajkách. Stará mama našla pre vás pončo aj dáždnik.“

„Ďakujem, Kristian, cením si to.“ Usmiala sa naňho, no nie veľmi povzbudivo.

Zatvorila dvere a oprela sa o ne. Tento problém nepredvídala. Veď je to ešte len žiak. Ako sa má k nemu správať, ak sa do nej zaľúbi? Je to milý, príťažlivý chlapec, lenže tak či onak len chlapec. Má ho rada ako všetkých svojich žiakov, a nič viac.

A predsa ju dojímala jeho galantnosť, jeho očividná nervozita, aj to, že sa opovážil pýtať si dovolenie odviezť ju do školy. Nesmie sa zlostiť, že mu to otec nedovolil.

Pri raňajkách Linnei nedalo, aby Theodora nepodpichla.

„Dnes je na poli vlhko. Nenájdete dôvod, prečo by Kristian nemohol ísť do školy.“

Theodore na ňu prísne pozrel. „Kristian dnes nepôjde do školy. Máme aj inú prácu, nielen kosiť obilie.“

Linnea zlostne zagánila na Theodora, položila na stôl hrianku a zúrivá vybehla po schodoch. John, Kristian a Nissa pozerali zarazení za ňou, no Theodore si pokojne dojedal slaninu s vajíčkami.

O necelých pätnásť minút Kristian videl, ako kráča v mrholení po ceste a túžil sa k nej pripojiť. Osedlal Cuba a Toots, sadol si na voz a čakal otca. Dva razy kýchol. Uvidel otca vychádzať z domu. Mal na sebe gumové čierne pončo a starý slamák. Keď Theodore nasadal, Kristian znova kýchol.

„Si prechladnutý, chlapče?“ spýtal sa ho Theodore.

Kristian odmietol odpovedať. Veď jeho otcovi nezáleží na tom, či má alebo nemá nádchu. Stará sa len o seba.

Theodore si ešte ani poriadne nesadol, keď Kristian pohnal kone. Theodore pozorne pozrel na syna, no ten si len stiahol klobúk hlbšie do čela, schúlil plecia a civel pred seba.

Bol to bezútešný mokrý deň. Vyhovoval Kristianovej nálade. Keď už nedokázal mlčať, z ničoho nič sa ohlásil: „Mal si mi dovoliť odviezť ju do školy!“

Theodore ostražito pozrel na syna. Kedy sa tak stihol zblázniť do tej učiteľky?

„Hneď prvý deň som jej povedal, že tu nepestujeme nijaké skleníkové kvetinky.“

„Čo máš proti nej?“ zagánil Kristian na otca.

„Vôbec nič.“

„No, rád ju nemáš.“

„Dávaj si pozor na jazyk, chlapče!“

„Ach, ocko, veď mám už sedemnásť rokov a keď…“

„Nie, ešte nemáš!“

„O dva mesiace áno!

„Nazdávaš sa, že potom si môžeš robiť, čo sa ti zachce?“

„Vtedy ti môj vek nevadí, keď ma posielaš robiť chlapskú prácu!“

Bola to pravda, a Theodore sa ešte väčšmi nazlostil. Vychmatol opraty z Kristianových rúk. Ten mrzuto sedel a pozeral koňom na uši. Voda, čo sa nazbierala na klobúku, mu kvapkala pred nosom.

„Nikdy sa ma na nič nepýtaš, ocko. Nedal si mi ani možnosť vybrať si, či chcem chodiť do školy. Práve teraz by som tam rád bol.“

Theodore čakal, že to príde. Rozhodol sa zaraziť to hneď na začiatku.

„Aby si sa učil?“

„Pravdaže. Prečo inak?“

„To mi vysvetli ty. Učiteľka sa ti páči, však?“ spýtal sa zdanlivo pokojne.

Prekvapený Kristian pozrel na otca, mykol plecom a znova civel pred seba. „Neviem. Možno. Čo by si povedal, keby sa mi páčila?“

„Čo by som mohol? City sú city.“

Čakal, že otec vybuchne. No ten bol pokojný. Kristian nebol pripravený ani na to, že sa s ním otec ochotne porozpráva. Jeho hnev sa utíšil. Na povrch vyplávali mladícke rozpaky. ‚Ako sa to pozná?“ spýtal sa neisto.

„Na toto ti neviem odpovedať. Myslím, že u každého sa to prejavuje inak.“

„Nemôžem prestať myslieť na ňu. Ležím v noci v posteli a spomínam si na všetko, čo povedala, ako vyzerala pri večeri, a napadne mi aj veľa vecí, ktoré by som rád pre ňu urobil.“

Ten chlapec je do nej po uši zaľúbený, uvedomil si Theodore. Na to treba ísť opatrne. „Má o dva roky viac ako ty.“

„Viem.“

‚A je to tvoja učiteľka.“

„Viem! Viem!“

„Prišlo to akosi rýchlo, nezdá sa ti? Je tu ešte len dva týždne.“

„Ako dlho trvalo tebe a mojej mame, kým ste sa zaľúbili?“

Čo mu má povedať? Ten chlapec rýchlo dospieva, keď kladie takéto otázky. Lenže pravda je pravda a Kristian ju chce poznať. „Namojdušu, nie dlho, za to ti ručím. Videl som ju stáť v tom vlaku vedľa otca v klobúku žltom ako maslo a pre Teddyho Roosevelta som vôbec nemal oči.“

„Prečo by sa to teda nemohlo stať tak rýchlo aj mne?“

„Veď máš len šestnásť rokov, syn môj!“

‚A koľko si mal ty?“

Odpoveď poznali obaja. Sedemnásť. O dva mesiace bude mať toľko aj Kristian. Ako ten čas letí!

„Ako ti bolo, ocko, keď si prvý raz pochopil, čo cítiš k mojej matke?“

Tak, ako sa cíti, keď pozerá na slečinku. „Ako keby mi niekto vrazil jednu do žalúdka,“ odpovedal pohotovo, až ho to samého prekvapilo.

„Myslíš, že ona cítila to isté?“

„Neviem. Vravela, že áno.“

„Povedala ti, že ťa ľúbi?“

Theodore ostýchavo prikývol.

„Prečo potom nezostala tu?“

„Usilovala sa, naozaj sa usilovala. Nepáčilo sa jej tu od samého začiatku. Bývala ustavične smutná. Po tvojom narodení to bolo s ňou ešte horšie. Hoci ťa veľmi ľúbila. Raz poobede som ju pristihol, ako leží vedľa teba na posteli a hrá sa s tvojimi prštekmi. Prihovárala sa ti, hrkútala, maznala sa s tebou. V hĺbke duše bola však smutná ako všetky ženy po pôrode. Keď si mal rok, civela na pšeničné polia a tvrdila, že to vlnenie ju privádza do šialenstva. Vraj tu nie je nijaký zvuk,“ pokrútil hlavou zúfalý Theodore. „Ani nedbala o to, aby niečo počula. Za zvuk pokladala len rinčanie električiek a hukot áut, vykrikovanie podomových obchodníkov, tlkot kováčových kladív a pískanie vlakov. Nikdy nevnímala šum vetra v topoľoch, ani bzučanie včiel na kvetoch. Videl som, ako z nej vyprcháva život, ako sa stráca jej smiech, a vedel som… vedel som, že nie som taký, akého si ma vysnívala vtedy pri tancovačke v Dickinsone. Musela sa vzdať ilúzie, lebo život tu bola skutočnosť, a ona si naň nevedela zvyknúť.“

Kristian kýchol. Theodore bez slova vylovil vreckovku a podal mu ju. Keď si Kristian utrel nos, Theodore pokračoval.

„Jedného dňa bola preč. Jednoducho zmizla. Bol to, myslím, najhorší deň môjho života. Nazdávam sa, že vlastne neodišla od nás dvoch, ale z tohto miesta. Trápilo ju, že ťa opúšťa. Napísala to. Keď bude Kristian dosť veľký, aby to pochopil, povedz mu, že ho ľúbim.“
Kristian vždy vedel, že jeho rodina bez matky je iná ako rodina jeho bratancov a sesterníc. Materinskú lásku nikdy nepoznal, no vždy mal pri sebe Nissu. A zrazu, na prahu mužnosti, zatúžil po matke, s ktorou by si mohol pohovoriť.

„Veľmi si ju ľúbil, však, ocko?“

„Áno, mal som ju rád,“ vzdychol si Theodore. „Muž sa občas proti svojej vôli zaľúbi do ženy, hoci to nie je tá pravá.“

Myslel však na Linneu, nie na Melindu. Proti tomu nič nezmôže.

Keď dorazili ku skladom uhlia, Theodore zastavil kone a šiel pohľadať starého Tveita. „Vedel by si nahádzať do voza osem ton uhlia, chlapče?“ spýtal sa syna.

Ten by to sotva dokázal. Bolo mu čoraz horšie. Ustavične kýchal, z nosa mu tieklo. Došiel Tveit, odvážil prázdny voz a obaja začali nakladať uhlie.

Kristian pracoval pri otcovi, no často kýchal a utieral si nos. Vlhkosť mu prenikla aj pod pončo. Trápila ho triaška, premrzol do kostí.

Keď voz naložili, bolo mu skutočne nanič. Čakala ho ešte poldruhahodinová cesta domov.

„Zrejme sa cítiš tak mizerne, ako vyzeráš,“ pozrel Theodore na syna. „Odveziem ťa domov, potom vyložím uhlie v škole.“

„Môžem ti pomôcť,“ ponúkol sa Kristian bez veľkého nadšenia.

„Najlepšie ti bude, keď si ľahneš. Jeden voz uhlia vyložím aj sám.“

Kristian nenamietal. Doma ho Nissa uložila do postele a obskakovala ho.

Bolo už neskoré popoludnie, keď sa Theodore dostal do školy. Ustarostený premýšľal o rozhovore so synom. Nemal by si sa obšmietať okolo slečinky ani ty. Kristian nemá ani potuchy, že teba tiež očarila. Radšej nech sa to ani nedozvie.

Školský dvor bol prázdny. Theodore zastavil kone pred vchodom. Šatňa bola prázdna, dvere do učebne dokorán. Zrazu zaznel znútra nazlostený hlas slečny Brandonbergovej. Theodore zastal a počúval.

„Ak ťa nabudúce pri niečom prichytím, pohovorím si o tom s tvojimi rodičmi. Beztak sa chystám navštíviť každú rodinu. Zaiste by si chcel, aby som tvojmu otcovi a mame podala o tebe dobrú správu, však, Allen? Pokazil si mi celý deň. Ty aj Theodore.“

Theodore zdvihol obočie a zamračil sa. Načo má to decko vedieť, čo sa odohráva medzi ním a učiteľkou?

„Toho človeka nechápem. Vôbec by mu neublížilo, keby dovolil Kristianovi prísť dnes do školy… Do toho ťa nič. Môžeš odísť, no zajtra sa radšej slušne správaj v škole!“
Theodore rýchlo odstúpil od dvier, no kroky nepočul, Allen sa neukázal. Znelo len škrípanie kriedy na tabuli.

„No dobre. Theodore, sme tu sami, môžeme sa pokojne škriepiť. Nič by sa ti nestalo, keby si pustil Kristiana dnes do školy, no ty si tvrdohlavý zadubenec! Čím ho zamestnávaš? Leští postroje v kôlni?“

Opatrne nazrel do miestnosti. Stála pri tabuli, už ju takmer celú popísala. Pri písaní celkom zreteľne vyslovila: „Daj sa vypchať, Theodore!“
Podarilo sa mu zadržať smiech. Písala však ďalej, a už nič nevyslovila nahlas. Úsmev mu mizol pri pohľade na riadky, ktoré nevedel prečítať.

„Dobrý deň, pani učiteľka!“ pozdravil ju.

Linnea sa zvrtla a zmeravela. Začervenala sa ako rak a zúrivo zotierala tabuľu.

„Theodore, prečo ma špehujete?“

„Vraj špehujem? Dorazil som s párom koní a narobil toľko hluku, že by to prebudilo aj mŕtveho.“

„Čo chcete? Mám veľa práce.“

„Vidím. Pripravujete sa na zajtrajšie vyučovanie?“

„Áno. Vy ste ma však bezočivo vyrušili.“

„Bezočivo? Prišiel som vám ponúknuť, že vás odveziem domov zo školy.“

„Teraz, keď už svieti slnko? Kam sa podela vaša gavalierskosť ráno, keď ste nedovolili Kristianovi, aby ma sem dopravil?“

„Povedal vám to?“

„Nemusel. Zo mňa si nerobte blázna. Neprišli ste odviezť domov skleníkovú kvetinku. Čo tu teda robíte?“

„Prišiel som sa dať vypchať.“ Rozhodil rukami. „Tu ma máte!“

„Ste… neznesiteľný!“ Linnea upadla do hrozných rozpakov.

„Nezabudnite dodať ‚tvrdohlavý zadubenec‘!“

„Tým naozaj ste, Theodore Westgaard!“

‚A vy ste dnes ráno hodili na zem obrúsok a vybehli z kuchyne ako rozmaznané decko. Dávate svojmu študentovi zlý príklad.“

‚Ak ste ma prišli kritizovať, radšej čím skôr vypadnite!“

„Nie pre to som prišiel. Doviezol som vám uhlie.“

„Dnes ráno by sa mi bolo zišlo. Bola tu zima ako v mraziarní.“

„Mrzí ma to,“ povedal miernym hlasom. „Aj vás má prečo. Veľmi ste ma nazlostili. Mali ste sa dať vypchať.“

Až keď sa zaklonil a schuti zasmial, pochopila, že dosiahla svoj cieľ. Smial sa uvoľnene a zvučne. Ešte nikdy ho nepočula smiať sa. Prekvapilo ju, ako ho smiech zmenil. Doteraz si nevšimla, že má také krásne zuby, také pekné, zmyselné pery, takú dokonalú čeľusť, hrdlo také opálené, také žiarivé oči.

Keď smiech utíchol, pozerali sa na seba so začudovaným úsmevom. Zlaté hodinky sa jej rýchlo dvíhali a klesali na hrudi. Predstavil si, že keby na ne položil ruku, kov by bol zohriaty od jej tela.

Pokúšal sa myslieť na ňu ako na dieťa. Nedokázal to. Usilovala sa myslieť naňho ako na starého muža. Nepodarilo sa jej to.

Vravel si, že je to dievča, do ktorého sa zaľúbil jeho syn. Nepomohlo to.

Nahovárala si, že je to otec jej žiaka, u ktorého býva, bolo by to neslušné. Ani na tom jej nezáležalo.

Prvý sa spamätal Theodore. „Idem vyložiť z voza uhlie.“

Pozorovala ho, ako sa vzďaľuje. Prvý raz v živote si všimla, že boky mužov sú užšie ako ženské, že bronzové ramená vyčnievajúce z vyhrnutých rukávov sú vábivé, že mužské ruky sú mocné v starých jemných rukaviciach, ktoré používajú pri práci.

Keď vyšiel, stala si k oknu a dívala sa, ako naberá uhlie na lopatu. Zo svojho miesta mu videla len plecia a hlavu. Zaujalo ju, ako sa venuje svojej práci. Aké má široké plecia, aké pružné svaly, aké sporé sú jeho pohyby.

Je oveľa mužnejší, oveľa zrelší než chlapci, ktorých predtým pokladala za príťažlivých. Aj ona sa mu páči. Ani to nepredpokladala. No v tú chvíľu mu to videla jasne v očiach. Kým na seba civeli, prebehla medzi nimi elektrická iskra. Žiadostivosť? Dá sa tak pomenovať to, čo cíti? Srdce sa jej rozbúšilo. Ten pocit si naliehavo uvedomovala. On ju však naďalej vníma len ako dieťa.

Kapitola 9

Keď už bolo všetko uhlie v pivnici, Theodore hodil lopatu do prázdneho voza. Utrel si čelo rukávom a vystrel unavený chrbát. Spustil traky, vyzliekol si košeľu a podišiel k studni. Jednou rukou pumpoval vodu, druhou si ju nalieval na tvár, na hrúd, ramená i šiju, potom sa z dlane napil. Obrátil sa a videl, že Linnea stojí na schodoch a pozerá naňho. Pohľady sa im stretli, keď si pomaly utieral ústa hánkami. Zrazu si uvedomil, že mokrú hruď má holú, traky mu visia na bokoch. Zhrabol zo zeme flanelovú košeľu, poutieral sa ňou a obliekol si ju. Začal ju zapínať a želal si, aby odišla, alebo aspoň naňho necivela.

Linneu však pohľad naňho zaujal. Občas vídala otcovu obnaženú hruď, no tá nebola taká chlpatá ako Theodorova. Aj otec nosil traky, no nikdy mu neviseli na kolenách ako spustené opraty. Pozorovať ho pri umývaní nebola nijaká zábava. Theodore však lial na seba vodu tak nedbalo, až vystrekovala do vzduchu, stekala po hrudi a kvapkala zo spánkov a lakťov.

Pobavilo ju, ako rýchlo sa zohol po košeľu a zapínal si ju. Sklonil hlavu a odvrátil sa, keď si ju zastrkával do bričesiek.

„Môžeme už ísť?“ spýtal sa a otočil sa k nej.

„A vy ste už hotový?“ spýtala sa bezočivo. Bola by sa stavila, že sa začervenal. Prečesal si rukou vlasy a cieľavedome vykročil k vozu.

Sedeli vedľa seba, nepozreli jeden na druhého, neprehovorili. Pri Johnovom dome jej Theodore z ničoho nič oznámil: „Kristian dnes dostal nádchu. Preto mi neprišiel pomôcť vyložiť uhlie.“

„Ach, chudák Kristian. Má smolu, že je chorý v najkrajšom ročnom období.“

Theodore pozrel na ňu zboku a videl, ako sa kochá pohľadom na okolitú prírodu a hlboko vdychuje čistý, čerstvý vzduch po daždi, akoby každé vdýchnutie bolo požehnaním.

Úplne inak sa díva na pšenicu ako Melinda, uvedomil si.

Doma prechádzali popri veternom mlyne. Jemný vánok rozkrútil koleso a nad hlavami im rytmicky rachotila uvoľnená lopatka.

„Veterný mlyn má v sebe čosi upokojujúce, však?“ spýtala sa.

„Upokojujúce?“ Aj jemu sa to vždy zdalo, no nikdy mu nenapadlo vysloviť to nahlas.

„Ráno som si všimla, že John okolo svojho vysadil kvety.“

„Pamätám sa, ako sme s Johnom pomáhali otcovi postaviť tento.“

„Hm… pekný je.“

„Melinda vždy vravievala…“ zrazu zmĺkol, zaťal čeľusť a ostražito na ňu zboku pozrel. Radosť sa mu z tváre vytratila. „Upevním tu uvoľnenú lopatku,“ zamrmlal.

„Kto je Melinda?“

Nepozrel na ňu, snímal postroj koňom, aby sa mohli napiť. Kľakol si a hmatal koňovi pod bruchom. Vlasy mal strapaté, zostal v nich uhoľný prach, no na spánkoch a šiji ešte neuschli. Najradšej by ich pohladkala a povzbudila Theodora, aby sa jej zdôveril. Dlho mu trvalo, kým sa rozhodol. Vzpriamil sa a povedal: „Melinda bola moja manželka,“ no na Linneu nepozrel.

‚A čo vždy vravievala?“ nedala sa odbiť Linnea.

Ruka mu spočinula na Cubovej teplej šiji. „Vraj veterné mlyny vyvolávajú melanchóliu.“

„Ďakujem, že ste mi to povedali,“ vyslovila tíško, zvrtla sa a vykročila k domu.

Pozoroval ju a premýšľal, či by sa našla žena, ktorá by naňho po takejto odpovedi nenaliehala a nedomŕzala, aby sa dozvedela viac. Vedel, že ho vníma ako muža a on sa o ňu zaujímal ako o ženu. O ženu? Osemnásťročnú ešte za ženu nemožno pokladať.

V tom je práve problém.

Pri večeri Linnea oznámila, že sa rozhodla navštíviť domovy všetkých svojich žiakov. „Inšpektor Dahl mi odporučil, aby som sa so všetkými rodičmi osobne zoznámila.“

Theodore jej pozrel priamo do očí odvtedy, ako boli spolu v triede. „Kedy?“

„Len čo ma pozvú. Poslala som po deťoch listy, že chcem spoznať ich rodiny. Uvidím, čo sa bude diať.“

„Je čas žatvy. Ak chcete vidieť aj mužov, choďte na návštevu až po zotmení.“

Mykla plecom. Pozrela na Nissu a Johna, potom znova na Theodora. „Zoznámim sa teda aspoň so ženami. Alebo pôjdem po zotmení.“

Theodore sa už díval do taniera s polievkou. Prekvapilo ju, keď sa po niekoľkých minútach ticha znova ozval. „Chcete zostať u nich aj na večeru?“

„Ešte neviem. Asi áno, ak ma pozvú.“

„Teraz sa už stmieva zavčasu. Budete potrebovať koňa.“

„Koňa?“ spýtala sa prekvapená.

„Budete na ňom jazdiť.“

„Keď môžu chodiť peši deti, môžem aj ja.“

„Clippa vám bude vyhovovať,“ pokračoval, ako by sa vôbec nebola ohlásila.

„Clippa?“

John a Nissa počúvali ich rozhovor so zle utajeným záujmom.

„Je to na jazdu naša najlepšia kobyla. Pokojná.“

„Ach!“ Linnea si náhle uvedomila, že ruky má zopnuté medzi kolenami. Ani si nespomenula, kedy odložila lyžicu. Rýchlo ju uchopila a nabrala do nej zeleninovú polievku. Mysľou jej prebehol jeho výraz skleníková kvetinka.
„Ešte ste nikdy nesedlali koňa?“ spýtal sa jej Theodore.

„Nie.“

„Príďte teda po večeri do kôlne. Naučím vás, ako sa to robí.“

Ešte sa celkom nezotmelo, keď kráčala k stodole. Na obzore rozoznala siluetu Johnovho veterného mlyna, kdesi v diaľke zahučala krava. Začalo sa ochladzovať.

Dvere do stodoly boli otvorené. Miešal sa v nej príjemný i štipľavý pach. Zvykla si naň, bol jej vítaný.

„Už som tu,“ zvolala, až potom vošla do kôlne.

Theodore stál pri stene, zvesil z nej ohlávku a podával jej ju.

„Nech sa páči. Vy poneste toto.“

Z drevenej kozy zdvihol menšie sedlo. „Poďte!“ vyzval ju. „Kam ideme?“ spýtala sa. „Najprv toho koňa chytíme,“ usmial sa. Sedlo položil vedľa boxu, vzal do ruky laso a nakázal jej: „Vezmite to vedro!“

Uchopila vedro s ovsom a vyšla za ním do súmraku cez blatisté humno so silným zápachom hnoja a mokrej zeme. Otvoril dlhé drevené vráta a zatvoril ich za nimi. Stáli na pevnejšej pôde porastenej krátkou žltou trávou. Pri ohrade z ostnatého drôtu sa zhrčilo asi tucet koní, pásli sa. Theodore ostro zapískal. Všetky zdvihli hlavu, no ani jeden sa nepohol.

„Clippa, poď!“ zavolal a zastal s lasom hneď za Linneiným chrbtom.

„Neposlúcha vás,“ doberala si ho.

„Skúste teda vy.“

„No dobre. Clippa!“ Naklonila sa dopredu a luskla prstami. „Poď sem, chlapče!“

„Clippa je dievča,“ informoval ju Theodore.

Vystrela sa a stískala rúčku vedra oboma rukami. „Ako som to mala vedieť?“

„Stačilo sa prizrieť,“ uťahoval si z nej.

„Narodila som sa a vyrástla v meste.“

Počula za sebou smiech. Načiahol sa jej ponad plece a ukázal na mohutného ťažného koňa, ktorého si Linnea predtým neveľmi všímala. „Cub je chlapec.“

Teraz si ho pozrela lepšie a líca sa jej zapálili ako večerná obloha na západe za nimi.

„Clippa, poď sem, dievča,“ pokúšala sa znova. „Prepáč, že som urazila tvoje city. Theodore ti zaiste nechce ublížiť tým povrazom so slučkou, čo drží za chrbtom. Vezme ťa len do stodoly.“

Kobyla pozvanie neprijala.

Také ucho zelené, pomyslel si pobavený Theodore. Prihovára sa koňovi, ako by to bol jej žiak, pritom sa však bojí, že kobyla k nim naozaj príde.

Oči mu zablúdili na jej štíhly chrbát a boky. Mohol by som ju všeličo naučiť, pomyslel si, a nielen o koňoch.

„Nepríde!“ Linnea sa vystrela.

„Zaťukajte na vedro,“ zašepkal jej Theodore do ucha.

„Naozaj?“ Obrátila hlavu tak rýchlo, že mu narazila čelom do brady. Srdce sa jej rozbúšilo z jeho blízkosti. „Bude to mať dajaký účinok?“

„Skúste!“

„Poď Clippa!“ Kobyla k nim podišla pri prvom kovovom zvuku. Vsunula hlavu do vedra tak prudko, až odstrčila Linneu dozadu na Theodora. Inštinktívne ju chytil, aby nespadla. Obaja sa smiali a pozorovali, ako sa zamatový konský nos vnoril do ovsa. Keď zvážneli a Linnea sa obzrela ponad plece, Theodore pocítil teplo, ktoré mu prenikalo do rúk spod látky na jej ramene. Ihneď ju pustil, obišiel a chytil Clippu do lasa. K stodole sa pobrali každý po jednom boku kobyly.

Vnútri bola už celkom tma. Theodore zapálil lampu a zavesil ju bezpečne vysoko nad hlavu. Potom sa sústredil na svoju prácu a nie na dievča, ktoré ho tak ľahko vyvádzalo z duševnej rovnováhy. Stála tesne pri ňom, pozorne sa pozerala, vraštila čelo a prikyvovala, keď jej predvádzal sedlanie.

Nakoniec sa vystrel, sedlo hodil na chrbát kobyly, ako by nevážilo viac než pierko. „Clippa nie je taká vysoká ako ostatné kone. Myslíte, že ju dokážete osedlať?“

„Pokúsim sa.“

Theodore zložil z kobyly všetko vrátane ohlávky a zubadla, potom odstúpil. Ešte nikdy nevidel Linneu takú nervóznu. Celý život sa pohyboval medzi koňmi, neuvedomoval si, že niekomu pripadajú hrozivé. V duchu sa usmial, keď videl, ako opatrne sa približuje ku Clippe.

„Vie, že ste tu. Nemusíte sa k nej prikrádať.“

„Je velikánska, však?“

„Na koňa ani nie. Nebojte sa jej. Je mierna.“ Keď Linnea čiahla Clippe pod brucho, kobyla pocítila, že je to ktosi cudzí, uskočila bokom a vyvrátila oči, aby zistila kto to je. Linnea zaspätkovala.

Theodore ihneď pristúpil ku kobyle a pohladkal jej čelo. „Pŕŕŕ!“ zvolal tíško. Linnea sa čudovala, ako málo mu stačilo, aby kobylu upokojil. „Nepozná vás, ste pre ňu cudzia,“ vysvetľoval pokojne Theodore. „Najprv si vás musí trocha poobzerať. Pokračujte. Už sa nebude mykať.“

Celkom sa jej darilo, no uzol pod Clippiným bruchom nevedela zaviazať. Theodore jej to musel znova ukázať.

„Už ste uväzovali mužskú kravatu?“ spýtal sa jej.

„Nie.“

Tvár jej ožarovalo zlaté svetlo zavesenej lampy. Prvý raz si všimol pehy na jej líci. Spolu s pozorným pohľadom jej dodávali výraz nevinnej mladosti. Keby sa smiala či zlostila, srdce by sa mu nebolo zatrepotalo. Tvárila sa však vážne, ako by k tejto úlohe pristupovala nanajvýš zodpovedne. Znova mu to pripomenulo, aká je mladá a neskúsená. Ešte nikdy nesedlala koňa a nezaväzovala mužskú kravatu. Radšej opäť obrátil pozornosť na trojuholníkový uzol.

Keď ten uzol konečne zvládla, víťazoslávne vykríkla a usmiala sa naňho. „Podarilo sa mi to!“

Jeho úprimný úsmev jej vyrazil dych. Srdce sa jej roztancovalo. Keby sa to stalo v jednom z jej snov, hrdinka by si bola vyslúžila vrúcne objatie. Theodore sa jej však len dotkol prstom špičky nosa a doberal si ju. „Zatiaľ vám to ide, slečinka. No ešte neplesajte. Až keď ju osedláte bez pomoci.“

Slečinka! Akoby bola malé dievčatko s vrkočmi.

Schmatla sedlo, ale keď ho dvíhala, takmer spadla na nos. Keďže odmietla jeho pomoc, skrížil si ruky na prsiach a pobavene pozeral na ňu v nádeji, že predstavenie sa ešte neskončilo. Plecia jej nesiahajú ani po Clippin chrbát. Keď si však to trucovité dievčatko zaumienilo, že to urobí samo, nech sa potrápi. Ani stolček jej neponúkol, na ktorý by si mohla stať. Nech sa len unaví a poprosí ho o pomoc.

Na Theodorovo veľké prekvapenie sedlo pri ďalšom hode dopadlo na Clippin chrbát. Pozeral na Linneu s rešpektom.

„Toto by bolo. A čo teraz?“ obrátila sa k nemu vzdorovito.

Theodore pozorne prekontroloval celý postroj. „Tento uzol musíte zaviazať pevnejšie. Keby sa dala do behu, zleteli by ste z nej, slečinka.“

„Theodore, už som vás prosila, aby ste mi tak nehovorili.“

„Teda slečna Brandonbergová.“

‚Ani tak nie. Preboha, veď nie som vaša učiteľka! Nemohli by ste ma volať Linnea?“

Pokojne rozviazal uzol a väčšmi ho stiahol. „Pravdepodobne nie. Nehodilo by sa to – práve preto, že ste učiteľka. U nás učiteľov neoslovujú krstným menom.“

„Veď je to smiešne!“

Ešte ju naučil nasadiť ohlávku a vložiť do úst zubadlo. „No a teraz je už pripravená na jazdu!“

Prekvapilo ho, že Linnea stojí so sklonenou hlavou a mlčí. „Čo je to s vami?“

„Povedzte, Theodore, prečo sa my dvaja ustavične hádame?“

Zovrelo mu hrdlo a krv mu pulzovala v tých častiach tela, ktoré nemali ožiť pri pohľade na dievčatko v jej veku.

„Neviem.“

Čerta starého nevieš, Westgaard, pokarhal sa v duchu.

„Veľmi sa usilujem nepohnevať sa s vami, no akosi to nejde. Vždy prskám ako mačka, keď sa ocitnem vo vašej blízkosti.“

„Neprekáža mi to.“ Teraz hovoril pravdu. Blízkosť rozzúrenej Linney je vždy bezpečnejšia než prítomnosť rozcitlivenej. Dlhé mihalnice jej tienili hladké líca. Zavládlo medzi nimi trápne ticho. Vedel, že musí niečo povedať, čokoľvek, aby nevyviedol dajakú hlúposť.

„Chcete si na nej zajazdiť?“ kývol hlavou smerom ku Clippe. „Dnes večer radšej nie.“

„Aspoň na ňu vysadnite, upravím vám strmene.“

Keď sedela na kobyle a dívala sa, ako Theodore skracuje remene, veľmi si želala byť skúsenejšia, aby si vedela poradiť s pocitmi, ktoré sa jej zmocňovali. Žiadalo sa jej dotknúť sa jeho lesklých vlasov, zdvihnúť mu bradu a podívať sa mu zblízka do očí, počuť jeho smiech a zvuk jeho hlasu, ktorý by sa jej zdôveril s tým, čo preňho najviac znamená. Predovšetkým však chcela, aby sa jej dotkol. Aspoň raz, aby vedela, či to bude také vzrušujúce, ako si myslí.

Theodore krátil remene čo najpomalšie. Chcel predĺžiť čas, ktorý trávia spolu. Rád by pre ňu niečo urobil. Už dlhé roky necítil nutkanie byť gavaliersky. Domnieval sa, že čosi také prežíva iba mladík. Vo svojom veku to pokladal za šokujúce. Koľko rokov prešlo odvtedy, keď sa mu takto naliehavo žiadalo dotknúť ženy? Veď ešte nie je žena. Naozaj nie je? A čo keby sa jej dotkol, čo len jedinký raz? Čo by na tom bolo zlé? Zrazu si uvedomil, aký je pochabý. Keď k nej zdvihol tvár, bola rovnako ľahostajná ako vždy.

„Už ste sa zacvičili. Po jazde sedlo vždy uložte na miesto. Budem držať Clippu na neďalekej pastvine, aby ste ju mali poruke.“

Linnea sa mu poďakovala, zosadla z kobyly a odišla. Theodore prehodil sedlo cez drevenú kozu a položil si ruku na miesto, kde sedela. Bolo ešte teplé…

Má iba osemnásť rokov a je to učiteľka tvojho syna. Jemu bližšia vekom než tebe, Teddy, ty blázon. Čo by mohla chcieť dievčina ako ona od chlapa takmer rovnako starého ako jej otec?

Linnea si vo svojej izbe líhala s čudným pocitom. Iba si to namýšľala, lebo s ním strávila celý deň? Nie. Aj on si to uvedomoval. V triede. Potom pri studni, keď ho pozorovala pri umývaní. A dnes v stodole, keď ju učil sedlať kobylu.

Už o tom nepochybovala. Je to túžba. Zahasila lampu a pritisla si prikrývku na hruď, aby jej ten pocit vydržal čo najdlhšie. Vybavovala si v mysli Theodorov chrbát, keď sa naklonil a špliechal si vodu na plecia… jeho hruď, keď sa zvrtol a voda mu kvapkala z hustých chlpov… Žiadostivosť sa jej sústreďovala do podbruška.

Zaiste takto cíti aj on. Preto sa zdráha pozrieť jej do očí, vysloviť jej meno, prihovárať sa jej.

So zatvorenými očami odpočítala od tridsiatich štyroch osemnásť. Šestnásť. Žije a zbiera skúsenosti takmer dvojnásobne dlho ako ona. Rada by vedela veľa vecí a chcela by sa stať preňho tým, čím sa pre svoju neskúsenosť nemôže.

Zrazu ju pochytila prudká žiarlivosť na jeho roky. Je tvrdohlavý, asi sa nikdy nebude riadiť svojimi inštinktmi. Sklamaná sklonila hlavu na bielu podušku.

„Teddy?“ spýtala sa tichým, roztúženým hlasom. Potom nežne objala podušku a pokryla ju bozkami.

Kapitola 10

Po rozoslaní listov rodičom začali Linnei prichádzať pozvania do rodín žiakov. O týždeň začala s návštevami. Rozhodla sa zájsť k Ulmerovi a Helen Westgaardovcom ako prvým, lebo mali najviac detí. No aj preto, že Ulmer bol Theodorov brat a ona sa čoraz intenzívnejšie zaujímala o všetko, čo s ním súviselo.

Vo chvíli, keď vstúpila do kuchyne, vycítila, že tu vládne láska. Bol to podobný dom ako Theodorov, no so šiestimi deťmi oveľa veselší a hlučnejší. Traja najstarší chlapci pracovali s otcom na poli a mladšie pomáhali matke pri varení. Linneu príjemne prekvapilo, že na večeru s hosťom prišli všetci domov.

Všimla si, že jedenie brali rovnako vážne ako u Theodora. Zhovárali sa a smiali pred jedlom a po ňom, no jedli mlčky a sústredene.

Keď počas večere niekoľko ráz zdvihla hlavu, stretla sa s upretým pohľadom najstaršieho chlapca Billa, ktorý si ju pozorne prezeral. Vlastne to už nebol chlapec, ale dvadsaťjedenročný mladý muž, preto ju jeho oči uvádzali do rozpakov. V dome rodičov bývala aj jeho osemnásťročná sestra, už zasnúbená. Svadba sa mala konať v januári. Tu sa zrejme odkladá na zimu nielen vzdelávanie, ale aj sobáš. Raymond a Tony, Linneini chýbajúci žiaci, sa k nej správali nesmelo, akoby už vedeli, že sa jej ich neprítomnosť v škole nepáči. Dve najmladšie, Frances a Sonny, sa usmievali a chichúňali zakaždým, keď jej pohľad padol na nich. Asi sa cítili veľmi poctení, že pani učiteľka si zvolila ich dom ako prvý.

So svojou nespokojnosťou so školskou dochádzkou väčších chlapcov sa vytasila až po večeri. Vysvetľovala pomaly a pokojne, otázku nechala otvorenú, čakala na diskusiu.

Nijaká diskusia nebola. Zdvorilo, no rozhodne ju poučili, že chlapci nebudú chodiť do školy prv, než bude pšenica pod strechou.

Celá rodina sa s ňou prišla rozlúčiť na dvor. No Bili sa oddelil od ostatných a čakal ju pri Clippe.

„Slečna Brandonbergová, chcel som vám len povedať, že zdržiavanie chlapcov pri žatve nie je namierené proti vám. Vždy to tak bolo.“

„Chápem. Neznamená to však, že je to správne. Chlapci by sa potrebovali učiť po celý školský rok rovnako ako dievčatá.“

Bili od tejto témy hneď upustil. Jeho pekné zelené oči prejavovali neskrývaný záujem o ňu. „Tancujete?“ spýtal sa jej.

„Áno, trocha,“ usmiala sa.

„Dobre. Uvidíme sa teda v daktorej stodole, keď prídu sezónni robotníci. Vtedy sa usporadúva veľa tancovačiek.“

O Linneu ešte nikto neprejavil takýto úprimný záujem. Znervóznilo ju to, lebo sa im prizerala celá rodina. Frances a Sonny sa už zasa chichotali. „Ach… áno,“ vyjachtala. „Teda dobrú noc!“

Po ceste domov jej večerný vánok ochladzoval líca. Premýšľala o Billovi Westgaardovi. Blond vlasy, zelené oči, ústa odhaľujúce pri úsmeve trocha krivé zuby. Má v sebe čosi chlapčenské, no zároveň aj mužné. Je pekný, aj príťažlivý. Pôjde s ním tancovať? Asi áno.

Vo svojich predstavách však tancovala s Theodorom.

Severtovcov si chcela nechať nakoniec v nádeji, že dovtedy sa Allen umúdri a bude sa v škole správať poslušnejšie. No Allen čoraz väčšmi vyvádzal. Pri modlitbách vyrušoval tým, že klopkal ceruzkou či topánkou o lavicu. Malým deťom vytrhával z ruky jedlo, zahryzol sa doň a vysmieval sa im, keď im desiatu vracal, ak im ju celú nezjedol. Vycítil, že Frances a Roseanna sú Linneini miláčikovia, preto im najviac ubližoval. Bol šťastný, keď sa mu podarilo rozčúliť učiteľku či rozplakať spolužiačky a spolužiakov.

Linnea sa bála návštevy u Severtovcov, no rozhodla sa neodkladať ju. Odišla zo školy prv než zvyčajne, došla k nim preto už neskoro popoludní. Prekvapilo ju, že Allen vyšiel a ponúkol sa, že sa o Clippu postará. Reverend Severt sa zamestnával v pracovni, no Linnea trávila čas príjemne s jeho manželkou, ktorá práve dokončievala prípravy na večeru.

Lillian Severtová bola starostlivo upravená žena. V uhladených čiernych vlasoch mala hrebienky z korytnačiny. Tvár s dokonalou pokožkou slonovinovej farby spadli len veľké nozdry. Na rozdiel od farmárskych manželiek, z ktorých bolo cítiť lacné, doma varené mydlo a potraviny, z ktorých varili večeru, Lillian Severtová šírila okolo seba arómu drahej voňavky a byliniek, ktorými korenila jedlá.

Aj dom bol odlišný. Predsieň pokrýval koberec. Jedáleň mali samostatnú. Stôl zahaľoval čipkovaný obrus, jedlá sa podávali v misách s pokrievkou, obrúsky zdobila belgická čipka. Lillian Severtová si zložila zásteru a nechala ju v kuchyni.

Allen, najväčší výtržník v škole, bol doma na nepoznanie. K rodičom sa správal mimoriadne zdvorilo, dokonca odtiahol stoličku matke, aby si mohla sadnúť k stolu. Pri modlitbe úctivo sklonil hlavu, predviedol bezchybný spôsob stolovania, v jeho hlase nebolo ani stopy po bezočivosti.

Linneu prekvapilo, keď po večeri Martin Severt nakázal synovi: „Allen, pomôž Libby odniesť zo stola, potom obaja môžete odísť.“

Zasiahla však pani Severtová príjemne modulovaným hlasom. „Drahý, veď vieš, že umývanie riadu nie je práca pre mužov. Libby ho zvládne sama.“

Reverend Severt pevnejšie zovrel v prstoch ucho šálky, uprel oči na manželku. Na chvíľu zavládlo v miestnosti až hmatateľné napätie.

Narušila ho pani Severtová. „Dáte si ešte kávu?“ spýtala sa a doliala do všetkých troch šálok.

Linnea zbierala odvahu, chystala sa povedať, čo má na srdci.

„Pán Severt a pani Severtová…“ Len čo vyslovila tieto slová, začala premýšľať, či Severta nemala osloviť pán reverend. No pochybnosti nechala pochybnosťami a sústredila sa na svoju veľmi nepríjemnú povinnosť. „Rada by som sa pozhovárala s vami o Allenovi.“

Pani Severtová žiarila.

Reverend Severt sa zamračil. „Čo nám chcete povedať o Allenovi?“

„Allen je úplne odlišný tu doma ako v škole,“ opatrne vyberala slová Linnea. „Nevychádza dobre s ostatnými deťmi. Rada by som vedela, či mi to viete vysvetliť, aby sme mu mohli pomôcť.“

„My?“ zdvihla obočie pani Severtová. ‚Allen sa všade správa bezchybne. Ak má ťažkosti v škole, zaiste to nie je jeho chyba.“

Bolo jasné, čo tým naznačovala. Škola je slečna Brandonbergová. „Som zvedavá, čo máte na mysli tým, že nevychádza dobre so spolužiakmi,“ pokračovala pani Severtová.

„Nevychádza s nimi dobre spoločensky, nezapája sa do hier, s nikým sa nepriatelí. A ako žiak sa nepodriaďuje pravidlám. Ignoruje príkazy, robí si všetko po svojom.“

„S kým by sa mal priateliť, slečna Brandonbergová? Kým sa do školy nevrátia starší chlapci, nemá sa s kým. Zaiste nepredpokladáte, že pätnásťročný chlapec sa bude hrať na schovávačku s tretiakmi?“ Zamatový hlas pani Severtovej ukrajoval z Linneinho sebavedomia. Najradšej by bola doma u Nissy, kde sa pri stole nikto nezhovára. Vnútri sa chvela, no hovorila pokojne.

„Priateliť sa možno nie je ten správny výraz. Allen ustavične dobiedza do ostatných detí.“

„Všetky deti si jeden z druhého uťahujú. Aj ja som to robievala ako dieťa. Celkom iste aj Martin. Však, drahý?“

Ostatné deti však nenachádzajú v tom takú perverznú radosť, pomyslela si. To však kňazovi a jeho žene nemohla povedať.

Porozprávala im o všetkom, čo Allen povyvádzal. Severtovci sa rozhorčili najmä vtedy, keď im Linnea prezradila, že Allen kradne spolužiakom desiatu. Pani Severtová sa ho hneď zastala. „To nemôžete nazvať krádežou, slečna Brandonbergová. Je to len detské vyvádzame.“

„Vzhľadom na moje povolanie,“ poúčal Linneu reverend, „zaiste nepochybujete o tom, že vyučovanie Desatora bolo nanajvýš dôležité pri výchove detí pre mňa i pani Severtovú. Viem, že Allen nie je dokonalý, no z krádeže nemôžete obviňovať chlapca, ktorý každý večer číta Bibliu.“

Linnea si spomenula na slová, ktoré Allen napísal. Nudný, hlúpy, modlitby, čokolátové koláčiki. Prezradili jej o Allenovi Severtovi viac, než si to vtedy uvedomovala. Allenovo správanie ju ešte väčšmi znepokojilo.

„Ide o to, slečna Brandonbergová, že Allen je mimoriadne múdry chlapec,“ vysvetľovala pani Severtová. „Učitelia nám to vravia odvtedy, ako začal chodiť do školy. Bystré deti ustavične potrebujú povzbudzovanie, aby vydali zo seba, čo je v nich najlepšie. Pod vaším vedením sa mu možno takejto výzvy nedostáva.“ Linnei zrumeneli líca a rozzúrila sa, keď pani Severtová pokračovala. „Ste tu nová, slečna Brandonbergová. Strávili ste tu necelý mesiac a už označujete Allena za výtržníka. Pred vami mal päť učiteľov, oveľa skúsenejších než vy… a musím dodať, že mužov. Nenazdávate sa, že keby bol Allen taký výtržník, ako tvrdíte, už by sme sa o tom boli dozvedeli?“

„Lillian, nemyslím, že slečna Brandonbergová…“ ohlásil sa reverend.

‚A ja zasa nemyslím,“ umlčala Lillian manžela pohľadom, z ktorého sršali blesky, „že si slečna Brandonbergová dala námahu nájsť v našom synovi niečo kladné. Možno na to potrebuje trocha viac času. Dúfajme, že keď príde na večeru nabudúce, bude sa o ňom vyjadrovať bez predsudkov.“

Martinovi Severtovi pripísala k dobru, že sa zamrvil a začervenal. Linnea sa usilovala čo najskôr dostať z fary, aby sa mohla pokojne vyzúriť.

„V to dúfam aj ja,“ prisvedčila naoko pokojne. „Ďakujem vám za dobrú večeru, pani Severtová.“

„Nemáte za čo. Ste tu vždy vítaná. Dvere farárovho domu sú každému otvorené.“

Hore v spálni priamo nad jedálňou Allen Severt ležal na bruchu na linoleu pokrývajúcom dlážku, priamo pri nastaviteľnej mriežke, ktorou sa do miestnosti privádzalo teplo. Odtiaľ jasne videl i počul, čo sa dolu odohráva.

„Allen, poviem to na teba,“ zašepkala Libby odo dvier. „Vieš, že tam nemáš načúvať. Sľúbil si oteckovi, že to už nebudeš robiť.“

Allen sa opatrne odsunul od mriežky, aby dlážka nezavŕzgala. „Sedí si tam dole a vykladá o mne všelijaké lži, aby ich presvedčila, že všetku neplechu vystrájam v škole ja.“

„Tak či onak nemáš čo špehovať. Budem na teba žalovať.“

Jediným pohybom priskočil k sestre a bolestne jej stískal rameno. „Len sa opováž! Uvidíš, čo sa stane.“

„Nemôžeš mi ublížiť. Poviem to oteckovi, ten ťa potrestá.“

„Aká si zrazu odvážna! A čo by si povedala, keby som tvojej mačke namočil chvost do petroleja? Potom by stačilo škrtnúť zápalkou…“

Libbina brada sa zachvela, modré oči sa zaliali slzami. „Pusť ma, Allen! Bolí to!“

„Prv než to vybľaboceš otcovi, spomeň si, čo som ti vravel. Keď bude o mne učiteľka šíriť lži, nie je moja vina, čo sa stane v škole. A vôbec, čo si o sebe myslí?“

Linnea sedela na Clippe taká rozzúrená, až sa jej slzy tisli do očí a zovrelo jej hrdlo. Asi po tristo metroch prechádzala popri poštovej schránke Clary a Trigga pri ceste. V oknách ich domu videla svetlo a spomenula si na Clarino pozvanie. Ešte nikdy nepotrebovala tak naliehavo priateľku ako teraz. Dvere jej otvoril Trigg.

„Ach, slečna Brandonbergová. Aké milé prekvapenie!“ No potom sa zamračil a spýtal sa: „Stalo sa niečo u Teddyho?“

„Nie, všetko je v poriadku. Ibaže…“

„Len poďte ďalej, poďte!“

V tej chvíli sa za manželom ukázala Clara. ‚Ach, Linnea!“ Chytila ju za ruku a vtiahla dnu. „Detičky budú sklamané. Už sú v postieľke.“

„Toto nie je oficiálna návšteva. Šla som okolo a spomenula som si, ako ste mi vraveli, že u vás je vždy pripravená teplá káva…“ Linnea zrazu zmĺkla a zažmurkala.

„Čosi sa stalo. O čo ide?“

„Myslím, že… potrebujem priateľku.“

Kuchyňa bola teplá, žltá a veselá. Clara a Linnea si hneď potykali. Uvoľnená Linnea sa rozplakala. Clara ju objala a viedla k okrúhlemu dubovému stolu, už prestretému na zajtrajšie raňajky. Kým Clara usádzala Linneu, Trigg šiel po kanvicu s kávou.

„Máš studené ruky. Kde si bola za tmy?“ spýtala sa Clara a šúchala Linneine ruky.

„Mrzí ma, že som prišla vyplakať sa ti na ramene, no som taká rozrušená, že… že…“

„Je na vine Teddy?“

„Nie. Allen Severt.“

‚Ach, ten malý zasran!“

Linnea sa nečakane rozosmiala. Kameň jej spadol zo srdca. Slzy jej vyschli a nič sa jej už nezdalo bezútešné. Veľmi si Claru obľúbila.

„Naozaj je. Neraz by som ho najradšej nazvala tak aj ja.“

„Bent mi často rozpráva o tom, čo sa v škole robí. Čo zasa vyviedol?“

„Teraz ma nepriviedol do zúrivosti on, ale jeho rodičia! Tá jeho matka! Ach, božemôj!“

„Zoznámila si sa teda s Lillian Hroznou,“ usmiala sa Clara a ponalievala kávu. Linnea sa znova zasmiala nad úprimnosťou svojej novej priateľky. Aj Clara sa uškrnula. „Som rada, že ti je už do smiechu. Cítiš sa lepšie?“

„Neporovnateľne.“

„Porozprávaj nám teda, čo sa stalo.“

Linnea rozpovedala všetko, čo zakúsila v reverendovom dome.

„Ešte sa opovažuje tvrdiť, že si nevykonávaš dobre svoje povinnosti v škole, hoci ten jej malý diabol už roky privádza učiteľov do šialenstva!“ rozhorčila sa Clara. „Poznám nejedného, ktorý odišiel odtiaľto kvôli Allenovi. S tým sa nedá nič robiť. Počuj, Linnea, deti prinášajú o tebe domov dobré správy. Na to nezabúdaj. Lillian si drží svojho nespratníka ako vo vatičke. Bude to robiť dovtedy, kým to chlapčisko nevyvedie čosi hrozné, čo nebude vedieť zatušovať.“ Clara sa na chvíľu zamyslela, potom sa spýtala: „Vravela si už o tom Teddymu?“

„Nie,“ odpovedala prekvapená Linnea.

„Ak bude Allen naďalej vyvádzať, mala by si.“

„Nemyslím,“ pokrútila hlavou Linnea. „Theodore sa nerád mieša do školských vecí.“

„V poslednom čase je nevrlý a nevšímavý, však? Tým sa nedaj oklamať. Na všetkom mu záleží väčšmi, než si myslíš. Ak bude Allen naďalej robiť neplechu, daj na moje slová, treba sa obrátiť na Teddyho.“

„Dobre. Porozmýšľam o tom.“

Kávu dopili, Trigg potlačil zívnutie. „Už je neskoro,“ podotkla Linnea. „Cítila som sa u vás veľmi dobre, no je naozaj čas ísť domov.“ Vo dverách sa Clara a Linnea vrúcne objali.

„Dávaj na seba pozor. A príď, kedy sa ti zachce.“

V stodole bolo tma a ticho. Linnea sa chystala sňať z Clippy sedlo a pustiť ju na pastvisko. Za ňou sa nehlučne zjavil Theodore. „Idete neskoro!“

Linnea poskočila a chytila sa za srdce. „Ach, Theodore, nevedela som, že ste tu!“

Bol veľmi ustarostený. Naslúchal, či nepočuje klepot konských kopýt, uvažoval, čo sa jej mohlo stať. Keď došla, uľavilo sa mu, no zároveň sa celkom bezdôvodne nazlostil.

„Nemáte rozum? Prečo ste zostali vonku tak dlho? Mohlo sa vám hocičo prihodiť.“

„Zastavila som sa u Clary a Trigga.“

„Mali by ste si uvedomiť, že nie ste v meste.“

„Prepáčte. Nepredpokladala som, že ma budete čakať.“

„Nezostal som hore, aby som si na vás počkal!“ zvolal, no obaja vedeli, že to nie je pravda. Kým sa na ňu mračil, znova ju premkol ten čarovný nový pocit a naplnil jej hruď na prasknutie.

Dočerta, dievča, nepozeraj na mňa takto, pomyslel si pri pohľade na jej vážnu tvár, ktorá nič neskrývala. Srdce sa mu rozbúšilo. Najradšej by sa jej dotkol. Poprosil by ju, aby mu odpustila, že na ňu navrieskal – lebo to nemalo nič spoločné s tým, že zostala dlho vonku. Namiesto toho čiahol po uzle na podbrušníku sedla.

„Choďte do domu,“ posielal ju preč miernym hlasom. „O Clippu sa postarám.“

„Ďakujem, Theodore,“ povedala tíško.

Mlčky kývol hlavou a sústredil sa na svoju prácu.

Pozerala naňho, keď sa odvrátil. Už zasa sa pred ňou uzavrel. Prečo sa tak bojíš toho, čo začíname cítiť? uvažovala. Pred rým netreba mať strach. A čakal ú, či sa vrátim bezpečne domov! Či si to priznáš, alebo nie.

Tíško vykĺzla zo stodoly a nechala ho, aby sa sám popasoval so svojimi emóciami.

Počas nasledujúcich dní Linnea zavítala do domácností ostatných žiakov, večerala u nich a spoznala sa s ľuďmi, ktorých životy boli vzájomne tak úzko poprepletané.

Druhá návšteva u Clary upevnila priateľstvo medzi oboma ženami a Linnea odchádzala s pocitom, že si získala dôverníčku.

Pri svojich pochôdzkach u Westgaardovcov si začala čoraz väčšmi vážiť ich matku. Nissa vychovala rozumné, prívetivé deti, azda len s výnimkou Theodora. Bol najmenej zdvorilý, a milý už vôbec nie. Najmä od toho večera v stodole. Odvtedy sa takmer nezhovárali a vyhýbali sa jeden druhému.

Prišiel október, s ním aj chladnejšie dni, no starší chlapci sa v škole neukázali.

V škole Allen Severt trápil Frances a Roseannu väčšmi než ostatné deti, no vždy sa zo všetkého šikovne vyzul, nikdy ho pri ničom neprichytila. Schoval Roseannin balíček s obedom a systematicky odstrihával z Francesinho ľavého vrkoča. Iba z ľavého.

Raz cez obedňajšiu prestávku Linnea našla Frances plakať v šatni. Sedela tam ani kôpka nešťastia na dlhej lavici. Vrkoče jej viseli, kostnaté lopatky trčali, ako si rukou zakrývala tvár a vzlykala.

„Frances, moja zlatá, čo ti je?“

Frances sa obrátila k stene a zakryla si tvár do kabáta na vešiaku. Plecia sa jej však chveli. Linnea ju vzala do náručia. Hoci učitelia by nemali mať obľúbencov, Linnea mala Frances najradšej, hoci nebola dobrá žiačka. Frances si zrejme svoje nedostatky uvedomovala, a pokúšala sa ich nahrádzať malými láskavosťami. Nechala jej na triednej knihe obľúbený koláčik, položila na stôl červené jabĺčko, pomohla pozbierať zošity s domácimi úlohami a zaväzovala šnúrky do topánok mladším deťom.

„Povedz, čo sa stalo!“

„Nemôžem. M… mysleli by ste si… že som… hlúpa.“

„Nikto si to o tebe nemyslí.“

„Allen si to myslí. Ustavične… mi… hovorí, že… som… slabomyseľná.“

Linnea sa napaprčila. „Nie si hlúpa, vyhoď si to z hlavy. Preto si plakala?“

Užialená Frances pokrútila hlavou. „Prečo teda?“

Linnea sa dovtípila, o čo ide. Najvrúcnejším želaním Frances bolo predstavovať anjela vo vianočnom betleheme, lebo anjeli mali vždy na sebe dlhé biele šaty a rozpustené vlasy im zdobila ligotavá zlatá hviezda. Vraj sa bojí, že oplešivie, priznala sa Linnei.

Linnea sa len-len že nerozosmiala. Nasadila vážnu tvár. „Kto to kedy slýchal, aby dievčatká plešiveli? Vlasy vypadávajú len starým oteckom.“

„Prečo sa m… mi v… vlasy stále… skracujú? A iba na j… jednej strane.“ Linnea videla, že z vrkoča ktosi dosť odstrihuje. Linnea pošteklila Frances nos koncom vrkoča. „Možno si ho sama obhrýzaš pri písaní úlohy z počtov.“ Frances sa na ňu cez slzy usmiala.

„Niečo ti poradím,“ navrhla jej Linnea. „Kým nezistíš, prečo sa ti vlasy skracujú, povedz mamičke, aby ti vrkoče obkrúcala okolo hlavy, ako ich mám ja. Vidíš? Stačí zopár sponiek a nikto nezbadá, že máš jeden kratší.“

Na druhý deň sa Frances hrdo ukázala v škole s vlasmi do korunky, kde ich Allen nemohol strihať. Francisin problém sa týmto vyriešil. No o dva dni niekto vyvŕtal diétu do zadnej steny dievčenského záchoda.

Linnea by odprisahala, že to urobil Allen. Nevedela mu to však dokázať.

Rozhodla sa, že si o tom pohovorí s Theodorom.

Kapitola 11

Toho večera išla za ním do kôlne. Vyrezával novú lopatku na veterný mlyn.

„Theodore, môžem sa s vami chvíľu pozhovárať?“ Zvrtol sa tak náhle, že doska s rachotom spadla na zem. Silne sa začervenal.

„My akosi vždy vyľakáme jeden druhého,“ podotkla.

„Čo tu robíte?“ spýtal sa. Vyznelo to drsne, hoci to nemal v úmysle. No v poslednom čase sa jej starostlivo vyhýbal. Pri pohľade na ňu mu zvlhla dlaň na rúčke píly. „Smiem vojsť?“

„Veľa miesta tu nie je.“ Zdvihol dosku a pokračoval v práci. „Mne stačí. Nebudem vám prekážať.“ Vošla a sadla si na prevrátený súdok.

„Theodore, mám problém v škole, chcela by som sa s vami o ňom porozprávať. Potrebujem vašu radu.“

Keď zdvihol hlavu, ruka s pílou mu zmeravela. Theodora o radu ešte nikto nepožiadal. Najmä nie ženy. Jeho matka vždy len rozkazovala a Melinda si nedala námahu oznámiť mu, že príde na jeho prah a bude žiadať, aby sa s ňou oženil. Ani o tom sa nezmienila, že od neho o dva roky utečie. A Linnea si tu sedí na súdku ani nymfa a vzrušuje ho svojou prítomnosťou. Upiera naňho veľké vážne modré oči a naozaj chce jeho radu.
Theodore prerušil prácu a plne sa na Linneu sústredil. „O čom?“

„O Allenovi Severtovi.“

„Robí vám starosti?“ zamračil sa.

„Áno.“

„Prečo ste prišli za mnou?“

„Lebo ste môj priateľ.“

„Naozaj?“ spýtal sa prekvapený.

Linnei sa nepodarilo utajiť úsmev. ,Aspoň si to myslím. A Čiara vraví, že ak ma bude Allen zlostiť, mám prísť za vami.“

Theodore nikdy predtým nemal priateľa. Pokladal za nich len svojich bratov, švagra, sestru a švagriné. Znelo to dobre mať priateľa, i keď si nebol istý, ako priateľstvo so slečnou Brandonber-govou vypáli. No Clara si myslí, že by o tom mal vedieť, vypočuje si ju teda. Odložil pílu a skrížil ruky na prsiach.

„Čo zasa Allen vyvádza?“

„Vystrája veci, ktoré mu neviem dokázať. Je to nespratník od prvého dňa v škole. Uťahuje si z malých detí, otvorene mi vzdoruje, vyvoláva šarvátky. Len také malé mrzutosti. Ukrýva balíčky s obedom, odhryzne si z koláčikov detí. V poslednom čase sa upriamil na Frances a ja…“

„Na Frances? Máte na mysli našu malú Frances?“ Narovnal plecia, ruky už nemal skrížené. Naježil sa a v obrannej pozícii vyzeral impozantný a mužný.

Na Frances mu zrejme veľmi záleží. Linneu dojalo, že sa o dievčatku zmienil ako o našej.
„Ustavične sa jej posmieva, že je slabomyseľná. Vždy správne vystihne slabé stránky detí a uťahuje si z nich. To však ešte nie je to najhoršie. Som presvedčená, že jej odstriháva z vrkoča. A jedného dňa ju zamkol na záchode a cez dieru na dverách prestrčil k nej hada. Dievčatá dnes zistili, že im ktosi vyvŕtal dieru do zadnej steny záchoda. Nič z toho nemôžem dokázať, no v Allenovi je čosi…“ Mykla plecom, pošúchala si ramená a zachvela sa.

Theodore sa veľmi nazlostil. „Urobil vám niečo?“

„Ach nie, nič. Ani to, čo robí ostatným, nie je nič závažné. Zatiaľ sú to len maličkosti. Časom sú však čoraz vážnejšie. Mrzí ma predovšetkým to, že sa vyžíva v tom, ako ľuďom ubližuje.“

Theodore vyskočil, no pre nedostatok miesta nemohol chodiť sem a tam. „Povedali ste o tom jeho rodičom, keď ste boli u nich na večeri?“

„Pokúsila som sa. No hneď som videla, že Allenova matka mi neverí ani slovo. Je to jej miláčik. Hrozne ho rozmaznáva. Chvíľu som sa už domnievala, že mi príde na pomoc reverend Severt, no… Domnieva sa, že keď bude Allien celý život čítať Bibliu, stane sa z neho svätec.“ Linnea sa smutne zasmiala a sklopila zrak.

„Martin nie je zlý chlap. No manželka ho ovláda už pridlho, nevie sa jej vzpriečiť.“

„Nie som si istá, že si bez ich pomoci poradím s Allenom,“ priznala sa Linnea.

Theodore akoby zacítil nebezpečenstvo. „Bojíte sa ho?“

„Či sa bojím? Nie,“ povedala po chvíli.

Neveril jej. Čosi pred ním utajila, čosi, o čom mu nechcela rozprávať. Keby mu však aj povedala všetko, musí myslieť na malú Frances. Vždy bola jeho miláčikom. Nikdy nezabúdala na Vianoce na strýka Teddyho. Raz mu dokonca priniesla voňavú guľôčku do bielizníka.

Theodore sa zrazu rozhodol. „Toto všetko povedzte Kristianovi a pripravte mu lavicu. V pondelok príde do školy. Nech si potom dá Allen pozor, keď bude chcieť zabŕdnuť do Frances. Prv ako v pondelok Kristiana nemôžem uvoľniť.“

„Kristianovi?“ spýtala sa prekvapená.

Theodore stál za pohľad! Oči mu stmavli ako uhoľ, vystrel plecia, vypol hruď, stisol pery. Zdal sa jej nepremožiteľný ako rímsky gladiátor. „Ten zloduch Severt potrebuje len to, aby mu dajaký starší chlapec občas ukázal, kde je jeho miesto.“

Civela naňho, potom sa pomaly usmiala. „Ach, Theodore, ste ochotný zriecť sa pomocníka pri žatve, aby ste ochránili dakoho, na kom vám záleží!“

„Netvárte sa tak víťazoslávne, pani učiteľka. Obaja vieme, že Frances nie je taká bystrá ako ostatné deti, no srdce má zo zlata. Najradšej by som z toho ničomníka Severta sám vytriasol dušu. Odteraz si už nemusíte robiť starosti. Kristian naňho dozrie.“

V pondelok sa ukázal v škole nielen Kristian, ale aj ostatní starší chlapci. Akoby ich z poľných prác uvoľnila akási magická moc. Medzi najstaršími a najmladšími deťmi sa rozvinulo nečakané kamarátstvo. Veľkí chlapci ich zapojili do svojich hier, pomáhali im, utešovali ich, keď spadli a udreli sa. Učia sa byť rodičmi! uvedomila si Linnea. Nech sa to radšej naučia robiť správne!

A zahryzla sa do témy, po ktorej už dávno túžila. „Dnes sa naučíme správne stolovať vrátane konverzácie pri jedle.“

Chlapci pozreli na seba a uškrnuli sa. Linnea sa nedala odradiť. Chodila hore-dolu pred lavicami. „No skôr, než sa k tomu dostaneme, pohovoríme si o grganí.“

Keď smiech stíchol, žiaci si uvedomili, že slečna Brandonbergová sa nesmiala spolu s nimi. Pokojne stála a trpezlivo čakala. Keď sa ozvala, všetci žiaci vedeli, že to myslí smrteľne vážne. „Musíte pochopiť, že kým som tu učiteľka ja, nechcem počuť ani jediné hlasné grgnutie.“

Asi po piatich sekundách ticha sa z miesta, kde sedel Allen Severt, ozvalo také hlasné grgnutie, až otriaslo celou triedou.

Deti reagovali smiechom, hlučnejším než predtým.

Linnea prešla po uličke, nevzrušene zastala pri Allenovi. Ruka sa jej bleskurýchle vymrštila. Vylepila Allenovi také zaucho, že sa takmer zvalil z lavice.

Smiech ustal, ako by ho uťal.

„Správne slovo, ktoré treba teraz vyriecť, je ‚Prepáčte‘. Povedz ho, prosím, Allen Severt, svojim spolužiakom,“ vyzvala ho tichým, miernym hlasom Linnea.

„Prepáčte,“ zopakoval po nej. Ešte sa nespamätal z prekvapenia. Bolo to naozaj posledné grgnutie, ktoré Linnea v triede počula. No Allen Severt na zaucho nezabudol.

V októbri sa dostavil prvý mráz a prišli sezónni robotníci. Keď Linnea v jedno popoludnie vyšla z domu, zbadala Nissu zhovárať sa pri veternom mlyne s akýmsi cudzím chlapom.

„Poďte sem, Linnea!“ zavolala na ňu Nissa. „Zoznámte sa s pánom Copom!“

Ukázalo sa, že Cope chodí k Westgaardovcom už dvanásť rokov. Bol to územčistý farmár poľského pôvodu z Minnesoty, prekypujúci zdravím. Po ňom prichádzali ďalší. Väčšina u Westgaardovcov už predtým pracovala, traja boli noví. Jedným z nových bol mladý švihák z Montany. Mal na sebe kovbojské čižmy, ošumelý klobúk stetson a na opasku obrovskú striebornú sponu s texaským býkom. Pozoruhodné boli jeho čierne lesklé vlasy a neodolateľný úsmev.

Keď ho Linnea uvidela, aj on sa zhováral s Nissou.

„A toto je kto?“ spýtal sa, keď sa k nim priblížila.

„To je slečna Brandonbergová, tunajšia učiteľka. Býva a stravuje sa u nás. A toto je Rusty Bonner. Práve som ho najala,“ predstavila ho Linnei.

Linnea upadla do rozpakov zakaždým, keď sa im pohľady stretli. Ešte nikdy nevidela muža, z ktorého by tak očividne vyžaroval sex.

„Teším ma, slečna Brandonbergová,“ ohlásil sa medovým hlasom. Palcom si posunul klobúk a odhalil tak zvodné čierne oči aj neposlušné čierne kučery, ktoré sa mu vlnili na čele. Pomalým pohybom vystrel ruku. Linnea vedela prv, než sa jej dotkla, aká bude. Svalnatá, mozoľnatá, silná.

„Rada vás poznávam, pán Bonner,“ povedala a chcela si čo najskôr vytrhnúť ruku. On ju však držal dlhšie, než sa patrilo.

„Volajte ma Rusty!“ naliehal.

Mal bronzovú pokožku, ktorú slnko opálilo do mahagónovej farby. So svojím lenivým, zmyselným úsmevom zrejme zanechal za sebou celú reťaz zlomených sŕdc od Texasu po kanadské hranice. Bol o hlavu vyšší ako Linnea a veľmi svalnatý.

„Rusty,“ zopakovala po ňom s nervóznym úsmevom.

„Ste skutočne pekná dáma, slečna Brandonbergová. Až teraz chápem, o čo som prišiel, že som tak skoro prestal chodiť do školy.“

Nissa vycítila Linneine rozpaky a nakázala mu: „Vezmite si veci do stodoly. Budete bývať s ostatnými chlapcami v senníku. Vodu na umývanie zohrievame hodinu pred východom slnka. Raňajky sa podávajú v kuchyni, kým nedorazí kuchynská maringotka.“

Veľký frajer Rusty Bonner si veľmi nevyberal, na koho upriami svoj šarm, len nech nosí sukne. Hodil očkom po Nisse s rovnako očarujúcim výrazom, aký predviedol Linnei. „Vďaka, madam. Som vám nesmierne zaviazaný.“

Nissa pozrela na Linneu a podotkla: „Myslím, že som urobila veľkú chybu, keď som ho najala. A vy sa mu vyhýbajte, počujete?“ pohrozila jej prstom. „S ním si neradno začínať!“

Pri pohľade na úzke tmavomodré bričesky odchádzajúceho Rustyho Bonnera, jej Linnea dala za pravdu.

Bola nedeľa, posledný deň ticha pred rachotom parných mláťačiek na prérii.

Dul studený vietor, no Kristian a Ray si našli chránené miesto pod nezožatým prosom, a leňošili tam pod teplými slnečnými lúčmi. Obaja chlapci si boli veľmi podobní, dlhí a hranatí. Kosti im ešte nestačili obrásť dostatočným množstvom svalov. Ležali na chrbte s rukami za hlavou a pozorovali nafúknuté biele oblaky na belasej oblohe.

„Tohto roku pôjdem chytať norky,“ vyhlásil Kristian.

„Norky?“ zasmial sa Ray. „Držím ti palce. No radšej by si mal loviť ondatry.“

„Zostalo ešte dosť noriek. Nájdem ich.“

„Chytíš jednu na mojich desať ondatier.“

„To nevadí. Chcem norky.“

Čosi v Kristianovom hlase prinútilo Raya obrátiť hlavu a zaškúliť na bratanca. „Prečo práve norky?“ Kristian zažmúril oči. „Len tak.“

Ray sa mu pozorne prizrel, potom sa znova uložil a civel na oblohu. Blížil sa k nim slabý zvuk, akoby ktosi vyťahoval staré klince z nového dreva. Z diaľky prilietal kŕdeľ divých husí.

„Hej, Ray, premýšľal si už o vojne?“

„Aha… občas.“

„Majú tam lietadlá. Je ich veľa. Čo povieš, nebola by to sen-začka pilotovať také lietadlo?“

Kŕdeľ husí prelietal nad nimi, s krkmi vystretými smerom k Floride. Krídlami pohybovali s pôvabom, vzbudzujúcim u chlapcov úctu. Pozerali a počúvali, krv sa im rozprúdila v žilách. Kakofónia zvukov prešla do harmonického gágania nad poľom s prosom. Zvuk pomaly tíchol, až celkom zamrel. Počuli už len šum vetra v tráve a búšenie svojho srdca.

„Raz sa budem pozerať na svet odtiaľ zhora,“ poznamenal Kristian.

„Chceš ísť do Francúzska bojovať len preto, aby si mohol lietať?“

„Neviem. Asi áno.“

„To je hlúposť. Okrem toho nemáš na to ešte roky.“

„Čoskoro budem mať.“ Chvíľu o tom premýšľal. Možno má Ray pravdu. Je to hlúposť. Rád by však už dospel a stal sa mužom. „Ray, uvažoval si už o tom, že dáš žene darček, aby sa na teba dívala ináč?“

„Čo také?“

„Napríklad norkový kožuch.“

Ray zdvihol hlavu z prosa a rozrehotal sa. „Azda si nemyslíš, že ulovíš toľko noriek, aby stačili na kožuch? Kým ich nachytáš, budeš starý ako tvoj ocko.“

Kristian si preplietol prsty na bruchu a zaškúlil na bratanca. „To bolo len zbožné želanie. Toľko však nachytám, aby stačili na palčiaky.“

Rayovi zrazu svitlo, že to Kristian myslí vážne. Zdvihol sa na lakeť a pozorne si ho prezeral. „Komu?“

„Slečne Brandonbergovej.“

„Slečne Brandonbergovej?“ Ray si sadol, presunul váhu tela na bok a zdvihol koleno. „Zbláznil si sa? Veď je to naša učiteľka!“

„Viem. Je však len o dva roky staršia ako my.“

„Ty si naozaj zošalel.“ Ray bol taký zarazený, že sa ani nezasmial.

„Je azda niečo zlé na tom, že na ňu myslím?“

Ray vyvaľoval oči na Kristiana, ako by mu boli narástli rohy.

Po dlhom mlčaní sa hodil na chrbát a vzrušený vykríkol: „Pánabeka!“ ■

Ležali ticho a nehybne, hoci krv sa im rýchlo prelievala v žilách.

Prvý sa ozval Ray. „Preto si sa ma minule pýtal, či myslím na ženy? Ty premýšľaš o učiteľke… takým spôsobom!“
„Občas.“

„Dostaneš sa do ťažkostí, Kristian,“ veštil zachmúrene Ray.

„Veď som vravel, že zostávam len pri myslení.“

„Kristian, povedz, stáva sa ti… niečo… keď myslíš na ženy?“

Kristian sa zahmýril, ako by si chcel nájsť pohodlnejšie miesto pre plecia. Usiloval sa, aby jeho odpoveď vyznela ľahostajne. „Hm… aha… niekedy.“ Dlho premýšľal, ako sformulovať odpoveď, no každú zamietol prv, ako ju vyslovil. Pozrel bokom a videl, že Ray sa k nemu obrátil a jeho oči dychtia po pravde. Neodvrátil zrak. „A čo sa stáva tebe?“

Pri hlave im šumelo proso. Po nebi sa preháňali oblaky. Na Rayových perách sa zjavil úškrn, podobný sa ukázal aj na Kristianových. Úškrny prešli do širokých úsmevov.

„Je to výborné, však?“

„íha!“ zvrieskol Ray.

Obaja sa zvalili na chrbát a smiali sa od radosti, že majú takmer sedemnásť rokov a sú plní mužnej sily.

„Bozkával si sa už s dievčaťom?“ spýtal sa Kristian. „Áno. Raz. S Patríciou Lommenovou.“

„S tou mudráčkou? Aké to bolo?“

„Nič svetoborné. Okrem toho tá by sa radšej bozkávala s tebou než so mnou.“

„So mnou?“ spýtal sa prekvapený Kristian.

„Veď nie si slepý, Kristian. Všimni si, že zakaždým, keď vojdeš do triedy, pokukáva po tebe, ako by si bol ôsmy div sveta.“

„Naozaj?“

„Veru áno,“ prikývol Ray závistlivo.

‚A myslievaš niekedy na to, ako to robia spolu tvoj ocko a mama? Veď vieš.“

„Nie, myslím, že sú na to pristarí.“

„No… neviem. Možno nie sú. Nazdávam sa, že môj ocko…“ Ray bol samé ucho. „Čo robí? Povedz už!“

„Nuž, neviem naisto. No myslím na to každú jeseň, keď prichádza Isabella.“

„Isabella?“ spýtal sa neveriacky Ray. „Tá tučná ženská s kuchynskou maringotkou?“

„Nie je až taká tučná.“

„Myslíš, že tvoj ocko to s ňou robí? Veď ani nie sú zosobášení!“

„Nebuď také decko, Ray. Robia to aj tí, čo nie sú manželia. Spomínaš si na to dievča, čo bývalo u Sigurdovcov? Otehotnela, no nikto nevedel, kto ju priviedol do druhého stavu.“

„No… bolo to dievča, a… Naozaj si myslíš, že to tvoj ocko robí s Isabellou?“

„Kým trvá mláťačka, chodí domov až tesne pred dojením, vlastne sa vkráda. Kde inde by trávil noc ak nie v Isabellinej maringotke?“

Dlho o tejto možnosti uvažovali a radi by vedeli, kedy to budú môcť robiť aj oni.

Kapitola 12

Isabella Lawlerová dorazila so svojou kuchynskou maringotkou na druhý deň ráno. Nevzhľadná dlhá maringotka vyzerala ako vykoľajený železničný vagón. Zo strechy jej vytŕčal čierny komín. Po stranách bolo na nej povešaných toľko vedier a nádob, až ich rinčanie na hrboľatej ceste vytváralo zvonkohru.

Jediná ženskosť na Isabelle bolo jej meno. Bosá dosahovala výšku takmer stoosemdesiat centimetrov. Ohnivočervené kučeravé vlasy, silné ako drôty, jej trčali dohora. Týčila sa takmer nad všetkými mužmi. Mala silu koňa a výdrž mulice, no chýbal jej ich pôvab.

Taká práca, akú vykonávala, si naozaj vyžadovala ženu ako ona. Maringotku ťahali dve zaťaté mulice. Poháňala ich sama. Manévrovanie s nemotornou maringotkou by odradilo aj mužov. Isabella všetko poľahky zvládla, ako aj náročnú úlohu pripravovať denne štyri výdatné jedlá pre približne dvadsať mlatcov. Na iných farmách varilo niekoľko kuchárov, no Isabella navarené jedlá prinášala robotníkom, nemuseli za ňou chodiť. Raňajky a večeru servírovala niekde pri stodole, obed a popoludňajšie sendviče nosila na šíre pšeničné polia k parným mláťačkám, čím ušetrila farmárom cenný čas. Mäsom a potravinami ju zásobovali tí, čo si jej služby najali. Isabella varila priamo v maringotke. U Theodora pracovala už deviaty rok.

Jej maringotka sa ukázala na kraji poľa, kde bola mlatba už v plnom prúde. Theodore si odhrnul klobúk z čela. Ruky mu nehybne odpočívali na rúčke vidiel. Výraz tváre mu znežnel.

„Isabella je už tu,“ oznámil John a pozeral na maringotku s cvendžiacim riadom.

„Áno, už prišla,“ potvrdil Theodore.

„Je to dobrá kuchárka,“ pochválil ju John jednoducho.

Isabella zastavila mulice, vstala s opratami v jednej ruke, druhou oduševnene kývala mlatcom.

Theodore stál bokom, kým sa prekárala s chlapmi, potom pokrútil hlavou a s úsmevom pokračoval v práci. Každý rok to bolo s Isabelliným príchodom rovnaké: Začala sa dôkladná práca aj zábava. Bola to ťažká práca, no uľahčovalo im ju kamarátstvo, ktoré ich spájalo. Blíži sa zima, čoskoro sa vrátia do svojich domovov, zaviatych snehom. Zatiaľ tu bol rachot parného stroja i prísľub chutných jedál a smiechu pri Isabellinom stole. Nebudú chýbať ani tancovačky, ďalšie vtipkovanie a nakoniec plné vrecká peňazí.

Ráno bol srieň, no už dávno predpoludním sa chlapi potili na slnku pri nahadzovaní snopov pšenice do mláťačky oddeľujúcej zrno od pliev. Plný voz pšenice opúšťal pole v pravidelných intervaloch a mieril do sýpok.

Napoludnie Isabella vyšla z maringotky a zvolávala stravníkov na obed úderom varechy na kovovú panvicu. Chlapi odhodili vidly, utreli si čelo a zamierili k veľkým misám s horúcou vodou, ktoré ich čakali pri maringotke. Umývali sa na slnku a vdychovali dráždivú vôňu jedál vychádzajúcu z maringotky. Potom si zasadli za stôl na dlhé lavice. Kŕmili sa bravčovou a hovädzou pečienkou so zemiakovou kašou v hojnej šťave, zelenou fazuľkou, kukuricou, chrumkavými sladkými žemľami, jablkovým koláčom. Naostatok si dali silnú kávu. Isabella ich ustavične núkala do jedenia, nakladala im na tanier, občas daktorého capla po pleci.

K Theodorovi sa správala ako k ostatným. Doberala si ho a občas aj on prispel žartom.

Večer však, keď sa ostatní už uložili v senníku, Theodore si

vzal vedro s teplou vodou do kôlne, zamkol dvere, okúpal sa a prezliekol do čistého. Keď si zapínal košeľu, premýšľal, či ostatní tušia, čo je medzi ním a Isabellou.

V maringotke sa svietilo. Tíško zaklopal, potom si strčil ruky do vreciek.

Keď sa dvere otvorili, zdvihol hlavu. Cez Isabelline vlasy presvitalo silné svetlo, dodávajúc im farbu západu slnka, až potom sa dostalo na Theodorovu tvár. Isabella mala oblečenú mušelínovú nočnú košeľu. Svetlozelený šál si na hrudi zopla. Tvár mala v tieni, keď naširoko otvárala dvere na uvítanie. Po krikľúnstve nebolo v nej ani stopy. Pred Theodorom stála príjemná žena, vyžarovala z nej dôstojnosť.

„Ahoj, Isabella,“ zdravil ju Theodore tíško.

„Ahoj, Teddy. Čakala som ťa.“

Ponad plece pozrel na pokojný dvor. „Je pekná noc. Myslel som, že by sme sa mohli trocha pozhovárať.“

„Poď dnu.“ Odstúpila, Theodore vošiel a poobzeral sa po maringotke. Isabella pokojne zatvorila za ním dvere. Stôl bol posunutý k stene. Posteľ tvorili dve lavice postrčené k sebe. Na piecke syčal čajník, na jedinej stoličke bola položená petrolejka.

„Vyzerá tu ako vždy,“ poznamenal.

„Nič sa nezmenilo.“ Isabella položila lampu na stôl. Theodore si sadol na stoličku, ona sa usalašila konca postele. Chvíľu ani jeden z nich neprehovoril.

„Ako sa mávaš?“ spýtala sa napokon.

Nervózne na ňu pozrel, lakte si opieral o kolená: „Ďakujem, dobre. Mal som úspešný rok.“

‚Aj ja. Ako vidím, najal si zväčša tých istých mlatcov.“

„Áno. Cope aj tí ostatní sú šikovní.“

„Tvoj syn riadne podrástol.“

Theodore sa osmelil pozrieť jej do očí s úsmevom a netajenou hrdosťou. „Vetu áno. Ešte tri centimetre a dostihne ma.“

„Čoraz väčšmi sa na teba podobá.“ Theodore sa placho usmial.

„Všimla som si, že ti prišiel pomáhať až popoludní.“

Theodore si odkašlal a konečne jej pozrel do očí. „Áno. Už chodí do školy. Nová učiteľka urobila bengál, že ho odvádzam od učenia. Tak som ho pustil.“

„Aha.“

„Hneď po skončení školy príde domov a pomáha,“ vysvetľoval rýchlo Theodore.

Túto tému vyčerpali, nová im nenapadla. Theodore znova sklopil oči a pošúchal si šiju.

Isabella si to všimla. „Je tu teplo. Vyzleč si sako,“ vyzvala ho. Vzala od neho sako a položila ho na lavicu. Keď sa vystrela a obrátila, dívali sa jeden druhému priamo do očí.

„Často som na teba myslela, Teddy.“

„Aj ja na teba.“

„Oženil si sa medzitým?“

„Nie,“ pokrútil hlavou a sklopil zrak.

„Oženíš sa, keď skončím s týmto bláznivým kočovným životom a budem sa chcieť usadiť.“

„Ach, Isabella…“

„Vieš, čo sa mi na tebe páči, Teddy? Že ma nikdy neberieš ako samozrejmosť.“

Zastal si pred ňou, zdvihol ruku k jej spánku a dotkol sa žiarivých červených vlasov. Zhrnula si ich dozadu a zaviazala na šiji bielou stuhou. Mala ich ešte mokré, akoby si ich pred chvíľou umývala. Voňala jedinou voňavkou, ktorú užívala: obyčajným vanilkovým extraktom. Bez slova jej sňal z pliec šál, preložil ho napoly a starostlivo ho položil na svoje sako.

Vrátil sa k provizórnej posteli a vzal Isabellinu tvár do oboch rúk, zdvihol ju a nenáhlivo ju pobozkal.

Keď sa bozk skončil, odtiahol sa a pozeral do jej všednej, čistej tváre. „Človek ublíži sám sebe, ak pokladá ostatných za samozrejmosť.“ Potom ju bozkal znova. Cítil, ako čiaha po jeho trakoch a zhŕňa ich, vyzlieka mu košeľu. Pevne ho objala a stiahla so sebou na páperové podušky.

Potom ležal uvoľnený a malátny s Isabellinou hlavou na pleci. Rukou ho objímala okolo hrudi. Zľahka jej prechádzal prstami po ramene.

„Čo sa to robí so ženami tu na okolí? Ako to, že si ťa dosiaľ nijaká neulovila?“

„Nechcem sa dať uloviť.“

„To je škoda. V milovaní si veľmi dobrý.“

„Naozaj?“ usmial sa a pozeral pritom na strop.

„Pravdaže. Myslíš, že tým ostatným chlapom záleží na tom, čo cítim? Som veľmi osamelá v tejto dusnej maringotke noc čo noc, rok čo rok.“

„Prečo sa teda nevydáš, Isabella?“

„To sa ma pýtaš ty, Teddy?“ Ruka mu zmeravela na jej ramene.

Zo žartu mu pošteklila hruď. „Neboj sa. Len si ťa doberám. aká  kočovníčka ako ja sa nikdy neusadí. No občas o tom sním. Aj ja sa rada cítim ako žena.“

Zľahka jej pohladil prsia. „Si žena, o tom niet pochýb.“ Zasmiala sa, potom si vzdychla. „Zamyslel si sa dakedy nad tým, Teddy, ako veľmi sa my dvaja odlišujeme navonok od toho, ‚m skutočne sme v našom vnútri?“

„Občas áno.“

„Pochybujem, že dajaký muž vidí vo mne niečo iné ako dve ručiská, záľahu červených vlasov a samé pestvo. Celé tie roky som ti chystala poďakovať za to, že si sa zadíval do mojej duše.“ Objal ju, bozkal na líce a povedal: „Si dobrá žena, Isabella. Azda jediná priateľka, ktorú mám okrem svojich príbuzných.“

„Skutočne?“ zdvihla hlavu a pozrela naňho. Uškrnul sa a silne ju stisol. „Skutočne.“

„Neznamená to, že starneme, Teddy? Lebo v poslednom čase sa nad tým zamýšľam aj ja. Nikdy nepobudnem na jednom mieste tak dlho, aby som sa s dakým spriatelila. Preto sa sem tak rada každý rok vraciam.“

„A ja sa na teba vždy teším.“

Znova si mu položila hlavu na plece, chvíľu dumala, potom sa spýtala: „Myslíš, Teddy, že to, čo robíme, je nesprávne?“

Podľa Desatora hej. Lenže komu tým ubližujeme? Povedz, Isabella!“

„Nikomu. Dúfam, že na to tvoj syn nepríde. Potom by to nebolo všetko s kostolným poriadkom. Nazdávaš sa, že nás podozrieva?“

„Myslel som na to, keď som sa dnes večer k tebe chystal. Pomaly dospieva. V poslednom čase sníva o novej učiteľke. Vtedy si chlapci zvyčajne pozornejšie všímajú vtákov a včely.“

„Chápem, že sa mu páči. Je peknučká, však?“ Prekvapilo ho, že Isabellina poznámka vyvolala v jeho srdci viac vzrušenia než čokoľvek, čo urobila alebo povedala.

„Asi áno. Nikdy som sa jej riadne neprizrel.“

Isabella si zapálila cigaretu a Theodore ju pri tom pozoroval. Zo všetkých síl sa usiloval vypudiť z mysle podobu Linney a neporovnávať ju s Isabellou. Keď sa mu to nepodarilo, vytrhol jej z rúk cigaretu.

„Už som trocha netrpezlivý, Isabella.“

Keď sa okolo neho obkrútili jej silné ruky a nohy, vyhlásila svojím dunivým kontraaltom: „Máš tu pri sebe jednu hlúpu ženskú, no dúfam, že nikdy nezmúdrie, lebo keby áno…“

„Buď ticho, Isabella,“ zahriakol ju mierne a umlčal perami.

V sobotu večer prvá tancovačka žatevnej sezóny naštartovala o ôsmej hodine v stodole Oscara Knutsona, lebo uňho bolo v senníku najmenej sena.

Na túto udalosť sa Linnea pripravovala celé popoludnie. Bolo by jej to zabralo menej času, no znova snívala o Lawrenceovi. Krúžil s ňou po miestnosti za zvukov huslí a violončel v rytme viedenského valčíka.

Umyla si vlasy a prepláchla ich octom. Teraz, keď sa už usušili, pokúšala sa urobiť si zložitý účes pomocou kulmy. Zohrievala ju nad petrolejovou lampou, pospevovala si a vymýšľala novú frizúru, no vlasy ju neposlúchali.

Nakoniec sa rozhodla pre jednoduchý dievčenský účes, vzadu si nechala vlasy voľne spustené, kučery na bokoch zachytila tmavomodrou stuhou. Kriticky si pozrela konečný výsledok a pristúpila k ďalšiemu problému. Čo si obliecť?

Prezrela si skromný šatník, vlnené šaty vylúčila ako priteplé. Rozhodla sa pre bielu blúzku a zelenú sukňu, lebo v nej sa dalo najlepšie krúžiť po tanečnom parkete. Tvár si natrela vzácnym mandľovým krémom, ktorý si šetrila na mimoriadnu príležitosť. Na pery a líca si naniesla tekutý rúž. Odstúpila od zrkadla a zachichotala sa. Vyzeráte ako ľahká žena, slečna Brandonbergová. Čo si o vás pomyslia rodičia vašich žiakov?
Skúsila zošúchať si z líca rúž, no ten jej už zafarbil pokožku. Tvár jej ešte väčšmi zrumenela. Nepodarilo sa jej ani zlízať ho z pier.

Na dvere ktosi zaklopal. Linnea v rozpakoch pozrela do zrkadla. Pery mala nielen červené, ale aj oduté. Ako sa len ženám darí dospieť a získať sebavedomie? Pochopila, že s tvárou už nič nenarobí. Otvorila dvere.

„Ach, Kristian! Aký si vyparádený! Aj ty ideš tancovať?“

Stál pred ňou v nedeľných nohaviciach, bielej košeli a vyleštených topánkach. Vlasy mal natreté brilantínou, ulízané, no navrchu vyčesané ako kohúti hrebienok. A bolo z neho cítiť úplne osudovú arómu. Voňal ako pohrebný ústav plný klinčekov. S voňavkou to rozhodne prehnal. Linnea by si bola najradšej zapchala nos.

„Pravdaže. Bol som už aj vlani v novembri, na šestnáste narodeniny.“

„Každý tu začína tancovať tak skoro?“

„Hej. Ocko tancoval prvý raz, keď mu bolo dvanásť. No keď som mal ja toľko rokov, povedal mi, že sa veľa zmenilo od jeho detstva, preto sme s Rayom museli čakať do šestnástich.“

„Počkaj chvíľu, vezmem si kabát.“

Díval sa za ňou, keď vchádzala do izby. Pánabeka! Len na ňu pozri! Vlasy voľné, kučeravé. Keby si vložil prst do tej lokne, obkrútila by sa ti okolo prsta ako detská pastička. A tá tvár! Čo SI to urobila s tvárou? Líca mala ružové a nežné, pery oduté, akoby čakala, že ju ktosi pobozká. Premýšľal, čo by dospelý muž robil v takejto situácii, aby jej dal najavo, ako veľmi sa mu páči. Hlavu mal však ako vymetenú a srdce mu búšilo.

Keď sa vrátila, stačil jej jediný pohľad na jeho očarenú tvár a zúfalo si pomyslela: Ach, božemôj, čo teraz? Je však jeho učiteľka a bolo veľa vecí, ktoré si potrebuje osvojiť, napríklad pomôcť dáme do kabáta. To nie je nič intímne.

„Oblečieš mi ho, Kristian?“

Civel na vlnený plášť, zdráhal sa ho dotknúť.

„Kristian?“ naklonila hlavu nabok a čakala.

„Ach!“ poskočil, vytiahol si ruky z vrecka. „Samozrejme!“

Ešte nikdy nepomáhal žene obliecť si kabát. Pozeral, ako čiahla za golier a vytiahla si vlasy. Ženy majú nabetón inakšie pohyby než muži!

Stiahla knôt lampy a zbehla pred ním po schodoch. Dole ich čakala Nissa, ďalšie prekvapenie. „Aj vy idete?“ spýtala sa jej Linnea.

„Bezo mňa sa tancovačka nekoná! Údy mi ešte nezhrdzaveli tanec je väčšia zábava než sa hojdať v kresle!“ Obliekla si tmavomodré šaty s bielym čipkovým golierikom, vpredu zopnutým príšernou brošňou. A horela nedočkavosťou.

Theodore sedel na mieste pohoniča na rebrináku plnom smejúcich sa mužov. Tá nápadná červenovlasá kuchárka ich zabávala príbehom o akomsi Olovi, ktorý vedel púšťať vetry na želanie.

Keď sa trojica blížila k rebrináku, Rusty Bonner z neho zoskočil a usmial sa na pol úst. Dotkol sa striešky klobúka a zastrčil si za ligotavú sponu na opasku oba palce. „Dobrý večer, pani Westgaardová, dobrý večer, slečna Brandonbergová. Dovolíte?“

Najprv podal ruku Nisse.

„Čo mám dovoliť?“ zaškriekala Nissa. Ignorovala podávanú ruku a oznámila mu: „Sadnem si dopredu k Theodorovi. Moje staré kosti sa tešia na tancovačku, no terigať sa na rebrináku im neprospieva.“ Muži sa zasmiali, Nissa vykročila dopredu a nechala Linneu stáť pred Rustym, ktorý už k nej vystieral ruku.

„Madam?“ Čo iné mohla urobiť ako ju prijať?

Theodore zlovestne pozrel na Bonnera, ktorý sústredil na Linneu všetok svoj šarm, schytil ju za driek a zľahka vyložil do sena. Potom sám vyskočil na voz pohybom, aby mu čo najlepšie vynikli svaly a sadol si tak blízko Linnei, ako sa len dalo.

Čo ho vlastne do toho, že Bonner flirtuje s každou ženou, ktorá nemá ovisnuté prsia? Dokonca aj s takými, ktorým ovísajú. Hodil očkom po matke a pohnal kone.

Slečinka sa však stane ľahkým úlovkom pre takého ťažkého frajera, akým je Bonner.

Nemá tu otca, čo by na ňu dozeral. Táto úloha pripadne teda tebe! Bonner ju zvalí do sena prv, než sa spamätá. Nebude mať ani potuchy, čo s ňou mieni urobiť, a už bude neskoro!

Linnea cítila, ako sa k nej Bonner tisne bokom. Naproti nej tá hlučná kuchárka vykladala, ako odrala rybu vlastnými zubami. Chlapci sa rehotali. Všimla si, že Kristian sediaci po jej pravici zlostne zazerá na Bonnera. Všetci sedeli chrbtami opretými o rebriny, s kolenami pritisnutými k sebe. Pokúsila sa trocha posunúť ďalej od Bonnera, no narazila do Kristiana. To by nebolo dobre! Schúlila sa ako najlepšie vedela, no Bonner vystrel nohy, aby sa jej mohol nimi dotknúť. Videla, že on jediný nosí také priliehavé bričesky, až hraničia so slušnosťou. Vyžarovala z neho silná sexualita. Upadla do rozpakov a trocha sa vystrašila. Pozoroval ju spopod kovbojského klobúka, kolená mal naširoko a zápästia voľne spustených rúk mu vrážali do rozkroku.

Spomenula si, ako ju Nissa vystríhala, aby si s ním nezačínala.

Kým došli ku Knutsonovcom, žalúdok mala rozochvený od nervozity. Rusty ihneď vyskočil, aby jej pomohol zosadnúť. No len čo bola dole, zdvorilo odstúpil a na rozlúčku sa dotkol striešky stetsona. „Zaiste mi venujete tanec, madam.“ Linnea sa odvrátila od jeho uškŕňajúcej sa tváre a veľmi sa jej uľavilo.

Theodore sa postaral o kone a vošiel do stodoly práve vtedy, keď Linnea vystupovala po rebríku do senníka. Ukradomky pozeral, ako sa jej Rusty Bonner díva na sukňu a členky. Theodore si pritisol dlane pod pazuchy, počkal, kým vyliezol i Bonner. Potom sa pustil za ním aj on a okamžite vyhľadal Johna. „Musím sa s tebou pozhovárať,“ odtiahol ho nabok. „Nespúšťaj oči z Bonnera.“

„Z Bonnera?“ spýtal sa prekvapený John.

„Mám dojem, že pasie po slečinke.“

„Po slečinke?“

„Je primladá. Nehodí sa za partnerku pre takého sukničkára.“ Johnova tvár bola ako otvorená kniha. Hneď sa na nej prejavilo rozhorčenie. „Je v poriadku?“

„Zatiaľ hej. No hneď mi príď povedať, keby sa začal okolo nej obšmietať. Dobre?“

John nebol veľký lúmen, no keď pochopil, čo sa od neho žiada, nič ním nemohlo otriasť. Mal rád Linneu, mal rád Theodora. Rusty Bonner jeho pozorným očiam neunikne.

Kapela už ladila nástroje, čoskoro začala hrať naplno. Theodorovi sa uľavilo, keď videl, že prvý vyzval Linneu do tanca jeho synovec Bili. Začudovaná naňho pozerala, kým sa chvíľu rozprávali.

„Ahojte!“ pozdravil ju Bili.

„Ahojte,“ odzdravila.

„Zatancujeme si?“

Jej pohľad sledoval ladne tancujúcu dvojicu. „Nie som veľmi šikovná. Museli by ste ma učiť.“

Usmial sa a chytil ju za ruku. „Toto je dvojkrokový tanec. Ľahký.“

„Bol som zvedavý, či prídete,“ povedal, keď ju zaviedol na tanečný parket.

„Kde inde by som mala byť? Veď je tu každý.“ Obzrela sa dookola. „Ako vedeli, kde sa chystá tancovačka?“

„Tu sa všetko rýchlo rozchýri. Ako sa máte?“

„Ja… ach, prepáčte!“ stúpila Billovi na palec a začervenala sa, lebo si všimla, že Theodore sa na ňu díva. „Takéto kroky som sa neučila.“

„Ukážem vám to.“ Zmiernil obrátky, skrátil kroky a dal jej čas, aby sa prispôsobila jeho rytmu.

„Mám veru čo doháňať, ak je pravda, čo vraví Kristian. Vraj niektorí z vás začali tancovať už ako dvanásťroční.“

„Ja až ako štrnásťročný. No nerobte si starosti. Počínate si celkom dobre.“

Chvíľu pozorne sledovala nohy tancujúcich, kým ju Bili neupozornil: „Uvoľnite sa a väčšmi vychutnávajte tanec.“

Mal pravdu. Nohy sa jej čoskoro prispôsobili rytmu a keď sa tanec skončil, nadšene tlieskala. „Toto je naozaj výborná zábava!“

„Venujete mi aj ďalší tanec?“ spýtal sa jej Bili s úsmevom.

Bili bol veľmi dobrý tanečník. Linnea sa s ním senzačne bavila. Keď sa mu v polovici druhého tanca zvŕtala v náručí, ocitla sa zoči-voči Theodorovi tancujúcemu s červenovlasou kuchárkou. Linnea vyvaľovala oči. Kto by povedal, že Theodore vie takto tancovať? Vyvážene sa zvŕtal a viedol Isabellu Lawlerovú s pôvabom, ktorý ich oboch od základu zmenil. Zachytil Linnein pohľad, kývol jej hlavou, usmial sa, kým ho Isabella držala okolo neuveriteľne širokých pliec. Čoskoro sa stratili v dave.

Ďalší tanec tancovala s akýmsi cudzincom, ktorý sa jej predstavil ako Kenneth. Mal približne štyridsať rokov a brucho ako súdok. Do nasledujúceho tanca ju vyzval Trigg. Vraj jeho žena netancuje každý tanec, lebo sa skoro unaví. Linnea videla, že sa Clara díva, a zakývala jej. Zamávala jej aj Clara. Priateľky sa na seba usmiali. Keď dotancovali, chcela sa s Čiarou porozprávať, no zjavil sa pri nej Kristian. Utieral si dlane do nohavíc. Môže vlastne učiteľka tancovať so svojím žiakom? Obrátila sa o pomoc na Claru. Tá sa len usmiala a mykla plecom.

Pri tanci s Kristianom si Linnea začínala uvedomovať, že títo Nóri majú tanec v krvi. Hoci Kristian nadobudol v tanci len ročnú prax, cíti sa pri ňom ako začiatočníčka.

„Kristian, tancuješ senzačne ako tvoj otec!“

„Už ste s ním tancovali?“

„Ach, nie, ešte nie. No vidím, že je výborný tanečník.“ Theodore teraz tancoval s akousi zubatou ženou, zasmial sa na čomsi, čo mu vravela, a Linnea trocha žiarlila. Jej pozornosť však zaujala druhá dvojica nablízku. „Aha, Nissa!“

Pozerali za ňou, ako sa zvŕta v Johnovom náručí. „Matička skákavá, ešte aj John!“

Kristian sa zasmial. „V zime nám veľa nezostáva len tancovať a hrať karty. Vynikáme v oboch disciplínách!“

Časom Linnea vystriedala všetkých Westgaardovcov rad za radom, ich nájomných robotníkov a niekoľkých susedov, ktorých nikdy predtým nevidela. Tancovala dokonca aj s predsedom školskej rady Oscarom Knutsonom. Všetci boli dobrí, no Theodora nepredstihli. Túžila zatancovať si s ním. Vykrútil už každú ženu v miestnosti, len o ňu sa neobzrel.

Raz sa pri tanci takmer zrazili. „Dobre sa bavíte?“ spýtal sa jej. „Výborne,“ odpovedala so sileným úsmevom. Veď sa naozaj dobre zabáva. Prečo sa teda musí nútiť do úsmevu?

Tancovala aj s Johnom, takmer takým dobrým ako Theodore, dva razy s Billom a dokonca aj s Raymondom. Pristavila sa pri Clare. Theodore už zasa zvŕtal červenovlasú kuchárku. Vábivo sa naňho usmiala, no Theodore na jej úsmev nereagoval. Dočerta, Theodore, príď už sem, zatancuj si so mnou! Po skončení tanca podišiel k nim a Linnei sa rozbúšilo srdce. No na tanečný parket viedol Claru. A po nej znova tú zubatú! Má v úmysle ignorovať ma celý večer?
Linnea sa ešte zlostila, keď pred ňou zastal Rusty Bonner. Dotkol sa prstom striešky klobúka a usmial sa na ňu očarujúcim úsmevom.

„Tanec, madam?“

Stála pri stene už dva tance, a Theodore ju ignoroval. A teraz otvor oči, Theodore!
Keď sa mu ocitla v náručí, hneď si ju pridržal bližšie ako ostatní. Netancoval valčík, len sa lenivo presúval z nohy na nohu dvojkrokovým pohybom a pritom ju jemne ťahal za rameno. Nahol sa od drieku hore, lakte držal vysoko, ako by ju ťahal z hĺbok. Pohyboval sa inak ako ostatní. Ešte aj ramená mal na dotyk odlišné v saku, ktoré ladilo s jeho džínsami. Keď na ňu priamo obrátil oči, mal tvár tak blízo jej tváre, že by mu mohla spočítať mihalnice. Prižmuroval oči, až dostávala žalúdočnú nervozitu. Keď sa naňho rozochvené usmiala, oboma rukami jej zovrel boky. Jeho veľká strieborná spona na opasku sa jej vrezávala do brucha.

„Dobre sa bavíte, slečna Brandonbergová?“

Mala dojem, že sa jej zhovievavo vysmieva. „Áno… áno.“

„Veľmi dobre tancujete.“

„Ach, nie. Ostatné ženy sú oveľa lepšie tanečnice ako ja.“ ‚Aby som bol úprimný, veľmi som si ich nevšímal, neviem posúdiť.“

„Pán Bonner…“

„Rusty!“ usmial sa lenivo a strčil do nej bokom. ‚A vy sa ako voláte krstným menom?“

„Linnea.“

„Linnea. Aké pekné meno.“ Vyslovoval ho pomaly po slabikách, akoby ho vychutnával.

Theodore, nech ťa čert vezme, prečo si ma vohnal do tohto?

Samu ju prekvapilo, že sa mu prihovára pokojným hlasom. „Pochádzate odtiaľto, Rusty?“

„Nie, madam. Dorazil som z Montany, predtým som bol v Idahu a Oklahome.“

„íha! Akosi často sa presídľujete!“

Zasmial sa, ukázal rovné biele zuby, zvrátil hlavu a znova uprel pohľad na jej tvár.

„Väčšinou vystupujem na rodeu. A to je kočovný život, Linnea.“

„Prečo ste teda prišli sem na žatvu?“

„Sezóna rodea sa skončila. A tu dostávam tri teplé jedlá denne.“

Pochopila, prečo je taký štíhly. Inde zrejme pri takom spôsobe života nemal dostatok výdatnej stravy. A takýmto spôsobom tancuje zrejme s každou ženou na celom západe Spojených štátov.

„Povedzte, vyhrávali ste v rodeu?“

„Áno, madam. Podívajte sa mi na túto striebornú sponu. Získal som ju minulú sezónu za jazdu na mladom býkovi v El Pase.“

Pokúsila sa od neho odtiahnuť, no držal ju tak tesne pri sebe, že musela zakloniť hlavu, aby mu videla do tváre.

„Všimli ste si sponu na mojom opasku?“

Hrdlo jej zovrelo a líca mala červené ako jeho košeľa. Ramená mal silné a panovačné, plecia pevné. Prstami jej prechádzal po chrbtici, až jej vysielala varovné signály do bokov. Pritisol si bradu na jej spánok… hruď na jej prsia a texaskú sponu na jej žalúdok.

Theodore, prosím ťa, poď ma zachrániť! „Máte zrumenené líca. Je vám teplo, zlatko?“

„Trocha.“

„Vonku je príjemne. Pôjdeme sa pozrieť?“

„Nemyslím, že…“

„Nelámte si hlavu. Len poďte za mnou. Budeme počítať hviezdy.“

Nechcela ísť, no Theodore sa znova zabával s Isabellou Lawle-rovou. Kým si vymyslela výhovorku, Rusty ju už ťahal k rebríku. Zišiel prvý, potom pozrel nahor. „Nože poďte!“

Pozrela Rustymu do tváre a uvažovala, či bude Theodorovi chýbať, ak sa zrazu vytratí. Dúfala, že áno, a spýta sa jej, kam zmizla. S najväčšou radosťou ho poinformuje, že sa bola vonku pozerať na hviezdy s Rustym Bonnerom.

Keď stála na treťom stupienku, Rusty ju chytil za driek a zložil. Vykríkla od prekvapenia, keď sa ocitla v jeho silných rukách. Potom si ju pritisol k boku, objal okolo pliec a viedol k dverám.

Mesiac svietil tak jasne, že zatienil hviezdy. Svieži vzduch jej ovanul líca.

„Rozpálil ma tanec,“ vzdychla a prikryla si dlaňami tvár.

„Vraveli ste, že ste začiatočníčka.“

„Veď aj som. Ibaže… vy ste ma dobre viedli.“

„Výborne. Nechajte sa ešte viesť.“ Zatiahol ju za roh stodoly, kam mesačné svetlo nedopadalo. V tieni stodoly ju chytil za plecia, obrátil k sebe a zľahka ju hojdal.

„Takže ste netancovali často. Povedzte, slečna Linnea Brandonbergová, bozkal vás už dakto?“

„Pravdaže, a neraz!“ zaklamala. Vzrušila ju vyhliadka, že konečne zistí, aké to je, keď ju bozká skutočný muž.

„Predpokladám, že dobre bozkávate.“

„Dúfam,“ odpovedala čo najpresvedčivejšie.

Srdce sa jej rozbúšilo, keď pomaly sklonil hlavu a dotkol sa jej pier svojimi. Boli pevné a teplé, vôbec nie nepríjemné. Spočívali chvíľu na jej zatvorených ústach. Potom sa trocha odtiahol. Otvorila oči, no videla len tieň jeho klobúka. „Viac než raz?“ doberal si ju. Krv sa jej nahrnula do tváre. Znova prikryl jej pery svojimi, teraz sa jej však dotkol horúci a vlhký konček jeho jazyka. Čo to robí? Ach, preboha, veď ju líže! Rozochvela sa až po palec na nohách. Inštinktívne sa odtiahla, no Rusty jej chytil hlavu do oboch; rúk, vnoril jej prsty do vlasov, takmer ju zdvihol na špičky. Oblizoval ju po perách, až celé zvlhli. Odtláčala ho od seba, no on jej uvoľnil pery iba na chvíľu, keď jej prikázal: „Otvorte pery… no poďme… ukážem vám aj viac.“

„Nie…“ pokúšala sa namietnuť, no jeho silný jazyk jej vnikol do úst. Bránila sa mu, on ju však pritisol k studenej kamennej stene stodoly a uchopil jej prsník, aby ju udržal na mieste. Ťahala ho za zápästie, no bolo také pevné, že nepovolilo. Zachvátila ju panika, naplnil ju strach pred Rustym Bonnerom. Stískal jej prsník znova a znova, jazyk sa mu pohyboval v jej ústach, lebku jej bolestne tlačil kameň.

„Prestaňte,“ pokúšala sa vyriecť. Prudko sa skrútila a podarilo sa jej oslobodiť ústa. „Prestaňte! Čo to robíte?“

Chytil ju za lakte a pevne pritisol k stene. Tlačil sa na ňu bokmi, až sa cítila nečistá a vystrašená ako ešte nikdy. Zúrivo sa bránila, no čo zmôže útla malá učiteľka proti takému silákovi ako Rusty Bonner?

„Vraveli ste, že vás neraz bozkávali.“

„Klamala som… prosím vás, pusťte ma!“

Jeho pevné, svalnaté päste ju nepustili.

Zavzlykala, keď jej začal masírovať prsníky, takmer ju zdvihol zo zeme.

„Slečna Brandonbergová, ste to vy?“ spýtal sa Theodorov pokojný hlas.

Tlak na jej prsia prestal, päty sa jej dotkli zeme.

Najradšej by sa rozplakala od úľavy a hľadala ochranu v Theo-dorovom náručí, ale zároveň si želala prepadnúť sa pod zem od hanby.

„Áno, Theodore, som to… ja.“

„Čo tu robíte?“

„Zhovárame sa o býčích zápasoch v Texase. Máte námietky, pán Westgaard?“ spýtal sa bezočivo Rusty.

Zrazu sa Theodore naklonil dopredu, schytil Linneu za zápästie a tak silne ňou mykol, až sa bála, že sa jej vykĺbi rameno. „Vy blázonko! Čo to bol za nápad vyjsť sem s takým chlapom? Nestaráte sa, čo si o vás ľudia pomyslia?“

„Nie tak zhurta, pán Westgaard,“ ohlásil sa Bonner.

Theodore sa k nemu zvrtol ešte vždy držiac Linneu za zápästie. „Má osemnásť rokov, Bonner! Prečo si neulovíte niekoho vo vašom veku?“

„Veď nič proti tomu nemala,“ bránil sa Bonner bezstarostne.

„Naozaj? Počul som čosi iné. Ja však proti vám výhrady mám, Bonner. Tu ste skončili. Zajtra ráno si vezmite výplatu a viac sa mi neukazujte na oči.“ Bonner mykol plecom, chystal sa obísť Theodora a vrátiť sa do senníka na tancovačku. „A ta už nevkročíte! Nechcem, aby sa ktokoľvek z tancujúcich dozvedel, že bola s vami vonku.“ Theodore sa zvrtol na opätku, ťahal Linneu za sebou a nakázal jej: „A teraz poďte hore!“

„Theodore, pusťte ma!“ Chcela sa mu vytrhnúť, no drgľoval jej ramenom, takmer jej hlava odpadla.

„Pustím vás, keď prídete k rozumu. Teraz sa ma držte. Vrátime sa ta hore, aby si všetci mysleli, že ste sa vonku zhovárali so mnou. No ak sa len slovkom zmienite, čo sa tu stalo, prisahám, že vás zavlečiem do Oscarovej kôlne a narežem vám tak, že budete mať pľuzgiere na zadku. Tak by to urobil aj váš otec, keby tu bol.“

„Theodore, okamžite ma pusťte!“ Rozzúrila sa, že sa k nej správa ako k neposlušnému decku, no nepodarilo sa jej vytrhnúť sa mu. Ťahal ju po stodole a pri rebríku do nej strčil tak, že takmer vrazila nosom do priečky.

‚A teraz vylezte hore a netvárte sa, že sa chystáte rozplakať!“

Zlostne sa vyšplhala pridržiavajúc si sukňu a v duchu nadávala. Iba vymenila jedného tyrana za druhého. Akým právom ju Theodore diriguje?

Hore jej schmatol lakeť, tlačil ju na tanečný parket, zvrtol tvárou k sebe a začal s ňou tancovať bez toho, aby sa spýtal: „Smiem prosiť?“ Pohybovala sa ako poleno. Theodore nasadil na tvár silený úsmev a cez zaťaté zuby zamrmlal: „Zvŕtate sa ako strašiak. Tvárte sa, že vás ten tanec teší.“

Trocha sa uvoľnila, nechala sa ním viesť a vyčarila na tvári úsmev. „Nemôžem, Theodore. Prosím vás, pusťte ma!“

„Budete tancovať, slečinka. A teraz už pekne vykročte!“

Rada by s ním tancovala, nie však takto. Obracal sa jej žalúdok. Očami vrhala nebezpečné blesky. Zadúšali ju slzy. Theodorova ruka jej meravo spočívala na chrbte, druhá zvierala prsty potláčaným hnevom. Nohy sa im však pohybovali v rytme hudby, sukňa vírila pri krúžení. Predstierali, že sa výborne bavia.

Držala sa, kým vládala, no keď jej hrdlo už veľmi zvieralo a slzy sa tlačili do očí, rozochveným hlasom žobronila: „Theodore, prosím vás, pusťte ma! O chvíľu sa rozplačem a obaja sa ocitneme v hrozných rozpakoch. Prosím vás…“

Bez slova ju zaviedol k Nisse. „Linnea sa necíti dobre. Odveziem ju domov, no vrátim sa ešte.“

O chvíľu už stála pod rebríkom a znova prešla stodolou s Theodorom v pätách. Zrazu sa rozbehla a vonku za dverami si zakryla tvár rukami. Z hrdla sa jej vydrali hrozné vzlyky. Theodore stál za ňou v rozpakoch, ešte vždy nahnevaný, no aj dojatý jej slzami. Nakoniec sa jej dotkol pleca, no ona odskočila od neho, zakryla si tvár ramenom a oprela sa o stenu stodoly.

„Poďme preč odtiaľto, Linnea.“

Bolo jej mizerne, ani si neuvedomila, že ju po prvý raz oslovil krstným menom. Viedol ju vzlykajúcu k vysokým topoľom, kde čakali vozy. Stála s ovisnutými plecami a plakala. Theodore premáhal nutkanie objať ju a utešovať.

„Zajtra ráno pôjde preč. Už sa nemáte čoho báť.“

„Ach… Theodore, tak sa… hanbím!“

„Ste mladučká. Myslím, že ste nevedeli, čo sa chystá urobiť.“

Zdvihla hlavu. Na lícach mala striebristé stopy po slzách a v hlase znela prosba. „Nie… nevedela som. Ach, Theodore, čestné slovo, nevedela som.“

Stislo mu srdce. Chvel sa na celom tele. Cítil, ako z neho opadáva zlosť.

„Verím vám, maličká. No k cudzím mužom sa musíte správať opatrne. Neučili vás to rodičia?“

„Áno. Veľmi ľutujem… Vravel, že sa pôjdeme von trocha schladiť… ale… potom… ma bozkal… a ja som chcela vedieť, aké to… je.“ Znova ňou otriasali vzlyky, zvesila hlavu. ‚A tak… som ho nechala…“ Pri spomienke na to, čo nasledovalo, si oboma rukami zakryla tvár a oprela si čelo o Theodorovu hruď.

Vytiahol ruky z vreciek a utišoval ju. „Neplačte. Dostali ste poriadnu lekciu.“

„Lenže každý… sa to dozvie… a som… učiteľka. Mala by som dávať… dobrý príklad.“

„Nikto sa o tom nedozvie. No, neplačte už.“ Palcami jej hladkal ramená, stál však vzpriamený, usilujúc sa zachovať istú vzdialenosť medzi nimi. Jej ruky mu pri každom vzlyku vrazili do hrude. Na košeli sa mu utvoril mokrý fľak, potom mu jej slzy presiakli na pokožku. Jeho rozhodnutie slablo. Pridusené sa zasmial. „Neviem, ako zaobchádzať s plačúcimi ženami. Už som vyšiel z cviku.“

Zasmiala sa aj ona a ostýchavo si utierala líca rukami. „Vyzerám hrozne. Máte vreckovku?“

Vytiahol si ju z vrecka a dal jej ju do ruky, o krok ustúpil. Keď si utrela tvár, cítila sa lepšie. Nakoniec zdvihla hlavu. V mesačnom svite mala viečka a pery napuchnuté, vlasy strapaté. Pomyslel si na Bonnera, ako sa jej dotýka perami a rukami. Mal chuť toho bastarda zabiť.

Nečakane sa mu hodila do náručia a pritisla si mokré líce k jeho tvári. „Ďakujem vám, Theodore. Bola som nesmierne šťastná, keď som vás uvidela tam pri stodole.“

Zastonal a pritisol si ju na hruď. Húževnato sa ho držala, tisla sa k nemu, rozpaľovala mu telo. Hladkal ju po chrbte. Voňala po mandliach, jej vlasy sa mu tlačili na čeľusť, jej hruď na jeho búšiace srdce.

Zmeravel a nežne ju od seba odtisol. „Poďte, odveziem vás domov.“

Poslušne ho pustila, no dlho naňho civela. Závažnú otázku jej zbadal v očiach aj v šere prv, než ju vyslovila. „Prečo ste si so mnou ani raz nezatancovali?“

Premýšľal, čo odpovedať. Pravdu by jej neprezradil ani za nič na svete.

„Tancovali ste s každým okrem mňa, preto som šla von s Rus-tym. Aby ste naňho žiarlili.“

„Ja… žiarlil?“

„Prečo ste ma nevyzvali do tanca? Keď mi nechcete na to odpovedať, aspoň mi prezraďte, prečo ste ma prišli vyslobodiť.“

„Viete to dobre, nemá zmysel o tom hovoriť.“

„Prečo… povedzte mi, Teddy, prečo?“

Milé oslovenie mu rozpálilo krv. „Linnea…“ Ruky jej položil na plecia len preto, aby ju zastavil. „Prečo?“ zašepkala.

Stála tesne pri ňom. Naliehala natoľko, až sa jej plecia chveli pod jeho rukami. Bola taká nevinná, že vedel: to čo sa chystá urobiť, je jeden z najväčších omylov jeho života.

„Lebo…“ Pery si pritlačil na jej vyčkávajúce ústa, srdce mu búšilo v hrudi. Objala ho, ich telá k sebe priľnuli, teplé a pevné. Veď je to ešte len dieťa. Ani nevie bozkávať. No jej mladé prsia, pritlačené k nemu, prsty ovinuté okolo jeho šije a sladké zatvorené ústa patrili na chvíľu jemu. Oddal sa týmto emóciám, hoci jeho zdravý rozum proti nim protestoval. Nakoniec zozbieral v sebe dosť síl, aby ju od seba odtlačil.

„Toto bolo celkom iné, ako keď ma bozkal Rusty Bonner. Bozkajte ma ešte raz, prosím, Teddy!“

„Nie! Vlastne som to nemal urobiť ani raz.“

„Prečo?“

„Dôvodov by som vedel uviesť až-až.“ Chytil ju za lakeť a obrátil k vozu. „A teraz bystro vyskočte!“ Hlas mu však znel rozcitlivene.

„Theodore…“

„Nie. Prosím vás, nasadnite!“

Nevšimli si, že si zabudli kabáty, kým sa voz nevydal na cestu v mrazivej noci. Linnea sa triasla od zimy. Theodore si mlčky zhrnul rukávy košele a zapol manžety.

„Vrátime sa po kabát?“ spýtal sa jej.

„Nie. Poďme rovno domov.“

A hoci ho trápilo, ako sa chúli a mrzne, keď stačilo, aby ju objal okolo pliec a pritúlil k sebe, aby ju chránil pred zimou a svetom, neurobil to.

Kapitola 13

Ráno zostala Nissa v posteli dlhšie ako zvyčajne a Theodore vykročil po schodoch zobudiť Kristiana práve vo chvíli, keď sa Linnea pobrala dolu po teplú vodu. Obaja odrazu zastali. Pozrel hore a srdce sa mu rozbúšilo. Pozrela dolu a pocítila to isté. Obaja si vybavili, aký účinok mal na nich včerajší jediný bozk. Ani jeden z nich sa nezmohol na slovo. Hodnú chvíľu len civeli jeden na druhého.

Bola bosá, župan si pridržiavala pri krku. Práve vyliezla z postele, pomyslel si, a to ho vzrušilo.

Mal na sebe teplé vlnené sako, ešte sa neoholil. Už porobil vonku hŕbu vecí, prišlo jej na um, a pripadal jej veľmi mužný.

Obidvaja si odrazu uvedomili, že stoja na úzkom schodisku ako soľné stĺpy a vyvaľujú na seba oči. Linnea sa ozvala prvá. „Dobré ráno,“ zdravila ho. „Dobré ráno,“ zašepkal. „Už ste boli vonku?“

„Áno, podojil som kravy sám, nech si Kristian pospí.“ Vyznelo to hlúpo. Nemohli by prejsť vedľa seba po schodoch bez rozpakov?

„Ako sa cítite po včerajšku?“ spýtal sa jej. „Unavená. Nespala som dobre. A vy?“

„Trocha som oťapený.“ Premýšľal, čo jej nedalo spať. Či aj ona, podobne ako on, ležala celé hodiny bez spánku a myslela na ten bozk? „Prišli sme domov neskoro. Zdá sa, že ani mama, ani Kristian nie sú vo forme. No radšej ich zobudím, aby sme neprišli neskoro na omšu.“

Keď prechádzali popri sebe, dávali si pozor, aby sa jeden druhého nedotkli ani šatami. Keď zostúpila z posledného schodíka, tíško na ňu zavolal. „Linnea?“

Zvrtla sa a pozrela hore. Pomyslela si, že ju nikdy neomrzí počuť svoje krstné meno z jeho úst takým tónom. Stál s rukou na kľučke Kristianových dvier. Predstavovala si, aké by to bolo, keby raz vošiel k nej a pokojne vyslovil jej meno ako pred chvíľou.

„Prosím?“

„Bonner je už preč.“

Bonner bol však pre Linneu len hmlistou spomienkou, natoľko ju uchvátil pohľad na impozantného muža hore na schodoch. Najradšej by tam stála celý deň a dívala sa naňho. On však otvoril Kristiánove dvere a zmizol.

Za dverami zastal a pozeral sa na svoje čižmy. Predstavoval si Linneu bosú v župane. Musel sa premáhať, aby prešiel popri nej bez toho, aby sa jej dotkol. Zhlboka si vzdychol. Je hrozne mladá. Včera večer, keď ju vyslobodil z Bonnerovho náručia, navrával si, že koná v zastúpení jej otca, nebola to však celkom pravda. Toľkú zlosť nevyvolali v ňom otcovské city.

Si chlapisko stredného veku, Westgaard, čo sa cíti, ako by si uchlipol zo živej vody zakaždým, keď ju máš pri sebe. Zabúdaš, že máš najmenej o päť rokov viac než Rusty Bonner, a tomu si radil, aby si našiel seberovnú!

Theodore pozrel na posteľ. Kristian pokojne spal. Ruky mal

vymyslieť? A možno to, že pôjde na tancovačku s Billom, vyvolá v Theodorovi dajakú reakciu. Preto pozvanie prijala.

Bili ju odprevadil k domu. Pred zadnými dverami ju chytil za plece a zľahka ju pobozkal. No i tento nenáročný bozk trval dosť dlho na to, aby medzi nimi preskočila iskra. K Billovi však nič nepocítila. Absolútne nič.

„Dobrú noc, Linnea. Uvidíme sa v sobotu večer.“

„Dobrú noc, Bili.“

Keď odišiel, vzdychla si a porovnávala Billov bozk s Theodorovým. To predsa nie je spravodlivé, že ju bozk toho frfloša vzrušuje väčšmi ako bozk mladého zaľúbeného fešáka, akým je Bili.

V kuchyni ju čakala zapálená lampa na stole. Zrazu sa cítila unavená, a skľúčená uvažovala, kam jej život smeruje. A čo sa stane s tými, na ktorých jej záleží? Naozaj pôjde Bili bojovať? Či azda iní mladí muži, ktorých pozná? Duchom neprítomná chodila okolo stola a položila si ruku na chrbát Theodorovej stoličky. Našťastie on je už pristarý, aby ho povolali.

„Bola to pekná prechádzka?“

Krv sa jej rozprúdila pri zvuku jeho hlasu. Opieral sa o dvere. Ruky mal zľahka skrížené na prsiach. Vyhrnuté rukávy odhaľovali silné, svalnaté predlaktia pokryté chlpmi. Ďalšie tmavé chlpy mu vykúkali z košele rozopnutej pri krku. Bol neporovnateľne mužnejší než Bili.

„Áno,“ prikývla. Stála pokojne vystretá.

Mlčky čakal, zaháňal žiarlivosť. Jej pokožka mala vo svetle lampy broskyňovú farbu. Pery boli zľahka pootvorené. Ani sa netajila tým, ako láska pohľadom jeho chlpy. Dočerta, to dievčisko si neuvedomuje, ako ho provokuje.

Veľmi dobre vedel, na čo myslí, no predstieral ľahostajnosť. Neprezradí sa, že by rád vedel, čo vonku robili.

„Boli sme pri rieke. V noci je tam veľmi pekne.“

Ty tvrdohlavý Nór! Či azda nevieš, čo sa v mojom srdci odohráva?

„Pozval ma na tancovačku v sobotu.“

„Áno? A čo ste mu povedali?“

„Že pôjdem.“

Theodore na ňu dlho civel bez pohnutia. Bili je mladý, má na to právo. No túto správu prijímal ťažko. Nakoniec sa prinútil odvrátiť pohľad. „To je dobre,“ poznamenal a odstúpil od dvier.

Linnea mala slzy na krajíčku. Zhlboka sa nadýchla a spýtala sa: „Budete tam aj vy?“

„Asi budem,“ povedal po dlhom uvažovaní. „A teraz si už so mnou zatancujete?“

„Mali by ste tancovať s mladíkmi.“

„Teddy, ja nechcem…“

„Dobrú noc, Linnea.“ Rýchlo sa zvrtol, nechal ju stáť v kuchyni.

Vo svojej spálni sedel na okraji postele s hlavou v rukách. Mal pred očami jej peknú mladú tvár, ktorej výraz nič neskrýval. Modré oči s dlhými mihalnicami nevedeli utajiť pravdu. Božemôj! Božemôj! V jeho veku by už mal vedieť zachovať si od nej odstup. Ibaže ako?

Nasledujúci týždeň sa veľmi ochladilo. Senníky sa začali zapĺňať. Vo štvrtok sa Oscar Knutson zastavil v škole a oznámil Linnei, že budúca tancovačka sa bude konať v budove školy. „V škole?“ začudovala sa Linnea.

„Máte tu pec, my len uložíme lavice pozdĺž jednej steny. Bude sa tu usporadúvať veľa zábav, kým sa senníky do jari nevyprázdnia. Preto som vám to prišiel povedať, aby ste deťom nakázali vyliať atrament z kalamárov. Zvyčajne sem chodí Theodore zakúriť v peci a pripraviť miestnosť.“

Zasa Theodore. Odkedy sa dozvedel, že pôjde tancovať s Bil-lom, ani sa jej neprihovoril. Naozaj sa jej nežiadalo prosiť ho, aby prišiel zakúriť do školy.

„Musím mu to pripomenúť?“

„Nie, už som to vybavil.“

Všetci sa vybrali zavčasu, Bili a Linnea v bričke, Theodore, Nissa, Kristian a všetci sezónni robotníci v rebrináku. Zakúrili, nanosili vodu do hrnca a poskladali lavice.

Večer bola trieda útulná, ožiarili ju lampy. Linnea pritlačila svoj stôl k tabuli, aby urobila miesto kapele na pódiu. Nissa pripravila v šatni bufetový stôl a položila naň pokrájaný citrónový koláč, ku ktorému pribudnú s príchodom ostatných žien ďalšie zákusky a sendviče. Theodore založil v peci oheň, potom sa ponevieral okolo stien a obzeral si detské kresby rozvešané po celej dĺžke triedy.

„To je bodliak,“ počul za sebou tichý hlas.

Obzrel sa ponad plece. Linnea si ho prezerala so skríženými rukami. Mala na sebe tmavomodré šaty do pol lýtok a nevyzerala oveľa staršia ako dievčatká, ktoré tieto obrázky kreslili.

„Myslel som si to, hoci na niektorých sa nedá ani rozpoznať.“ Pokusy o umeleckú tvorbu študoval s blahosklonným úsmevom. Linnea pomaly vykračovala popri ňom.

„Dušičkové sú trocha lepšie. Tekvice… strašidlá.“ Kresby sa stávali čoraz zaujímavejšími, nakoniec prešli do písaných kompozícií s malými ilustráciami navrchu.

„Kristian nevyniká v umení, no je veľkým prísľubom v literatúre. Pozrite, toto je jeho práca.“ Vybrala pripináčik z rohu jednej listiny a hrdo ju podala Theodorovi. „Prečítajte si to, uvidíte sám.“

Prečítať? Vyvaľoval oči najprv na papier, potom na Linneu. Zaútočila naňho neočakávane. Nevedel, čo si počať. Načiahol sa, vzal synovu úlohu do ruky a civel na ňu, kým mu stála pri lakti celá rozžiarená. Zotrval tak niekoľko dlhých minút, cítil sa hlúpy ako poleno. Premýšľal, čo je tam asi napísané. Čierne písmená na bielom papieri mu pripomínali rovnobežné rady zvyškov stebiel vytŕčajúcich spod čerstvo napadaného snehu. Nič preňho neznamenali. Má tridsaťštyri rokov, no jeho syn je múdrejší než on.

A Linnea sa to teraz dozvie.

Naklonila hlavu nabok a ukázala na jedno miesto na papieri. „Vidíte, akú tému si vybral? No povedzte, či to nepoukazuje na hĺbavú myseľ?“

Krv sa Theodorovi vovalila do hrude. Odtiaľ sa mu vyplazila na krk. Keď sa mu dostala do uší, tak sa mu rozpálili, že takmer uškvarili vlasy nad nimi. Zvesil hlavu, preglgol a mlčky upieral pohľad na papier.

Linnea čakala, kým nedočíta a začne komentovať. Keď sa nič nedialo, pozrela naňho s úsmevom. „Však to vyjadril senzačne?“

Jediný pohľad na jeho tvár jej napovedal, že čosi nie je v poriadku. Bol červený ako repa, no hlavu nezdvihol.

„Áno… áno… myslím si…“ vyjachtal napokon.

„Však… vidíte… aké je… to… pôsobivé…“ spomaľovala ako stroj, ktorému dochádza para. Čosi jej v mozgu zaplo. Rukou si zakryla ústa. „Ach,“ vydýchla, keď si uvedomila pravdu. „Theodore, vy neviete čítať!“

Pokrútil sklonenou hlavou.

Ach, ty môj drahý, tvrdošijný Theodore, prečo si mi to nepovedal? Zahanbila sa spolu s ním. Srdce sa jej roztápalo. Zrumenela aj ona. Stáli v rozpakoch, ktoré ich tesne pútali k sebe. Za chrbtom im hudobníci začali ladiť nástroje. Pomaly jej podal papier, konečne jej pozrel do očí červený až po korienky vlasov. „A čo ten spevník v kostole?“ spýtala sa šeptom. „Tie piesne poznám naspamäť. Spievam ich už tridsať tokov.“

„A tie vety na tabuli?“ Spomenula si na deň, keď sa mu vysmievala a on ju prichytil, ako ho uráža. Teraz, keď ho pristihla ona, začala s ním sympatizovať.

„Porozumel som len toľko, že Theodore sa má dať vypchať.“

„Ach. Keď som vás začula v ten deň za sebou, domnievala som sa, že ste si prečítali všetko, čo som napísala. Najradšej by som sa bola prepadla pod zem.“

„Po tom túžim ja práve teraz.“

Zdvihla hlavu, pohľady sa im stretli, napätie trocha povolilo. Kapela spustila prvý tanec. „Theodore, nemala som ani potuchy. Čestné slovo.“

„Keď som bol malý, ešte tu nebola škola. Mama ma naučila čítať po nórsky, no po anglicky nevedela ani ona.“

„Prečo ste mi to nepovedali? Azda si nemyslíte, že by som bola vami pohŕdala?“

„Po tých sporoch, že nepúšťam Kristiana do školy? Ako som mohol?“

„Ach. Bránila vám v tom hrdosť.“ Znova pripichla na stenu Kristianovu prácu. „Muži sa za ňu tak pochabo schovávajú. Kristian vie teda o angličtine trocha viac než vy. Vy však viete oveľa viac o veciach, ktoré nepozná on.“ Obrátila sa k nemu a ukázala na seba. „Napríklad o všeličom máte oveľa hlbšie vedomosti než ja… Nedávno, keď ste hovorili o vojne… Nemala som ani potuchy, ako veľa viete o tom, čo sa vo svete deje. Viete opraviť veterné mlyny, nastaviť pasce na myši… naučili ste ma aj chytať koňa a osedlať ho…“

„Osedlať kobylu,“ opravil ju.

Oči sa im stretli. Prebehlo medzi nimi čosi dobré, vrúcne, skvelé a žiarivé, nesúce v sebe prísľub radosti. Usmiali sa na seba. Linnea sa mu hlboko uklonila. „Zasa ste ma opravili, pane. Kobylu. To dokazuje, že mám pravdu. Nemusíte sa cítiť…“

„Ach, tu si Teddy!“ Harmonickú chvíľu nabúrala Isabella Lawlerová. „Svrbia ma päty, a na to je len jediný liek.“ Neobťažovala sa ospravedlniť za vyrušenie, privlastnila si Theodora a ťahala ho na tanečný parket.

Linnei sa pokazila nálada. Gánila za príšernou červenovláskou, ktorej sú pravidlá slušnosti zrejme cudzie. Ako sa opovažuje tá slonica s oranžovými vlasmi takto komandovať muža? Rada by ju mala v triede na hodine spoločenského správania. Aspoň na jednej-jedinkej!

Zarazilo ju aj čosi iné.

Teddy! Oslovuje ho krstným menom a tyká mu.

„Poďme si zatancovať!“ dožadoval sa Bili partnerky. Linnea si vnútila úsmev a tvárila sa veselo, no ukradomky pokukávala po Teddym a jeho červenovláske. Aj teraz mala Linnea veľa tanečníkov… s výnimkou jedného. Theodore bol nepopierateľné najlepší tanečník spomedzi všetkých. Takmer zodral s tou dračicou dlážku v triede! So slečinkou by si však nezatancoval, ani keby mu išlo o život. Po tom, čo sa medzi nimi stalo v sobotu večer, a vlastne aj dnes, dúfala, že ju začne vnímať ako dospelú. Zaobchádza s ňou ako s malým deckom! Už ju to prestalo baviť.

Robila sa, že ich nevidí, to jej však nepomohlo. Theodore ju ignoroval celý večer. Až sa nakoniec odhodlala, nasadila arogantný výraz a poklepala ryšavú obryňu po pleci na tanečnom parkete.

„Prepáčte, slečna Lawlerová, prepustili by ste mi partnera?“

Zhrozila sa, lebo obryňa na ňu zrúkla z plných pľúc: „Ešteže čo! Keď si ja raz ulapím chlapa, nepustím ho, kým ho riadne nevyžmýkam!“ Uchopila Theodora pevne za golier a odtancovala s ním v divom, vírivom rytme.

Linnea zahanbená odišla k stene a oprela sa o ňu. Čo na tej ženskej vidí? Je primitívna, spotená, vláči Theodora po tanečnom parkete ako ťažný kôň.

Len nech si ju má. Nič lepšie si nezaslúži.

Keď sa tanec skončil, videla, že Theodore vraví čosi Isabelle a vedie ju do šatne. O chvíľu sa vrátil, prebehol pohľadom po ľuďoch a vykročil priamo k nej.

„Poďte, slečinka! Je rad na vás.“

Vraj rad na nej! Linnea stisla pery. Akoby celý večer striehla, či si nájde prázdne miestečko na jeho tanečnej karte!

„Neustávajte sa, Theodore!“

„Veď ste chceli tancovať so mnou, či nie?“

Zlostila sa, že je taká bezmocná proti jeho prekáraniu.

„Ste veľmi sebavedomý, Theodore. Nie, nechcela som s vami tancovať. Len som sa chystala čosi vám povedať, to je všetko!“

Theodore mal čo robiť, aby sa nahlas nerozosmial. Stojí za to prizrieť sa tejto rozzúrenej horkokrvnej dievčine! Vyzerá na štrnásť rokov. A hoci si zaumienil, že si slečinku bude držať na tri kroky od seba, usúdil, že mu nehrozí nijaké nebezpečenstvo, keď ju vykrúti zopár ráz v tanci pred očami celej rodiny. Tancoval vlastne s každou ženou v miestnosti, bolo by preto podozrivejšie, keby ju vynechal.

„No poďte už. Poviete mi to pri tanci.“

Nemala na výber. Poľahučky ju vytočil na parket a pobavený sa na ňu usmieval. „Čo ste mi teda chceli povedať?“

Aby si sa vyparil aj s tou spotenou otrasnou ženskou!

„Odhryzla vám mačka jazyk, keď ste ma konečne dostali na parket?“ spýtal sa jej žartovne.

„Prestaňte sa ku mne správať ako k dieťaťu!“ odvrkla nazlostená. „Ach, Theodore! Privádzate ma do zúfalstva. Chvíľami vás nenávidím!“

„To vám verím. Som skvelý tanečník, však?“

Pery sa jej zachveli, takmer sa usmiala. „Keby ste chodili do školy, teraz by som vás postavila do kúta za nemiestne správanie!“

Matička skákavá, ten vie tancovať! V jeho náručí ešte aj ona robí dojem primabaleríny! Na tanečnom parkete je úplne iný človek. Ťažko jej bolo uveriť, že je to ten istý Theodore, ktorý ju čakal prvý deň na stanici v overale a ošarpanom slamenom klobúku a správal sa k nej tak surovo, že sa takmer zbalila a ušla.

„Poviete mi to teda, či nie?“

„Čo vám mám povedať?“

„Veď preto ste poklepali Isabellu po pleci!“

„Ach, to? Chcela som vám navrhnúť, že vás naučím čítať.“

„Sotva by som sa vedel nasúkať do týchto malých lavíc!“

„Veď nie tu. Doma. Tak najlepšie strávite dlhé zimné večery.“

Zasmial sa a zdvihol obočie. „Naozaj ma chcete učiť? Muži môjho veku už ťažko chápu a rýchlo zabúdajú. Nedokázal by som vstrebávať do seba vedomosti ako vaši prváčikovia.“

„Theodore, hovoríte o sebe, ako keby ste boli senilný.“

„Veď k tomu nemám ďaleko.“

„Senilní starci majú reumu. Netancujete tak, ako keby vás boleli kosti.“

„Namojdušu, kosti mám ako zo železa!“ obdivoval si lakeť.

„Buďte už konečne vážny,“ pokarhala ho žartovne. „Keď vám učiteľka udeľuje lekciu, nemáte čo vtipkovať!“

Usmiali sa na seba a nachádzali v spoločnom tanci čoraz väčšiu radosť. No hudba o chvíľu prestala hrať a Theodore ju odvádzal z parketu. Keď sa rozchádzali, ešte jej ublížil urážkou. „Ďakujem za tanec, slečinka. Nezostaňte hore pridlho!“

Najradšej by ho nakopala do zadku.

Bola protivná a zlostná ešte aj vtedy, keď ju Bili viezol domov. Len čo brička zastala, položil jej ruku okolo ramien, pritisol ju na kožené sedadlo a pobozkal. Hnevala sa na Theodora, preto sa poddala v nádeji, že tento bozk vyvolá v jej srdci dajakú odozvu. Nechal ju však chladnou.

„Najradšej by som vás bozkával celú noc,“ priznal sa Bili. „Máte námietky?“

„Ja… ani nie.“ Nie, lebo Theodore ma pokladá za dieťa. Možno sa budem dobre baviť.

Mýlila sa. Keď jej Billov jazyk vnikol do úst a presunul sa tak, že sa jej kolenom vklinil medzi nohy, mykla sa a vykríkla.

„Musím už ísť dnu.“

„Tak zavčasu?“

„Áno. Bili, prestaňte!“

„Ešte vám to nikto neurobil?“

Prudko ho od seba odsotila.

„Ste akási netýkavka!“

„Dobrú noc, pán Westgaard!“ Linnea zoskočila z bričky. „Linnea, počkajte!“

Dohonil ju na polceste do domu, ona si však striasla z ramena jeho ruku. „Nechcem sa s vami oblizovať, Bili.“

„Prepáčte. Počúvajte, sľubujem, že…“

„Nič nemusíte sľubovať. Už s vami nepôjdem viac na schôdzku.“

Nechala ho nazlosteného stáť. V kuchyni zatvorila za sebou dvere a s úľavou sa o ne oprela. Vyšla po schodoch, potme sa vyzliekla a schúlila sa pod prikrývku.

Veľmi rada by sa vyplakala, no slzy neprichádzali tak ľahko

ako inokedy. Toto by malo byť bezstarostné, zábavné obdobie jej života. No bez starostí nebolo, a zábavy si veľa neužila. Načo bozkáva takých chlapov ako Rusty Bonner či Bili Westgaard, keď v skutočnosti túži jedine po Theodorových bozkoch?

V nasledujúcich dňoch sa k nej však Theodore znova správal ako k dieťaťu.

Keď sa jedného dňa zobudila, fičal vietor zo Saskatchewanu a prinášal so sebou mrazivý prísľub snehu. Obliekla sa veľmi teplo, no i tak jej cesta do školy pripadala dvakrát dlhšia ako inokedy.

V škole zastala pri dverách triedy a skúmala známu miestnosť. Aké je to čudné, že sa v každej situácii javí inakšia. Keď ráno svieti slnko, je veselá. Večer počas tancovačky bola vzrušujúca. Dnes však bez detských hláskov a so sivými mračnami za holými sklami okien zastrašovala pochmúrnosťou. Striaslo ju od zimy.

Ponáhľala sa von po uhlie. Ktovie, kedy napadne sneh. Keď sa vrátila, zakúrila v piecke, v palčiakoch ju naplnila uhlím. Dlho pri nej postávala a naberala z nej teplo. Napokon sa odhodlala vojsť do šatne, zistila, že vedro je pokryté vrstvou ľadu.

Keď došiel Kristian, veľmi sa mu potešila. Spoločne presunuli stolík s vodou do kúta vzadu v triede. On i mnohé iné deti si priniesli zemiaky a položili ich na platňu piecky, aby ich mohli na obed zjesť. Predpoludním už rozváňali po triede. Cez prestávku len zopár žiakov vyšlo von. Ostatní obracali svoje zemiaky a kreslili na tabuľu.

Popoludní, keď sa vracala domov, poletovalo už niekoľko suchých, tvrdých snehových vločiek. Hnedá tráva v jarku sa chvela a akoby zľahla na zem, čakajúc na svoj zimný plášť. Mračná vyzerali hrozivo. Rýchlo sa preháňali po sivej oblohe.

Vošla na dvor a zistila, že maringotka Isabelly Lawlerovej je preč. Poobzerala sa, no nikde nebolo vidieť ani sezónnych robotníkov. Akosi pochopila, že odišli a vrátia sa až na budúci rok.

V dome bolo ticho.

„Nissa?“ zavolala. Nikto sa neohlásil. „Kristian?“ V kuchyni bolo teplo, voňala po pečenej bravčovine a kašou, no jediným zvukom bol vietor zúriaci vonku. „Nissa?“ zvolala Linnea znova. Vošla do prednej miestnosti, aj tá však zívala prázdnotou. Opatrne nakukla do Nissinej spálne. Nenašla ju tam. Prikrývka bola zasunutá pod podušky, všetko vo vzornom poriadku. Na bielizníku stála galéria fotografií – jej deti ako bábätká, školáci, výrastkovia. V deň konfirmácie s Bibliou v rukách, na svadbe so svojimi vyvolenými, meravo stojacimi pri nich. Linnea nevoľky podišla k bielizníku a sklonila sa, aby si fotografie lepšie pozrela.

Bol tam aj Theodore so svojou nevestou. Vlasy mal ulízané, tvár chudú, takmer detskú, krk o polovicu tenší než teraz. Linnea uprela pohľad na ženu, vzpriamene sediacu na stoličke s rovným operadlom tesne pred ním. Tvár mala pokojnú a nežnú, vyzerala ako rozkvitnutá fialka. Oči boli krásne a pery také – aspoň Linnea si to myslela –, aké muži pokladajú za zvodné a zraniteľné.

Ty si teda Melinda. Dlho si prezerala peknú tvár. Veľa tu o tebe nenahovoria, to azda vieš?

Zachvela sa a tíško vyšla z izby. Zaváhala pri dverách vedúcich do susednej spálne. Na rozdiel od Nissiných, ktorá svoje nechávala dokorán, tieto boli privreté. Ešte nikdy nevidela, čo je za nimi.

„Theodore?“ spýtala sa šeptom. „Ste tu?“ Oprela sa končekmi prstov o drevo a potisla dvere. Nehlučne sa otvorili. Theodore zrejme starostlivo naolejoval pánty.

Cítila sa previnilo, no zvedavosť zvíťazila. Nazrela dnu.

Miestnosť pôsobila dojmom osamelosti. Posteľ ustlal zrejme ráno sám Theodore. Prikrývka bola prehodená cez podušky, no nie starostlivo pozastrkovaná, ako by to urobila žena. Skriňa tu nebola, len na jednej stene doska s hákmi na vešanie šatstva. Čierny nedeľný oblek mal zavesený na drevenom vešiaku, overaly viseli na ramienkach. Na dlážke stáli popri sebe jeho najlepšie čižmy, bok po boku. Pri pohľade na ne ju začali trápiť výčitky svedomia. V opustených topánkach bolo čosi intímne, zraniteľné. Odvrátila od nich oči.

Kvietkovaná vzorka na tapetách vybledla. Pri nočnom stolíku stál miniatúrny stolček pod nohy s ručnou výšivkou. Zrejme patril Melinde. Taká plachá fialôčka v ňom zaiste našla záľubu. Vzbudzoval melanchóliu a vôbec sa nehodil do tejto ponurej miestnosti. Akoby čakal na návrat ženy, ktorá navždy odišla.

Na bielizníku ležala fotografia v oválnom ráme, aké sa vešajú na stenu. Zo svojho miesta ju Linnea nevidela, preto podišla bližšie.

Bola to zasa Melinda, ibaže oveľa krajšia, ak je to vôbec možné, než na svadobnej fotografii. Linnea vzala obrázok do ruky, dotkla sa vypuklého skla. Aké smutné oči, aká mátožná ľubeznosť! Mužovi sa asi veľmi ťažko zabúda na takúto ženu. Melinda bola veľmi mladá, keď ju fotografovali, mohla mať nanajvýš toľko rokov ako Linnea. Zosmutnela a bolo jej ľúto času, ktorý oddeľoval prítomnosť od minulosti. Ochotne by sa vzdala svojej mladosti, keby sa Theodore aspoň raz pozrel na ňu tak, ako sa díval na túto ženu.

S povzdychom položila podobizeň presne na miesto, odkiaľ ju vzala. Vrhla ešte jeden pohľad na manželskú posteľ, opatrne sa vykradla z izby, aj dvere nechala pootvorené tak, ako ich našla.

Dom bol opustený. Linnea v ňom zrazu nechcela zostať bez ostatných. Chcela ich nájsť, aby mohla striasť zo seba účinok zlého počasia, melanchóliu z pohľadu na fotografiu i pocit akejsi osamelosti vznášajúci sa nad celou farmou. Uviazala si šál pod bradou a vyšla z domu.

Maringotka s kuchyňou naozaj zmizla. Aké je to čudné, že jej chýba, veď na Isabellu Lawlerovú veľmi žiarlila. Vlastne nežialila za maringotkou, ale za ročným obdobím, ktoré predstavovala. Čo je medzi Theodorom a Isabellou? Ak niečo naozaj bolo, prečo priťahovala Theodora táto žena, taká odlišná od Melindy?

Vietor sa zaprel do Linneinho kabáta a pritláčal jej ho na lýtka, keď v diaľke na pastvisku zbadala tri postavy. Ešte aj odtiaľto rozpoznala Theodora, Kristiana a Nissu. Čo robia tam vonku pri koňoch? Pevnejšie si ovinula šál vydúvaný severozápadným mrazivým vetrom.

Na pastvisku sa zhromaždili všetky Theodorove kone a nepokojne sa mrvili. Keď sa Linnea priblížila, zbadala, že Theodore hladká široký nos kobyly menom Fly. „Stalo sa niečo?“ spýtala sa.

Všetci traja sa zvrtli. Odpovedal jej Kristian. „Nie, len sa lúčime.“

„Lúčite sa?“ Prekvapená pozerala z jednej tváre na druhú. „Dnes púšťame kone na slobodu. Žatva sa skončila. Sezónni robotníci odišli domov,“ vysvetľovala Nissa. „Púšťate ich na slobodu?“

„Áno.“

„Kam pôjdu?“

„Kam chcú.“

„Jednoducho ich vyženiete? Ako to môžete urobiť? Veď stoja hŕbu peňazí.“

Tentoraz jej odpovedal Theodore. „Robíme to už dlhé roky. Na jar sa vždy vrátia, presne ako hodinky, keď nastane čas orby.“

„Odkiaľ vedia, kedy to je?“ vyzvedala nechápavo Linnea. „Sú múdre. Vedia, kam patria a čo je ich poslanie.“

„Prečo ich púšťate?“

„Aby sme ušetrili krmivo. V apríli sa vrátia tučné a bujné.“

„Nikdy vám ani jeden nechýba?“

„Nikdy.“

Pozerala, ako všetci traja Westgaardovci hladkajú Flyin nos, vycítila ich utajovaný smútok z rozlúčky. Toľká dôvera, pomyslela si, dať voľnosť tvorom, ktoré tak veľa znamenali pre ich živobytie.

„Musia odísť všetky?“

„Všetky okrem Cuba a Toots,“ odpovedal Theodore. „Ponechávam si ich každú zimu, ako to robieval môj otec. Aby nás vozili do mesta a do kostola. Vždy vedia, že tu musia zostať, a to ich trocha rozladí.“

Na pasienku bolo dvanásť koní. Ustavične sa presúvali, pohadzovali hlavami a erdžali vo vetre, kým Cub a Toots vystrkovali nos z priľahlej ohrady, kde boli zatvorené. Silný žrebec Šéf sa vzpínal a obskakoval skupinu koní, potom zaerdžal, akoby karhal Theodora, že ich dlho zdržiava.

„Sú netrpezlivé. Vedia, čo sa stane.“ Pozrel na Kristiana. „Radšej sa do toho dajme, synku.“

„Som za.“

Linnea prikročila k Nisse a pozerala, ako muži obchádzajú stádo koní a snímajú im uzdy. Zvieratá potriasali hlavami. Ako sa blížila chvíľa, keď ich pustia, stávali sa čoraz netrpezlivejšími. „Chceš ich vypustiť ty?“ spýtal sa Theodore syna.

Kristian bez slova vložil Theodorovi do rúk opraty, ktoré pozbieral. Potom si Theodore zastal pri Linnei.

Mlčky pozerali, ako Kristian otvoril vráta na opačnom konci pastviny, obišiel stádo, plesol rukami a cez zuby ostro zapískal. Tento zvuk preťal chmúrne neskoré popoludnie. Dvanásť koní nastražilo uši. Chvíľu stáli nehybne pod olovenou oblohou, odrážajúcou ich náladu. Linnea pozerala na ne s obdivom. Bol to jeden z tých jasných, nezabudnuteľných momentov v jej živote, ktorý jej navždy utkvie v pamäti rovnako svieži a skutočný, ako keď sa odohral. Theodore po jej ľavici, Nissa po pravici, Kristian so stádom, drobné snehové vločky sa jej rozpúšťajú na pleti, kone s rozšírenými nozdrami hrabú kopytami. V tej scéne bolo toľko drsnej krásy, až Linnei zovrelo hrdlo.

Potom sa kone pohli. Von z vrát na slobodu. Hrmot ich kopýt pocítila Linnea cez podrážku topánok. Cub a Toots klusali k vzdialenému koncu ohrady s vysoko zdvihnutými hlavami a erdžali, akoby volali: „Počkajte na nás!“ a nervózne pobiehali popri plote.

Linnea stála medzi Nissou a Theodorom. Bola im tak blízko, až sa im takmer dotýkali ramená. Linnea sa ovinula rukami. Nie preto, že by jej bola zima. Bol to pocit spolupatričnosti s troma Westgaardovcami, ktorý si v tej chvíli uvedomila. Nikdy predtým sa nezamýšľala nad tým, aký vzťah má farmár k zvieratám, ktoré ho kŕmia, satia, chránia pred nebezpečenstvom. Teraz ho intenzívne prežívala. Bolo to krásne… a smutné… a bolestivé.

Zbohom, kone. Dajte si na seba pozor!

Linnea sa naklonila len natoľko, aby si pritlačila rameno k Theodorovmu. Neodtiahol sa, ani sa k nej nepritisol, stál s rukami vo vreckách, pozeral na svoje kone, ako cválajú v ústrety zimnému svetu slobody.

„Kam pôjdu?“ spýtala sa tíško.

„Najprv asi do doliny popri potoku. Tam sme nechali rásť trávu nadivoko a veľa nepokoseného prosa. Proso majú veľmi rady.“ ‚A potom?“

Theodore iba mykol plecami.

„Čo myslíte, ako ďaleko sa dostanú?“

„Desať, pätnásť kilometrov. Je tam aj veľa obecnej pôdy i tej, ktorú sme nechali neoplotenú.“

„Ste si istý, že budú mať dosť potravy?“

Theodore jej pozrel na hlavu. Červený kockovaný šál mala pod bradou zaviazaný na dva uzly a vyzerala ešte mladšia než inokedy. No jej záujem bol úprimný, prýštil jej zo srdca, a to ju robilo rovnako dospelou, ako bol on. Znova myslel na to, aký vzácny dar má Linnea, že nachádza krásu vo veciach, ktoré iní pokladajú za samozrejmosť. Ako veľmi sa odlišuje od Melindy!

Zdvihla hlavu a zbadala, že ju pozoruje. Obaja obrátili zrak k vzďaľujúcim sa koňom. „Budú mať dosť. Keď sa minie proso a tráva, pustia sa do stohov, ktoré sme nechali na poli.“

„Bude im asi zima.“

„Nemajte o ne strach. Natrafia na iné kone, združia sa do stád, spojí sa tridsať aj viac koní. Keď prídu fujavice, schúlia sa niekde v úžľabine, pritlačia sa k sebe a vzájomne sa zahrejú.“

Zrazu si Linnea uvedomila, ako sa tisne k Theodorovi. Uvedomil si to aj on, no neuhol.

„Uvidíme ich ešte, kým príde jar?“ spýtala sa.

„Možno z času na čas. Stoja za pohľad. Srsť majú chlpatú, brodia sa snehom v takom veternom počasí, aké je dnes. Iba zem bude celá biela, až ich nerozoznáte od víru, ktorý za sebou zanechajú. Je to nádhera.“

Pozreli jeden na druhého. Znova pocítili príťažlivosť, silnú, neodškriepiteľnú, živelnú. Myslela na obraz ženy, ktorý mu zostal na bielizníku a na to, čo by ho stálo síl, keby ho odložil a už nikdy nevytiahol. On dumal o tom, aké mu je vítané jej teplo, ktoré cíti cez rukáv saka a pochopil, že sa podelili o súlad, ktorý s Melindou nikdy nedosiahol.

Uvedomili si Nissinu prítomnosť a odtiahli sa od seba. Upreli pohľad na obzor, no kone už zmizli.

Kapitola 14

Koniec žatvy naozaj signalizoval príchod zimy. Začiatkom novembra sa zobudili do bieleho sveta. Linnea vykukla z malého okienka a vzdychla si od radosti. Severná Dakota sa cez noc premenila na rozprávkovú krajinu.

Cestou do školy však prestala pokladať sneh za romantický. Začal jej pripadať otravný. Brodila sa ním rýchlosťou čerstvo omotanej múmie. Preboha, nevedel už niekto vymyslieť niečo rozumnejšie do snehu ako gamaše?

Gamaše neboli jej jediným problémom. Mala na sebe dlhú bielizeň, ktorá ju zahaľovala od pása po členky, a na nej dlhé čierne vlnené pletené pančuchy stiahnuté hore gumou, ktorá sa jej vrezávala do stehien. Na toto všetko si musela navliecť gamaše

vrecoviny, meravé, nepoddajné, siahajúce od členkov po kolená s dierkami na šnurovanie, utiahnutými motúzom, čo ešte väčšmi zabraňovalo prekrveniu končatín, a na to všetko gumové čižmy. Cítila sa, akoby chodila v súdkoch!

Do školy priniesol sneh vzrušenie. Aj kaluže. A zápach mokrej vlny, i tečúce nosy. Neporiadok v šatni, kde gamaše ležali pod lavicami, vlnené šály popadali na špinavú dlážku a zvlhli. Palčiaky sa strácali a topánky zamieňali. Po prestávke najväčší zápach spôsobili palčiaky, ktoré sa pripálili na mriežke pece, kde si ich deti sušili.

Linnea poverila jedného zo starších žiakov dozorom v šatni, prikázala deťom, aby si do školy nosili vreckovku, a zaumienila si, že požiada inšpektora Dahla, aby obstaral drevené vešiaky na sušenie šiat.

Sneh však prinášal so sebou aj radosť. Cez prestávku sa hrali na líšku a hus. Linnea behala okolo kolesa s rovnakým nadšením ako prváčikovia. Mladšie deti stavali snehuliaka a tešili sa na Deň vďakyvzdania, ktorý bol už predo dvermi. Starší chlapci sa chystali naklásť pasce na dno potoka, aby si v zime zarobili dajaké peniaze.

S prvým snehom sa všetko zmenilo aj v dome. Na farme sa vykonávali inakšie práce. Všetko sa spomalilo. Pri jedlách sa zišla vždy celá rodina a Kristian začal prejavovať kultivovanejšie správanie pri stolovaní. Ráno v kuchyni voňalo mlieko, lebo smotana sa od mlieka oddeľovala tu, nie vonku ako predtým. Dve mačky zo stodoly sa usídlili v kuchyni pod pecou. Večer bolo Nissu často vídať s ihlicami na pletenie v rukách. Linnea si vzala príklad z mačiek a opravovala školské úlohy v kuchyni, nie vo svojej studenej izbe.

Bolo čoraz chladnejšie. Aj Linnea si podľa vzoru svojich žiakov obkrútila šál okolo tváre, no ešte aj v hrubých pletených palčiakoch jej oziabalo ruky cestou do školy.

Raz po návrate zo školy našla Theodora a Johna pracovať pri malej kôlničke blízo studne. Prešla cez dvor, stiahla si z tváre šál a pozdravila ich. „Dobrý deň, čo tu vy dvaja porábate?“

„Chystáme sa na zakáľačku,“ odpovedal jej John. Dych, ktorý mu vychádzal z úst, sa okamžite menil na bielu paru.

„Tu?“ spýtala sa prekvapená. Kôlnička postavená z dreva mala plochu dvoch štvorcových metrov. V drsnej dlážke bol uprostred štvorcový otvor.

Theodore a John sa na seba usmiali. Slečinka kladie občas veľmi smiešne otázky. „Nie, tu skladujeme mäso,“ vysvetľoval jej Theodore. „Najprv musíme pripraviť ľad, až potom zabijeme kravu.“

Usilovne pumpovali vodu do hlbokej, štvorcovej diery v dlážke. Nasledujúci deň videla, že v mrazničke na mäso kladú vrstvu čistej slamy na veľkú kocku ľadu. Všetko bolo teda pripravené na uloženie čerstvej hovädziny.

Keď v deň zakáľačky vošla do kuchyne, žalúdok sa jej obrátil. Obaja muži šikovne rozrezávali zabitú kravu práve na kuchynskom stole a Nissa horlivo plnila klobásy.

Keď Linnea prechádzala okolo nich, veľmi zbledla. Theodore sa uškrnul a doberal si ju. „Čo ste si mysleli, slečinka, odkiaľ pochádza hovädzina?“

Rýchlo prešla cez kuchyňu a vybrala sa hore do svojej izby, aby ušla tomuto pohľadu, pri ktorom jej začalo byť zle od žalúdka.

Po večeri Theodore, Nissa a Kristian trpezlivo sedeli pri stole, krájali dlhé, tenké plátky hovädziny a hádzali ich do súdka so slanou vodou.

„Čo teraz robíte?“ vyzvedala Linnea. Odpovedala jej Nissa, ani hlavu nezdvihla. „Necháme postáť mäso v slanej vode niekoľko týždňov, potom ho povesíme v sýpke. Lepšie jedlo si ani predstaviť neviem.“

Keď na druhý deň večerali v kuchyni, Linnei podali misku s vábne voňajúcim mäsom, zemiakmi, mrkvou, cibuľou a šťavou. Natrela si maslom krajec z chleba, ktorý Nissa čerstvo upiekla, a začala jesť. Bolo to veľmi chutné jedlo. Oveľa lepšie sa už sedelo pri stole, lebo sa zvykli zhovárať.

Kristian sa spýtal Nissy, kde bude tohto roku večera v Deň vďakyvzdania.

„Teraz sú na rade Ulmer a Helen,“ odpovedala Nissa.

„Ach, teta Helen nevie robiť takú dobrú omáčku ako ty, stará mama! Som najradšej, keď sa večeria u nás.“

„Vianočná večera bude tu. Potom si zaješ mojej omáčky.“

„Mama varí dobrú omáčku, no tá sa nedá ani porovnať s týmto senzačným duseným srdcom,“ podotkol John.

„Dusené srdce?“ spýtala sa prekvapená Linnea a pozrela do misky.

„Väčšie hovädzie srdce som tohto roku ani nevidela,“ pochválila sa Nissa. „Len jedzte!“

Linnei sa prudko zdvihol žalúdok. Lyžička jej vypadla z ruky a zdesená civela do misky. Čo si počať s hltom, ktorý má v ústach?

„Myslím, John, že slečna Brandonbergová s tebou nesúhlasí,“ ozval sa Theodore.

Upreli sa na ňu všetky oči. Zhlboka sa nadýchla, pozbierala sa, udatné prehltla, čo mala v ústach. No dusené srdce sa jej hneď dralo von. Schmatla šálku kávy, odpila veľký dúšok a popálila si ústa. Oči jej začali slziť.

„Čo je zlé na tom dusenom srdci?“ spýtala sa Nissa a pozrela na ňu ponad okuliare.

„Domnievam sa, že by porušila zásady správneho stolovania, mama!“ upozornil ju Theodore skrývajúc úsmev.

„Pre… prepáčte,“ zašeptala Linnea trasľavým hlasom. Odsunula stoličku, hodila obrúsok na zem a vyrútila sa po schodoch, ako by ju všetci čerti naháňali. Ústa si zakrývala rukou.

Keď sa za ňou zabuchli hore dvere, tí štyria pri stole významne pozreli jeden na druhého. „Robí zmätok pri večeri, však?“ spýtala sa Nissa a pokojne jedla ďalej.

„Mali sme ju na to upozorniť. Najmä po tých sendvičoch s jazykom,“ usúdil Theodore, no v duchu sa smial.

„Domnievala som sa, že je Nórka. Ešte som nepočula, že by boli Nóri takí prieberčiví.“

„Nórka je len spolovice. Druhú polovicu má švédsku, nespomínaš si?“ pripomínal jej Kristian.

„Ach, potom by mala byť len spolovice taká chúlostivá,“ tvrdila Nissa.

Hore sa Linnea schúlila na posteli do klbka a znehybnela. Keď si predstavila nechutné výjavy včera v kuchyni a pomyslela na veľké tlčúce hovädzie srdce, odpor k jedlu v nej vrcholil. Pokúšala sa vybaviť v mysli príjemnejšie veci: kone slobodne cválajúce v studenom vetre, kvietky vysadené pri Johnovom veternom mlyne, deti hrajúce sa na čerstvom, čistom snehu.

Na dvere ktosi tíško zaklopal.

„Prosím?“ ohlásila sa slabým hlasom.

„Slečna Brandonbergová, ste v poriadku?“ spýtal sa starostlivý, pozorný Kristian.

„Nie celkom.“

„Mohol by som vám dajako pomôcť?“

„Sotva. To hovädzie srdce mi veľmi ublížilo.“

„Ešte vždy vám je zle od žalúdka?“ Kristian sa nevoľky usmial. „Stará mama vraví, že ak sa necítite dobre, prinesie vám čaj z mäty.“

„Ďakujem, netreba.“

„Dobrú noc teda!“

Theodore ležal v posteli a usmieval sa pri spomienke na Linneinu tvár, keď sa dozvedela, čo je. Najpríťažlivejšia mu pripadala vtedy, keď vyzerala najmladšie. Keď sa naľakala neznámych jedál, keď sa pozerala do diery s ľadom so šálom zaviazaným tesne pod bradou, keď stála v šatách do pol lýtok a ruky si skrížila za chrbtom, keď si zapla vlasy širokou stužkou a nechala ich voľne padať po vysokom golieri. A, samozrejme, keď naňho pozerala v šere kuchyne nevinnými modrými očami a odmietala uznať závažné dôvody, prečo musia obaja bojovať proti príťažlivosti, ktorú k sebe pociťujú.

Od toho večera sa mu nenaskytla príležitosť byť s ňou sám. Vďakabohu.

Keď však ležal na chrbte a civel na strop, predstavoval si ju v jej izbe. Občas si dovolil snívať o tom, aké by to bolo, keby mala tridsať rokov, alebo aspoň dvadsaťpäť. Tieto myšlienky mu kazili náladu. Prevalil sa na brucho, šomral do podušky a túžil po spánku, ktorý by ho oslobodil od zakázaných želaní.

Linneine myšlienky boli odlišné. Postupom času veľký vekový rozdiel medzi nimi strácal význam. Theodorova zrelosť ho v jej očiach robila ešte žiaducejším. Jeho svalnaté telo zocelené rokmi práce malo v sebe viac príťažlivosti ako štíhle postavy mladších mužov. Vrásky pri očiach len dodávali svojrázne rysy peknej tvári. A ona ho vedela rozosmiať tak, že vrásky zmizli. Hoci nevie čítať, vyzná sa v mnohých veciach, ktoré majú väčší význam než písané slová: v koňoch, úrode, počasí, strojoch a tisícoch iných farmárskych záležitostí, ktoré ju uvádzajú do úžasu. Tešilo by ju, keby sa so svojimi vedomosťami s ňou podelil.

Predstavovala si ho, ako spí dole vo svojej izbe a spomínala na večer, keď ju pobozkal. Zatvorila oči, aby jej tieto pocity ovládli mladé telo. Bozkávanie podušky jej už nebolo dostatočnou náhradou za skutočný bozk. Rozhodla sa získať ich čo najviac.

V polovici novembra sa celá rodina Westgaardovcov zišla v Theodorovom dome, aby si zahrali karty. Znenazdajky bol celý dom plný príbuzných. Dospelí postavili niekoľko stolov do kuchyne, deťom sa ušla Kristianova a Nissina izba, aj obývačka vpredu. Chichúňali sa, hrali sa s papierovými bábikami či usporadúvali vlastné kartové hry. Linneu pozvali, aby sa pripojila k dospelým. Stala sa Johnovou partnerkou. Sedel naproti nej pri stolíku pre štyroch. Po pravici mala Larsa, po ľavici Claru. Medzi jednotlivými partiami Ulmer rozostavil malé poháriky priezračnou tekutinou, jeden dal aj k Linneinmu lakťu. Uchlipla si a vyrazilo jej dych. Ovievala si otvorené ústa.

„To je akvavit,“ informoval ju John a uškŕňal sa ponad karty. „Ach… akvavit?“ spýtala sa, keď polapila dych. „Čo to je?“

„Liehovina zo zemiakov a rasce. Je celkom neškodná, však, Lars?“ Linnea si všimla, ako sprisahanecky sa bratia na seba usmiali. John zdvihol svoj pohár a vypil silný nórsky nápoj na jeden dúšok, no pevne zovrel pery a začal dýchať až po desiatich sekundách.

Linnea čakala, že mu vybuchne hlava. No keď konečne otvoril oči, uznanlivo sa usmial a spokojný kývol hlavou.

V priebehu večera sa poháre stále dolievali, a hoci Linnea vypila podstatne menej ako muži, potrundžila sa rovnako rýchlo ako ostatní. Veselá a pochabá nálada prešla do neviazanej. Zdalo sa však, že postupuje s rytmom hry. Všetci vykrikovali, výskali a vyskakovali z miesta pri zaujímavých partiách. Často praštili kartu na stôl päsťou, až stolík podskočil na dlážke. Potom sa všetci rozrehotali či dobromyseľne nadávali.

Za jej chrbtom Theodore vyhrával. Obzrela sa ponad plece. Usmieval sa ako mesiačik, tvár mu horela od alkoholu, pradeno vlasov mu viselo do čela. Zachytil jej pohľad a žmurkol na ňu.

Znova sa zvrtla k svojmu partnerovi, len akosi prirýchlo. Celá miestnosť sa s ňou zatočila. Fľaša s nálepkou LINJE AKEVITT zasa kolovala. Uvedomila si, že je príjemne pripitá, a v dome sa nachádzajú dve tretiny jej žiakov, ktorí sú toho svedkami.

Prestala piť, no bolo už neskoro. Často sa chichotala a všetko vnímala akoby v hmle.

John a Linnea neprestali vyhrávať. Na konci jednej partie Lars zavolal na Nissu: „Hej, mama, zišlo by sa nám tu trocha duseného srdca!“

Linnea prudko zdvihla hlavu, aspoň si to myslela. Všetky pohyby mala akosi spomalené.

„Prečo? Voľakoho sa chcete zbaviť, Lars?“ spýtala sa Nissa.

Zrejme všetci si už vypočuli historku o tom, ako s bledou tvárou utiekla od stola. Rada by vedela, kto to rozchýril. Pozrela sa na Theodora, no ten sa len uškrnul. „Kto je ten klebetník?“ spýtala sa.

„John,“ ukázal Theodore prstom na brata a obvinil ho. „Theodore,“ nedal sa John.

Všetci sa rozosmiali a zrazu sa príhoda s hovädzím srdcom zdala smiešna aj Linnei. Chichotala sa, kým sa celá kuchyňa bezuzdné rehotala.

Už dávno sa Linnea toľko nenasmiala. Keď sa títo Westgaardovci zbavia zábran, vedia sa dobre zabávať. Cítila sa súčasťou veľkej veselej rodiny, ako by sa aj ona volala Westgaardová.

V polovici večera sa povystierali, urobili si prestávku, potom si vyberali nových partnerov.

„Čo poviete, Hovädzie Srdiečko, vezmete si ma za partnera?“

Linnea sa zvrtla. Theodore jej stál pri pleci a šibalsky na ňu pozeral.

„Myslíte, že ste dosť dobrý… Teddy?“ zdvihla obočie.

Ukrivdený si pritisol ruku na hruď. „Ja? Či som dosť dobrý? Hral som karty, keď mi ešte ani fúzy nezačali rásť.“

„Ešte pred fúzami?“ Zo žartu sa zamračila a našpúlila pery. „Asi ste pre mňa pridobrý. Tak či onak, Trigg ma už popýtal za partnerku. Sadnite si však, dáme vám šancu nabiť nás.“ Vytiahla stoličku napravo od seba. „Poďte, Trigg. Ukážeme tomuto táradlovi, že vyhráme!“

Hra sa znova začala. Linnea mala Theodora veľmi blízko, bola si vedomá každého jeho pohybu. Z času na čas si uchlipol akvavit a poškuľoval po nej.

Linnea s Triggom vyhrali štyri razy, Teddy s Čiarou dva. Keď sa hra skončila, Theodore zavolal Johnovi: „John, na budúci týždeň si vezmem za partnerku Hovädzie Srdiečko ja!“

„Nedovolím ti to,“ odporoval John. „Ja som ju prvý objavil.“ Nastal hluk a všeobecný zmätok. Toho využili Theodore a Linnea a vymenili si roztúžený pohľad. Linnea mu zamrmlala do ucha: „Naozaj ma objavil prvý,“ a odvrátila sa.

Odložili karty a prestreli na večeru na veľkom dubovom stole. Linnea ustavične cítila, že sa na ňu Theodore pozerá. „Večera“ bola úplná hostina: mrazené koláčiky zvané fattigman, chutný syr gammelost a čosi podozrivo vyzerajúce, čosi, čomu hovorili blodpose.
„Čo znamená blodposeľ‘ spýtala sa Linnea vyzývavo. Otázku určila Theodorovi, čakala akúsi žartovnú odpoveď, no on si len uchlipol kávy a odvrátil hlavu. Ozval sa John. „Mama, teraz ťa dostala!“

Ozval sa smiech, no Theodore zostal vážny. „Čo to je?“ vyzvedala Linnea a chytila Johna za rameno. „Krvavnička!“

„Krvavnička,“ zastenala, chytila sa za brucho a dramaticky klesla dopredu na stôl. Zabávala sa celá rodina s výnimkou Theodora.

Keď sa všetko pojedlo, rodičia si pozbierali ospalé deti, naložili ich do vozov plných sena a zamierili domov.

Kristian, ktorý mal trocha pod čapicou, rýchlo zmizol do svojej izby, aby unikol pozornému zraku starej matky.

Linnea premýšľala, prečo sa Theodorovi tak náhle zmenila nálada. Zaklonila hlavu a zhlboka dýchala, aby neutralizovala účinok silného akvavitu. Nepomohlo jedlo, káva ani čerstvý vzduch, v hlave mala zmätok.

Netrúfla si vziať lampu z kuchynského stola, aby si posvietila na cestu. Keď po špičkách kráčala ku schodom, otvorili sa dvere na Nissinej spálni. Slabé svetlo lampy sa cez obývačku dostalo až do kuchyne.

„Nissa?“ spýtala sa tíško Linnea.

„Nie.“ Vo dverách pred ňou sa ukázal Theodore a stal si jej do cesty. Nohy mal bosé, traky spustené. Tvár mal v tieni, no v široko rozkročených nohách a meravo zvesených rukách po bokoch vycítila bojovnosť. „Ach, ste to vy.“

„Vlastne ste ani nečakali, že to bude Nissa, však?“

„Nečakala som nikoho!“ Chcela ho obísť a vykročila ku schodom, no prudko ju chytil za rameno a zvrtol k sebe. Na úzkej plošinke sa takmer dotýkali hrudou. Bolestivo jej stískal ruku.

„Čo to do vás vošlo, Theodore? Ubližujete mi. Pusťte ma!“

Ešte pevnejšie jej zovrel rameno. „Slečinka, keď si neviete uchovať jasnú myseľ po pití akvavitu, radšej sa držte mlieka. To aj lepšie vyhovuje osobám vášho veku.“

„Môjho veku! Mám osemnásť rokov, ako sa opovažujete zaobchádzať so mnou ako s dieťaťom?“

„Osemnásťročná, a už celkom dospelá, však?“

„Áno,“ zašepkala jedovito, lebo sa neopovážila kričať naňho, aby nevyburcovala celý dom. „Len si to nechcete všimnúť!“

Posmešne sa na ňu usmial. „To, že ste odišli z domova, nosíte klobúk s vtáčími krídelkami, z vás ešte nerobí dospelú, slečinka!“

„Už mi tak nehovorte. Vravela som vám…“

„Čo to bol za nápad flirtovať dnes večer s Johnom?“ Pevne ju chytil za plecia a takmer zdvihol zo zeme. „Nemyslí mu to dobre, či to neviete? Nie je veľký lúmen, to však neznamená, že nemá city. Prečo ste sa k nemu správali tak vyzývavo? A keby sa do vás zaľúbil, čo po tom? Nie je ako ostatní muži. Nepochopil by, že s ním len žartujete.“

„Zbláznili ste sa? Vôbec som s Johnom neflirtovala!“

„Ako tomu teda hovoríte? Vešali ste sa mu na rameno, boli ste mu partnerkou v kartách a tvrdili, že John vás našiel prvú.“

Zrazu si uvedomila, ako to asi pripadalo Theodorovi. „Nemyslela som to vážne.“

„Vôbec to tak nevyzeralo.“ Trocha ňou potriasol. „Takto to dopadne, keď sa dievčatká hrajú na dospelých a pijú priveľa akvavitu.“

Nebránila sa, nechala, aby jej gniavil plecia, hoci vedela, že jej zostanú na tele modriny. „Ach, Theodore, aký ste slepý!“ Končekmi prstov sa mu oprela o hruď. „Kedy konečne zbadáte, že nie som malé dievčatko, ani vy starec?“

Pustil ju tak rýchlo, ako keby sa bol dotkol horiacej fakle. Potiahla ho za prednú časť košele, aby jej neušiel. Srdce mu pod jej hánkami divo búšilo. „Priznajte si to, Theodore!“

Schytil ju za zápästia a odtrhol od seba. „Priveľa ste si uhli, slečna Brandonbergová!“

„Naozaj?“ spýtala sa pokojne.

Naklonil sa nad ňou. Stískal jej zápästia, hlas mal zúrivý. „Najprv John, teraz ja. Brat proti bratovi, je tak?“

„Nerobte to…“ žobronila tíško, lebo pochopila, že chce medzi nimi postaviť bariéru. „Prosím vás, nerobte to!“ Napätie medzi nimi bolo silnejšie než kedykoľvek predtým. Prsty sa mu zaborili do jemnej pokožky na jej zápästí, kde rýchlo pulzovala jej horúca krv. Mlčky na seba civeli v šere schodiska. Zdalo sa, že aj noc pulzuje okolo nich s márnivou naliehavosťou.

Zrazu si Linnea vyslobodila ruky, objala ho okolo krku a pritisla si pery na jeho. Vôbec nezareagoval, stál meravo, s perami pevne zovretými celých desať sekúnd. Potom ju chytil za plecia a pokúsil sa ju odtisnúť od seba. Ona však k nemu priľnula, roztúžená a dychtivá. Asi by zomrela od hanby, keby zostal taký zaťatý a neopätoval jej bozk. Odstrkoval ju a ona sa ho pridŕžala, až sa obaja rozochveli v tichom boji a ťažko dýchali.

Znenazdajky kapituloval. Jeho mocné ruky ju zdvihli, až sa im prsia dotýkali. Začal jej vracať bozk, nešetrne pohyboval perami, otvoril jej ústa a dráždil jazykom detsky zatvorené pery. Pri prvom dotyku sa trocha zháčila, potom sa zachvela od prekvapenia. „O toto ste si koledovali, slečinka,“ šeptal proti jej perám. „Otvorte teda ústa a naučte sa bozkávať ako žena!“

Jazyk mu naliehavo vnikol do jej úst. Linnea si uvedomila veľký rozdiel medzi týmto bozkom a tými, ktoré predtým okúsila. Tie ostatné ju odpudzovali. Tento si žiadal odpoveď. Skusmo otvorila ústa a pocítila čarovný šok z tepla a vlhkosti, keď jej do nich vnikol Theodorov jazyk a pôžitkársky sa pohyboval. Placho sa ním nechala viesť, odmieňala sa intímnosťou za intímnosť, ochutnávala ho, skúmala jeho povrch – klzký, horúci, voňajúci akvavitom a kávou. Celé telo jej zachvátili naliehavé emócie. Takto to teda má byť. Ach, Teddy, Teddy, nauč ma viac! Pritúlila sa k nemu a on si ju pritisol na chvíľu na svoju vlnenú košeľu. Potom zdvihol hlavu a držal ju od seba. Keď sa ozval, súkal zo seba slová cez zaťaté zuby: „Zahrávate sa s ohňom, dievčatko!“

Odišiel, nechal ju rozochvenú. Dotkla sa vlhkých pier, srdca, žalúdka. Zmätená a vzrušená vyšla po schodoch do bezpečia svojej ľadovej podkrovnej izby, ľahla si pod prikrývku a triasla sa. Príjemne ju boleli prsia, hlava sa jej bláznivo krútila. A nielen od akvavitu.

Na druhý deň sa zobudila so sviežim pocitom bozku na perách. Dotkla sa ich, ako by na nich zostal jeho odtlačok. Ruky si dala za hlavu, zatvorila oči a predstavovala si jeho tvár, keď na ňu včera večer žmurkol, zrumenený a šťastný. Pekná tvár s úsmevom, po ktorom bažila. Nedočkavo ho chcela vidieť znova. Čo by mu povedala, keby ho stretla? Akými slovami osloví žena muža po tom, keď ho prinútila bozkať ju ako sa patrí?

Videli sa pri raňajkách. Pozerala naňho s neskrývaným obdivom, ako by ho nikdy predtým nevidela, cítila, ako jej červenajú líca.

Keď ju zbadal v kuchyni, na chvíľu zastal. Od akvavitu ho bolela hlava. Bolesť sa prejavila intenzívnejšie pri pohľade na ňu, ako stojí bez dychu a neistá s rukami zopnutými tesne pod prsiami.

Pohni sa, ty blázon, kým vás Nissa nezbadá, ako na seba civiete! „Dobré ráno,“ pozdravil ju a prinútil sa odvrátiť od jej rozžiarenej tváre plnej očakávania. „Dobré ráno!“

Po prvý raz sa hanbil umyť sa pred ňou. Počas raňajok sa vyhýbal jej pohľadu. Celý deň si dával pozor, aby sa ich cesty neskrížili.

Linnea mu však chcela čosi povedať. Neskoro popoludní ho zastihla v kôlni. Sedel vo svojom ošarpanom drevenom kresle a vtieral mydlo do sedla. Zhlboka sa nadýchla. „Dobrý deň, Theodore!“

Zvuk jej hlasu mu vyvolal búrku v srdci, len-len že nevyskočil. Je veru riskantné kradnúť bozky vo tme od takéhoto dievčaťa. Jeden z nich by sa mal spamätať, a to sa dalo dosiahnuť len tak, že vrhol na ňu pohľad ponad plece a pokračoval v práci.

„Ach, to ste vy!“

„Je mi ľúto, čo sa včera večer stalo.“

„Čo sa stalo?“ spýtal sa.

Zarazila sa. Čo sa stalo? Ako tu môže tak bezcitne sedieť? Sklonila hlavu a tíško povedala: „Veď viete!“

„Ach, máte na mysli to, že ste priveľa pili? Aj ja mám v hlave pocit, že mi v nej pracuje parný stroj.“

„Chcete povedať, že sa nepamätáte?“ spýtala sa a vyvaľovala oči na jeho široké plecia.

Ticho sa zasmial. Pamätal si všetko. Veľmi živo. „Veľa nie. Boli ste mojou partnerkou v druhej polovici večera, či nie?“

Krv sa jej nahrnula do tváre. „Áno, bola som. A vy ste sa na mňa zlostili, lebo som sa sľúbila za partnerku Johnovi na budúci týždeň. Ani na to si nespomínate?“

„Žiaľ, nie. Akvavit je veľmi silný. Dnes zaň platím daň.“

Linnea stála ako socha, zarazená, že mohol zabudnúť čosi, čo otriaslo celou jej bytosťou bez ohľadu na to, koľko akvavitu vypila! Zrazu prižmúrila oči a premkla ju zlosť. Klame! Ten tvrdohlavý nórsky somár klame! No prečo?

Odpoveď je zrejmá. Ten bozk v ňom zanechal rovnako hlboký dojem ako v nej. Zvrtla sa a vyšla zo stodoly.

Obrátil sa, pozeral na prázdne dvere, potom sa zdvihol. Prekročil sedlo a hodil na zem špinavú handru. Oprel si ruky o stôl s nástrojmi a pozeral cez malé okienko na zasnežené pastvisko. Pripomenul si, aké mala teplé rameno, keď sa k nemu pritisla pri lúčení s koňmi, i jej prsia cítil na svojej hrudi ako včera večer, keď si ju pritískal k sebe, kým jej ruky objímali jeho šiju… ústa dobrovoľne otvorila… ponúkla mu ich… zvodné… nevinné.

Zaťal čeľusť. Veď je iba žubrienka. Ešte ani bozkávať sa nevie! Praštil päsťou na stôl. To mu však nepomohlo. Tým sa nestala ani o deň staršia, ani on mladší!

Rozvetvená rodina Westgaardovcov držala spolu väčšmi, než si to Linnea sprvu uvedomovala. Rozdeľovala ich len žatva. Teraz v zime ich bolo vídať každú chvíľu pospolu. Celkom prirodzene všetkých ťahalo k Nisse, preto sa v Theodorovom dome schádzali najčastejšie.

Linnea si všimla, že v rodine má každý vyhradené miesto. Ul-mera, najstaršieho, často žiadali o radu. Mentálne zaostalého Johna všetci chránili a rozmaznávali. Theodorovi patrila ich vďaka, lebo prichýlil Nissu. Mal ich sympatie, pretože vedeli, že jeho Nissa najviac karhá a núti ho najťažšie pracovať. Lars mal najšťastnejšiu povahu, vždy všetkých rozveselil. Claru, najmladšiu a jediné dievča, navyše tehotnú, všetci muži nehanebne láskali. Vôbec ju to však nepokazilo. Čím dlhšie ju Linnea poznala, tým väčšmi si ju obľúbila a túžila sa jej zdôveriť.

Od večera, keď bozkala Theodora, vírili v Linnei najrozličnejšie emócie. Zlosť, zvedavosť, namrzenosť, očarenie. Očarený bol aj Theodore, o tom Linnea nepochybovala. Kedykoľvek nečakane zdvihla hlavu, prichytila ho, ako na ňu pozerá. Keď sa stretli vo dverách, prirýchlo uskočil, aby zachoval medzi nimi patričnú vzdialenosť. A raz, keď sedeli pri stole, narazili do seba chrbtami. Tvár mal červenú ako šarlát. Občas sa tváril, že ho mrzí jej prítomnosť v dome. Inokedy si ju vôbec nevšímal. Nemala ani potuchy, aké myšlienky sa skrývajú za jeho namrzenosťou či ľahostajnosťou.

Bola čoraz zúfalejšia. Rozhodla sa poradiť s Čiarou. Lenže je Theodorova sestra. Možno sa nepatrí hovoriť o takýchto citoch s kýmsi, kto mu je blízky. Nikoho iného však nemala. Správala sa netrpezlivo k deťom v škole, no na nich si nesmie vylievať zlosť. Musí sa obrátiť na svoju dôverníčku.

Jednu sobotu sa vybrala na farmu Linderovcov. Dvere jej otvorila sama Clara. Vyobjímali sa, potom si sadli ku kuchynskému stolu, kde Clara čistila vajcia skleným papierom.

Linnea sa hniezdila na stoličke, pozerala na Clarine usilovné ruky a premýšľala, ako začať.

„Dáš si kávu?“ spýtala sa jej Clara.

„Nie, ďakujem… Clara, môžem sa s tebou pozhovárať?“

„Si nervózna. Zrejme ide o čosi vážne.“

„Áno. Predovšetkým pre mňa.“

Clara vyčkávala, no Linnea sa len mrvila.

„Zoderieš z tej stoličky politúru. Vyklop, čo ťa trápi,“ vyzvala ju Clara.

„Spomínaš si na ten večer, keď som sa trocha pripila akvavi-tom?“

„Pravdaže,“ zasmiala sa Clara. „Niektorí tvoji žiaci si o tom šepkajú ešte aj dnes.“

„Zrejme som urobila zo seba blázna.“

„Nie väčšmi ako my ostatní.“

„Kým ste tam boli, možno nie. No neskôr. Pobozkala som Theodora.“

Clarina ruka so skleným papierom zastala vo vzduchu. „Pobozkala si Theodora? Nášho Theodora?“

„Áno.“

Clara zaklonila hlavu a naplno sa rozosmiala. „Veď je to senzačné! A čo urobil on?“

„Bozk mi opätoval a potom sa na mňa nazlostil.“

„Prečo?“

„Vraj som preňho primladá.“

Clara pokračovala v práci. „A čo si o tom myslíš ty?“

„Mne to tak nepripadá. Žiadalo sa mi pobozkať ho, tak som to urobila.“

„A aké to bolo?“

Linnea zdvihla hlavu, oči sa im stretli. Clara sa nehnevá\ Jej úsmev rozptýlil Linneine obavy, otvorene sa kamarátke priznala.

„Lepšie ako s Rustym Bonnerom, za to ti ručím!“

„Ty si sa bozkávala aj s Rustym Bonnerom?“ prekvapila sa Clara.

„V ten večer, keď bola tancovačka v stodole. Theodore nás však našiel a rozčúlil sa. Preto na druhý deň Rusty tak znenazdajky zmizol. Theodore ho vyhodil. Ty sa nehneváš, že som pobozkala Theodora?“

„Prečo by som sa mala hnevať? Teddy sa stáva priveľmi zádumčivým. Potrebuje niekoho, kto by ho trocha rozveselil. Myslím, že ty sa na to výborne hodíš.“

Linnea si neuvedomila, ako veľmi jej bude záležať na tom, čo si rodina pomyslí o jej záujme o Theodora, kým sa Clara tak veselo a bezstarostne nepridala na jej stranu.

Takto bez zábran by jej city mal prijať aj Theodore. No on sa jej stráni.

Clara a Linnea sa znova stretli raz v nedeľu popoludní, keď Lin-derovci zavítali na návštevu do Theodorovho domu. Linnea opravovala domáce úlohy vo svojej studenej izbe, lebo Theodore sedel dole pri kuchynskom stole. Ozvalo sa tiché zaklopanie, do izby nakukla Clara.

„Ahoj! Vyrušujem ťa?“

„Nie, opravujem zošity. Pod ďalej!“

„Ach, je tu ako v mraziarni!“ pošúchala si ruky.

„Bojíš sa prechladnutia?“ Linnea pozrela na Clarino vyduté brucho. „Mohla by si zostať chvíľu?“

Clara si pohladkala brucho a zasmiala sa. „Neboj sa, vydržím.“ Zvedavo si prezerala izbu. „Nebola som tu hore už roky. Naozaj ťa nevyrušujem?“

Linnea odložila zošity a skrehnuté prsty si zohrievala medzi kolenami. „Môžeš mi veriť, veľmi ma teší, ak ma niekto pri oprave zošitov vyruší.“

Clara zdvihla jeden, prelistovala ho a položila späť. „Často ti závidím, že robíš to, čo máš rada, si preč z domu, celkom si sa osamostatnila.“

„Ty závidíš mne?“
„Áno. Prečo nie? Nikdy som nebola ďalej ako v Dickinsone. Tvoj život je… nezávislý. Vzrušujúci.“

„No naháňa aj strach.“

„Nevidela som ťa často vyľakanú.“

„Naozaj? Potom ten strach úspešne skrývam. Už som ti rozprávala o tom, ako ma tvoj brat vystrašil, keď prišiel po mňa na stanicu?“

„Teddy?“ zasmiala sa Clara, podišla k bielizníku a pozerala si Linneine osobné veci. Bol medzi nimi aj achát s krásnym pruhom jantárovej farby. Zdvihla ho k svetlu. „Ach, Teddy je pod povrchom mäkký ako maslo. Čo vyviedol? Nechal ťa niesť batožinu?

„Čosi ešte horšie. Povedal mi, že si musím nájsť ubytovanie a stravu inde, lebo nechce mať v dome nijakú ženskú.“
„Pravdepodobne kvôli Melinde.“

„Nikdy ju nespomína. Aká bola?“ spýtala sa Linnea zvedavo.

Clara si sadla na peľasť postele a na chvíľu sa zamyslela. ‚Akoby v nej prebývali dve ženy. Jedna bola veselá a temperamentná – takú sme ju videli najprv, keď k nám prišla bez ohlásenia a vravela, že sa chystá vydať za Teddyho. Tá druhá bola úplne odlišná. Tichá a zádumčivá. V tom čase som mala len jedenásť rokov, vtedy som si to neuvedomovala. Premýšľala som však o tom, keď som dospela a mala vlastné deti. Podľa mojej mienky Melindin problém spočíval v tom, že ju väčšmi postihla laktačná depresia ako iné ženy…“

„Laktačná depresia? Čo to je?“ spýtala sa Linnea v rozpakoch.

„Ty to nevieš?“

Linnea pokrútila hlavou.

„Po narodení dieťatka je žena veľmi smutná, plače a plače. To sa stáva nám všetkým. Je to čudné, však?“

„Ale prečo? Mne sa zdá, že to by malo byť najšťastnejšie obdobie v živote ženy, keď sa jej narodí dieťatko.“

„Malo by to tak byť, či nie? Lenže tesne po pôrode je žena veľmi smutná, lebo vie, že by mala byť šťastná, no jej sa chce ustavične len plakať. Muži sa toho boja. Chudák Trigg sa len obšmieta okolo mňa a vypytuje sa, čo by pre mňa mohol urobiť. Cíti sa bezmocný. Lenže na to nejestvuje liek. Treba vyčkať, kým to pominie.“

„Melinda teda často plakala?“

„V jednom kuse. Akoby nevedela prestať. Myslím, že sa jej tu nepáčilo. Z tej pšenice vraj zošalie. A vtedy na jeseň, keď bolo už všetko obilie pod strechou, a sezónni robotníci odišli, zmizla aj ona.“

„Ach… chceš povedať, že utiekla s jedným z nich?“

„O tom nič neviem. Ak aj, predo mnou všetko dobre utajili. Vtedy sme bývali v Johnovom dome. To bol náš domov, kým otec žil. No ten už bol dva roky mŕtvy. John tam vedel hospodáriť sám a Teddy potreboval niekoho, kto by sa postaral o Kristiana, preto sa mama presťahovala so mnou sem. Toto bývala moja izba. Pamätám sa, že som si sem brala Kristiana. Spával so mnou v posteli, kým bol celkom maličký.“ Clarinou tvárou prebehol nežný úsmev. „Ach, aký to bol rozkošný chlapček!“ Zrazu sa prudko nadýchla, zatvorila oči a pritisla si dlaň na brucho. Linnea sa vyľakaná pozerala na ňu, no Clara sa už uvoľnila. „Ach, to bol prudký kopanec!“

„Čo sa stalo?“

„Koplo ma bábätko.“

„Koplo?“ prekvapená pozerala na Clarino vypuklé brucho a premýšľala o záhadách tehotenstva.

„Nevieš nič o tehotných ženách?“ spýtala sa jej Clara. „Nie… ty si prvá, s ktorou sa rozprávam.“

„Vieš, bábätko už žije. A pohybuje sa.“ ‚A čo pri tom cítiš?“ spýtala sa fascinovaná. „Chceš skúsiť?“ ponúkla sa jej so smiechom Clara. „Smiem?“

„Pravdaže. Teraz, keď sa už začalo vrtieť, bude kopať aj ďalej.“

Nesmelo si sadla ku Clare a natiahla zdráhavo ruku.

„Nehanbi sa. Veď je to len maličké dieťatko!“

Placho sa jej dotkla. Clarino brucho bolo pevné, teplé, nieslo v sebe vzácny život. Keď sa dieťatko pod jej rukou pohlo, naširoko otvorila oči od prekvapenia, potom sa usmiala.

„Ach, Clara! Aký je to senzačný pocit.“

„Veru ho cítim, to mi ver!“ zasmiala sa Clara. „Občas až priveľmi.“

„Ďakujem, že si mi to dovolila okúsiť.“

„Nebuď pochabá! Žena tieto veci musí poznať, inak ju po svadbe čakajú veľké prekvapenia.“

Linnea myslela na to, ako sa Theodore dotýkal Melindinho brucha, cítil pohyby svojho dieťaťa, držal ho prvý raz v náručí. Pôrod… najväčší zázrak na svete. Pokúšala sa pochopiť hlboký smútok, ktorý muž pociťuje, keď ho opustí manželka, s ktorou sa o tento zázrak podelil.

„Zrejme preto Theodore tak zanevrel na ženy.“

„Dnes akosi veľa hovoríme o Teddym.“

„Len som bola zvedavá, to je všetko.“

Clara sa pozorne prizrela priateľke a spýtala sa: „Ako sa majú veci medzi vami dvoma?“

„Stále rovnako. Je ustavične mrzutý a hašterivý. Správa sa ku mne, ako keby som mala mor.“ Zrazu vyskočila a dupla nohou. „Zaobchádza so mnou ako s dieťaťom, a to ma hrozne zlostí!“

Claru prekvapilo, ako sa Linnea rozohnila. Chce, aby ju vnímal ako ženu. Tak sa teda veci majú.

„Niečo k nášmu Teddymu cítiš, však?“

Linnea sa vrátila k posteli a klesla na ňu rozladená. „Božemôj, ani neviem. Taká som zmätená.“

Clara si spomenula, aké zmiešané pocity mala, keď jej Trigg kurizoval. Chytila Linneu za ruku, lebo si bola istá, že je do jej brata zaľúbená.

„Zdá sa mi, že ešte vždy dospievaš. Čo ty na to?“

„Asi áno. Je to celé hrozne domotané.“

„Takýmto obdobím prechádzame všetky. Našťastie stáva sa to len raz v živote. No pre teba je to o to ťažšie, že si sa zaľúbila do takého muža ako Teddy. Čo chceš o ňom vedieť?“

„Mal vôbec niekedy inú ženu okrem Melindy?“

„Podozrievam Isabellu Lawlerovú, no nie som si istá.“

„Myslím si to aj ja.“

„Žiarliš na ňu?“

„Áno,“ pripustila po chvíli. „Nie je to pochabosť? Veď je o šestnásť rokov starší než ja. Moja matka by sa zrútila, keby to vedela.“

„Čo keby vedela?“

„Že som ho pobozkala. Nechápem ho, Clara. Opätoval mi bozk tak, akoby aj on v ňom našiel potešenie, no potom sa nazlostil, ako keby som ho bola naviedla na čosi zlé. Ibaže neviem, čo to je.“ Keď dohovorila, už takmer kvílila.

„Pravdepodobne sa zlostí na seba, nie na teba. Domnievam sa, že sa Teddy cíti trocha previnilo, lebo si veľmi mladá. Asi ho trápi, čo si ľudia pomyslia, keď bývaš v jeho dome.“

„To je hlúposť. Veď sme nič…“

„Pravdaže je to hlúposť. Mne to nemusíš vysvetľovať. Mnohé veci však musíš mať na pamäti. Melinda mu veľmi ublížila. Bývala som v tomto dome po Melindinom úteku. Videla som, ako trpí. Som si istá, že preňho nie je ľahké zabudnúť na tú hroznú krivdu, a znova sa zblížiť s dajakou ženou. Je trocha vystrašený, nezdá sa ti?“

„Vystrašený? Theodore?“ To jej nikdy nenapadlo. Veď jednostaj hromží. Pomaly vytriezvela. „Prikladám asi veľkú váhu niekoľkým bozkom. Má ma za nerozumné decko. Clara, prosím ťa, nikomu nepovedz, s čím som sa ti zdôverila.“

„Samozrejme, že nie.“

‚A ďakujem ti za to, čo si mi porozprávala o Melinde, aj o tvojom stave.“

„Teraz ako by si už patrila do rodiny. Ako Kristianova učiteľka máš právo dozvedieť sa o jeho matke. A čo sa týka osobných záležitostí, kedykoľvek sa na mňa môžeš obrátiť. Ako máš vedieť, čo ťa v manželstve očakáva, keď sa na to nespýtaš?“

V nasledujúcich týždňoch po tomto prvom dôvernom rozhovore položila Linnea Clare ešte mnoho otázok. Zblížili sa a Linnea sa dozvedela o ženskom tele nesmierne veľa, ani netušila, aké je zložité. Občas jej Clara prezradila intímnosti zo svojho manželstva. Od týchto odhalení sa Linnei až zakrútila hlava.

Po takýchto rozhovoroch Linnea ležala v noci v posteli –v teplej spodnej bielizni, omotaná po krk do prikrývok, a predstavovala si, že ona a Theodore robia to čo Clara a Trigg, aby sa im narodili dieťatka. Popravde o súloži počula už aj predtým, no nikdy nie z takého spoľahlivého zdroja ako Clara. Veď tá má všetko z prvej ruky!

Koniec koncov Clara to s Tŕiggom urobila tri razy!
V jednom z rozhovorov medzi štyrmi očami jej Clara odhalila, že to muži a ženy robia oveľa častejšie, nielen vtedy, keď chcú bábätká. Je to pridobrá zábava, škoda by ju bolo obmedzovať na počatie!

Obe vyvrátili oči a chichotali sa.

Od priateľky však Linnea odchádzala oveľa väčšmi zmätená než predtým. Celé hodiny premýšľala o logike tohto aktu, aj o tom, ako sa do toho dvaja ľudia pustia. Či azda muž povie, že je už čas a žena vlezie do postele a urobí to s ním? A ako? V jej predstavách súlož bola nemotorná a čudná, privádzala do hrozných rozpakov, aj keď žena muža ľúbi. Spomenula si, ako jej bolo odporné Rustyho ohmatkávanie a ako sa zlostila, keď sa Bili pokúsil vkliniť si kolená medzi jej nohy. Lenže dva razy, keď sa pritisla k Theodorovi, bol to senzačný pocit.

Ale vyzliecť si šaty a dovoliť mu, aby s ňou robil, o čom Clara hovorila? Ani za nič na svete! Veď aký je Theodore mohutný, načisto by ju rozmliaždil!

Koncom novembra mal Kristian sedemnásť rokov. V škole sa všetci žiaci chystali na Deň vďakyvzdania a na vianočné prázdniny. Linnea začala zostavovať vianočný program a po večeroch písala scenár hry na betlehem. Hodilo sa jej, že nemusí myslieť na Theodorove hodiny čítania, ktoré mu sľúbila. Ešte vždy sa vyhýbali jeden druhému.

Raz cez obedňajšiu prestávku chlapci priniesli zajaca, ktorého chytili do pasce. Celí vzrušení sa pýtali slečny Brandonbergovej, či ho smú zabiť a odrať z kože hneď na mieste. Linnea zdráhavo prikývla, no držala sa ďaleko od pivnice na uhlie, kde odrali a vypitvali to úbohé zvieratko.

Raymond, Kristian, Tony a Paul potom s rozžiarenými očami prosili Linneu, aby im dovolila zajaca aj upiecť, keď ho sami chytili.

„Upiecť? Myslíte tu?“

„Keby ste nemali nič proti tomu, priniesli by sme panvicu, každý z nás by sa poradil s mamou, ako to urobiť, a upiekli by sme ho zajtra k zemiakom.“

Linnei sa obrátil žalúdok pri pomyslení, že ju možno tí štyria hrdí nováčikovia zajačinou ponúknu. Zamarilo sa jej, že počula o zajačej horúčke po požití zajačiny.

„No neviem, neviem…“ vyhýbala sa odpovedi.

„Pekne prosíme,“ ozvali sa všetci štyria jednohlasne.

Čo iné jej zostávalo ako súhlasiť v nádeji, že na ňu sa zajačina neujde.

„Dobre teda,“ privolila, no rýchlo dodala: „Musíte sa však poradiť doma, ako to máte robiť, a ako dlho piecť, aby jedlo bolo bezpečné. A po sebe všetko upracete!“

Zajaca rozkrájali a dali ho do Paulovej misy na obed, potom ho nechali v kúte studenej šatne. Na druhý deň Raymond došiel s veľkým kastrólom. Chlapci sa radili, potom zašli za Linneou a nervózne šúchali nohami.

„Zabudli ste cibuľu?“ spýtala sa. Vyspovedala Nissu, ako treba zajaca správne upiecť.

Úloha hovorcu tentoraz pripadla Kristianovi. „Keby vám to nevadilo, tohto zajaca by sme zamrazili, kým nechytíme viacerých. Keď ich budeme mať dosť, upečieme ich pre každého. Z jedného by sa všetci nenajedli,“ zdôvodňoval.

„Nezabúdajte, že vás je tu štrnásť,“ pripomenula im, seba obozretne vynechala.

„S vami pätnásť, slečna Brandonbergová,“ usmial sa na ňu Tony.

Linnea si zúfala, no nemôže im odoprieť radosť, sú takí oduševnení a ochotní. Tak dlho mlčala, až sa Raymond ujal slova.

„Premýšľali sme o tom, že dievčatá sa vždy naučia variť od svojich mamičiek. Nás, chlapcov, to nikto neučí. Keby sme raz museli žiť sami ako strýko John, čo by sa s nami stalo, keby sme nemali naše mamy tak poruke ako on našu starkú, aby pre nás nachystali jedlá?“

Nemohla sa im vzpriečiť. Veď najdôležitejšia úloha učiteľa je pripraviť mládež na život a všetko, čo so sebou prináša.

„No dobre, súhlasím.“

Nadšene výskali a hrnuli sa k dverám.

„Počkajte chlapci,“ zastavila ich. ‚Ak sa vám to vydarí, získate odmenu aj v podobe dobrej známky. Ten predmet nazveme domáce práce“
Chlapcom trvalo týždeň chytiť štyri zajace. Za ten čas si veľa šepkali a tvárili sa tajnostkársky. Do sprisahania boli zrejme zapojené aj dievčatá, lebo cez popoludňajšiu prestávku Patrícia Lommenová a Frances Westgaardová dali hlavy dokopy s chlapcami, oduševnene diskutovali, občas sa aj zachichotali, no chlapci ich zahriakli prísnym pst.
Raymond konečne oznámil, že už majú všetky zajace pokope. Boli zmrazené v niekoľkých vedrách v pivnici na uhlie, no slečnu Brandonbergovú informovali, že ich upečú až pred Dňom vďakyvzdania, aby im mohla dať dlhšiu obedňajšiu prestávku než zvyčajne.

Aj Libby Severtová sa činila. Pýtala si dovolenie vziať malé deti na tajnú poradu hneď na začiatku sviatočného týždňa. Linnea sedela za stolom, opravovala úlohy z počtov, a nedávala najavo zvedavosť. Z kúta miestnosti sa ozýval chichot najmladších detí. Roseanna a Sonny vyskakovali a radostne tlieskali.

Deň pred slávnostnou udalosťou predniesli ďalšiu žiadosť. Či smú použiť šatňu a byť ponechaní sami na seba. Bola by pani učiteľka taká láskavá a nevkročila ta, kým sa nepripravia?

Linnea bola teraz už taká zvedavá, že len horko-ťažko dokázala sedieť za stolom, kým sa dvere šatne ustavične otvárali a zatvárali, deti behali do triedy, brali si všeličo z lavíc a utekali naspäť. V šatni bolo tak chladno, že si museli obliecť kabáty, no zrejme im to nevadilo.

Napokon nastal veľký deň a už sa nedalo normálne postupovať vo vyučovaní. Deti od vzrušenia nevedeli pokojne obsedieť.

Predpoludním starší chlapci začali smažiť zajace v dvoch obrovských panviciach. Celý zvyšok platní pece pokrývali zemiaky a čoskoro začala rozvoniavať pečúca sa cibuľa. Skipp a Bent hrdo odpochodovali do šatne a vrátili sa s pražičom kukurice na dlhej rúčke a dali sa pripravovať pukance. Jeanette a Roseanna vyrobili zo slamy, zrejme vlastnoručne, akési nešikovné košíky a pukance ukladali do nich. Niekoľko detí pritlačilo lavice k stene. Pozametali a obstúpili pec s pätnástimi taniermi a vidličkami, pravdepodobne zhabanými doma. Objavila sa aj miska so zlatistým maslom, soľnička i paprika.

Jeanette prišla k Linneinmu stolu a vážne vyhlásila: „Vieme, že anglickí puritáni, prví prisťahovalci, nemali taniere, no my…“

„Ticho, Jeanette!“ zahriakla ju Libby, chmatla ju za ruku a o chvíľu sa za nimi zatvorili dvere šatne.

Vzápätí vyšla z nich Norna, pribehla k veľkým chlapcom pri peci a čosi naliehavo zašepkala Kristianovi do ucha. Kristian, Ray a Tony šli za ňou a vrátili sa s bielymi papierovými goliermi a čiernymi papierovými klobúkmi. Pripomínali skôr kúzelníkov než prvých prisťahovalcov.

A keď bola Linnea už natoľko vzrušená ako jej žiaci, vyšli zo šatne Bent a Jeanette a slávnostne pochodovali k učiteľskému stolu. Linneu odviedli so všetkou poctou na čestné miesto pri peci, odkiaľ mala dokonalý výhľad na dvere šatne.

Ukázala sa v nich Libby a zreteľne vyhlásila: „Prvý Deň vďakyvzdania.“ Potom stručne povedala históriu prisťahovalcov v kolónii Plymouth v roku 1621 a sadla si na zem k slečne Brandonbergovej. Linnea jej stisla rúčku a znova obrátila pozornosť ku dverám.

Vykročili z nich Skipp a Jeanette a nervózne po sebe pokukávali. Zhlboka sa nadýchli a jednohlasne zarecitovali: „Vďakyvzdanie znamenalo vzdať vďaku za dobrú úrodu a za dážď po období sucha.“ Obaja mali v náručí miniatúrny otep pšenice. Túto symbolickú pšenicu uložili do stredu kruhu vytvoreného na zemi taniermi. Keď si sadli na dlážku, rýchlo prikročil Ray a odsunul jeden otep do bezpečnej vzdialenosti od pece. Videl, aká je Jeanette skormútená, žmurkol na ňu a polohlasne jej povedal: „Bola si skvelá, Jeanette.“ Tým zastavil príval slz dievčatka.

Linnea sa nezasmiala, lebo ju úprimne dojalo, s akou vážnosťou sa deti ujali svojich úloh.

Ďalšia bola Frances zamotaná v hnedej deke, s kuracími perami vo vlasoch. „Indiáni priniesli do daru potraviny,“ vyhlásila dôležito. Za ňou vošli štyria ďalší Indiáni v dekách a s perami. „Kukuricu,“ oznámila a priniesla košík s pukancami. „Olechy!“ zvolala Roseanna tak nahlas, až sa všetci zasmiali. Smiech utíchol, Roseanna si kľakla do kruhu a položila doň batôžtek s tuho uviazanými uzlami. Keď uzol nepovoľoval, s trasúcimi sa perami sa obrátila k Patrícii vo dverách, zrejme režisérke hry. Tá jej rýchlo prišla na pomoc a spolu odhalili kopu hnedých orechov.

Roseanna si sadla so skríženými nohami, vošiel ďalší Indián. „Ovocie!“ Sonny im ponúkol drevenú misu plnú rozštvrtených jabĺk.

‚A maliny.“ Bent bol posledný. Znova sa ozval smiech, keď do kruhu položil dve zaváraninové fľaše malín. „Čerstvé maliny sa nám nepodarilo nájsť.“

Libby vstala a začala prednášať: „Prisťahovalci poučili Indiánov o Bohu a všetci spolu odriekali modlitbu vďaky, lebo to bol hojný rok, a preto mali dosť potravín, aby im vydržali do jari.“

Linnea sa veľmi prekvapila, keď zo šatne vyšiel Allen Severt. Ani sa na seba nepodobal s otcovým bielym golierom okolo krku. Mal v rukách Bibliu, prečítal Žalm vďakyvzdania a sadol si aj on.

„A potom všetci zaspievali…“ ozvala sa Libby.

Kristian jej skočil do reči. „Všetci sa dohodli, že pieseň vďakyvzdania zaspievajú neskôr, lebo sa im zajace spália na uhoľ!“

Za všeobecného smiechu Tony a Paul podávali dokola zemiaky a misku s maslom. Kristian a Raymond servírovali zajačinu. Bolo aj mlieko pre každého. Všetci si doniesli hrnčeky z domu. Slečne Brandonbergovej ho naliali do pohára pri krčahu na vodu.

Keď bolo jedlo naservírované a chlapci si sadli, Linnea sa so slzami v očiach na všetkých usmiala. Nič také ešte nezažila. Bol to skvelý pocit. Tieto senzačné deti urobili toto všetko pre ňu. Oči im žiarili pýchou. V hrdle ju gniavila guča.

Všetci v kruhu sa chytili za ruky a Linnea si našla miesto v srdci pre každého z nich. „Ďakujem vám, drahé deti. Pripravili ste mi Deň vďakyvzdania, na ktorý nikdy nezabudnem.“ V oku sa jej zaligotala slza, potom jej stiekla po líci, za ňou nasledovali ďalšie. Nehanbila sa za ne. Deti pozerali na ňu placho a s úctou, no nik nevedel, ako ukončiť tento trápny moment.

Napätie zmiernila Roseanna, keď s vážnou tvárou oznámila: „Skipp zabudol tanieliky na zaválaniny. Maliny nemôžeme zjesť.“

Keď smiech utíchol, Linnea navrhla: „Dopijeme mlieko a na maliny použijeme hrnčeky.“

Slávnostná hostina sa začala. Prieberčivá slečna Brandonbergová si dala do úst prvý kúsok zajaca a začala ho opatrne prežúvať. Zdvihla obočie, oblizla si pery a úprimne prekvapená vyhlásila: „Chutí presne ako kurča!“

Kapitola 15

Všetci Westgaardovci sa zhromaždili v obývačke Ulmera a Helen. Zasadli si za taký dlhý stôl, že jeho koniec sa strácal v diaľke. Bola to formálnejšia hostina, než si Linnea predstavovala. Stôl bol celý biely. Biely porcelán na bielych damaskových obrusoch. Farebné boli len zaváraniny a priezračné ovocné želé. Ligotali sa na slnku ako drahokamy na snehu. V strede trónila nádherná koruna z paradajkového aspiku.

Modlitbu odriekal Ulmer. O chvíľu vstúpila Helen a s triumfálnym výrazom prinášala veľkú striebornú tácňu lutefisku, tresiek, potretých maslom.

Božemôj! Kliatba Nórska! pomyslela si Linnea.

Tácňu si podávali z ruky do ruky. Linnea zúfalo uvažovala, kde asi zostal moriak. Vyľakaná pozerala, ako sa k nej blížia nepríjemne páchnuce ryby. Keď sa k nej tácňa dostala, čo najnenápadnejšie ju posunula Frances.

„Vy naozaj nechcete jesť lutefiskľ‘ skríkla Frances.

„Nie, ďakujem, Frances,“ zašepkala Linnea.

„Lutefisk musíte jesť! Veď je Deň vďakyvzdania!“

Všetci obrátili rozhorčený pohľad na vzdorovitú slečnu Brandonbergovú.

„Nikdy som ho nemala rada. Prosím ťa, podaj ho Norne.“ Po jej ľavici sa zachichotala Clara. Theodore, sediaci naproti nej, si zakryl ústa rukou, aby nebolo vidieť, že sa smeje. Hostiteľka vošla s ďalšou nórskou pochúťkou, lefse, plochým zemiakovým chlebom. Prítomní ukradomky pokukovali, či sa slečinka dopustí toho dňa ďalšieho priestupku. Linnea si však odlomila kúsok a položila ho na tanier. Natrela ho maslom a zdvihla k ústam. Videla, že Theodore drží v rukách svoje lefse ovinuté okolo lutefisku. Zahryzla sa do svojho, aj on do jeho. Vyvrátila oči a zatvárila sa znechutene. On prežúval so zveličeným pôžitkom, ostentatívne si oblizol pery a žmurkol na ňu spoza stola. To bolo ich prvé priateľské gesto od večera, keď sa pobozkali. Preto jej lefse pripadalo celkom prijateľné.

Keď dojedli nórske jedlá, prišiel na rad aj moriak. Sprevádzala ho zemiaková kaša biela ako sneh, varená kukurica, hrášok v hustej omáčke, jablkový a orechový šalát so šľahačkou.

Pri jedení si Linnea uvedomovala, že na ňu Theodore pozerá, no keď zdvihla hlavu, odvrátil pohľad.

Po skončení večere pomohla ženám umyť riad, kým sa muži uložili zdriemnuť si.

Keď vošla do obývačky, stôl tam už nebol. Zmizli aj deti. John driemal v hojdacom kresle, Trigg sa vystrel na dlážke. Bolo počuť len tiché chrápanie a džavot žien pri kuchynskom stole. Na jednom konci pohovky sa povaľoval Lars so zatvorenými očami a rukami prekríženými cez žalúdok. Na druhom konci odpočíval Theodore. Jediné miesto na sedenie bolo medzi nimi.

Oči jej spočinuli na Theodorovi. Vyzliekol si sako, dal dole kravatu, gombíky na golieri a veste mal rozopnuté, biele rukávy vyhrnuté po lakeť. Opálenosť sa z neho už strácala. Biely prúžok pokožky na čele nekontrastoval tak ostro s kožou na tvári ako pred dvoma mesiacmi. Ústa mal pootvorené, bradu na hrudi, prsty uvoľnené, sotva sa mu dotýkali pri pomalom dýchaní. Vyzeral pokojný, nevzrušený, trocha zraniteľný.

Prešla cez izbu, zdvihla podušku a sadla si k nemu. Theodore otvoril oči, mľaskol a tíško si vzdychol.

„Nechcela som vás zobudiť,“ ospravedlnila sa Linnea. „Toto bolo jediné voľné miesto.“

„Ešte som celkom nespal,“ povedal a znova zatvoril oči.

„Veru áno. Videla som vás.“

„Naozaj?“ zasmial sa.

Položila podušku na operadlo pohovky a zložila si na ňu hlavu. „V poslednom čase sa so mnou nezhovárate.“

„Ani vy so mnou.“

„Viem.“

Otvoril oči a obzeral si ju. Ani sval sa mu nepohol. „Ešte vždy sa hneváte?“

„Prečo by som sa mala?“

„Neviem. Povedzte mi to,“ obrátil k nej hlavu. Cítila, že jej rumenejú líca. Hlas stíšila do šepotu. „Nehnevám sa na vás.“

Prešlo celých tridsať sekúnd, pozerali si do očí. Ticho v izbe narúšalo len slabé odfukovanie mužov. „Počul som, že ste mali včera v škole hostinu,“ povedal nakoniec. „A vy sa tomu škodoradostne smejete.“

Zatváril sa urazene. „Škodoradostne? Ja? Prečo?“ Usmiali sa na seba.

„Pre toho zajaca.“ ‚A aký bol?“

„Veľmi dobrý. Máte zvláštne chúťky.“

„Vy sa s nimi akosi neviete zmieriť, však?“

„Nemám nič proti Heleninej váre. No nedokázala som sa prinútiť jesť tie hrozné nórske… špeciality.“

Theodore sa tak nečakane zasmial, až sa mu päty zdvihli zo zeme. Lars pri nich sa zahniezdil. Johnovo chrápanie na druhom konci izby prestalo, pošúchal si nos a spal ďalej. Theodore si prezeral Linneu s čírou rozkošou.

„Vedel by som si vás obľúbiť, hoci nerada jete lutefisk.“
„Iba Nóri majú také smiešne normy. Predpokladám, že keby som zrazu zistila, ako veľmi mi chutí tá ryba s hnilobným zápachom, vo vašich očiach by som zložila skúšku.“ Theodore dlho uvažoval. „Nenamáhajte sa. Nechcem, aby ste sa dopustili akýchkoľvek etnických prečinov.“

„Čo znamená etnický?“ spýtal sa dobromyseľne.

„Etnický… viete… príznačný pre vašu národnosť.“

„Nevedel som, že prečiny pochádzajú z Nórska. Domnieval som sa, že sú rovnaké v každej krajine.“

„Theodore, viete čo by ste mali urobiť? Strčiť si hlavu do suda so sledmi!“ Objala podušku, skrížila si členky a zatvorila oči. Len nech sa na ňu uškŕňa, ten prekliaty blázon!

Prešlo niekoľko minút. Viečka jej zaklipkali. Theodore si vzdychol, pohodlnejšie sa usadil a dotkol sa ramenom Linneinho. Okamžite otvorila oči. Naozaj sa na ňu uškŕňal.

„Uvažoval som o vašej ponuke, že ma naučíte čítať. Kedy môžeme začať?“

„Nemám záujem,“ mykla hlavou.

„Zaplatím vám.“

„Mne chcete platiť? Nebuďte smiešny!“

„Môžem si to dovoliť.“

„Nie to som mala na mysli.“ ‚A čo teda?“

„Priateľstvo sa nedá kúpiť, Theodore.“

Chvíľu premýšľal, potom jej povedal: „Keď takto vystrkujete spodnú peru, vyzeráte ako dvanásťročná.“

Linnea zovrela pery, potom sa sladko usmiala a ukázala prstom. „Sud s lutefiskom je tým smerom!“ Už vstávala z pohovky, keď ju schmatol za rameno a stiahol späť. Prestal si ju doberať. a to ju prekvapilo.

„Chcem sa naučiť čítať. Budete ma učiť, Linnea?“

Keď takýmto hlasom vyslovil jej meno, urobila by preňho čokoľvek. Má krásne oči, keď ich upiera na ňu bez posmeškov. Jej najvrúcnejším želaním bolo, aby ju vzal na vedomie ako ženu.

„Sľubujete, že mi už nebudete hovoriť slečinka?“
„Sľubujem,“ povedal a uvoľnil jej rameno.

„Dobre. Ruku na to!“

Podávala mu ju a on ňou potriasol jediným pevným stiskom.

„Dohodnuté.“

Usmiala sa.

„Slečna Brandonbergová,“ dodal. „Theodore!“ pokarhala ho.

„Nuž, teraz ste moja učiteľka. Musím vás volať tak, ako decká v škole.“

„Povedala som, aby ste mi hovorili Linnea. Myslela som to vážne!“

„Ešte o tom pouvažujem,“ sľúbil jej.

Vyučovanie sa začalo nasledujúci večer. Keď odložili zo stola, Nissa si so štopkaním sadla do hojdacieho kresla pri peci. Kristian priniesol na kuchynský stôl učebnicu. Pripojili sa k nemu jeho otec a Linnea.

Linnea bola zvyknutá sedieť naproti celej triede čerstvo umytých detských tvárí. Cítila sa čudne, že má učiť abecedu dospelého muža s jednodňovým strniskom, v ktorého obrovských rukách sa ceruzka celkom stráca, a ktorého hruď a ramená vykúkali z červenej flanelovej košele. No nemusí rátať s nepozornosťou ani hmýrením sa malých detí. Dychtivejšieho a pozornejšieho žiaka si ani nemohla želať.

„Začneme s abecedou, no pokúsim sa lekciu oživiť tým, že vám ponúknem niečo, o čo sa vaša pamäť môže oprieť pri každom písmene.“ Linnea si nechala všetky knihy v škole. Vytiahla preto veľký blok. Po chvíli premýšľania na prvú stranu nakreslila poloprázdnu fľašu s dlhým, úzkym hrdlom. Do horného rohu napísala veľké i malé „a“.

Kresbu ukázala Theodorovi. „A-– akvavit.“ Oči sa im stretli nad hrubým blokom. Na tvári sa mu rozhostil úsmev, v hrudi sa vytvoril nehlučný smiech.

‚A – akvavit,“ zopakoval poslušne.

„Výborne. Nezabudnite to!“ Vytrhla z bloku papier a nakreslila dve dokonalé A. „Z každého písmena, ktoré sa naučíte, napíšete jeden riadok. Povedzte aj zopár slov, ktoré sa na toto písmeno začínajú.“

Usilovne písal a pritom pomaly mrmlal: „Anjel… auto… armáda… arašid… august…“

„Výborne!“ pochválila ho Linnea. ‚A teraz poďme na B. B ako…“

Bozk. Toto slovo jej vhuplo do hlavy a modré oči sa zrazili s pohľadom hnedých ponad stôl. Spomienka naň sa im vrátila živá, vzrušujúca, ako by ju od neho nedelil čas. V jeho tmavých očiach videla, že myslí na to isté.

„B ako…“ zopakoval po nej pokojne.

„B ako bodliak,“ vzchopila sa Linnea a začala ho rýchlo kresliť. „Pamätáte sa ešte na výstavu výkresov v triede?“

„Áno. B ako bodliak… bubon… brána… brada…“

Kristian sledoval vyučovanie s úsmevom a ľutoval, že on ako prváčik toľkoto zábavy nezažil.

Nasledovali ďalšie písmená, čoraz ťažšie. Občas sa Theodore zasmial. Nissa naňho pokukovala ponad okuliare, už dávno nepočula synov smiech. Pozrela na Linneu, uznanlivo sa usmiala a vrátila sa k štopkaniu. V priebehu večera sa smiali čoraz častejšie. Nissa jedným uchom počúvala, z času na čas zívla.

Večer pokročil, Kristianovi klipkali oči nad knihou. Nissa zadriemala. Keď sa prebrala, vyskočila a vyzvala aj Kristiana, že je čas na spánok. Theodore a Linnea sa zhodli na tom, že J bude znamenať jar.

Theodore pozeral, ako Linnea kreslí kvietky a píše do rohu patričné písmeno. V kuchyni bolo naprosté ticho. Nissino hojdacie kreslo nevŕzgalo, nebolo počuť šušťanie prevracaných stránok Kristianovej knihy.

„K znamená…“

„Krídelká,“ ohlásil sa promptne Theodore. „Aj krvavničku.“

Linnea sa zatvárila urazene, pohrozila mu prstom. „K znamená aj kujona! Dobre si rozmyslite, čo vravíte!“

Zúfalo hľadala v mysli vhodné slovo na K. „K je krumkaka\“ zvolala potešená.

„Nezdá sa mi to správne! Je to nórske slovo.“

„Aj akvavit je, a predsa sme ho použili. Okrem toho krumka-ka je jediné nórske jedlo, ktoré mám rada.“ Pustila sa do kreslenia sladkej vianočnej lahôdky, ktorú tak často jedávala. Kresba sa jej mimoriadne vydarila.

„Je veľmi dobrá,“ povedal uznanlivo. No obaja vedeli, že na krumkaku nemyslí ani jeden z nich.

„L označuje najhoršie nórske nápady. Lefse. Lutefisk. Vyberte si.

Oči sa im stretli. Vo svetle lampy mal tvár peknú a príťažlivú, ako sa zaklonil a zasmial. „Dáme lutefisk“
Zahryzla si do spodnej pery, sústredila sa, pokúšala sa pri kreslení nevenovať pozornosť elektrickej iskre, ktorá medzi nimi preskočila. Dokončený obrázok zdvihla. Theodore skláňal hlavu nad svoj papier, ceruzka sa mu v ruke pohybovala.

„Theodore?“

Zdvihol pohľad. List z bloku jej zakrýval tvár od nosa dole. Bola na ňom nakreslená tácňa kopcom naložená sledmi. Vlnovky vychádzajúce z nich naznačovali zapáchajúcu paru, ktorá sa z nich šírila.

„L znamená lutefisk“ zdôraznila.

Rozosmial sa. Aká je to figliarka! Aj ona sa smiala, taká šťastná už dávno nebola. Zrazu smiech zamrel a v kuchyni nastalo také ticho, že počuli dýchať mačku usadenú na Nissinom opustenom hojdacom kresle. Vyvaľovali jeden na druhého oči, zachvátení citmi, ktoré len ťažko ovládali.

Upieral na ňu pohľad ako predtým, bradu si podoprel rukou, ukazovák mal pri líci. Takto sa zvykol pozerať aj na Melindu?

„Je už neskoro,“ poznamenala tíško. „Áno, myslím, že je.“

Zaťal päste, vystrel ich vo výške pliec, zachvel sa a zaklonil na stoličke.

„Pôjdem radšej hore.“ Zostala však, očarená jeho napätými svalmi, s päsťami pri ušiach krútil trupom, kolísal sa na stoličke. Bol to vzrušujúci pohľad.

Oprela sa lakťom o stôl a bradu si zložila do dlane. „Pridlho sme pracovali. Nechcela som vás vyčerpať.“

„Netušil som, že chodiť do školy je taká zábava,“ usmial sa.

„Vždy nie je. Keď chcem, správam sa ako bosorka.“

„Podľa Kristiana to tak nie je.“

„Naozaj?“ začudovala sa. „Vy sa s Kristianom o mne rozprávate?

„Je to môj syn. Preto musím vedieť, čo sa v škole deje.“ Uprene na seba pozerali. Theodore sa naďalej hojdal na stoličke.

Útulnosť a ticho domu im poskytlo súkromie, ako by na svete boli len oni dvaja.

Keď prehovoril, jeho hlas neprehlušil vŕzganie stoličky. „Kristian vraví, že lepšieho učiteľa ešte nemal. Po dnešku mu verím.“

Odohráva sa tu čosi mimoriadne. Vycítila to. Nastala v ňom akási zmena, ktorú radostne uvítala.

„Ďakujem, Teddy,“ zašepkala.

Prestal sa hojdať. Pery sa mu pootvorili. Ona prestala krútiť ceruzkou. „Je v tom niečo zlé, že som vás takto oslovila?“ spýtala sa nevinne.

„Hm… neviem.“

„Každý vás tak volá. Chcete, aby som zostala pri Theodorovi?“

„Ako myslíte,“ povedal to pokojne, no čaro sa narušilo. Čiahol po papieroch a začal ich zbierať.

Doľahlo na ňu hrozné sklamanie. Vytrhla mu papiere z ruky. „Postarám sa o ne sama.“

Vstal, zasunul stoličku pod stôl a pozeral, ako ukladá papiere do úhľadnej kôpky. Pokúšalo ho dotknúť sa jej. Najradšej by ukončil večer tak, ako si to obaja želali. Namiesto toho sa zvrtol, prešiel cez kuchyňu a naložil do pece uhlie. Počul, že vyšla po schodoch a zastala pred svojimi dverami. „Dobrú noc, Theodore.“ V hlase jej zaznievalo rozčarovanie.

Zatvoril dvierka pece a ťažko preglgol. Premýšľal, či dokáže pozrieť na ňu s triezvou hlavou. Povedal si, že áno. Strčil ruky do vreciek a obrátil sa k nej. Na tvár vyčaril úsmev brata.

Papiere si pritískala na hruď. Vôbec nepochyboval o tom, že keby urobil čo len krok smerom k nej, papiere by sa rozsypali po dlážke a jej hodinky by mu tikali na hrudi.

Dívali sa na seba. Theodore nebol celkom rozhodnutý. „Dobrú noc,“ vyjachtal napokon.

Na tvári mala čudnú zmiešaninu sklamania a nádeje. „Dokončíme abecedu zajtra večer?“

Prikývol.

„Vymyslím dajaké smiešne slová, ktoré si ľahko zapamätáte.“

Znova prikývol, vnoril si prsty do stehien a pomyslel si: Choď už, dievča, choď už!

„Dobrú noc.“ Zvrtla sa a zmizla. Theodore si zhlboka vydýchol, plecia mu klesli, zatvoril oči.

V nasledujúcich dňoch sa Linnea pristihla, že všetko bozkáva. Tie najčudnejšie veci. Zrkadlá. Vlastnú ruku. Okenné tabule pokryté ľadom.

Raz ju pristihla malá Roseanna. Vrátila sa po obedový košík, ktorý si zabudla v šatni. „Čo to lobíte, slečna Blandonbelgová?“ spýtala sa.

Linnea sa zvrtla. Vlhká stopa po perách jej zostala na tabuli. „Ach, Roseanna! Na smrť si ma prestrašila!“ pritisla si ruky na hruď.

„Čo ste lobili?“ nedala sa odbiť Roseanna.

„Chcela som zotrieť kúsok kriedy z tabule, no handru by som musela namočiť vonku pri studni. Je hrozne zima. Viem, že to nie je hygienické. Sľúb mi, že tabuľu nikdy neoblizneš! A teraz už choď. Deti na teba čakajú.“

Potom si Linnea dávala väčší pozor, aby ustavične nesnívala o Theodorovi. Lekcie doma pokračovali, no udržiavali si dobrú náladu, vymýšľajúc komické výrazy. Kým sa smejú, sú v bezpečí.

Aby si ľahšie zapamätal písmená, zaspievala mu pesničku, ktorou učila prváčikov v škole, na melódiu Ligotaj sa hviezdička.
„Azda len nechcete, aby som to spieval?“ priečil sa.

„Čoby nie. Takto sa najlepšie naučíte písmená.“

Zaťal sa. „Ani za nič!“

„Viete, čo robím so žiakmi, keď sa mi vzoprú?“

„Preboha, veď mám už tridsaťštyri rokov!“

„Človek nikdy nie je dosť starý na to, aby sa učil.“

Raz tú pesničku zaspieval, no nikdy viac. Kristian sa totiž dopustil chyby tým, že sa uškrnul. Podozrievala však Theodora, že si ju precvičuje, keď je v kôlni sám. Raz, keď opravoval podrážku na Kristianových topánkach, prichytila ho, ako si popiskuje pesničku Ligotaj sa hviezdička. Stála za ním a tíško si pospevovala aj ona. Počul ju a pískanie hneď prestalo.

„Teraz, keď ste sa už naučili moju abecedu, povedzte, čo si o mne myslíte.“

Zamračil sa a ukázal na ňu Kristianovou topánkou. „Dávajte si pozor na jazyk, slečinka!“

„Nono!“ pohrozila mu žartovne.

„Dávajte si pozor na jazyk, Linnea, lebo prídete o svojho tridsaťštyriročného žiaka!“

Vo vyučovaní nastal značný pokrok. Theodore bol veľmi chápavý. Rýchlo všetkému porozumel. Mal výbornú pamäť, nebolo treba vysvetľovať mu niečo dva razy. Popadla ho túžba učiť sa, veľmi usilovne pracoval. Vynikal prirodzenou zvedavosťou, kládol nespočetné otázky, jej odpovede si starostlivo ukladal do hlavy.

Začala ho učiť spájať písmená do slabík, slabiky do slov. Vedel už napísať svoje meno. Takto dospeli k prvej osobnej vete: Theodore je vysoký.
„Žiaľ, s našimi hodinami musíme na istý čas prestať,“ ospravedlnila sa mu v ten večer. Videla, že sa preľakol. Rýchlo mu vysvetľovala: „Na vianočný program v škole sa chcem čo najlepšie pripraviť.“

„Ach, no dobre, to je v poriadku.“ Cítila však, že je sklamaný. „Hneď po Novom roku budeme pokračovať.“ Prudko zdvihol hlavu. „Až po Novom roku? Veď sú to tri týždne!“

„Na sviatky idem domov.“

Prikývol, no táto novinka ho nepotešila. „Nuž, na učenie som mal tridsaťštyri rokov. Tých pár týždňov už počkám.“

Nemyslel však na lekcie, ale na Vianoce bez nej. Zrazu sa cítil veľmi osamelý.

„Na vianočné prázdniny vám prinesiem domov čítanku. Kristian vás naučí niekoľko nových slov. Prekvapíte ma, keď sa vrátim.“

„Zaiste,“ prikývol akosi bez vôle.

Vstala a začala odkladať zo stola. Pomáhal jej. Keď zastrčila stoličku pod stôl, zastala s rukami zloženými za chrbtom. „Teddy?“ ozvala sa pokojne.

„Hm?“ pozrel na ňu v pomykove.

„Chcem vás poprosiť o láskavosť.“

„Za hodiny vám neplatím. Som vám dlžen viac než láskavosť.“

„Potrebujem, aby ste ma odviezli na stanicu.“ Predstava, ako nasadá do vlaku a odchádza, ho zbavila všetkej radosti z Vianoc.

„Kedy sa chystáte odcestovať?“

„V sobotu pred Vianocami.“

„V sobotu… hm…“ Chvíľu bolo ticho, potom sa Theodore ozval: „Nevraveli ste, že tu nebudete na Vianoce.“

„Myslela som, že to viete.“

„Nerozprávate veľa o svojej rodine. Chýba vám?“

„Áno.“

„Vianoce sa budú tohto roku oslavovať v našom dome.“

„Áno, viem,“ usmiala sa. „Dozvedela som sa o tom, keď bolo na večeru dusené srdce, spomínate si?“

„Ach, máte pravdu.“

So sklonenou hlavou sa pozeral na nohy. Palce si strčil do vrecka, prstami netrpezlivo bubnoval po bokoch. Bol čas ísť spať. Presne toto sa odohrávalo každý večer. Po príjemných dvoch hodinách oduševneného štúdia vstali, správali sa k sebe oficiálne a rozišli sa. Hľadala možnosť, ako mu dať najavo, že jej bude cez prázdniny chýbať.

„Rada by som bola na dvoch miestach odrazu.“

Silene sa usmial, no z jeho melanchólie sa jej rozbúšilo srdce. Neraz mala dojem, že sa jej už-už chystá vyjaviť svoje emócie, no zakaždým zaspätkoval. Linneine city zo dňa na deň silneli, no nepodarilo sa jej prinútiť ho, aby urobil prvý krok. Dovtedy môže len čakať a túžiť.

„Zrazu ste veľmi zvážneli,“ podotkla. „Stalo sa vám niečo?“ spýtala sa v nádeji, že jej poskytne útechu vyhlásením, ako mu bude bez nej smutno. h

No Theodore sa len zhlboka nadýchol a povedal: „Dnes som unavený, to je všetko. Pracovali sme trocha dlhšie než zvyčajne.“

Pozerala na jeho sklonenú hlavu a premýšľala, čo mu bráni dať priechod svojim citom. Je to plachosť? Alebo ju azda nemá tak rád, ako sa domnieva? Či je na príčine ten prekliaty veľký vekový
rozdiel? No nech má dôvod aký chce, chytil sa do vlastnej pasce. Ak ho nepostrčí, bude márne čakať.

Načiahla sa a dotkla sa jeho predlaktia. Svaly sa mu napli. Krv jej rýchlo pulzovala v krku, keď jednoducho priznala: „Budete mi chýbať, Theodore.“

Otvoril ústa, no nevydal ani hláska.

Prsty jej pevnejšie zovreli jeho ruku. „Povedzte, čoho sa bojíte?“ položila mu šeptom otázku. ‚A vy sa nebojíte?“

„Nie. Prečo by aj?“ Pozrela mu do očí, v ktorých zbadala len zaťatosť a zmätok. „Nikdy. Tohto sa nebojím.“ ‚A keď vám to poviem, čo potom?“

„Neviem. Som si istá len tým, že nie som prestrašená ako vy.“ Videla, že váha, zvažuje možnosti, pravdepodobné následky.

„Učíte deti počty. Mali by ste zadať ľahkú úlohu aj sebe. Od tridsiatich štyroch odpočítajte osemnásť.“ Chytil ju za zápästie a uvoľnil si ruku. „Chcem, aby ste sa prestali na mňa takto pozerať, počujete? Lebo ak nie, našim vyučovacím hodinám odzvonilo. A teraz už choďte spať, Linnea.“ Jej ustarostené oči sa upierali naňho. Srdce sa jej rozbúšilo, keď mu jej meno hladko splynulo z pier. „Theodore, ja…“

„Len choďte,“ naliehal na ňu. „Prosím!“

„Lenže vy…“

„Choďte,“ vybrechol, odstrčil ju od seba a ukázal na schody. Prv než ho poslúchla, oči sa jej zaliali slzami. Žiadalo sa jej rozbehnúť k nemu, nie utiecť od neho.

Kapitola 16

Ako zima pokročila, bolo čoraz chladnejšie. Linneina cesta do školy sa predlžovala, vstávala každý deň o niečo skôr. Keď vykročila z domu, vítala ju tma ako vo vreci. Sneh jej vržďal pod nohami ako polámané kosti. Mala pocit, že polia sa už nikdy nezahalia do zlatého plášťa pšenice, ani topole nepokryje zelené lístie.

Ranné práce v škole ju veľmi znechucovali. Pri pivnici s uhlím šľahal vietor a zvíril sneh. V malej pivnici bolo ako v mraziarni.

Aj trieda jej pripadala bezútešná. Naložila do pece a zakúrila, no zdalo sa jej, že miestnosť sa nikdy nevyhreje.

Keď napadal čerstvý sneh, musela ho odhádzať od schodov a z chodníka k studni a k záchodom. Potom nasledovala najhoršia práca: nanosiť vodu. Rúčka pumpy jej mrazila prsty aj cez hrubé vlnené rukavice. Niekedy si zmáčala prsty. Jedného rána jej zamrzol malíček, bolel ju celý týždeň, a aj neskôr zostal veľmi citlivý na chlad.

V jedno mimoriadne mrazivé ráno dostala dobrý nápad. Chlapci vedia piecť zajaca. Prečo by dievčatá nemohli variť polievku?

Jej nápad sa okamžite uchytil, a to nielen medzi dievčatami, ale aj medzi chlapcami. Piatok sa teda stal polievkovým dňom. Žiaci sa dohodli, že budú pracovať po štyroch, dvaja starší a dvaja mladší. Budú sa striedať, získajú recepty od mamičiek a prinesú z domu potraviny aj korenie – hovädzie kosti, zemiaky, mrkvu, cibuľu. Pri varení sa deti učili hospodáriť a vzájomne si pomáhať. Linnea často s úsmevom pozorovala malé deti, ako narábajú s nožom po prvý raz v živote pod dozorom starších žiakov. Za toto úsilie boli odmenení dobrou známkou. No najlepšou odmenou bola samotná polievka.

V tých studených decembrových dňoch trieda príjemne rozvoniavala piatkovou polievkou.

Začali sa vážne prípravy na vianočné predstavenie doma aj v škole. Všetci sa tešili na ten najdôležitejší piatok, posledný pred Vianocami.

Linnea poprosila Kristiana, aby jej urobil drevené jasle, a získala aj Nissinu pomoc pri šití kostýmov pre tých, ktorí nemali dosť fantázie alebo látky. V škole deti pracovali na pozadí, ktoré tvorila stará plachta. Nakreslili na ňu farebnými kriedami vianočnú hviezdu, palmy i duny v púšti. Deti s výtvarnými sklonmi vystrihovali z lepenky ovce a ťavy.

Frances sa celý deň usmievala, lebo bude anjelom. Za Jozefa vybrala Linnea Kristiana, pretože v novembri mal sedemnásť rokov, bol v škole najstarší. A z Patrície Lommenovej s dlhými gaštanovými vlasmi bude dokonalá Panna Mária.

Zistilo sa, že nemajú k dispozícii iný hudobný nástroj, iba jeden akordeón. Keď hľadala dobrovoľníka, prihlásil sa len Skipp. Jedným prstom dokázal zahrať melódiu Svätej noci.
Každý žiak sa mal spýtať doma na jedličku. Na druhý deň popoludní, keď deti boli už preč a Linnea písala na tabuľu program vianočných piesní, ozvalo sa nesmelé zaklopanie. Vo dverách sa ukázala Johnova hlava v červeno-čiernej čapici s klapkami na uši.

„John, vitajte!“ zvolala.

Sňal čapicu a postával jednou nohou v šatni, druhou v triede. „Dobrý deň, slečna Linnea!“

Zostúpila z pódia a podišla k nemu s milým úsmevom. „To je prekvapenie!“

„Počul som, že potrebujete vianočný stromček.“

„Chýry sa tu rýchlo šíria.“

„Povedal mi to Kristian.“

Zrazu zacítila vôňu ihličia. „Ach, John, vy ste ho priniesli?“ Oči jej žiarili, keď otvorila dvere dokorán. Poskočila od radosti, zatlieskala a vykríkla. „Naozaj je tu! Prineste ho dnu, vonku je zima.“ Rýchlo zatvorila dvere a zvŕtala sa okolo stromčeka. Ešte raz zatlieskala, stala si na špičky a zľahka bozkala Johna na líce. „Ach, vďaka vám, John, je krásny!“

John očervenel ako rak a šúchal nohami. „Nie je, no lepší som nezohnal. Na druhej strane má trocha riedke konáre, tou ho dajte k stene.“

Linnea obišla celý stromček. „Je prekrásny!“ zdôraznila. „Deti ho zajtra vyzdobia. A tá vôňa! Však je skvelý, John?“

Pozeral, ako tancuje okolo neho ako pekná porcelánová bábika a čudoval sa, že po nej Teddy nechňapne a neožení sa s ňou. Bola by z nej veľmi milá manželka a zdalo sa nad slnko jasnejšie, že po Teddym pokukuje. Človek by si pomyslel, že si to Teddy všimne.

„Máte pravdu, slečna Linnea. Niet nič krajšie ako vôňa ihličia.“

„Kam ho dáme, John? Do tohto rohu? Či do druhého? Pozrite, akú peknú betlehemskú hviezdu namaľovali deti!“

John si pozrel hviezdu, palmy, ovce i ťavy a dva razy kývol hlavou. „Je to naozaj pekné. Chcete, aby som ten stromček priniesol sem?“

„Áno, myslím, sem, doľava.“ Zrazu sa zachmúrila. „Len do čoho ho vložíme?“

John položil stromček na určené miesto a pobral sa k dverám. „Nebojte sa, priniesol som všetko, čo treba na podstavec. Veci mám vo voze.“

Vrátil sa s kladivom, pílou a drevom a dal sa do práce. Prizerala sa a podotkla: „Stavím sa, že vy Westgaardovci dokážete urobiť všetko!“

„Takmer všetko,“ súhlasil John.

„Theodore vie opraviť všetko od topánok po konský postroj.“

„Teddy je veľmi šikovný.“

„Ibaže má hroznú povahu, však?“

„Naozaj si to myslíte?“ zdvihol hlavu John. „Áno, som o tom presvedčená.“

John sa poškrabal po hlave a nasadil si čapicu. „Teddy sa na mňa nikdy nehnevá, ani keď mi to pomaly myslí.“ Odmlčal sa, plných desať sekúnd premýšľal, potom dodal: ‚A mne to naozaj pomaly myslí.“ Po hodnej chvíli sa znova pustil do práce. Pocítila k nemu sympatie, našla si preňho miesto v srdci, i keď iné, ako v ňom zaujal Theodore. Nikdy predtým si neuvedomila, že John vie o svojej slabej stránke, alebo že ho to mrzí. Vycítila v ňom pokojnú lásku k bratovi. A keďže sa Theodore trpezlivo správa k Johnovi, pokladala to za ďalší dôvod, aby ho ľúbila ešte väčšmi.

„Nie ste ťažkopádny, John, len sa… neprenáhľujete, a to je veľký rozdiel.“

Výraz jeho tváre svedčil o tom, že jej slová mu urobili väčšiu radosť, ako keby mu dala balíček pod jedličku.

„Prídete si pozrieť náš vianočný program, John?“

„Jasnačka, slečna Linnea. Nepremeškal by som ho za nič na svete, veď v ňom účinkuje aj Kristian.“

‚Aj… Theodore?“

„Teddy? Pravdaže. Takú oslavu by si ani on nenechal ujsť. Budeme tu všetci, nerobte si starosti.“

Na veľkú udalosť sa prišli pozrieť všetci, tak ako povedal John. Nielen jej vlastná „rodina“, ale aj rodiny ostatných žiakov. Trieda sa zaplnila do posledného miesta. Natlačili do nej všetky lavice, ešte aj zo šatne, aby si všetci mohli posadať.

Linneu pochytila žalúdočná nervozita.

„Opona“, dve plachty skonfiškované z Nissinho bielizníka, visela na prednej strane javiska. Za ňou žiarila tvár Frances Westgaardovej sťa svätožiara na jej hlave, lebo tam stála v dlhých bielych šatách ako anjel, lesklé, rozpustené vlasy jej zakrývali lopatky. Malá Roseanna sa rozplakala, lebo sa jej stratila svätožiara. Mala ju pohľadať Norna, no našiel ju Sonny.

Zvonka sa šírila vôňa kávy, ktorá sa varila na peci. Linnea nakukla spoza opony a mala trému ako režisér pri premiére. Nissa a Hilda Knutsonová rozmiestňovali hrnčeky a ukladali na stoly koláčiky. Mladší bratia a sestry žiakov vyliezli matkám do lona a netrpezlivo čakali, kedy sa začne predstavenie. Prišiel aj inšpektor Dahl! Dáma sediaca vedľa neho je asi jeho manželka. Linnea túžila po tom, aby všetko prebehlo hladko nielen kvôli deťom. Aj ona chcela získať uznanie v inšpektorových očiach. Bol čas začať.

Hoci všetko prebiehalo ako po masle, Linnea si po celý čas držala palce a veľmi sa bála, že niektoré dieťa zabudne svoju úlohu a rozplače sa. Alebo sa zrútia krehké jasličky, či niekto stúpi na plachtu tvoriacu pozadie a tá sa zosunie na zem. Jej milé deti však zvládli všetko bez jedinej chybičky. Keď utíchol posledný potlesk a Linnea vystúpila pred oponu, srdce sa jej nadúvalo hrdosťou.

„Chcem sa vám poďakovať, že ste dnes večer prišli a pomohli doma s koláčikmi i kostýmami. Ťažko povedať, kto bol na tejto slávnosti väčšmi vzrušený, či deti alebo ja.“ Uvedomila si, že ešte vždy si stíska palce. Pozrela na ne a nervózne vystrela ruku. Obecenstvo sa smialo. Obrátila sa smerom k pánu Dahlovi a jeho manželke. „Je pre nás poctou, že tu máme pána inšpektora Dahla a jeho pani – je to nečakané prekvapenie. Ďakujem, že ste prišli.“ Jej oči vyhľadali Johna. „Mimoriadna vďaka patrí Johnovi Westgaardovi, ktorý nám tohto roku priniesol vianočný stromček, dokonca preň zhotovil podstavec.“ Milo sa naňho usmiala, a on sa začervenal. „John, veľmi pekne ďakujeme.“

Prešla pohľadom na miesto, kde sedel Theodore, no bolo prázdne. Zamerala sa preto na Nissu. „Nisse Westgaardovej ďakujem, že mi dovolila vyplieniť svoje zásoby bielizne. A že mi ochotne pomáhala šiť kostýmy, hoci ktokoľvek menej trpezlivý by mi ich asi hodil do hlavy.

Využívam túto príležitosť a želám vám všetkým požehnané vianočné sviatky. Ja ráno odchádzam stráviť Vianoce v kruhu mojej rodiny vo Fargu, neuvidíme sa preto v kostole. Šťastné Vianoce každému z vás! A teraz, prv než sa deti pustia do pochúťok, ktoré im mamičky pripravili, zatlieskajme im ešte raz za to, čo nám tu predviedli.“

Opona sa zdvihla, Linnea chytila za ruky deti stojace v strede radu a uklonila sa spolu s nimi.

Keď malí herci i režisérka zdvihli hlavu, Linnea otvorila ústa od prekvapenia. Zadnými dverami vošiel červenolíci robustný Mikuláš s obrovským vrecom prehodeným cez plece. Od pása dolu mu po oboch stranách nohavíc viseli zvončeky zo sánok a pri každom pohybe veselo cvendžali.

Spoza bielej brady a fúzov sa ozval sýty hlas: „Šťastné Vianoce vám všetkým! Mikulášovi zavoňala káva.“

Malé deti sa začali nervózne chichotať a šeptali si. Jedno dieťa predškolského veku si strčilo prštek do úst a rozplakalo sa. Linnea sa len-len že nerozosmiala. Ach, Theodore Westgaard, ty roztomilý potmehúd!

Za zvuku zvončekov zatvoril za sebou dvere. „To je Mikuláš!“ zamrmlala vedľa nej so zbožnou úctou Roseanna.

Naklonila sa a videla, že sedemročná Roseanna a Sonny vyvaľujú oči. „Choďte ho privítať,“ zašepkala a jemne ich postrčila. Potom sa obrátila ku všetkým malým deťom. „Pekne ho pozdravte. Nezabudnite na dobré spôsoby.“

Bol to milý pohľad, ako sa detičky placho priblížili k Mikulášovi, chytili ho za ruku a viedli dopredu.

„Prinesiem vám stoličku pani učiteľky,“ ponúkol sa Tony.

Mikuláš vystúpil na javisko a na Linneu žmurklo známe hnedé oko.

„Svätý Mikuláš prekonal dlhú cestu. Dobre mu padne trocha si oddýchnuť.“ Pri sadaní sa predvádzal. Zohol sa nad obrovským bruchom a objal si kolená, keď sa oprel dozadu, po nohe mu skĺzol veľký batoh. Všetci v miestnosti ho vzrušene sledovali.

Svoju úlohu hral s veľkým gustom, vypytoval sa, kto zo žiakov boli dobrí chlapci a dievčatká. Deti sediace v hľadisku zliezali matkám z lona, neodolateľne ich priťahovalo k Mikulášovi. Keď muž v červenom rozviazal vrece, ozval sa odvážny hlások: „Ja som bola doblá, Mikuláš!“

Roseanna.

Dospelí sa tlmene zasmiali, no Roseanna dôverčivo pristúpila k nemu vo svojom anjelskom úbore. „Naozaj si bola?“ spýtal sa Mikuláš a so zveličenými pohybmi sa hrabal vo vrecku. „No, pozrieme sa, koho tu máme.“ Vytiahol dlhý biely papier, prešiel po ňom prstom, na chvíľu sa zastavil, pozorne sa prizrel Roseanne spod hustého bieleho obočia. Stála pred ním a čakala úplne bez strachu, jej milá tvárička vyjadrovala úctu. „Ach, tu to je. Ty si zrejme Roseanna.“

Zvonivo sa zasmiala a obrátila sa ku Skippovi. „Vidíš? Pozná ma!

Keď si ju posadil na koleno, nakúkala do vreca, až sa hlavou zrazila s Mikulášom. Všetci sa rozosmiali. „Ja tam dociahnem,“ ponúkla sa.

Linnea by sa stavila, že Theodorovi je do smiechu. „No dobre, daj sa do toho.“ Otvoril vrece, Roseanna doňho takmer spadla, ako sa nakláňala a lovila v ňom. Vytiahla hnedé papierové vrecúško. Bolo na ňom meno napísané čiernymi veľkými písmenami.

„Pre koho je?“ spýtal sa Theodore.

Roseanna naň pozerala, potom mykla plecami a nevinne mu pozrela do očí. „Ja este neviem čítať.“

„No dobre, prečíta teda svätý Mikuláš.“ Theodore si skontroloval meno. „Vraj Frances Westgaardová.“

„To je moja sestelnica!“ zvolala Roseanna. Frances podišla dopredu a vzala si balíček. Roseanna hrabala po ďalšom. Vo vreci bol darček pre každé dieťa v miestnosti, aj pre tie, ktoré ešte nechodili do školy. Mikuláš si všetky deti posadil na koleno a osobitne pochválil. Linnea pozorovala, ako jedno za druhým čiahajú do svojich vrecúšok, vyťahujú červené jabĺčka, pukance, arašidy. Ktosi to všetko starostlivo naplánoval. A ktosi iný – Linnea pozerala na líca natreté rúžom na červeno s veselo sa ligotajúcimi očami, ako loví vrecúška pre malých nezbedníkov na kolene – sa učil veľa hodín, aby prečítal všetky mená. Hrdila sa nielen Theodorom, ktorý tak skvelo zahral Mikuláša, ale aj staršími deťmi, ktoré ochotne hrali spolu s ním. Darček dostal ešte aj Allen Severt, hoci sa poň pomaly vliekol. Pozerala naňho, keď zrazu počula volať svoje meno. Prekvapená zdvihla hlavu.

Jej pohľad sa stretol so známymi hnedými očami pod hustým bielym obočím. „Mám tu aj balíček s nápisom Slečna Brandonbergová“ oznámil silene hlbokým hlasom.

„Pre mňa?“ pritisla si ruky na hruď a nervózne sa zasmiala.

Mikuláš spiklenecky pozrel na anjelské tváričky okolo seba. „Myslím, že slečna Brandonbergová by mala prísť sem hore, sadnúť si mi na kolená a povedať, či bola dobré dievča. Čo poviete?“

„Áno, áno,“ súhlasili nadšene deti a zatlieskali.

Linnea sa nezmohla na protest, ruky jej už uchopili a viedli k šťastne sa ligotajúcim očiam Mikuláša. „Poďte sem, slečna Brandonbergová,“ potľapkal si koleno. Chytil ju za ruku a stiahol do lona. Zrumenela a najradšej by zaliezla do jeho vreca a stiahla nad sebou šnúru. Theodore ju trocha pohojdal, zvončeky zacengali. Stratila rovnováhu, chytila ho za plece, a on ju pevnou rukou objal okolo drieku. „Povedzte, mladá dáma, boli ste dobrá?“ Deti sa nahlas rozosmiali, dospelí sa k nim pridali.

Nabrala odvahu pozrieť mu do šibalských očí. „Veru, tá najlepšia!“

Pozrel na deti, či to potvrdia. „Bola naozaj dobrá?“ spýtal sa. Žiaci nadšene prikývli a Roseanna zaštebotala: „Učila nás valiť polievočku!“

Všetci sa zabávali a Linneu pálila Theodorova ruka na drieku.

„Dostane teda darček. No najprv dajte Mikulášovi pusu na líce, slečna Brandonbergová.“

Bola v hrozných rozpakoch, no poslušne sa naklonila a zľahka ho pobozkala na líce nad hustými fúzami, ktoré páchli po guličkách proti moľom. Pod rúškom bozku mu zašepkala: „Toto vám neodpustím, Theodore!“

Keď sa od neho odtiahla, podal jej obdĺžnikový hnedý balíček. Oči mu svietili šťastím a pery zružoveli pod snehobielou bradou a fúzami. Na okamih si ju pritisol o niečo pevnejšie. Využil hluk vravy a nakázal jej: „Neotvárajte ho tu!“

Postavil ju na nohy a v sále prepukol nadšený potlesk, keď sa za veľkého ochkania dvíhal zo stoličky, zdvihol prázdne vrece a sprevádzaný rozradostenými deťmi sa pobral k dverám. Tam sa zastavil, zvrtol sa, zakýval a ešte raz zvolal: „Radostné Vianoce!“

Bol to bez akýchkoľvek pochybností mimoriadne úspešný večer práve vďaka jeho výkonu. Deti i rodičia mali dobrú náladu. Prišiel rad na občerstvenie. Linnea chodila pomedzi hosťami, zdravila ich a želala príjemné sviatky. Keď natrafila na inšpektora Dahla, požiadala ho o kotlík na polievku a drevený vešiak na šaty. Vysvetlila mu, na čo sú potrebné. Theodore sa ukázal znova. Jeho pohľad si ju ihneď vyhľadal. Cítila sa, akoby boli v miestnosti len oni dvaja. Líca mal ligotavé a ružové. Božemôj, azda sa len neumýval v ľadovej studničnej vode? Vlasy si učesal ledabolo a na pleci saka mal slamku. Zaiste sa prezliekal na voze. Prekvapilo ju, že o mnohých jeho vlastnostiach nemala ani potuchy. Nikdy predtým nevybadala, ako dobre vie zaobchádzať s deťmi. Správal by sa takto aj k vlastným, keby…

Začervenala sa, odvrátila a zahryzla do marcipánu.

Neskôr sa stretli pri stole s občerstvením. Naliala mu šálku horúcej kávy. „Z Mikulášovho dychu bol cítiť lutefisk“ doberala si ho tíško. Keď mu podávala kávu, podotkla: „Týmto sa toho pachu zbavíte a rozmrazia sa vám líca.“

Zasmial sa. „Ďakujem, slečna Brandonbergová.“ Veľmi by ju tešilo, keby okrem nich nebol v miestnosti nikto, aby mu mohla pobozkať nielen líce, a nielen z vďačnosti. Premýšľala, čo je v hnedom balíčku a či mu bude chýbať, keď odcestuje. Nemohla však stáť pri ňom celý večer. Musela sa venovať aj ostatným hosťom.

V šatni si Kristian a Ray tajnostkársky šepkali v kúte, znova preberali, čo sa odohralo medzi Mikulášom a slečnou Brandonber-govou. Vyrušil ich ženský hlas. „Prepáčte!“ Obaja sa zvrtli a zistili, že za nimi stojí Patrícia Lommenová.

Chlapci pozreli jeden na druhého, potom na ňu. Gaštanové vlasy si zviazala navrch hlavy širokou červenou stuhou. Mala oblečené sivé šaty s červenou kockou a vysokým golierom a na predstavenie si natrela rúžom líca a začiernila obočie.

„Mohla by som sa chvíľu zhovárať s tebou osamote, Kristian?“

„Pôjdem preč a dám si horúcu čokoládu,“ ponúkol sa Ray. Zostali sami.

Kristian si strčil ruky do vreciek a pozoroval Patríciu, ako sa presviedča, či sú dvere zatvorené, potom sa pobrala k nemu do kúta šatne. „Mám pre teba vianočný darček, Kristian.“ Spoza chrbta mu podala zelený balíček.

„Je… pre mňa?“

„Áno,“ usmiala sa naňho milo.

„No… prečo?“

„Na to netreba nijaký dôvod.“

„Hm… pánabeka… pre mňa?“ Placho prijal darček. Keď preberal od nej krehký balíček, uvedomil si, aké smiešne veľké ruky má. Tohto roku mu zrejme narástli.

Zdvihol hlavu. Pozerala mu do očí. Srdce sa mu rozbúšilo. V poslednom čase si ju pozornejšie všímal – ako dobre zaobchádzala s malými deťmi pri režírovaní hry v Deň vďakyvzdania, aká dokonalá madona bola, ako tam stála na druhej strane jasličiek, aké má pekné modré oči, aké husté čierne mihalnice, lesklé vlasy a dokonale zastrihnuté nechty. Prsia veľkosti slivky jej nežne zdobili hruď.

„Ja však pre teba nič nemám,“ povedal jej rozochveným hlasom.

„To nevadí. Môj darček tiež nie je veľkolepý. Iba čosi, čo som urobila.“

„Robila si ho vlastnoručne? Ďakujem,“ zašepkal.

„Neotváraj ho teraz. Až na Štedrý večer.“

Bol vo vytržení. Pánabeka, aké má krásne pery! Navlhčila si ich končekom jazyka a srdce mu búšilo čoraz rýchlejšie. Stála pred ním vystretá a čakala, s rukami za chrbtom. V očiach mala výraz, ktorý u dievčaťa ešte nikdy nevidel. Pohľad mu znova zablúdil na jej pery. Zhlboka sa nadýchol, aby nazbieral odvahu, a trocha sa naklonil dopredu. Viečka jej zaklipkali, zadržala dych. Kristianovi sa zdalo, že sa dusí. Nakláňali sa k sebe bližšie… bližšie…

„Patrícia, mama ťa hľadá!“

Dvaja mladí ľudia od seba previnilo odskočili. Vo dverách stál Patriciin brat a uškŕňal sa. „Čo tu vy dvaja robíte?“

„Čo ťa do toho, Paul. Vráť sa a povedz mame, že o chvíľu prídem.“

Paul s chápavým úsmevom zmizol.

Patrícia dupla nohou. ‚Ach, ten hlupák! Mal by sa radšej starať o seba!“

„Choď dnu. Je tu hrozne zima, prechladneš.“ Kristian myslel na to, aké by to bolo, chytiť ju zľahka za ramená, atmosféra sa však už rozplynula a on stratil guráž. Pozrel jej do očí, či by sa na to predsa nemal odhodlať, no ona sa už ozvala:

„Je tu naozaj chladno. Uvidíme sa v kostole.“ Zvrtla sa len veľmi nerada.

Ešte neotvorila dvere, keď na ňu zavolal: „Patrícia!“

„Prosím?“ obrátila sa dychtivo k nemu.

Povedal jej to najdôležitejšie, na čo myslel od chvíle, keď začali nacvičovať vianočný program. „Bola si najkrajšia madona, akú som kedy videl.“

Tvár sa jej rozžiarila, usmiala sa, otvorila dvere a už jej nebolo.

Zahasili lampy v škole, zatvorili za sebou dvere a viezli sa domov všetci spolu. Theodore a John sedeli vpredu na studenom drevenom sedadle. Nissa, Linnea a Kristian vzadu medzi plachtami, utierkami, Nissinými kotlíkmi na polievku, misami so zvyškami sanbakkelov a krumkaky, kávovými hrnčekmi, darčekmi, ktoré Linnea dostala od žiakov, i kostýmom Mikuláša schovaným pod senom. Zvončeky na konských postrojoch rytmicky cinkali. Vzduch bol mrazivý, no ich nálada povznesená. Linnea si musela vypočuť, ako sa červenala, keď sedela Mikulášovi na kolenách. Uťahovali si jeden z druhého. Aj Theodore si vybral svoj diel dobromyseľného žartovania. Bavili sa na tom, že mu brada bola cítiť po guličkách proti molom. Ešte vždy sa smiali, keď vyložili Johna pri jeho dome.

„Ráno si ťa prídeme vyzdvihnúť cestou do mesta,“ pripomenul Theodore bratovi.

Linnea zosmutnela. Dúfala, že bude s Theodorom sama, no zrejme sa bál riskovať. Posadil si ju na kolená, obchytkával okolo pása, dal sa pobozkať na líce všetkým na očiach, dával si však veľký pozor, aby si ju držal od tela, keď nikto nebol nablízku. Uvedomila si, aké dôležité je viezť sa vo dvojici v takejto zime, vedela, že Theodorovi sa zíde bratova spoločnosť cestou zo stanice. Kedy však ostane sama s Theodorom pred odchodom? To bolo skutočne jediné, čo si na Vianoce želala.

Doma zastal Theodore so saňami tesne pred zadnými dverami. Všetci pomáhali vykladať veci. Opakovala si slová, ktoré mu chcela povedať, keď sa jej naskytne príležitosť. Bolo však už neskoro a ráno bude treba kadečo porobiť, potom sa celá rodina naraňajkuje a neskôr ich po celý čas bude sprevádzať John.

Theodore vošiel do kuchyne s poslednou náručou vecí, obrátil sa k dverám a chystal sa opatriť kone. Ak nebude konať okamžite, prepasie svoju šancu.

„Vy dvaja si ľahnite,“ radila Nisse a Kristianovi. „Chcem sa chvíľu pozhovárať s Theodorom.“ A šla za ním von.

Už vyliezal na sane, keď naňho zavolala. „Theodore, počkajte!“

Zvrtol sa a pokarhal ju. „Čo robíte tu vonku?“ Už mu nič iné nechýba, len aby sa ocitol s ňou osamote práve dnes večer. Dva týždne, ktoré bude preč, mu pripadali ako dva roky.

„Len chcem prehodiť s vami zopár slov.“

Ukradomky pozrel na kuchynské okná. „Nezdá sa vám, že na rozhovor je vonku zima?“

„Nie je to nič v porovnaní s pumpovaním vody zo studne ráno v škole.“ V Nissinej spálni zasvietila lampa. „Pôjdem s vami do stodoly.“

Veľmi dlho sa rozhodoval. „No, dobre. Poďte!“ Pomohol jej na sane, nasadol aj on a kone sa pomaly pohli. V mesačnom svite sa veterný mlyn zdal ešte vyšší a tmavší. Vrhal na sneh dlhý tieň. Hospodárske budovy sa javili ako čierne tône s bielymi čiapkami. Sane tíško škrípali, zvončeky zvonili, konské hlavy sa rytmicky kývali.

„Boli ste senzačný Mikuláš.“

„Ďakujem za pochvalu.“

„Najradšej by som vás bola zaškrtila.“

„Viem,“ zasmial sa.

„Prečo ste ma na to neupozornili?“

„Potom by to už nebolo prekvapenie.“

„Hráte túto úlohu každý rok?“

„Nie. Striedame sa. No vždy to musí byť niekto, kto nemá malé deti. Tie by si ocka poznali.“

„Veľmi dobre ste prečítali všetky mená na vrecúškach. Ako to, že ste sa ich tak rýchlo naučili?“

„Pomohol mi Kristian.“

„Kedy?“ spýtala sa prekvapená.

„Precvičovali sme si to v kôlni.“

„Ach!“ Cítila sa trocha oklamaná, no naliehala ďalej. „Sľúbte mi, že sa budete usilovne učiť, kým budem preč.“ Odpovedal jej úsmevom.

„Roseanna neprezradila, že Mikuláš má hlas ako jej strýko Teddy. Tomu sa čudujem.“

„Príjemne prekvapila aj mňa. Je to rozumné dievčatko.“

„Viem. A môj miláčik.“

„Učitelia by nemali uprednostňovať niektorých žiakov.“

Po chvíli mlčania tíško poznamenala. „Viem, no aj my sme koniec koncov ľudia.“

Vystrel sa. Všetok pohyb sa zastavil. Stáli každý z jednej strany saní a vpíjali sa do seba pohľadom v tmavom tieni.

Vzchop sa, spýtaj sa niečo, čokoľvek, upozorňoval sám seba Theodore. Lebo to zasa skončí bozkom.

„John vám teda priniesol vianočný stromček.“

„Áno. Je veľmi starostlivý.“

Podišiel ku koňom, Linnea tesne za ním. Aj v mrazivom, čerstvom vzduchu voňala ako mandle. Až priveľmi si obľúbil túto vôňu.

„Je do vás blázon, toho ste si zaiste vedomá.“

„John? Preboha, ako ste prišli na taký pochabý nápad?“

„Doteraz nepriniesol stromček ani jednému učiteľovi.“

„Možno o nijaký nepožiadali.“

Theodore sa posmešne zasmial a nakázal jej: „Otvorte dvere!“

Oprela sa o ťažké dvojkrídlové dvere a zatvorila ich, keď vošiel s koňmi. Theodore zapálil lampu a zavesil ju vysoko nad hlavu, potom starostlivo snímal postroj z Cuba a Toots a zaviedol ich do boxov. Linnea mu bola ustavične v pätách.

„Theodore, nechápem, kde beriete tie nápady, no jednoducho sa mýlite!“

„No a boli tu aj Rusty Bonner a Bili. Zhromažďujete si ctiteľov, však, slečna Brandonbergová?“ Nonšalantne zvesil lampu a pobral sa s ňou preč.

„Rusty Bonner!“ zvrieskla. „Ten bol… Theodore, vráťte sa! Kam idete?“

Lampa zmizla v kôlni, Linnea zostala v úplnej tme. Potkýnala sa za ním so zaťatými päsťami. Ten protivný chlap sa s ňou vždy poškriepi!

„Nezhromažďujem ich, aby ste vedeli. A nepáčia sa mi tie vaše hlúpe narážky!“

Zavesil postroje. ‚A čo ten vo Fargu? Máte ich aj tam ešte zopár?“ Stál rozkročený, zvončeky mu cingali v rukách.

„Vo Fargu nemám nikoho! Absolútne nikoho!“ zdôraznila vehementne.

Hodil zvončeky na pracovný stôl. Tlmene zacvendžali. Strčil si ruky do vreciek. „Kto je potom ten Lawrence?“ spýtal sa.

Linneina bojovnosť sa zrazu stratila. „L… Lawrence?“ Tvár jej zrumenela, neisto pootvorila pery. „Odkiaľ viete o Lawrenceovi?“ zašepkala priduseným hlasom.

„Počul som vás, ako ste sa s ním zhovárali.“

Najradšej by sa prepadla pod zem. Ako dávno to bolo, keď naposledy fantazírovala o ňom? Už aj zabudla, že si ho dakedy vymyslela. Teraz, keď bozkávala okná, tabuľu, podušku, dotýkala sa perami Theodora, nie Lawrencea. Ako by však vedela vysvetliť takú infantilnosť mužovi, ktorý ju beztak pokladá za decko?

„Do Lawrencea vás nič nie je!“

„No dobre,“ odvrkol a zlostne začal leštiť zvončeky.

„Iba ak nie ste žiarlivý.“

Zastala na krok od neho a veľmi si želala vtĺcť mu do hlavy trocha zdravého rozumu. Božemôj, aký je tvrdohlavý!

‚Ak nežiarlite, prečo mi teda vyhadzujete na oči jeho… aj Rus-tyho… aj Billa?“

Odstrčil zvončeky a zvrtol sa k nej. „Prečo by mal muž môjho veku žiarliť kvôli takému mláďaťu, ako ste vy?“

„Mláďa? Mláďa?“ zvrieskla.

„Veru ste.“ Chytil ju za bradu. „Pozrite, ešte máte na nej mlieko!“

Vytrhla sa mu a kopla ho do holene.

„Nenávidím vás, Theodore! Ste hrozný zbabelec! Ešte som nikdy nevidela muža, čo by sa tak bál dievčaťa!“ Rozzúrila sa, až ju v očiach pálili slzy a prestala sa ovládať. „A vôbec… prišla som… poďakovať sa vám… za vianočný darček… a vy… ste mi pokazili… celý večer!“ Rozplakala sa, až ju to samu prekvapilo.

Theodore zahrešil, chytil si udretú nohu, keď sa zvrtla a vybehla zo stodoly.

Cítil sa mizerne, no od úľavy si vydýchol. Čo iné mohol urobiť, než sa s ňou poškriepiť, keď mu bola ustavične v pätách s tými krásnymi modrými očami a navádzala ho na veci, na ktoré by vážený muž jeho veku ani nepomyslel v súvislosti s dievčaťom, čo len nedávno opustilo školské lavice?

Klesol do kresla, tvár si zakryl rukami. Môjtybože, ako veľmi ju ľúbi! Do akej šlamastiky sa to dostal? Je dosť starý na to, aby bol jej otcom, a on sa tu chveje v kôlni ako dajaký mutujúci výrastok. Nechcel ju rozplakať, ach, božemôj, len nech nenarieka.

Pri pohľade na tie slzy by ju najradšej zovrel v náručí a ospravedlnil sa, že ani jediné slovo nemyslel vážne.

No čo ten Lawrence? Kto to je? Čo pre ňu znamená? Zrejme ktosi, koho má v meste, súdiac podľa jej reakcie, keď spomenul jeho meno. Ktosi, pre koho sa červená ako zore zrána a zaťato tvrdí, že to nikto nie je. Ani jedno dievča sa však nevzrušuje pre muža, ktorý jej je ľahostajný.

Theodore sa motkal po kôlni, kým si nebol celkom istý, že si už ľahla. Skormútený odložil postroje a zvončeky.

Myslel na to, že sa Linnea vráti k veselému životu v meste so všetkým pohodlím, starými priateľstvami, a bude porovnávať osemnásť či dvadsaťročných mladíkov so starým chlapom ako on. Napokon sa povystieral a vzdychol si. Jeho tridsaťštyri rokov ho ťažilo v srdci i v kostiach.

Len nech si porovnáva! povedal si smutne. Bude to pre oboch najlepšie.

Ráno pri raňajkách ani jeden z nich neprehovoril. Bez slova dorazili aj do mesta. Theodore nechal zvončeky v kôlni, kone bez nich neklusali tak oduševnene. Mlčal aj John, ako by vycítil napätie.

Na stanici obaja muži vošli s ňou dnu a keď vykročila k okienku, Theodore ju nečakane chytil za lakeť.

„Lístok kúpim ja. Zostaňte tu s Johnom.“

Zašla na dámsku toaletu a namiesto šálu si dala na hlavu klobúčik s krídelkami, a keď sa vrátila do čakárne, obzerala si Theodorove široké plecia a vyhrnutý golier na ťažkom vlnenom saku. V jej duši, ktorá bola včera večer sviatočne naladená, zostala len prázdnota. Stačilo Theodorovo jediné slovo, aby sa jej tá nálada vrátila a odpudila hrozné nutkanie rozplakať sa. Zvrtol sa však a mlčky jej podal lístok. John jej zdvihol kufor a všetci podišli k dlhej drevenej lavici v čakárni. Ako si sadala, náhodou vrazila lakťom do Theodora, a ten sa rýchlo od nej odtiahol.

Kdesi na stanici tikali pondusovky, inak bolo až nepríjemné ticho.

„Je vám zle, slečna Linnea?“ spýtal sa John.

Cítila sa, akoby ju dusili v hrdle pukance. Slzy mala na krajíčku.

„Nie, John, nič mi nie je. Len som trocha unavená, to je všetko. Mala som namáhavý týždeň v škole, a včera sme došli domov neskoro.“

Zmĺkli, ani jeden z nich sa už neozval. Theodore so zaťatou čeľusťou krútil nervózne palcami rúk skrížených na bruchu.

„Vlak o chvíľu príde,“ oznámil výpravca a vyšiel von na perón. Kdesi v diaľke dva razy zapískal rušeň.

Linnea si chcela vziať kufor od Johna. Videla ustarostené oči v jeho dlhej smutnej tvári. Pudovo ho objala okolo krku a pritisla si tvár k jeho lícu. „Všetko je v poriadku, John, čestné slovo. Budete mi všetci veľmi chýbať. Ďakujem za darček. Váš otvorím ako prvý.“ Na chvíľu ju pevne objal, ona ho pobozkala na líce. „Radostné Vianoce, John!“

„Aj vám, slečinka,“ zaželal jej rozcitlivený.

Nesmelo sa obrátila k Theodorovi. „Veselé Vianoce, Theodore!“ povedala rozochveným hlasom a podávala mu ruku v rukavici. „Ďakujem aj za d… darček.“ Keď jej však pomaly uchopil ruku, nedokázala hovoriť ďalej. Jeho hnedé oči sa na ňu upierali plné nevýslovného žiaľu. Stískal jej ruku tak silne a tak dlho, len-len že nevykríkla. Oči jej zaplavili slzy a stekali v strieborných jarčekoch po lícach. Nezotrel jej ich, hoci by to rád urobil. Srdce ju bolelo a búšilo tak divo, že cítila jeho údery až v pätách. Od západu sa vynoril vlak zahalený v oblaku bielej pary.

Zrazu ju Theodore schmatol za ruku a mykol ňou tak prudko, že jej vypadol kufor a klobúčik sa nachýlil nabok.

Ťahal ju po celom nástupišti takými dlhými krokmi, že Linnea pri ňom doslova utekala. So zamračenou tvárou ju vtlačil medzi koniec staničnej budovy a úschovňu batožín. Potom ju bez výstrahy zvrtol, pevne objal a zúfalo bozkával. Jeho jazyk jej vkĺzol do úst a ramenami ju zvieral tak silne, až ju rozbolel chrbát. Slzy stekajúce po jej lícach zmáčali aj jeho tvár.

Zdvihol hlavu a s uboleným výrazom jej dychčal do tváre.

Pery sa mu pohli.

„Ľúbim ťa,“ povedal, no prenikavý piskot prehlušil vzácne slová, ktoré tak dávno túžila počuť. „Čože?“ zvolala.

„Ľúbim ťa,“ skríkol chrapľavým, zúfalým hlasom. „Chcel som ti to povedať už včera večer.“

„Prečo si to neurobil?“

Museli na seba kričať, aby sa počuli pri škrípaní bŕzd, ako lak zastavoval. „Bol som prestrašený, preto som táral tie nezmysly o Johnovi, Rustym a Lawrenceovi. Budeš sa s ním vídať vo Fargu?“

„Nie… nie!“ chcelo sa jej zároveň plakať i smiať. „Je mi ľúto, že si pre mňa plakala.“

„Som len pojašená… ach… Theodore…“

„Nastupovaaať!“ zvolal sprievodca za rohom. Odtiahol sa od nej rovnako rýchlo, ako sa na ňu vrhol. Chytil jej tvár do rúk a pozorne sa jej zadíval do očí. „Vyslov to!“

„Aj ja ťa ľúbim, Teddy.“

„Viem. Pochopil som to už dávnejšie, neviem však, čo s tým obime. Je mi hrozne.“

„Ach, Teddy, nemrhaj vzácnym časom. Bozkaj ma znova. Prosím!“

Teraz to bol sladký, roztúžený bozk, rozlúčka aj uvítanie. Srdcia im divo búšili. Ich telá po sebe zatúžili. Len čo sa im pery od seba odtrhli, zvolala: „Nechcem odísť!“

„Aj ja by som ťa tu chcel mať.“

Spoza rohu sa vynoril John a kričal na nich: „Zbláznili ste sa, dvaja? Vlak odchádza!“

Theodore ju schytil do náručia a vliekol k pohybujúcemu sa vlaku. Utekali k dverám strieborného vozňa. Linnea v poslednej chvíli uchopila zábradlie. Ktosi ju zdvihol a bezpečne vtiahol do laku.

Vyklonila sa z okna a kývala, potom posielala vzdušné bozky dvom vzďaľujúcim sa postavám, zúrivo mávajúcim rukami nad hlavou.

„Šťastné Vianoce! Šťastné Vianoce!“

Budú najšťastnejšie v jej živote. Našla si voľné miesto na sedenie, oprela sa, zatvorila oči a premýšľala, ako ich prežije.

Kapitola 17

Linneu vítal na stanici otec, robustný a usmievavý. Vlasy i husté plavé fúzy mal v strede rozdelené. Pevne ju objal. Pritisnutá k nemu tvárou zacítila známu vôňu jeho kabáta. Oči sa jej naplnili slzami.

„Ach, otecko!“

„Dcérka moja!“

Tak dlho a húževnato sa usilovala byť dospelá, že sa jej uľavilo, keď sa znova stala dieťaťom. „Čo to je? Azda len nie slzička?“

„Veľmi sa teším, že ťa vidím.“ Bozkala ho na bradu a pevne ho chytila pod pazuchu, keď vychádzali.

Kúpil novú fordku model T, o ktorej jej nikto nič nepovedal. „Čo je toto?“ zvolala s vrúcnym obdivom. „Malé prekvapenie. Obchod prekvitá.“

„Vravíš, že je naozaj tvoje?“

„To vieš, že je. Nastúp!“

Viezli sa po uliciach Farga, plašili kone a smiali sa. Bolo to vzrušujúce, lenže nový automobil vyvolával v Linnei zdanie, že nebola preč štyri mesiace, ale štyri roky. Pochytila ju čudná, smutná nálada, ktorú sa usilovala utajiť. Pri návrate domov chcela nájsť všetko tak, ako zanechala.

„Chceš sa cestou domov zastaviť v obchode?“ spýtal sa jej otec.

V otcovom obchode vypomáhala odvtedy, ako sa naučila vydávať drobné. Miešala sa v ňom aróma kávy s vôňou čistiacich prostriedkov a pomarančov. Aspoň obchod by mal byť rovnaký.

„Poďme si ho pozrieť!“ zvolala nadšene.

No aj v obchode nastali zmeny. Za pultom stál mladík, ktorého nepoznala.

„Tu je, Adrián. Práve sa vrátila z Alama. Linnea, predstavujem ti Adriana Mitchella, ktorý zaujal tvoje miesto. Je to moja pravá ruka. Adrián, toto je moja dcéra Linnea.“

Pocítila k nemu odpor hneď, ako si cez pult podali ruky. Matka jej napísala, že prijali nového „chlapca“. A tu teda stojí, stoosemdesiat centimetrov vysoký s peknou kravatou.

„Adrián študuje druhý rok na univerzite. Takto si zarába na štúdiá,“ oznámil jej hrdo otec.

Adrián sa na Linneu usmial. „Počul som, že prvý rok učíte na základnej škole. Ako sa vám tá práca páči?“

Kým sa zhovárali, vybadala, že sa vie prirodzene slušne správať, má najdokonalejšie zuby, aké kedy videla, a nezvyčajne peknú tvár. Preto sa jej ešte väčšmi protivil, že zaujal jej miesto.

V obchode zotrvali len krátko. Čoskoro sedeli znova vo fordke a mierili domov.

„Myslela som si, že ste najali nového chlapca“ podotkla odmerane Linnea.

Jej otec sa iba zasmial. „Kde si naňho natrafil?“

„Jednoducho vošiel, tvrdil, že potrebuje zamestnanie, aby mohol doštudovať, a sľúbil, že zvýši môj zisk o päť percent za prvých šesť mesiacov. Ak sa mu to nepodarí, vráti polovicu svojho platu. Obrat zvýšil o tri mesiace!“

Linnea trocha žiarlila. Veľmi rada by sa už dostala domov, kde bude všetko po starom.

Matka nachystala jej obľúbené jedlo, dusené kura na šťave. Linneino srdce sa naplnilo vďačnosťou. Na poschodí mali spálňu jej dve mladšie sestry, Carrie a Pudge. No keď sa na ne spýtala matky, tá jej povedala, že sú preč, vrátia sa až na večeru. Ako skautky pripravujú vrecúška pre vojakov.

„Zastavila si sa v obchode?“ spýtala sa jej matka. „Áno, na chvíľu.“

„Zoznámila si sa teda s Adriánom. Čo si o ňom myslíš?“

Vrhla na matku podozrievavý pohľad, no Judith Blandonbergová usilovne šúľala knedlíky a hádzala ich do hrnca.

„Zdržala som sa tam len päť minút.“ Na to ani nepomyslí, mama. Nie je to môj typ.
Carrie a Pudge sa včas vrátili na večeru, veľmi sa potešili svojej veľkej sestre a džavotali o tom, čo robia, ale na Linneinu prácu sa ani nespýtali. Pri jedle sa Linnea dozvedela, že začali kampaň na zber mydla, ihiel, nití a iných potrebných vecí do toaletných taštičiek, ktoré vojakom dievčatá samy vystrihli a ušili. Zmenil sa aj výzor oboch sestier. Zoštíhleli, vyzerali dospelejšie. Keď jej mladšia sestra, prezývaná Gulička, rozprávala o tom, čo robí ako skautka, hnedé oči sa jej rozžiarili vzrušením a Linnea v nej uvidela prísľub peknej mladej dievčiny, ktorou sa čoskoro stane. Ako sa mohli natoľko zmeniť za púhe štyri mesiace?

Aj jej matka sa venovala novým činnostiam. Stala sa predsedníčkou ženského výboru Fondu na pomoc belgickým a arménskym vojakom a ako členka Červeného kríža sa zapísala do kurzu pre ošetrovateľky.

Jej otec spolu s inými váženými občanmi stínal stromy na pozemku darovanom obecným úradom. Výťažok z predaja dreva venovali na vojenské účely. Nevedela si predstaviť otca, ako píli drevo.

Vravel, že tohto roku budú Vianoce menej štedré ako po iné roky, lebo treba pamätať na vojakov.

Linnea ani netúžila po Vianociach prekypujúcich hojnosťou. Predpokladala, že jej návrat bude stredobodom záujmu celej rodiny. No sklamala sa, pozornosť všetkých sa sústreďovala na vojnu.

Aspoň dom sa nezmenil. Spálňa, o ktorú sa delila so svojimi sestrami, bola svetlá a útulná s kvietkovými tapetami a veľkými dvojitými oknami. Keď ráno vstávala, dlážka jej nemrazila nohy, nemusela ísť po zasneženom chodníku k záchodu, ani sa umývať v lavóri či brodiť v snehu pol druha kilometra do školy, ani naberať uhlie lopatou, zakúriť v peci či napumpovať vodu.

A predsa jej to všetko veľmi chýbalo.

Pred Štedrým dňom ju otec požiadal, aby mu prišla vypomôcť do obchodu. „Veľa mojich zákazníkov sa na teba vypytuje, viem, že ťa radi uvidia. Naozaj si ocením tvoju pomoc. Bude to naháňačka, až do záverečnej.“

Keď došli, Adrián tam už bol, vkusne oblečený zametal chodník pred obchodom.

„Dobré ráno, pán Brandonberg,“ zdravil a dotkol sa čapice. „Dobré ráno, slečna Brandonbergová,“ usmial sa na ňu.

„Dobré ráno, Adrián. Nahovoril som dcéru, aby nám dnes podala pomocnú ruku.“

„Veru sa nám zíde. Vychutnávate prázdniny, slečna Linnea?“

Držal rúčku metly a zhováral sa s ňou tak srdečne, akoby boli starí priatelia. Mal očarujúci úsmev, ktorý mu neschádzal z tváre, a akúsi nenútenú zdvorilosť, ktorú sa Linnea usilovala vštepiť svojim žiakom.

Všímala si otcovu tvár, ako sa na Adriana usmieva. Nový zamestnanec je očividne jeho miláčik. V priebehu dňa pochopila, prečo si jej otec Adriana tak nesmierne cení. Zákazníci ho mali veľmi radi. Každého poznal po mene, vypytoval sa na ich rodinu a oznamoval im, že dnes je tu aj slečna Brandonbergová, či ju poznajú. Vrátila sa zo školy a chce ich všetkých pozdraviť. A každému odchádzajúcemu zaželal šťastné vianočné sviatky.

Naozaj má čosi do seba, usúdila. Chvíľami ho ukradomky sledovala a premýšľala, či to nie je pretvárka. No už dávno pred záverečnou bola presvedčená, že je pravý, nefalšovaný obchodník, ktorý má rád ľudí a nehanbí sa im to ukázať. Keď o štvrtej zatvorili obchod, Linnein otec mu daroval na Vianoce šunku. Aj Adrián mal čosi ukryté vzadu v sklade –dlhú, vysokú škatuľu, ktorú venoval svojmu zamestnávateľovi pri srdečnom lúčení. Potom sa so žiarivým úsmevom obrátil k Linnei.

„Dúfam, že sa ešte uvidíme, kým budete doma, slečna Brandonbergová. Ak váš otecko súhlasí, rád by som zaskočil ktorýsi večer na návštevu.“

Obrátil sa k Selmerovi Brandonbergovi o súhlas, a kým Linnea stihla zaprotestovať, jej otec odpovedal: „Príďte kedykoľvek, Adrian. Len dajte vedieť pani Brandonbergovej, aby pripravila o jeden príbor navyše.“

„Ďakujem. Teda niektorý večer po Vianociach.“

„Čo si o ňom myslíš,“ spýtal sa jej otec, keď odišiel. Nazlostila sa. „A ty si vravel, vraj si najal nového chlapca). Veď je to dospelý mladý muž!“

Selmer si obliekol kabát a uškrnul sa. „Viem. Pýtam sa však, čo si o ňom myslíš.“

„Ešte nekandiduje do kongresu, však nie?“ spýtala sa posmešne Linnea.

„Nie, no dajme mu čas. Určite sa o to pokúsi.“

„Presne to mám na mysli.“

Chvíľu na seba pozerali, potom sa obaja zasmiali. Keď odchádzali z obchodu, Linnea chytila otca pod pazuchu.

„Je pekný, dynamický a úspešný. Najprv som naňho žiarlila, no teraz vidím, že je pre teba hotový poklad. Lenže ja si nehľadám pytača, otecko.“

„To je nezmysel, zlatko. Veď si sama vravela, že Adrián už nie je chlapec.“

Len čo došli domov, Linnea dostala tri presne rovnaké otázky: „Čo si myslíš o Adriánovi?“

Spomenula si na Theodora a premýšľala, ako by sa zatvárili, keby im o ňom porozprávala. Pochopili by, že pod neotesaným vonkajškom sa skrýva hlboko zranený muž? Že jeho najväčším želaním je naučiť sa čítať? Že chráni svoju rodinu až po najmenšiu neter so vznešenou odhodlanosťou? Že chvíľu si z nej uťahuje, no potom s ňou spieva z jedného spevníka? Že má ťažké srdce, keď príde čas rozlúčiť sa so svojimi koňmi a dať im voľnosť na zimu?

Faktom však zostáva, že sa zaľúbila do tridsaťštyriročného farmára pestujúceho pšenicu, ktorý nosí ošúchaný overal, ešte vždy býva so svojou matkou a má syna približne v jej veku? Ako by mohol tento muž víťazne obstáť v porovnaní s podnikavým dvadsaťjedenročným vysokoškolákom, inteligentným, ambicióznym, pekného vzhľadu a s mimoriadnym čarom osobnosti?

Bola presvedčená o tom, že porovnanie by nedopadlo v Theodorov prospech, preto o ňom mlčala.

Rozbalili darčeky a Linea dostála svojmu slovu, otvorila najprv Johnov. Úprimne ju dojala z dreva vyrezaná mačka, akú často vídala sedieť na jeho prahu. Od Frances dostala podomácky vyrobenú podušku na ihly. Nissa jej darovala krásny háčkovaný šál z bielej vlny zdobený tenkou striebornou niťou. A od Kristiana najkrajšie palčiaky z norky, aké kedy videla. Až dych zatajila. A nielen nádherné, ale aj teplučké. Jej sestry si ich prikladali k lícam. Jednu si natiahla aj jej matka, pohladkala si ňou šiju a vzdychla od rozkoše.

„Aký krásny dar! Čo si povedala, koľko rokov má Kristian?“ spýtala sa, keď ho vracala Linnei.

Linnea upadla do rozpakov a rada by vedela, či sa jej na tvári zjavil rumenec. „Sedemnásť.“

Selmer a Judith Brandonbergovci si vymenili veľavýznamne pohľady. „Veľmi cenná pozornosť od takého mladíka,“ podotkla Judith,

Linnea sa pozrela matke priamo do očí, aby rozptýlila mylné domnienky. „Kristian kladie na dno potoka pasce. Takto získava norky.“

„Je veľmi podnikavý,“ usmiala sa jej matka. „Pozri, máš tu ešte jeden darček. Ten je od koho?“

„Od Theodora.“ Naschvál si ho nechala nakoniec. Bol ťažký, zabalený do toho istého hnedého papiera ako darčeky detí v škole. Pohladila ho.

„Ach, áno, od Kristianovho otca,“ prebrala ju zo snenia matka. Uvedomila si, že začala fantazírovať celej rodine pred očami. „No, otvor ho už!“ súrili ju sestry.

Bol to zväzok Tennysonových básní v hnedej väzbe zdobenej zlatom. Na poslednom liste stálo starostlivo napísané veľkými písmenami: ŠŤASTNÉ VIANOCE 1917. LINNEI BRANDONBERGOVEJ OD THEODORA WESTGAARDA. JEDNÉHO DŇA ICH BUDEM VEDIEŤ PREČÍTAŤ AJ JA.

Linnea dbala o to, aby na toto jej sladké tajomstvo rodina neprišla, keď im ukazovala knihu. „Učím Theodora čítať a písať, no moje meno ešte nevie správne hláskovať. Zrejme mu pomohol Kristian.“

Adrián prišiel na návštevu v stredu. Priniesol hostiteľke zákusky ako malú pozornosť ku káve. Sedel v salóne s celou rodinou až do desiatej večer, potom pri dverách zaželal Linnei dobrú noc, lebo Judith trvala na tom, aby ho vyprevadila.

Vo štvrtok prišiel znova, s rodinou sedel približne pol hodiny, potom navrhol Linnei, aby si s ním vyšla na prechádzku.

„Ach, ja neviem…“

„Je to výborný nápad,“ skočila jej do reči matka. „Veď odkedy si doma, len tu trčíš s nami, starými ľuďmi.“

„Tak ako, Linnea?“ spýtal sa jej Adrián tíško a ona nemala srdce ho odmietnuť.

Prechádzali sa v mestskom parku, zhovárali sa o svojej rodine, o zamestnaní, o jeho škole, o jej škole, o tom, kto čo dostal na Vianoce. Pošmykla sa a on ju chytil za lakeť a odprevadil domov. Pred bránou obrátil jej tvár k sebe a nežne ju pobozkal na pery.

Odtiahla sa od neho. „Nie, Adrián… prosím vás!“

„Ako inak by som vám mohol prejaviť sympatie?“ spýtal sa prívetivo, držiac ju za rameno.

„Ste šarmantný muž a ja… páčite sa mi… lenže…“ Zmätená sa odmlčala. „Lenže?“

„V Alame kohosi mám.“

„Ach!“ Chvíľu ani jeden z nich neprehovoril. Pozerala mu na hruď, on sa jej díval do tváre, potom sa spýtal: „Je to vážne?“

„Myslím, že áno.“

„Ste s ním zasnúbená?“ Pokrútila hlavou.

„V tom prípade by sa nič nestalo, keby ste šli so mnou na silvestrovský večierok.“

„Veď som vám vravela…“

„Áno, máte kohosi v Alame. Rešpektujem to. Iné plány na ten večer zaiste nemáte. Budú tam len moji priatelia a priateľky približne nášho veku. Pôjdeme sa korčuľovať, potom si zájdeme k jednému z dievčat na večeru. O jednej vás privediem domov. Čo vy na to?

Mohla by to byť dobrá zábava. Už dávno nebola v spoločnosti svojich vrstovníkov. Keby s ním nešla, asi by trávila Silvestra a vítala Nový rok v posteli a ľutovala, že neprijala pozvanie.

„No nijaké bozkávanie o polnoci?“ chcela sa ubezpečiť.

„Čestné slovo skauta,“ zdvihol ruku.

„Nesmiete sa smiať, keď sa zosypem na ľade!“

Zasmial sa, obnažil žiarivo biele zuby. „Sľubujem.“

„Dohodli sme sa teda.“

Priniesol jej fialky. Fialky na ľadovú plochu! Ktovie, kde ich zohnal uprostred zimy vo Fargu v Severnej Dakote. Zostalo jej to záhadou. Boli to však prvé kvety, ktoré Linnea dostala od muža. Keď ich prijímala, pomyslela na Theodora a zachvátil ju pocit viny.

Korčuľovali sa na zamrznutej rieke, zohrievali teplým jablkovým muštom a zašli do domu Virginie Colsonovej. Tam sa venovali spoločenským hrám, tancovali a vítali Nový rok šampanským. Adrián splnil sľub – celý večer sa správal k nej ako pravý džentlmen.

Keď ju odprevadil domov, chcela rýchlo vojsť do domu, no Adrián ju viedol k bráne, chytil za obe ruky, oprel sa plecom o zárubňu a pozorne si ju prezeral. „Viete, že ste najkrajšie dievča, aké poznám?“ Stisol jej ruky a tíško ju vyzval: „Poďte sem, Linnea.“

Zarazila sa. „Adrián, sľúbili ste…“

„Sľúbil som, že do polnoci nijaké bozkávanie. No teraz je už trištvrte na jednu.“

Keď sa odlepil odo dvier, znova si uvedomila, aký je osud k nemu štedrý. Je až neskutočne pekný. Ešte nikdy sa nezoznámila s lepšie voňajúcim mužom, ani so zdvorilejším, šarmantnejším či príťažlivejším. Jej rodičia ho zbožňovali. Zhrozili by sa, keby im opísala Theodora. A čo keby opätovala bozk Adriánovi a zistila, či ju rovnako rozochveje ako Theodorov? Tým by sa vyriešili všetky jej problémy.

Pery mal nežné, hodvábne, otvoril ich nad jej ústami. Vkĺzol do nich jazykom, a ona mu bozk zdráhavo opätovala. Pevne ju objal, pritúlila sa k nemu. Rukami jej hladkal chrbát, ona mu láskala plecia. No nijaké emócie sa v nej neprebudili. Dokonca sa prichytila, že analyzuje vôňu jeho pomády na vlasy a cíti škrob, ktorým mu matka spevňovala golier. Nepriečila sa jeho dotykom a len čakala… čakala… No nič sa nestalo.

Adrián zdvihol hlavu a diskrétne jej poláskal prsia, dýchal jej na pery, nežne sa do nich zahryzol raz… dva razy. „Linnea, moja drahá, už sa nemôžem dočkať leta,“ zašepkal.

Vedela však, že ani v lete by sa nič nezmenilo. Keby ju vedel rozvášniť, už by sa to stalo.

V posteli ju trápili výčitky svedomia. Pred niekoľkými mesiacmi nepobozkala nijakého muža, a teraz sa už bozkávala so štyrmi. Tušila, že všetci štyria vedeli, čo robia, a premýšľala, či bozkávaním s nimi sa z nej stala ľahká žena. Ak áno, nebola by hodna čestného Theodora.

A predsa jej reakcia na každého z nich bola celkom iná. Pri pomyslení na Rustyho Bonnera sa striasla. Na Billa sa znova nazlostila pri predstave, ako jej strkal koleno medzi nohy. Dokonalý, bezchybný Adrián by bol najlogickejším kandidátom. Keby jej jeho bozk rozvíril krv, všetko by sa zjednodušilo.

No láska sa zrejme neriadi logikou. Theodora miluje. Len jeho bozk má v sebe silu ovládnuť každučký kúsok jej tela, pri ňom cíti, že koná správne, iba jeho láskanie prijíma dychtivo, ako by si boli osudom určení. Nič pre ňu neznamenal veľký vekový rozdiel, jeho negramotnosť, jednoduchá výchova, šaty, ktoré nosil, ani to, že bol už raz ženatý á má syna približne v jej veku.

Dôležité je len to, že je čestný, dobrý. Pri myšlienke, že sa zajtra vracia k nemu domov, sa jej rozbúšilo srdce, krv prudko pulzovala.

Ráno sa balila na cestu, keď do spálne vkročila jej matka. Skrížila ruky a oprela sa o dvere. Dievčatá sa šli lyžovať, v dome bolo ticho.

„Linnea, odkedy si doma, čakám, že mi niečo povieš. No ak sa ťa priamo nespýtam, asi to z teba nedostanem.“

„Čo som ti mala povedať?“ spýtala sa Linnea s náručou plnou bielizne.

„Si zaľúbená?“ Judith prešla cez miestnosť, sadla si na peľasť postele a chytila dcéru za ruku.

„Ako má žena vedieť, kedy je zaľúbená?“ spýtala sa Linnea.

„Ach, teda niekoho miluješ. Dúfam, že Adriana,“ podotkla s nádejou v hlase Judith.

Linnea len pokrútila hlavou.

„Teda… Kristiana?“

Linnea znova zavrtela hlavou a pozrela do matkiných zvedavých očí.

„Ach, božemôj! Azda len nie… nie jeho otca?“

„Áno… Volá sa Theodore.“

„Veď ten má už… koľkože si to povedala? Tridsaťštyri rokov!“ zvolala vyľakaná Judith. ‚A je ženatý!“

„Už dávno nie je.“

„Ach, dieťa moje, neblázni! To sa nesmie stať. Ako ďaleko ste sa dostali?“

„Nedostali sme sa nikam. Bráni sa proti tomu citu zubami--nechtami, lebo si myslí, že som ešte dieťa!“

„Ach! Vďaka Bohu!“ pritisla si ruku na srdce Judith.

„Mami, taká som zmätená. Neviem, čo mám robiť,“ zúfala si Linnea.

„Nič. Aspoňže ten muž, ten… Theodore? Aspoňže on má štipku zdravého rozumu. Chápe lepšie než ry, aký veľký vekový rozdiel je medzi vami. Radšej sa s tým zmier, kým je čas!“

No Linnea s odhodlaným výrazom na tvári balila kufor ďalej.

„Nemienila som sa doňho zaľúbiť, mami. Jednoducho sa to stalo. Lenže teraz urobím všetko, čo je v mojich silách, aby sme nepremrhali to, čo nám osud určil. Ľúbi ma rovnako ako ja jeho. Povedal mi to. Je to čosi priveľmi vzácne, aby som sa toho vzdala. Či nechápeš? Možno to už nikdy nezažijem s mužom v mojom veku.“

Judithine ustarostené oči spočinuli na Linnei so smutným poznaním. Proti láske sa nedá bojovať!

Na druhý deň, keď sa Linnea viezla vlakom na západ, bolo zamračené. Obloha za oknom mala farbu popola, no nepotlačila vzrušenie, ktoré pociťovala. Ide domov.

Domov. Premýšľala o tom, čo za sebou zanecháva. Veselú domácnosť, matku, otca, dve sestry, mesto, kde sa narodila. Všetky známe miesta a ľudí, ktorých celý život poznala… A predsa to už nebol domov. Domov je tam, kam ju ťahá srdce a kolesá vlaku ju k nemu čoraz väčšmi približujú.

Keď vystúpila z vlaku na známy perón alamskej stanice, čakal ju iba Theodore. Oči sa im ihneď stretli, no ani jeden sa nepohol. Stála na poslednom schodíku vlaku a držala sa za studené zábradlie, on bol za hlúčikom ľudí, chystajúcich sa nastúpiť. Ruky mal zastrčené v hlbokých vreckách starého saka zapnutého po krk, s vyhrnutým golierom. V očiach mu videla neskrývanú nedočkavosť.

Pohli sa odrazu, potlačiac nutkanie rozbehnúť sa jeden k druhému. Linnea zostúpila zo schodíka, Theodore obišiel skupinku cestujúcich.

„Ahoj!“ pozdravil ju prvý. „Šťastný nový rok!“

„Ahoj!“ odzdravila. „Podobne aj tebe.“

Chýbala si mi, nevyslovil myšlienku.

Pripadalo mi to ako celá večnosť, dusila v sebe slová.

„Kde je John?“ spýtala sa Linnea a poobzerala sa.

„Leží doma s chrípkou. A Kristian šiel skontrolovať pasce. Mama ma hnala, aby som sa jej neplietol pod nohy, lebo ti varí večeru na uvítanie.“

Sú teda sami. Nemusia si dávať pozor na pohľady, ani zvažovať slová či dotyky.

„Vezmi ma domov,“ vyzvala ho.

Do jednej ruky schytil kufor, druhou ju vzal za lakeť. Spolu vykročili k saniam. Chýbala mu natoľko, až sa cítil chorý. Dom sa mu zdal bez nej prázdny a Vianoce len dňom, ktorý treba dajako prežiť. Bol zamĺkly, nebavil sa s rodinou, najradšej sa zdržiaval v kôlni, kde jeho spomienky na ňu boli najživšie.

Dokonca sa nazdával, že keď okúsi mestský život vo Fargu, už sa k nemu nevráti. Robil si starosti pre Lawrencea. Trápilo ho, že ho bude porovnávať s mužmi v meste, a Fargo s Alamom.

Ona však prišla, znova sa jej dotýka čo len cez látku teplého zimníka a svoje kožené rukavice.

Pri chôdzi naňho pozrela a jej úsmev mu hrial srdce. „Máš novú čapicu.“

Ostýchavo sa jej dotkol. „Dostal som ju od mamy na Vianoce.“ Položil jej kufor do saní. Stáli vedľa seba, nevedeli sa nasýtiť jeden druhého.

„Veľmi sa mi tá kniha páčila. Ďakujem.“

Rád by ju bozkal hneď teraz, no naokolo boli ľudia. „Som ti vďačný za nové pero, kalamár a tabuľu.“

„Netušila som, že vieš napísať moje meno.“

„Kristian mi ukázal.“

„Myslela som si to. Pozrel si do šlabikára za mojej neprítomnosti?“

„Každý večer. Budeš sa čudovať, Kristian je celkom dobrý učiteľ.“ Chytil ju silnejšie za lakeť a pomohol jej nastúpiť do saní. O chvíľu už mierili domov.

„Ako sa má tvoja rodina?“ spýtal sa.

Ustavične sa rozprávali, ani im veľmi nezáležalo o čom, podchvíľou narážali do seba lakťami. Hoci slnko nesvietilo, nebola zima. Sneh zmäkol. Uchopil sane ako nekonečná dlaň. Príjemne sa im počúval klepot kopýt.

Už sa blížili k budove školy, keď Theodore zrazu vystrel plecia, zahľadel sa na sever a pritiahol opraty. Cub a Toots zastali uprostred cesty, hrabali kopytami sneh a erdžali.

Linnea ostražito pozrela na kone, potom na Theodora. „Stalo sa niečo?“

„Pozri!“ ukázal rukou.

„Čo tam je? Nič nevidím.“

„Už si zbadala tie čierne bodky, čo sa k nám blížia?“ Prižmúrila oči a lepšie sa prizrela. „Ach, teraz ich už vidím. Čo to je?“

„Kone,“ zvolal vzrušený. Zoskočil zo saní a podal ruku aj Linnei, aby mohla zosadnúť. Prešli cez priekopu po kolená v snehu. Zastali pri plote z ostnatého drôtu. Nehybne upierali pohľad na stádo cválajúce k nim cez vzdialené pole. V priebehu niekoľkých minút sa priblížili natoľko, že sa dali odlíšiť jeden od druhého. No len ich hlavy. Bruchá im zacláňal oblak snehu, ktorý akoby vystupoval zo zeme. Rozvírili ho ich kopytá, až kým nesplynul s mliečnymi oblakmi na nebi. Bol to veľkolepý pohľad: krúživý, vírivý, zhmotnený pohyb.

Linnea ucítila pod pätami slabé chvenie, počula hudbu, ktorú vydával ostnatý drôt. Stádo tvorilo asi štyridsať koní. Viedol ich hrdý grošovaný tátoš so sivou hrivou a silnými sivo-bielymi plecami, ktoré sa zdali byť pokračovaním mraku za ním.

Vycítil ich prítomnosť, zaerdžal, zdvihol hlavu, nozdry sa mu rozšírili. Zvrtol sa a viedol stádo iným smerom. Aké majestátne predstavenie sily a krásy predviedli! Neboli to štíhle virgínske klusáky, ale obri so silnými svalmi, masívnym telom, hrubými nohami, zvieratá, čo poznajú pluh i brány, no dočasne získali slobodu.

Theodore a Linnea sa na ne dívali s pôžitkom a uznaním. Linnea sa vyštverala na spodné vinutie ostnatého drôtu, aby lepšie videla. Natoľko ju zaujali kone, ktoré neďaleko nich prehrmeli, že si ani neuvedomila, ako ju Theodore drží okolo drieku, aby nespadla. Záchvevy pôdy sa stlmili. Dunenie kopýt ustávalo. Oblak snehu stmavol.

Theodore zdvihol hlavu. Akoby bola jedným z tých bezuzdných tvorov, vychutnávajúcich slobodu. Zrejme zabudla na jeho prítomnosť stojac na spodnom vinutí, pritláčajúc si kolená k vrchnému drôtu, s natiahnutým krkom, hlboko vdychujúc vzduch, a usilujúc sa zachytiť posledný pohľad na miznúce stádo. Či si vôbec uvedomuje, že ta vyliezla? Vyzerala ešte mladšia než inokedy s kockovaným šálom na hlave uviazanom pod bradou.

Na tom však nezáležalo. Dôležité bolo len to, že rozpoznala v koňoch majestátnosť rovnako ako on.

Znova precítil, ako veľmi mu chýbalo toto dievčatko s detským šálom, s nosom červeným ako čerešňa a rukou v palčiaku spočívajúcou na jeho pleci.

Zasmial sa v nádeji, že smiech zmierni náhle napätie v jeho bedrách.

„Pod dolu, kým sa neprekoprcneš na druhú stranu a ja ťa stratím v záveji!“ Chytil ju okolo drieku, zoskočila. Chvíľu sa mu opierala rukou v palčiakoch o hruď.

„Bolo to nádherné, však, Teddy?“ Pozrela smerom, ktorým črieda zmizla. Všetko zmĺklo, neozval sa nijaký zvuk, ako keby sa im kone iba prisnili.

„Vravel som ti, že ich dakedy vídame.“

„Áno. Na to si ma však neupozornil, aké je to krásne… velebné. Škoda, že ich deti nemôžu nakresliť, majestátne, erdžiace, vyhadzujúce sneh kopytami všade dookola!“ Bez výstrahy sa zohla, nabrala hrsť snehu a vyhodila ho vysoko do vzduchu. Dopadol na jej tvár obrátenú dohora, kým Theodore zaspätkoval, aby mu unikol. „Zbabelec si, Theodore! Čestné slovo, takého zbabelca som ešte nevidela!“

„Nie som zbabelý. Mám len viac zdravého rozumu ako podaktorí učitelia, ktorí skončia v posteli s chrípkou ako John.“

„Ako by mohlo uškodiť trocha snehu!“ Znova nabrala sneh do rúk a oblizla ho. Vedel presne na sekundu, kedy sa zo ženy zmenila na dieťa. Tieto bleskurýchle zmeny v nej mal najradšej. Nonšalantne začala hniesť snehovú guľu a zlomyseľne pritom zdvihla obočie.

„Len nepokúšaj, lebo uvidíš!“ vyhrážal sa jej a ustúpil dozadu.

„Veď je to len čistý sneh. Ochutnaj, presvedčíš sa.“ Lízla si zo snehu aj druhý raz.

Mykol hlavou a schmatol ju za zápästie. „Linnea, oľutuješ to!“

„Naozaj? Len si zahryzni do nej… nože, zahryzni!“ Zápasili a smiali sa, ako mu chcela strčiť snehovú guľu do úst. „Nože, Teddy, je to čistý sneh zo Severnej Dakoty!“

„Prestaň, ty nezbedné decko!“ Teraz ho už takmer dočiahla, bol však rýchlejší a oveľa silnejší než ona.

„Nehovor mi decko, Theodore. Mám už takmer devätnásť rokov!“

Smial sa bez zábran, kým pokračovali v zápasení. „Ako to, odišla si na dva týždne a vrátila si sa o rok staršia!“

‚A teraz ťa dostanem!“ Theodore sa len smial, no Linnea sa mu zakvačila do čižmy a posotila ho. Prekvapený sa spamätal sediac na snehu, zapadnutý doň po rebrá a lakte, kým Linnea si zakrývala rukou ústa a chichúňala sa. Zviechal sa úmyselne pomaly. Linnea začala cúvať.

„Theodore, nie aby si si trúfol… Theodore!“

Oprášil si zadok a vykročil k nej so šibalským úškrnom. „Dostaneš, o čo si si koledovala! Tak ako, slečna Brandonbergová, azda sa nebojíte čistého dakotského snehu?“ doberal si ju.

„Theodore, ak ma zhodíš do snehu, ja… ja…“

„No čo urobíš?“

„Budem žalovať tvojej mame!“

„Mojej mame! Hahaha!“ Cieľavedome sa k nej približoval. „Naozaj jej to poviem!“

„Len žaluj. Som zvedavý, čo na to ona.“ Znenazdajky sa vrhol dopredu, chytil ju za zápästia a snažil sa hodiť ju do snehu. Jačala a bránila sa. Strkal ju čoraz silnejšie, bojovala čoraz zúfalejšie. „Nemyslela som to vážne! Namojdušu!“

„Haha!“ Urobil ďalší krok, schmatla ho za sako, no oneskorila sa. Padala naznak do snehu. Strhla ho so sebou. Spolu dopadli do mäkkého snehu v motanici rúk, nôh a sukien. Theodore sa rozčapil nad ňou ako ľudská deka. Prevalil sa na bok, s jednou nohou cez jej kolená, a smiali sa, a smiali.

Ich smiech zamrel rovnako znenazdajky, ako sa ozval. Svet bol zasa tichý. Noha mu na nej oťažela. Oprel sa o lakeť a pozrel na ňu. Hľadeli si uprene do očí.

„Linnea,“ vyslovil čudným, priškrteným hlasom. Sneh sa mu zachytil za golier. Nakrátko ho zazrela, modrá čapica mu spadla, tvár mal orámovanú sivou oblohou nad hlavou, ťažko dýchal otvorenými ústami. Potom sa jeho pery zmocnili jej pier a vtláčal ju čoraz hlbšie do snehu. Jazyky sa im stretli, teplé v porovnaní so studenými perami, kým sa položil na ňu celým telom a ona ho ťahala k sebe dychtivými rukami.

Keď zdvihol hlavu, srdcia im divo búšili. Chceli netrpezlivo dohnať, čo zameškali.

„Veľmi si mi chýbal, ach… Teddy…“ Bozkal ju znova, držiac jej hlavu oboma rukami v rukaviciach. Cítili sa, akoby stádo znova precválalo neďaleko nich a zem sa zachvievala. Tento bozk končili rovnako zdráhavo ako prvý. „Aj mne bolo za tebou smutno.“

„Ustavične som sa presviedčala, že som doma, lenže už to nie je môj domov, lebo som túžila len po tom, aby som sa vrátila späť k tebe.“

„Nebol som na nič súci, tak som trávil väčšinu času v kôlni.“ Kúsok snehu mu spadol z goliera na jej tvár. A kým ho oblizoval, oči sa jej zatvorili, ústa otvorili. Jeho pery znova zaútočili na jej ústa s vášňou, ktorá prebúdzala ich telá.

Neochotne sa prevalil nabok a ležal na chrbte.

„Dokonca som sa bál, že sa nevrátiš,“ priznal sa.

„Hlupáčik.“ Cítila sa osamelá, keď ju neťažila jeho váha. Pritúlila sa mu k hrudi.

Pobozkala ho na oči a potom nespúšťala z neho pery, dýchala naňho, vstrebávala do seba vôňu kože, vlny, snehu.

„Myslel si vážne to, čo si povedal na stanici?“

„Ach, božemôj, Linnea!“ Pevne si ju k sebe pritisol, zatvoril oči, nevedel, čo robiť.

Odsunula sa natoľko, aby mu videla do tváre. „Chceš povedať, že nie?“ Jej strach vohnal nový príval lásky do jeho srdca.

„Áno. Myslel som to vážne. No nebolo by to správne.“

„Čoby nie! Ako môže byť láska nesprávna?“

Chytil ju za ruky, odsunul zo seba. Sedeli bok po boku. Veľmi si želal byť znova mladý, vrhnúť sa do života s rovnakou bezstarostnosťou ako ona. No má už svoje roky, treba konať podľa zdravého rozumu.

„Počuj, Linnea. Vravel som ti, že neviem, čo s tým a…“

„Ja viem. Veľa som o tom premýšľala. Je len jedno východisko. Musíme sa…“

„Nie!“ Vyskočil a odvrátil sa od nej. „Nefantazíruj! Nevyšlo by to.“

Okamžite sa zdvihla. „Prečo nie?“

Zdvihol zo snehu čapicu a oprášil si ju. „Linnea, preboha, nože mysli!“

„Ja mám myslieť?“ Prinútila ho pozrieť jej do očí. „Prečo sa mám vždy riadiť hlavou? Prečo nie srdcom?“

„Vieš, čo by ľudia povedali?“

„Áno. Presne to, čo dnes ráno moja matka. Že si pre mňa pristarý.“

„Má pravdu.“ Dal si čiapku na hlavu a vyhýbal sa jej pohľadu. „Theodore, čo majú roky spoločné s tým, čo jeden k druhému cítime? Sú to iba… iba čísla. Predstav si, že by sme nevedeli počítať roky, a ty by si nemohol tvrdiť, že máš o šestnásť rokov viac než ja.“

Ach, Bože, ako veľmi ju ľúbi! Prečo je taká mladá?

Chytil ju za rameno a chcel ju prinútiť, aby vážne uvažovala.

‚A čo deti, Linnea?“

„Deti?“

„Áno, deti. Veď ich chceš, či nie?“

„Áno. Tvoje.“

„Ja už syna mám, je mu sedemnásť. Je takmer taký starý ako ty.“

„Teddy, však máš len tridsať…“

„Na Kristiana nemyslíš? Vieš, že po tebe pokukáva?“

„Viem.“

Prekvapilo ho to. Čakal, že to bude popierať. Uviedla ho do pomykova. „Nechápeš, do akej šlamastiky by sme sa dostali?“

„Nechápem, prečo by sme sa mali. Dala som mu najavo, a to veľmi dôrazne, že som jeho učiteľka, nič viac. Som jeho prvá láska , prežije to.“

„Linnea, on sa mi s tým zdôveril. Povedal mi to v ten deň, keď sme šli po uhlie. Vyjavil mi svoje city prvý raz v živote! Predstav si, ako by sa cítil, keby som mu povedal, že s tebou sa ožením ja!“ Vycítila, čo ho trápi, a že len kľučkuje. „Bojíš sa Teddy, však?“

„Pravdaže sa bojím! Veď sa mám čoho!“ Chytila mu tvár do mäkkých norkových palčiakov a prinútila ho dívať sa jej do očí. „Neboj sa. Ja nie som Melinda. Neutečiem od teba, neopustím ťa. Páči sa mi tu. Cítim sa tu tak dobre, že som sa nevedela dočkať návratu.“

Je však príliš mladá, aby pochopila, že keby mali deti, dospievali by vtedy, keď bude on už starý – ak sa toho vôbec dožije. Odvrátil sa od nej a vykročil k saniam. „Poďme. Nechajme to.“

„Teddy, prosím ťa…“

„Nie. Nemá zmysel o tom hovoriť.“ Mlčky sa viezli, kým nedošli k príjazdovej ceste do školy. „Mohli by sme sa na chvíľočku zastaviť?“ spýtala sa. „Zabudla si si niečo?“

„Nie. No bolo mi za ňou smutno.“

Pozorne jej pozrel do tváre. „Smutno?“ Naozaj jej chýbala táto malá budova v šírej prérii?

„Bolo mi smutno za všeličím.“

„Zastavíme sa, no nie nadlho. Je tu zima.“

Keď došli na školský dvor, vykríkla: „Pozri! Ktosi odhádzal sneh z cestičiek!“

Vyhýbal sa jej pohľadu. „Napadlo nám trocha snehu, zavialo ich.“

„Urobil si to ry?“ spýtala sa príjemne prekvapená. „Ďakujem, Teddy.“

„Môžeš vojsť, ak chceš,“ zahundral.

Pozeral, ako ide k dverám, a pokrútil hlavou. Aká je mladučká! A čo stvára on? Váľa sa s ňou v snehu, hoci z toho nič nevzíde, a on to dobre vie.

Šiel za ňou a zastal vo dverách šatne, kým rýchlo prebehla triedu pohľadom. Obzerala si ju s láskou a cestou ku katedre pohladkala pec, glóbus, tabuľu, akoby to boli živé tvory. Nemala s Melindou absolútne nič spoločné. Ibaže sa nezamyslela nad tým, že keď bude mať tridsaťštyri rokov ako teraz on, on už bude mať najlepšie roky za sebou.

Linnea vyšla na pódium, vzala do ruky kriedu a veľkými písmenami napísala na tabuľu: VITAJTE! ŠŤASTNÝ NOVÝ ROK 1918!

Položila kriedu, oprášila si ruky, vrátila sa k Theodorovi a pozrela si nápis na tabuli. „Vieš ho prečítať?“ spýtala sa. Zvraštil čelo a pomaly ho vyslovil.

Hrdo sa usmiala. Naozaj usilovne cvičil. „Na konci tohto roka budeš vedieť čítať tak dobre ako moji ôsmaci.“ Úsmev jej opätoval, napätie medzi nimi sa zmiernilo.

„Poďme domov. Mama nás čaká.“

Vkročiť do Nissinej kuchyne bolo ako vyzuť si tanečné črievičky a obuť zodrané staré papuče. Všetko bolo rovnaké – obrus na stole, saká na háku za dverami, vedro a naberačka, lákavá vôňa prichádzajúca od pece.

Nissa robila na večeru mäsové gule so zemiakmi, okná pokrývala hustá para. Starena nechala varenie varením a prišla Linnei v ústrety s otvorenou náručou. „Už je načase, že ste sa vrátili.“

Linnea ju vrúcne objala. „Mňam, tu krásne vonia! Čo varíte?“

„Dusené srdce.“

Zasmiali sa a Linnea ju žartom odtisla od seba. „Poviem Theodorovi, aby ma vzal späť na stanicu.“

„Asi by ste ho na to neprehovorili. Bol tu bez vás ako bez duše.“

„Naozaj?“ pozrela zvedavo na Theodora. „Na to by som nikdy neprišla. Cestou domov ma povalil do záveja!“

Theodore sa zamračil. Práve vtedy zbehol zo schodov Kristian. Zastal pred Linneou s takým širokým úsmevom, až sa zdalo, že mu zdvihol uši. Pred chvíľou sa vrátil z obchôdzky pascí. Líca mal ružové, vlasy mu stáli dupkom. Linnea priam cítila, ako sa núti neobjať ju. A ona sa vydá za jeho otca. Vydá sa zaňho! Nech si táto rodina radšej zvykne na to, že nebude chodiť previnilo na špičkách okolo Kristiana zakaždým, keď sa bude chcieť dotknúť Theodora. A že si s ním tyká. Položila Kristianovi na líce ruky v norkových palčiakoch.

„Kristian, sú teplé a také pekné, aké som ešte nikdy nemala. Zhotovil si ich ty?“

Začervenal sa a šúchal nohami. „Sú vám dosť veľké?“

„Také akurát. Vidíš?“

Poďakoval sa jej za kefu na vlasy a hrebeň z voňavého dreva, ona vyslovila vďaku Nisse za šál, a rozpaky sa rozplynuli. „Aj ja vám ďakujem, slečinka. No načo je takej starej babe ako ja kolínska voda s vôňou fialiek? Nijaký muž v okruhu päťdesiatich kilometrov ju sem nepríde ovoňať.“ Smiali sa a rozprávali o tom, čo robili predchádzajúce dva týždne. Linnea prestrela na stôl. Tesne pred podávaním večere sa ukázal John zamotaný do nového tmavomodrého šálu, ktorý mu na Vianoce darovala Linnea. Uviazal si ho cez čapicu s klapkami na uši.

„Myslela som, že ste chorý, John!“

„Už ma to prešlo.“

Linnea ho zľahka objala, potom si ho kriticky poobzerala. „Veru, ešte ste sa nevyliečili. Máte červený nos a vodnaté oči. Nemali ste sem chodiť v takej zime!“

Aj on ostýchavo šúchal nohami a začervenal sa ako Kristian.

„Takúto príležitosť by som si nenechal ujsť za nič na svete!“

Všetci sa zasmiali. Ach, ako dobre je byť doma! Zažila uvítanie, ako sa patrí!

Keď si sadli k stolu, Linnea pozorovala Theodora pri modlitbe. „Pane, vďaka Ti za toto jedlo, ako aj za všetko, čo si nám poskytol dnes, no najmä zato, že si nám bezpečne priviedol naspäť našu slečinku. Amen.“

Zdvihol hlavu, pohľady sa im stretli. Obaja naisto vedeli, že toto je miesto, kam patrí, kde si pre ňu vyhradili kútik vo svojich srdciach.

Prebehla pohľadom po všetkých pri stole. Srdce jej zovrelo čosi ostré, veľmi podobné bolesti.

Áno, má ich rada. Nielen Theodora, ale aj Nissu s jej drsnou náklonnosťou, Kristiana s pohľadom plným obdivu i Johna so zlatým srdcom, i keď pomalého, no vytrvalého a pracovitého.

Theodore zbadal, že sa jej zrak vrátil k nemu. Rýchlo čiahol po mise s mäsovými knedľami, hoci si ju pozorne obzeral, odkedy sa modlitba skončila a myslel na to, aký prázdny sa zdal čas strávený pri jedle bez nej. Počas jej neprítomnosti sa rodina vrátila k obvyklému mlčaniu, jedli len preto, aby si naplnili žalúdok. No v tej chvíli, ako vkročila do domu, prišla s ňou i veselosť a všetci sa rozhovorili.

Po skončení večere sa Linnea ozvala: „Som zvedavá, čo si sa naučil. Predvedieš mi to?“

‚Ak nie si priveľmi unavená,“ odpovedal a zamrvil sa ako vždy, no Nissa mu pripomenula, že má zobrať Johna domov.

Theodore ho zaviezol, postaral sa o kone a keď vstúpil do kuchyne, horel nedočkavosťou. Pri stole spolu s Linneou sedeli aj Kristian a Nissa. Kristian mal otvorenú čítanku na strane, kde prestali, dychtivý ukázať, čo otca naučil. Aj nová tabuľka bola už pripravená.

Kým bola Linnea preč, Theodore nenásytné čítal. Naháňal Kristiana, aby ho učil. Teraz, keď mu Kristian dával krátky diktát, celý sa pohrúžil do písania slov.

„Lutefisk\“ zvolala Linnea. „Ty si ho to naučil?“

„Prinútil ma.“

Linnea sa zasmiala, no keď Theodore začal čítať, uvedomila si, aký veľký pokrok dosiahol, čiastočne vďaka svojej zaťatosti, čiastočne i vďaka nezvyčajnej metóde voliť slová, ktoré im prišli na um.

„Theodore, už čítaš tak dobre ako moji piataci.“

„Veď ma takmer priviedol do šialenstva,“ ponosoval sa Kristian. „Sotva mi nechal čas skontrolovať pasce. Raz som ho pristihol, ako píše slová do snehu palicou.“

„Do snehu?“

Theodore sa začervenal. „Nemal som so sebou tabuľku a nevedel som sa rozpamätať, ako sa isté slovo píše. Bolo jednoduchšie sa naň pozrieť.“

V takýchto rozpakoch ho videla azda len vtedy, keď zistila, že nevie čítať. Keď sa červenal a správal placho, vyzeral taký mladý, až jej srdce zaplesalo.

V noci to bolo horšie.

Takto to nepôjde ďalej, keď ju mám ustavične pri sebe. Musím sa s ňou oženiť, alebo ju dostať preč odtiaľto.

Ďalej to takto nepôjde. Žijem s ním pod jednou strechou. Ak sa so mnou nechce oženiť, na budúci rok si musím nájsť iné miesto.

Keď sa na druhý deň Linnea vrátila zo školy, o kvetináč s filodendronom uprostred kuchynského stola zbadala opretú obálku. Ako odosielateľ bol uvedený Adrián Mitchell.

Pri pohľade na ňu jej vyrazilo dych. Zrazu cítila na sebe čísi pohľad. Vo dverách prednej izby stál Theodore a gánil na ňu tak, ako by bola práve oznámila, že je nemecká špiónka.

Zhrabla list a vybehla s ním na poschodie.

Adrián vedel rovnako dobre písať listy ako zaobchádzať so zákazníkmi a s jej rodičmi. Pri niektorých komplimentoch sa Linnea začervenala. Jeho plány na leto ju prinútili schovať list pod spodnú bielizeň do zásuvky, aby ho Nissa nenašla, keď príde vymieňať obliečky a plachty.

Keď toho večera sedeli pri úlohách, napätie medzi Linneou a Theodorom bolo priam hmatateľné. Pre zmenu si želal byť sám s Linneou, no Nissa sedela s pletením vo svojom obľúbenom hojdacom kresle a Kristian opravoval galošu. Theodore to už dlhšie nevydržal. „Kto je Adrián?“ napísal na tabuľku.

Keď ju obrátil smerom k Linnei, oči mal prísne a pery zovreté do úzkej čiary.

„Pracuje v obchode môjho otca,“ odpísala mu.

Hoci si potom už nevymenili nijaké osobné odkazy, Theodore zostal neprívetivý a mrzutý. Písal si úlohy, ani na Linneu nepozrel. Keď im Linnea zaželala dobrú noc, nenamáhal sa odpovedať.

Na druhý deň ráno sa Linnea zobudila do veľkej zimy. Vonku bolo 38 stupňov pod nulou. Zo severozápadu dul taký silný vietor, až sa bála, že veterný mlyn odveje do Iowy.

Umývali sa striedavo v kuchyni. Vyniesť si vodu hore nemalo zmysel, veď v jej izbe bolo takmer tak zima ako vonku. Na okenných tabuliach bola taká hrubá vrstva ľadu, že cez ne nebolo vidieť. John ani neprišiel na raňajky.

Keď dojedli, Theodore si odsunul stoličku, čiahol po saku a bez jediného pohľadu na Linneu jej nakázal: „Pober si veci. Odveziem ťa do školy.“

„Mňa?“ spýtala sa prekvapená.

„Veď ti to vravím. A teraz sa zbaľ!“

„Lenže ty si hovoril, že…“

„Nemusíš mi opakovať, čo som povedal. Nedošla by si ani na cestu, a už by si mala zamrznuté oči.“

Poslušne vyšla hore do izby. O päť minút zbehla na čerstvo očistený chodník a zostala ako skamenená pri pohľade na čudnú zlátaninu, do ktorej boli zapriahnuté Cub a Toots. Vyzeralo to ako drobná kôlnička na koľajach, zo strechy jej trčal komín, z ktorého vychádzal slabý prúžok dymu. Opraty boli vtiahnuté dnu cez hrubo vyrezaný priezor. Pri tejto búde netrpezlivo prešľapoval Theodore a tváril sa veľmi neprístupné.

„Čo je toto?“ spýtala sa Linnea vytriešťajúc oči.

„Nastúp!“ Schmatol ju za rameno a vsotil dnu, potom vošiel aj on a zatvoril za sebou dvere. Vnútri bolo teplo a tma. Cez škáry komína najmenšej piecky, akú kedy videla, prebleskovali plamene. Na vyhriatie tohto priestoru však stačila. Úzkym priezorom sa dostalo dnu trocha denného svetla.

„Naozaj ľutujem, že si si kvôli mne dal toľkú námahu. Keď nabudúce mieniš postaviť pre mňa voz, najprv sa ma spýtaj, či sa potrebujem dať odviezť.“

„Tento voz som nestaval pre teba. Dá sa poskladať a uložiť v šope. Stačilo mi rozložiť ho na spodok saní.“

Nazlostil ju jeho povýšenecky, urážlivý tón.

„Theodore, nechápem, čo sa to s tebou v poslednom čase deje, no správaš sa ako… medveď s tŕňom v labe!“

Vrhol na ňu vražedný pohľad, no mlčal.

„Čím som ti ublížila?“ spýtala sa zlostne. Pohyb saní ju hojdal, dávala si pozor, aby doňho nevrazila lakťom.

Civel rovno dopredu. Konečne namrzený odvrkol: „Nič. Vôbec nič si neurobila!“

Keď sa dostali na školský dvor, rýchlo vyskočila z voza do surového vetra, aby bola od neho čo najďalej. No on na počudovanie šiel za ňou a uchopil ju za lakeť tak silne, až ju to zabolelo. Zúrivý vietor jej takmer strhol šál. Theodore si pridŕžal voľnou rukou klobúk. Ich stopy na chodníku zavialo prv, než sa dostali k schodom. Boli zasypané snehom natoľko, že ich museli nohami nahmatávať.

Potkla sa, a on ju bezcitne postavil na nohy. Dvere boli úplne zavalené bielou stenou. Keď sa ich nepodarilo otvoriť ani Theodorovi, vrátil sa k vozu po lopatu.

„Ja ho odhádžem. Daj mi lopatu!“ dožadovala sa Linnea. Uchopila rúčku lopaty. Obaja ju ťahali k sebe. Zúrivo vyvaľovali oči jeden na druhého. Vietor mu lomcoval strieškou klobúka, jej šál sa trepotal ako zástava. Špičku nosa mala mokrú. Jeho uši sčerveneli.

Vytrhol jej lopatu z rúk a zahromžil. „Len sa mi prac z cesty!“ Surovo do nej drgol plecom a začal odhadzovať sneh. Dvanásť ráz nabral lopatou a dvere sa uvoľnili. Otvoril ich, zhrabol ju za lakeť a strčil dnu.

„Ten prekliaty sneh budem odhadzovať ja!“ zrúkol na ňu a zavrel jej dvere pred nosom. Nanosil jej aj vodu a uhlie.

Dvere buchli. Je vnútri či vonku? Stála niekoľko minút pri peci. Nič, len ticho. Nakoniec v nej zvíťazila zvedavosť a nakukla ponad plece. Stál tam s rukami vbok a gánil na ňu spopod striešky kovbojského klobúka.

„Tak ako, povieš mi o ňom, či nie?“ spýtal sa bojovne.

„O kom?“

„O kom? Predsa o Adriánovi!“ posmešne sa zasmial a pomaly prichádzal k nej. Zastal si tesne pred ňou.

„Volá sa Adrián Mitchell.“

„Tak mi o ňom povieš, či nie?“

„Už som ti vravela, že pracuje v obchode môjho otca.“

„To iste!“ Oči mu tienila strieška klobúka, no i tak videla, že mu blčia zlosťou. „Je to ďalší do tvojej zbierky?“

„Čo ťa do toho?“ odvrávala mu a zaťala päste, nakoľko jej to hrubé palčiaky umožnili.

„Teda je?“ Theodore zaťal päste v rukaviciach.

„Naozaj sa o to nemáš čo starať. Ako sa opovažuješ vypočúvať ma, vypytovať sa na môj súkromný život? Veď si len môj domáci pán!“

Stáli zoči-voči, obaja hľadali slabé stránky toho druhého, no na nijaké nenatrafili. „Koľko má rokov?“

„Dvadsať, možno dvadsaťjeden. A teraz uteč, Theodore, uteč, ako to vždy robievaš!“

Civel na ňu. Svaly na krku mal také meravé, až ho rozbolela hlava. ;

„Dočerta s tebou!“ Strhol ju za oba lakte k sebe a jeho ústa zaútočili v zúrivom bozku na jej pery. Ústa sa jej okamžite otvorili, mykala sa, akoby chcela čosi zvolať, no on ju drsne držal, lebo cítil, že sa chce brániť. Vsunul jej jazyk medzi zuby, aj ona zaútočila naňho jazykom. Až vtedy si uvedomil, že sa nechce od neho odtrhnúť, naopak, chce sa mu dostať bližšie. Uvoľnil jej ramená a ona ho hneď oblapila okolo šije. Zdvihla sa na špičky, pritisla sa k nemu. Objal jej ramenom chrbát, ťahal ju k sebe, no ich teplé oblečenie im prekážalo.

Znenazdajky zdvihol hlavu, odtisol ju od seba a ťažko dýchal. Oči mala ako kúsky uhlia, ku ktorým priložili zápalku. Svietili mu jasne a prenikavo do tváre.

„Teddy, Teddy, prečo sa brániš?“ dychčala.

Zatvoril oči, aby sa ovládol, tlačil ju od seba. „Lebo som dosť starý na to, aby som ti bol otcom. Nechápeš?“

„Chápem len toľko, že náš vekový rozdiel využívaš ako výhovorku.“

„Prestaň!“ V očiach sa mu ukázal zmučený výraz. ‚A mysli na to, čo hovoríme, čo robíme. Máš osemnásť rokov…“

„Už takmer devätnásť.“

„No dobre, na budúci mesiac ti bude devätnásť. A ja budem mať o dva mesiace tridsaťpäť. Je v tom dajaký rozdiel? Tak či tak nás rozdeľuje šestnásť rokov.“

„Nezáleží mi na tom,“ tvrdila presvedčivo.

„Tvoj otecko by sa tomu netešil.“ Okamžite zistil, že sa dotkol citlivého miesta. „Tvoj otecko zrejme vybral pre teba mladíka menom Adrián, a ten už pracuje v jeho obchode. Tak je?“

„Písal mi Adrián. Ja som mu neposlala list.“

„Bozkávala si sa však s ním a robila všetky tie veci. A ja žiarlim, hoci na to nemám právo. Či to nevidíš? Mala by si byť v spoločnosti mladých ľudí ako on, nie so starým capom ako ja.“

„Nie si starý cap, s tebou je väčšia zábava než s ním. Keď ma bozkáva, nič necítim, nie ako vtedy, keď ma ty…“

„Pst!“ Zakryl jej ústa prstom v rukavici, jeho hnev sa rýchlo strácal.

Dlho sa na seba uprene pozerali, potom si oslobodila pery a zašepkala: „Je to pravda!“

„Bývaš v mojom dome. Nechápeš, čo by ľudia povedali, čo by si pomysleli?“

„Že ma máš rád?“ spýtala sa tíško. „Bolo by to také hrozné?“

„Linnea, nechaj to už,“ odtláčal ju od seba.

„Ach, Teddy! Ľúbim ťa natoľko, že stváram pochabosti,“ priznala sa. „Bozkávam tabuľu, okná i podušky, lebo ma nechceš pobozkať ty!“

Hoci sa mienil zatvrdiť voči nej, jej úprimnosť mu vylúdila na tvári smutný úsmev. Páčilo sa mu na nej práve to, čo ju robilo primladou preňho. Ešte nikdy nepoznal také prirodzené, neskazené dievča.

„Naozaj ťa veľmi ľúbim, Teddy!“

Božemôj! Ach, dievča, toto mi nerob!

Keď však zdvihla k nemu pohľad, nežne ju vzal do náručia. „Neusiluj sa prirýchlo dospieť a premárniť tie vzácne roky na mňa. Buď mladá a pochabá. Bozkávaj tabuľu a okná a zhováraj sa s ľuďmi, ktorí nie sú pri tebe.“

„Dovtípil si sa, však?“ Skryla si hlavu hlbšie pod jeho bradu.

„Že sa rozprávaš s neexistujúcimi ľuďmi? Áno, vtedy, keď som ťa pristihol tu pri tabuli. Inokedy som ťa počul prihovárať sa tvojmu priateľovi Lawrenceovi hore v tvojej izbe. Povieš mi konečne, kto to je?“

Linneina tvár zrumenela. „Nikto. Vymyslela som si ho. Je to len výtvor mojej fantázie. Mal mi nahradiť priateľa, ktorého som nemala, keď som sem prišla. Stvorila som si ho ako trinásťročná, keď som si začínala uvedomovať rozdiel medzi dievčatami a chlapcami. Zhováram sa s ním, ako by som sa nemohla so skutočným mladíkom.“

„Čo mám s tebou urobiť, maličká?“ spýtal sa jej tíško.

Pozrela naňho a povedala mu to. „Ožeň sa so mnou!“

„Nemôžem, nech by som ako rád. Nemôžem. Nebolo by to spravodlivé voči tebe.“

Prečo by bolo nespravodlivé urobiť niečo, aby sa stala najšťastnejšou ženou na svete?

„Nespravodlivé? Voči mne?“

„Linnea, buď rozumná. Mysli na to, že o dvadsať rokov, kým ty budeš ešte mladá, zo mňa bude starec.“

„Ach, Teddy! Si posadnutý rokmi. Ustavične ich rátaš. A či nevidíš, že je dôležitejšie počítať šťastie? Aj za dvadsať rokov môžeme zažiť viac šťastia ako mnohí ľudia za päťdesiat. Uvažuj o tom, prosím ťa!“

Chystal sa jej odporovať, no prešla mu jazykom po perách, potom ostýchavo mu vnikla do úst a láskala ich citlivý povrch. Zastonal, pritisol ju k sebe a prijal jej láskanie.

Zrazu sa však odtiahol od nej, odvinul jej ramená zo svojej šije. Šál jej spadol a v mäkkých záhyboch ležal na golieri kabáta. V očiach mala prosbu, pery pootvorené, dychčala.

„Už musím ísť,“ povedal rozochveným hlasom.

‚A čo bude s nami dvoma?“

„Odpoveď je stále nie!“

V hrdle sa jej utvorila guča. „Potom musím odísť aj ja,“ zavzlykala. „Nemôžem byť už dlhšie s tebou pod jednou strechou. S tým, čo k tebe cítim, nemôžem!“

Vedel, že k tomu raz príde, netušil však, že ho to natoľko zraní.

Celé vnútro mal rozboľavené a roztúžené. Žiadalo sa mu Linney, no ešte väčšmi túžil po hodnotnom, zmysluplnom živote, ktorý by pri nej získal. Netušil, aké útrapy spôsobuje túžba.

„Vrátim sa po teba o piatej, potom sa pozhovárame. Nesmieš sa vybrať domov sama, rozumela si?“

„Áno,“ zašepkala.

„Ak budeš potrebovať viac uhlia, pošli poň Kristiana. Sľubuješ?“ Neodpovedala, preto ňou trocha zatriasol. „Sľubuješ?“

„Sľubujem.“

„Uprav si vlasy. Postrapatil som ti ich.“ Pustil ju, ruky mu klesli. Zvrtol sa, vyšiel z triedy, ani sa neobzrel.

Kapitola 19

V ten deň pre mimoriadne drsné počasie všetci otcovia doviezli deti do školy a prišli si po ne. Linnea nechala na dverách lístok pre Teddyho, v ktorom mu oznámila, že ide s Triggom a Ben-tom. Pri pohľade na Claru sa jej rozliali po lícach slzy, ktoré v sebe dusila už od rána. Clara ju objala, aby ju utešila. „Linnea, čo sa ti stalo?“

„Ach, Clara,“ zakvílila Linea. Clara poslala tichý odkaz Triggovi, a ten sa pobral preč aj s Bentom, vyvaľujúcim oči na plačúcu učiteľku.

„Tíško, moja, tíško. Také hrozné to zaiste nie je. Týka sa to zasa Allena?“

Linnea si vzlykajúc vylovila vreckovku. „Je to T… Theodore.“

„Teda braček Theodore. Čo hrozné vyviedol?“

„Ach, C… Clara, je to… príšerné!“

„Povedz mi to, inak ti nemôžem pomôcť.“

„Ja… ja ho… ľúbim.“

„To je také príšerné?“ potlačila úsmev Clara.

„Aj on ma… ľ… ľúbi, no nechce… sa… so mnou… oženiť.“

Clara utišovala Linneu, lebo tú pochytil ďalší záchvat plaču. Hladkala jej chrbát a zaviedla k stolu. „Chceš povedať, že si ho požiadala o ruku?“

Skormútená Linnea prikývla a sadla si na stoličku. Clara sa usmiala. Chudák Teddy, či azda nikdy nebude mať možnosť požiadať o ruku niekoho on?

„Vidím, že odvaha ti nechýba. Čo presne povedal?“

„Vraj som… pre n… neho primladá, a že… už n… nechce deti. Ach, Clara… čo m… mám r… robiť?“ Sklonila hlavu na ruky zložené na stole a oddala sa zúfalstvu.

Deti? Už sa zhovárali o deťoch? Úbožiak Teddy je už osudom spojený s Linneou, ani o tom nevie.

„Len sa vyplač. Potom si utri slzy. Pohovoríme si.“

Linnea zhodila zo seba bremeno, ktoré ju ťažilo, a požalovala sa so všetkými komplikáciami, ktoré im Teddy hádže pod nohy. Clara načúvala, sympatizovala s ňou a utešovala ju. A keď Linnea dohovorila a po žiali jej zostali len napuchnuté viečka, obrátila sa ku Clare. „Clara, chcem ťa o čosi poprosiť. Je to odo mňa hrozná opovážlivosť, ty si však jediná, koho môžem o to požiadať.“

„Žiadaj si, čo chceš. Vieš, že ti vyjdem v ústrety.“

„Mohla by som prísť bývať k vám? Tam už nevydržím dlhšie. Školská rada ti za mňa zaplatí, ja nejem veľa. Keď sa ti narodí dieťatko, mohla by som ti pomôcť porobiť práce okolo domu. Bolo by to len do jari. Na jeseň sa sem už nevrátim.“

Clara uvažovala len chvíľu. „Pravdaže môžeš. Za pomoc ti budem veľmi vďačná. Už teraz som mohutná a nemotorná, ledva sa hýbem. Zostaň na večeru, potom ťa Trigg zavezie k mame a zoberieš si veci. Si spokojná?“

Keď Linnea a Trigg onedlho vošli do Nissinho domu, bola tam nálada ako v pohrebnom ústave. Všetci traja členovia Linneinej „rodiny“ stáli v úzadí neistí, nešťastní, nevedeli, ako reagovať. Linnea im vysvetlila, že Clara ju potrebuje počas tehotenstva, preto ju Trigg berie späť.

„Dnes večer?“ spýtala sa Nissa.

„Áno. Len čo si pobalím veci.“

„Prišlo to dosť znenazdajky, či nie?“

Linnea vedela, že Theodore jej neverí, a je otázne, či nemá pochybnosti aj Nissa. Chcela si však čo najrýchlejšie pobrať veci a zmiznúť. Vyhýbala sa Theodorovým očiam, no cítila na sebe jeho prekvapený pohľad, ako na ňu mlčky civel. Kristian pozeral na Nissu, akoby čakal, že Linneu zadrží, no tá len uvažovala, či sa má tváriť urazene.

Linnea nebalila dlho. Nemala oveľa viac vecí, než s koľkými prišla, s výnimkou norkových palčiakov, vyrezávanej mačky, háčkovaného šálu a zväzku Tennysona viazaného v koži. Bezmyšlienkovite ich napchala do kufra.

Keď prišla dolu, nebola si istá, či zvládne nevyhnutnú rozlúčku. Slzy sa jej tisli do očí, štípali ju v nose. Podarilo sa jej však milo sa na všetkých usmiať, a odhodlane vykročila.

Nissu zľahka objala. „Budete kŕmiť o jedny ústa menej,“ povedala žartovne.

Kristianovi hravo pohrozila prstom. „Rob si domáce úlohy, aj keď nebudem sedieť vedľa teba pri stole!“

Theodorovi pevne stisla ruku. „Budeš výborne pokračovať v čítaní, viem to. Kristian ti pomôže. Nuž, Trigg, už môžeme ísť.

Dychtivo sa vyrútila z dvier ako dieťa, čo ho vedú do obchodu s cukríkmi. Len čo zmizla, traja Westgaardovci pozreli mlčky na seba. Ticho napokon prerušila Nissa.

„Čo o tomto vieš, Teddy?“ vzala na paškál syna.

Preglgol a odvrátil sa. „Nič.“

„A ty, Kristian?“

„Nič.“

„To úbohé dieťa zrejme srdcervúco plakalo. Mňa neoklame. Zajtra zájdem ku Clare a vyzviem sa, o čo ide.“

„Nechoď ta, mama!“

„Prečo?“

„Keď tam chce bývať, nechaj ju. Ako vravela, aspoň budeš kŕmiť o jedny ústa menej.“

Bez nej však nič nebolo také, aké malo byť. Dopadlo to ešte horšie, ako keď odišla domov na Vianoce, lebo teraz sa nevráti. Stolovanie bola hotová pohroma. Nikto ani slovka nevyriekol. Všetci sa dívali do taniera a čudovali sa, že jedlo je bez chuti. Prichytili jeden druhého, ako poškuľujú po Linneinej prázdnej stoličke. John už chodil na stravu, z chrípky sa vyliečil. A hoci trocha vyliezol zo svojej ulity, utiahol sa do seba väčšmi než kedykoľvek predtým. Kristian ju vídal denne v škole, no doma sa o nej nikdy nezmienil. Ako sa má? chcel vedieť Theodore. Vyzerá šťastná? Čo má na sebe? Ranné vstávanie mu dávalo námahu, aj predstieranie, že jeho dni majú zmysel. Večery boli číra muka. Nik nepriniesol knihu, nik sa nevytasil s tabuľkou. V týchto mrazivých dňoch ju vozieval do školy Trigg. Jeho sane prechádzali popred nich pravidelne ráno i popoludní. Mal však na nich malú kôlničku na zohriatie, Theodore ju nezahliadol. Potuloval sa po dvore v tom čase, aby aspoň uvidel vozidlo, ktoré ju preváža.

V noci sa prevaľoval v posteli bez spánku a premýšľal o budúcnosti. Kristian má už sedemnásť rokov. Mama sedemdesiat. Nebudú tu navždy. A keď nie, čo potom? Zostane tu len on a John. Dvaja baťkovia, čo sa motkajú v prázdnych domoch na prérii, zhovárajú sa iba so zvieratami, kývajú okoloidúcim vozom v nádeji, že sa azda niekto pristaví, a bude im chvíľu robiť spoločnosť.

Predstavoval si Linneu u Clary. Ktovie, ako sa má, a či jej je za ním smutno. Božemôj, to dievča má vnútornú silu! Nebol by sa nazdal, že sa jednoducho schytí a vypadne. Domnieval sa, že je tu šťastná, veď decká sa vždy postarajú o dajaké vzrušenie. A ona ich má rada, o tom nemožno pochybovať. Má rada aj Čiaru, ako by boli sestry. Keď sa dieťatko narodí, Linnea sa mu bude venovať celá rozradostená.

Myslel na deti. Dievčatá ako ona túžia po deťoch, no muž jeho veku by ich už nemal mať. A predsa si občas predstavoval, ako by asi vyzerali jeho a Linneine deti. Zrejme svetlovlasé, robustné, plné energie ako ona.

V nedeľu ju videl v kostole. Vyzerala šťastná, mala na sebe ten klobúčik s krídelkami a usmievala sa. „Ahoj, Teddy. Kde je Nissa?“ No zmizla prv, než sa mu rozviazal jazyk. Po nedeľnom obede sa vkradol do svojej spálne a učesal sa dúfajúc, že o chvíľu tu budú. V nedeľu Clara a Trigg vždy chodievali k mame. No tentoraz neprišli.

Keď sa neukázali ani neskoro popoludní, schoval si tabuľku pod sako a zašiel do kôlne zistiť, či by trocha učenia nerozptýlilo jeho mizernú náladu. Premárnil však dobrú pol hodinu civením na drevenú kozu, ďalšiu pohľadom na tabuľku s jediným slovom: Linnea. Linnea. Linnea. Božemôj, čo má robiť? Trápil sa. Láska by nemala takto bolieť. V kôlni si nijakú prácu nenašiel, všetko bolo v najlepšom poriadku. Zahrešil, schmatol tabuľku a vybehol z kôlne.

Keď sa vrátil, Nissa a Kristian boli v kuchyni. Vošiel do spálne, no hneď sa aj vrátil, umyl sa, oholil už druhý raz, pofŕkal si tvár vodou po holení, starostlivo si učesal vlasy. V spálni si obliekol nedeľný oblek, čistú bielu košeľu a dal si nový golier. Nepozrel na matku, ani na syna, obliekol si kabát, vzal do ruky tabuľku a šlabikár a oznámil: „Idem ku Clare zistiť, či by som mohol pokračovať v učení.“

Keď sa za ním zabuchli dvere, Kristian na ne mlčky vytriešťal oči. Nissine ihlice ani na chvíľu nezastali, pozorne sledovala vnuka ponad rám okuliarov.

„Mohol som ho učiť ja,“ ohlásil sa bojovne Kristian. „Prečo sa vybral ku Clare?“

Nissa sklopila pohľad na ihlice, hoci by dokázala pliesť aj so zaviazanými očami. „Zdá sa mi, že tvoj ocko šiel na vohľady,“ povedala spokojná.

Linnea pripravovala školské úlohy na pondelok pri kuchynskom stole, kde sa celá Clarina rodina hostila pukancami.

„Ktosi ide!“ Trigg sa zdvihol a pozrel z okna. „Zrejme je to Teddy.“

Linneina ruka zastala vo vzduchu a srdce sa jej divo rozbúšilo. Ešte celkom nestrávila tú správu a už sa otvorili dvere a stál v nich Theodore. Vyzeral ako na vlastnom pohrebe. Pozrel na každého v miestnosti okrem Linney.

„Ahojte, Clara, Trigg, decká! Dúfal som, že si k nám dnes zájdete. Rozhodol som sa prísť pozrieť, či je všetko v poriadku.“

„Pravdaže je. Poď dnu!“

„Vonku je veľmi zima.“

Linnea cítila, ako rumenie.

„Strýko Teddy! Strýko Teddy! Máme pukance!“ Malá Christine pricupitala k nemu a načahovala rúčky. Vzal ju na ruky a pošteklil pod bradou. Konečne sa stretol s Linneiným pohľadom ponad svetlovlasú detskú hlávku. Mlčky sa jej uklonil. Linnea znova venovala pozornosť práci.

„Vytiahni si stoličku,“ vyzval ho Trigg a posadil ho medzi seba a Benta.

„Čo si priniesol?“ spýtal sa Bent.

Theodore sa pustil do pukancov s Christine na kolenách. „Mám so sebou tabuľku a šlabikár,“ položil ich na stôl. „Učím sa čítať.“

„Naozaj? Pánabeka, veď si už pristarý, aby…“

„Mlč, Bent!“ zahriakli ho obaja rodičia súčasne.

Chlapček pozrel prekvapene na rodičov, nevedel, akej chyby sa dopustil. „Veď naozaj je
Linnea by sa veľmi rada schovala pod stôl.

„Človek nikdy nie je pristarý, aby sa niečo naučil,“ vysvetľoval Theodore osemročnému chlapčekovi. „Čo si o tom myslíte, slečna Brandonbergová?“

Uprela naňho pohľad, no nijaká odpoveď jej nenapadla.

„Ak mi môžete venovať trocha času, rád by som pokračoval v lekciách.“

Lekcie? Takto oblečený sa prišiel dožadovať hodín čítania? Ako by sa mohla sústrediť na hodiny čítania, keď jej krv spieva v hlave?

„Ja… hm… zaiste, prečo nie?“

Usmial sa, prikývol a čiahol po pukancoch. Ktorési dieťa sa mu prihovorilo a odpútalo pozornosť od Linnei. Tá pocítila na sebe Clarin pátravý pohľad, rýchlo napísala na kúsok papiera „Nenechávaj ma s ním osamote!“ a podstrčila ho Clare. Bolo by veľmi podozrivé, keby Clara a Trigg zrazu zmizli. Kuchyňa je najteplejšia miestnosť v dome, zhromažďujú sa v nej vždy za chladných večerov. Prednú izbu v zime zriedkakedy používali.

Našťastie Clara vyhovela Linneinej prosbe. Keď dojedli pukance, rozsadili sa tak, aby Teddy a Linnea boli vedľa seba, no všetci zostali. Deti sa hrali na dlážke so svojou obľúbenou mačkou. Clara šila detskú prikrývku. Trigg čítal časopis pre farmárov. Linnea a Teddy sa pokúšali sústrediť na čítanie, ktoré pre nich v tú chvíľu nič neznamenalo. Hoci obaja sa opierali lakťami o stôl, dávali si pozor, aby sa nimi jeden druhého nedotkli. Ani raz na seba poriadne nepozreli. Pracovali takmer dve hodiny, keď Teddy mlčky posunul tabuľku pred Linneu. Boli na nej slová: „Prosím, pod domov.“

Linnei takmer puklo srdce. Precítila lásku, bolesť, sebazaprenie. Prudko zdvihla hlavu, no Trigg a Clara si ich nevšímali. Cítila, že Theodorov pohľad jej túžobne láska líce. Hanky mal biele ako krieda, ktorú držal v ruke. Bolo by veľmi jednoduché súhlasiť, veď vie, čo k nej cíti. No neponúkal jej nič trvalé, len dočasné riešenie ich útrap.

Napísala iba jediné slovo „Nemôžem“. Po prvý raz toho večera mu pozrela priamo do očí.

Ach, Teddy, veľmi ťa ľúbim. No chcem mať všetko, alebo nič.

Videla, že to jasne pochopil. Dych sa mu zrýchlil. Bojoval so sebou. Celá jej bytosť mu vychádzala v ústrety v nemej prosbe.

On však zatvoril šlabikár, položil ho na tabuľku a odsunul si stoličku. „Je neskoro, už musím ísť. Smiem prísť aj zajtra?“ spýtal sa, keď si obliekal kabát.

„Pravdaže,“ prikývol Trigg.

„Linnea?“

Nedokázala mu protirečiť. „Ak chceš,“ povedala.

Uklonil sa a všetkým zaželal dobrú noc.

Prišiel aj na druhý deň, no už nie vo sviatočnom obleku. Mal na sebe sivú flanelovú košeľu s rukávmi vyhrnutými po lakeť a rozopnutým golierom. Vyzeral veľmi mužne. Linnea mala vlasy prichytené stuhou, padali jej voľne na chrbát. V modro-bielych šatách, ktoré jej siahali pod kolená, vyzerala veľmi mladučko.

Dala mu čítať rozprávku. Zošuchol sa na kraj stoličky, čelo si podoprel dvoma prstami. Zbadala, že nad knihou sa jej pozerá na prsia nad skríženými rukami na okraji stola. Začervenala sa, stiahla sa dozadu. Pohľad sa mu vrátil na čítanku.

„Ďalší deň mu dala napísať vetu s použitím slova modrý. Napísal: „Linnea má krásne modré oči.“

Linneine krásne modré oči sa stretli s Theodorovými peknými hnedými. Očervenela ako ruža. Theodore sa nedal odradiť. Zotrel celú vetu a napísal novú: „Si pekná, keď sa červenáš.“

Theodore prišiel šesť večerov za sebou, no Linnea zakaždým odmietla vrátiť sa domov. Sedeli pri stole ako zvyčajne, spolu s Triggom a Čiarou. Theodore ukradomky pozoroval Linneu. On mal čítať, ona opravovala zošity. Nevedel sa sústrediť. Porobila si čosi s vlasmi. Zopla si ich na vrchhlavy do voľného uzla, na sluchách sa jej vymkli dve kučery. Jednu si bezmyšlienkovite ovíjala okolo prsta.

Keď skončila prácu, pozbierala zošity a zbadala, že na ňu s obdivom pozerá. „Už si dočítal, čo som ti zadala?“

„Hm… nie celkom.“

„Theodore, veď si vedel čítať už rýchlejšie!“ karhala ho. „No, dočítaš si to doma. Je načase naučiť sa zopár nových slov.“ Vzala do rúk tabuľku a začali pracovať s hlavami pri sebe. Zasa voňala po mandliach. Spomenul si, ako s ňou tancoval, a vtedy si prvý raz uvedomil túto vôňu. Nezabudol ani na bozk, ani na to, akú reakciu v ňom vyvolal. Cítil sa mladý. Prekypoval elánom, krv sa mu rozprúdila, srdce rozbúšilo. Neodolal pokušeniu pritiahnuť si tabuľku. Musí sa jej to spýtať. Jednoducho musí, hoci sa trocha bál. Bez nej je život hotové peklo.

„Pôjdeš si so mnou zajtra zatancovať?“ napísal jej.

Neprekvapilo ju to. Nezačervenala sa. Nevzrušilo ju to. Keď sa im oči stretli, mala v nich len smútok a rezignáciu. Pomaly pokrútila hlavou.

Vzkypel v ňom hnev. Čo to s ním robí? Vedel to však. Nepochyboval o tom, že je dosť tvrdohlavá a silná, zotrvá vo svojom rozhodnutí bývať zvyšok školského roka u Clary. A na jeseň sa nevráti. Videl jej to v smutných očiach. Zrazu sa pred ním rozostrel jeho vlastný život ako studené, večné peklo. No on z toho pekla urobí nebo! Bolo mu jasné, čo od neho čaká.

Dusil sa. Ako by sa mu prepadala hruď, ako by sa mu srdce chcelo vykľuť z tela – pocítil prudkú bolesť pod rebrami, dlane sa mu spotili, ruky roztriasli. Vzal však do pravej kriedu a napísal na tabuľku to, v čom by mu nevedel zabrániť všetok zdravý rozum sveta.

VI DÁŠ SA ZA MŇA?

V miestnosti bolo naprosté ticho, keď jej posunul tabuľku. Žalúdok sa mu nervózne zachvel.

Prečítala si otázku, šokovala ju. Pery sa jej pootvorili, prudko sa nadýchla. Vytriešťali oči jeden na druhého. Z tváre im vyprchala farba, úplne znehybneli. Nakoniec čiahla neistou rukou po kriede. Tentoraz mu neopravila gramatickú chybu.

„Áno,“ odpísala. Theodore jej vydrapil z ruky tabuľku a buchol ňou lícom o stoh Jediným rýchlym, netrpezlivým pohybom vyskočil a čiahol po saku, no na ňu ani nepozrel.

„Dnes je polárna žiara. Pôjdeme sa na ňu s Linneou pozrieť.“

Zapnutie kabáta a zatvorenie dvier za sebou im pripadalo ako celá večnosť. Jediná žiara, ktorú videli, bola tá, ktorá sa rozlievala za ich zatvorenými viečkami, keď ju schytil do náručia a zmocnil sa jej úst. Nenásytné sa bozkávali, až sa im všetko na svete zdalo dosiahnuteľné a život im pripadal nádherný. Uvoľnili si pery, tisli sa k sebe a náhlivo mrmlali útržky viet.

„Nič nebolo dobré bez teba…“

„Cítila som sa mizerne…“

„Naozaj ma…“

„Ach, áno… áno…“

„Pokúšal som sa ne…“

„Nevedela som sa dostať k tebe…“

„Božemôj, veľmi ťa ľúbim…“

„Si moja jediná láska…“

Znova sa bozkávali, ešte sa celkom nespamätali. Potom na chvíľu prestali, aby nadobudli duševnú rovnováhu.

Oprela si mu čelo o bradu. „Nezabudni mi pripomenúť, aby som ťa naučila správne napísať vydáš sa!“

„Nenapísal som ho správne?“

„Nie.“

„Zdá sa, že na tom veľmi nezáleží,“ zasmial sa.

Znova sa bozkávali, no teraz už nie tak náhlivo a nenásytné. Prvotný hlad ukojili. Dosť neochotne sa prinútil odtisnúť ju od seba. „Vravel som, že ti ukážem polárnu žiaru. Mali by sme sa na ňu pozrieť.“

„Nie je to dobrý nápad,“ zamrmlala, bozkávajúc mu šiju.

„Si nevďačné dievča. Príroda nám pripravila nádherné divadlo, a ty oň vôbec nedbáš.“

„Príroda nám tu predvádza pekné predstavenie. Práve ťa presviedčam, ako mi na ňom záleží.“

No Theodore ju zvrtol v náručí, pritisol si jej chrbát k hrudi. „Dívaj sa!“

Pozrela sa. A zostala očarená.

Z tmavomodrého neba na severe vychádzalo nadpozemské svetlo, vysúvajúce ružové prsty, čo sa vystrkovali a ustupovali v ustavične sa meniacom vzore. Aurora borealis sa rozprestierala ako zemská svätožiara osvetlená zdola a odrážala sa od pôdy odetej v bielom rúchu. Chvíľami sa zdalo, že žiari nielen nebo, ale i zem, a v tomto nočnom obraze sa derie na povrch jej žeravé jadro. Kam len oko dovidelo, ležala spiaca krajina zahalená v snehu. Aký krásny začiatok ich spoločného života!

„Ach, Teddy!“ vzdychla si. „Budeme spolu veľmi šťastní.“

„Domnievam sa, že už sme.“ Nežne ju hojdal a pozeral, ako sa obloha striedavo rozsvecuje a temnie.

„A príbeh tejto noci porozprávame našim vnukom. Som si istá, že sa toho dožijeme.“

Bozkal ju na líce.

Položila si mu ruky na ramená. „Myslíš, že naše kone sú kdesi tam?“

„Tam kdesi.“

„Je im teplo a sú sýte?“

„Áno.“

‚Ako my.“

Páčilo sa mu, že nikdy neprijímala radosť ako samozrejmosť. „Tak ako my.“

„Najkrajšie chvíle, o ktoré sme sa podelili, boli práve takéto. Jednoducho sme sa dívali na nič… a na všetko. Ach, pozri, aká nádhera!“ Striedanie svetla a tmy vytváralo na oblohe prekrásnu farebnú scenériu.

„Jasnejšia je polárna žiara už len v Nórsku,“ poúčal ju Theodore.

„Nórsko. Hm… Rada by som sa ta šla podívať.“

„Mama ho volá Krajina polnočného slnka. Keď sem otec s mamou prišli, báli sa, že si na túto prériu nikdy nezvyknú. Nie sú tu fjordy, stromy, ani voda, čo by stála za reč, ani vrchy. Rovnaká je len polárna žiara. Keď im rodná zem chýbala na nevydržanie, stáli vonku ako teraz my a tá žiara ich premkla, spájala ich so starou vlasťou.“

Theodorova ruka spočinula na jej prsníku. Pokladala to za správne a dobré. Chytila ho za zápästie, aby si ju tam pridržala.

„Minulý týždeň mi Nissa veľmi chýbala.“

„Poď teda domov so mnou. Dnes večer.“

„Myslíš, že by to bolo rozumné?“ spýtala sa ho.

„Bojíš sa, že budeme ustavične pod jej a Kristianovým dozorom?“ Hladkal ju po šiji a vyhrnul jej golier. „Prosím ťa, Linnea, poď! Chcem ťa tam mať. Zosobášime sa hneď, ako sa Martinovi podarí vykúriť kostol. O týždeň. Nanajvýš o dva.“

Veľmi ochotne sa vzdala. Dobre sa cítila u Clary, no nebol to domov. Tento dom je aj ďalej od školy a Trigg ju ta každé mrazivé ráno vozil. Okrem toho túžila po Theodorovi s takou prudkou žiadostivosťou, až ju to ľakalo. Stala si na špičky a náhle ho silne objala.

„Áno, pôjdem. Budú to však dva najdlhšie týždne v našom živote.“

Pritisol si ju na svoju pevnú hruď, sklonil tvár k mandľami voňajúcej šiji a bol presvedčený o tom, že keby mu osud dožičil prežiť s ňou čo len dva roky, stálo by to za to.

Na druhý deň pri tancovačke zavolal Kristiana stranou. „Potrebujem sa s tebou zhovárať, synku! Na chvíľu poď von!“

„Jasnačka,“ súhlasil Kristian, no najprv si otca dobre obzrel.

Vonku bolo mrazivo, sneh vržďal pod nohami, bezcieľne chodili hore-dolu, došli až ku kočom. Kone spali postojačky, mráz im sfarbil srsť na nozdrách nabielo. Došli nevoľky až ku Cubovi a Toots a mlčali. Hudba v stodole prestala hrať, bolo počuť len dýchať kone.

Konečne sa Theodore ozval. „Vieš, Linnea a ja…“ zmĺkol a začal znova. „Synku, pamätáš sa na ten deň, keď sme šli po uhlie?“

„Pamätám.“ Kristian pochopil, o čo ide. Keď ho otec oslovil synku, išlo o čosi vážne.

„Vtedy si sa mi priznal, čo cítiš k Linnei. Chcem, aby si vedel, že som to nebral na ľahkú váhu.“

Už dva razy sa o nej zmienil ako o Linnei, hoci predtým ju volal len priezviskom.

„Oženíš sa s ňou, však?“

Theodorova ťažká ruka spočinula na synovom pleci. „Áno. Musím však vedieť, ako sa k tomu staviaš ty.“

Kristian bol sklamaný, no nie natoľko, ako sa bál. Zmieril sa s tou myšlienkou, odkedy Nissa vyslovila tú zarážajúcu poznámku.

„Kedy?“

„O týždeň, o dva, podľa toho, kedy sa nám podarí vybaviť sobáš.“

„To je veru rýchlo!“

„Syn môj, mrzelo ma to, lebo som vedel, že si sa do nej zahľadel. Nechcel som sa do nej zaľúbiť. No citom nerozkážeš. Je medzi nami šestnásťročný vekový rozdiel, ale ten akosi nehrá nijakú úlohu. Nemôžeme si vybrať, do koho sa zaľúbime. Stane sa to, ani nevieme ako. Mal som výčitky svedomia, lebo ty si si ju vyhliadol prvý.“

Kristian vedel, čo má povedať. „Aj tak ma pokladá iba za zelenáča. Teraz to už viem.“

„Asi ťa to prekvapí, no nie je to pravda. Zhovárali sme sa o tebe a ona…“

„Chceš povedať, že ona to vedela? Ty si jej to povedal?“ spýtal sa zdesený Kristian.

„Nemusel som. Musíš pochopiť, že žena to pozná bez toho, aby ju na to niekto upozornil. Vie, čo k nej cítiš, a bála sa, že spôsobí problémy v rodine. Čo ty na to?“

Kristian im nebude robiť ťažkosti, hoci mu padne zaťažko zvyknúť si, že sa stane otcovou manželkou. „Nebudú nijaké problémy. Bola to asi len taká detská láska, ako vraví Ray. Dúfam, že jej nebudem musieť hovoriť mama.“
„Rozhodne nie,“ zasmial sa Theodore. „Bude ti priateľkou. Oslovuj ju Linnea.“

„Nebude ti to vadiť?“ pozrel Kristian na otca.

Túto otázku chcel položiť Theodore synovi. Uvedomil si, aké má šťastie so synom ako Kristian. Urobil to, čo sa mu stávalo len zriedkavo: pevne ho objal.

Za oceánom vojaci bojovali vo vojne, no tu, kde si otec tisol na srdce syna, vládol blahodarný mier.

Kapitola 20

Theodore a Linnea sa sobášili prvú februárovú sobotu v malom vidieckom kostolíku, kde bol pokrstený Theodore i väčšina svadobčanov. Jeho veža, biela ako ľalia, čnela k belasému nebu. Hlas zvona bolo počuť v mrazivom, čistom vzduchu do vzdialenosti niekoľkých kilometrov. Zvedavé kone obracali hlavy k autám, ktoré dorazili za sprievodu zvukov, aké ešte nikdy nepočuli. Čerstvo napadaný sneh ležal na pšeničných poliach ako jemný hermelínový plášť. Cez jednoduché klenuté okná prúdili do kostolíka slnečné lúče, akoby dávali radostný prísľub prísahám, ktoré tu dnes odznejú.

Zišli sa všetci, ktorí pre Theodora a Linneu niečo znamenali. Jedno auto patrilo inšpektorovi Dahlovi, druhé Selmerovi Bran-donbergovi, ktorý došiel s manželkou a dcérami už zavčas rána. Túto príležitosť si nenechal ujsť ani jeden žiak, ani jediný Theodorov príbuzný s výnimkou Clary a Trigga. Clare sa pred dvoma dňami narodilo dievčatko a bola ešte priveľmi slabá. Theodorov svedok bol Kristian, Linnein jej sestra Carrie.

Nevestine jednoduché biele svadobné šaty priniesla z mesta matka. Jemnučký závoj na bielom klobúčiku akoby utkali Linnei okolo hlavy pavúčiky. Na nohách mala topánky s vysokými podpätkami.

Theodorovi sa zdala krajšia než kedykoľvek predtým.

Ženích mal na sebe uhľovočierny vlnený oblek, bielu košeľu a čiernu kravatu. Vlasy si dal čerstvo ostrihať a začesať dozadu, čím sa mu nad obočím odhalili zvyšky letného opálenia.

Linnei pripadal mimoriadne príťažlivý.

Ženích stál pred reverendom Severtom strnulo, nevesta netrpezlivo. Pri odriekaní prísahy bol Theodore vážny, Linnea sa usmievala. Keď si nastokli prstene, prsty sa mu chveli, jej zostali pevné. Po vyhlásení za muža a ženu Theodore si rozochvené vzdychol, Linnea žiarila. „Môžete pobozkať nevestu,“ povedal reverend Severt. Theodore sa začervenal, Linnea si oblizla pery.

Jeho bozk bol krátky a plachý, lebo sa im prizerali všetci svadobčania. Naklonil sa od drieku, aby sa náhodou nedotkol inej časti jej tela než úst, no jej ruka mu spočinula na ramene a zdvihla k nemu tvár tak prirodzene, ako sa slnečnica obracia za slnkom. Zatvorila oči, on si ich nechal otvorené.

V koči na ceste do školskej budovy sedel meravo ako drúk. Linnea si spokojne pritískala hruď i tvár k jeho ramenu.

Počas večere podávanej v triede sa formálne a zdržanlivo zhováral s nevestinými rodičmi, ako by sa bál dotknúť pred nimi ich dcéry. Keď sa začalo tancovať, viedol ju pri valčíku tak, aby medzi ich telami udržiaval úctyhodnú vzdialenosť.

Najromantickejšiu vec povedal vtedy, keď im blahoželali Sel-mer a Judith. „Veľmi dobre sa o ňu postarám. Nemusíte si o ňu robiť starosti, pane.“

Pochybovačne tváre jej rodičov však Linnei napovedali, že ich celkom nepresvedčil.

Pobavene pozerala, aký je Theodore nervózny. Z času na čas, keď zdvihla hlavu, zistila, že ju pozoruje, a veľmi ju tešilo, že sa začervenal, lebo ho prichytila. Pil pivo a dával si pozor, aby to s pitím neprehnal. Pri tanci s Larsom, Ulmerom či Johnom cítila na sebe jeho obdivný pohľad.

Neskoro popoludní vyprevadili Linneinho otca, matku i sestry a dívali sa, ako ich auto odchádza po hrboľatej ceste. Západ slnka sfarbil oblohu na oranžovo, poletoval sneh. Zvuky vychádzajúce z triedy svedčili o tom, že skutočná zábava sa ešte len začala. Theodore si strčil ruky do vreciek a odkašlal si. „Hm… mali by sme sa ta vrátiť.“

Vôbec sa jej nežiadalo vojsť dnu, miesiť sa medzi toľkými ľuďmi a tancovať ako figuríny. Veď sú manžel a manželka. Chcela byť s ním sama…

„Na ako dlho?“ spýtala sa.

„Nuž, ak sa ti chce tancovať?“

„Ani nie. A tebe, Theodore?“

Mykol plecom, pozrel na dvere školy, vytiahol hodinky a otvoril viečko. „Ešte je len päť preč,“ oznámil nervózne.

„Ľudia by si mysleli, že je čudné odchádzať tak skoro?“

Jej prostorekosť narušila jeho pokoj. Preglgol, zadíval sa na ňu a premýšľal, čo si ľudia o nich vlastne myslia.

„Asi by sa nad tým pozastavili,“ povedal neisto.

Chudák Teddy, má trému pred vlastnou svadobnou nocou! Pochopila, že musí vziať veci do svojich rúk.

„Povieme im, že sa zastavíme u Clary a Trigga, ako sme im sľúbili.“

„Veď sme boli u nich cestou do kostola!“

Pristúpila tesne k nemu a položila si mu ruku na hruď. „Chcem ísť domov, Teddy,“ zašeptala.

„Ach, samozrejme. Ak si unavená, hneď odídeme.“

„Nie som unavená. Jednoducho chcem ísť domov. Ty nie?“

Na Theodorovi vyrazil pot. Božemôj, odkiaľ berie tú rozhodnosť? Keď pomyslel na noc, ktorá ho čaká, zvieralo mu žalúdok.

„Nuž… áno.“ Strčil si prst za celuloidový golier a narovnal si šiju. „Rád túto vec zhodím, dusí ma!“

Stala si na špičky, prstami sa mu oprela o hruď a zľahka ho pobozkala. „Poďme teda,“ zašeptala. Počula, ako lapá dych, keď ju chytil za plecia. Ukradomky pozrel na školské dvere a perami sa dotkol jej čela.

„Musíme sa rozlúčiť s hosťami.“

„No dobre, dajme sa teda do toho.“

Chytil ju za lakeť a vykročili k schodom.

Kristian sa výborne zabával. Vypil zopár pív a tancoval so všetkými dievčatami. Bolo nad slnko jasnejšie, že sa Carrie Bran-donbergovej veľmi páči. Zakaždým, keď s ňou tancoval, sledoval ich pohyby prísny pohľad Patricie Lommenovej. Tanec sa skončil. Kristian ju vyhľadal. „Ak chceš, Patricia, ďalší patrí tebe.“

„Pokladáš sa za výnimočného, však, Kristian? Ani čoby si tu bol jediný mladík, s ktorým si chcem zatancovať.“

„A nie som?“

„Hm!“ Zvraštila nos a pokúsila sa mu uniknúť. Schytil ju však do náručia a o chvíľu sa už zvŕtali v rytme valčíka. O čo dlhšie tancovali, o to bližšie sa k sebe vinuli. Prsia sa jej dotkli jeho saka a akýmsi čarom bola pritisnutá k nemu. Kristian sa ešte nikdy necítil lepšie.

„Krásne voniaš, Patricia,“ zašepkal jej do ucha.

„Požičala som si mamin fialkový parfum.“

Lícami sa mu opierala o čeľusť, teplo ich pokožky sa zmiešalo.

„Páči sa mi tá aróma.“

„Aj teba cítiť po ockovej vode po holení.“

Obaja cúvli, pozreli si do očí a smiali sa, nevedeli prestať. A zrazu obaja zmĺkli. Pocítili obdivuhodnú životnú silu vo svojom vnútri, pritisli sa znova k sebe, aby vychutnali dotyk svojich tiel.

Po skončení tanca ju chytil za ruku. Srdce mu búšilo neistotou, keď sa to stane prvý raz. „Je tu akosi teplo. Pôjdeme sa na chvíľu schladiť do šatne?“

Prikývla, šla prvá. Celú studenú miestnosť mali sami pre seba, no aj tak sa utiahli do vzdialeného kúta.

„Keď sme tu boli naposledy, darovala si mi na Vianoce vlastnoručne upletený šál. Upadol som do rozpakov, lebo som nemal nič prichystané pre teba.“

Mykla plecom a hrala sa s rukávom čiehosi kabáta. „Neurobila som to preto, aby si sa mi niečím odplatil.“

Mala prekrásne oči a keď ich placho sklopila, rád by jej zdvihol bradu a povedal: „Neodvracaj pohľad odo mňa.“ Bol však prestrašený, nedotkol by sa jej za nič na svete.

Zrazu mu pozrela priamo do očí. „Moja mama vraví, že…“ Ich pohľady sa do seba zavŕtali, nič viac už nevyslovila. Pery sa jej pootvorili, pohľad mu padol na ne – krásne krojené pery. Len čo na ne pozrel, srdce sa mu rozbúšilo ako parný stroj, čo sa vymkol kontrole.

Hľadeli jeden na druhého, ako by sa predtým nikdy neboli videli. Ich neskúsené telá premkol strach aj očakávanie. Naklonil sa dopredu, aby sa ústami dotkol jej pier. Bol to taký jednoduchý, úprimný bozk ako mladosť sama. Keď sa však od nej odtiahol, videl, že lapá dych a rumenie rovnako ako on. Pobozkal ju druhý raz, nesmelo ju objal okolo drieku a pritiahol bližšie k sebe. Nebránila sa, rukami sa mu zľahka ovinula okolo pliec. Druhý bozk sa skončil a oni s úsmevom odstúpili od seba.

Dvere sa znenazdajky otvorili. Kristian uskočil, červený ako ruža, no Patríciinu ruku nepustil, ani si to neuvedomil.

Vošiel jeho otec s Linneou.

Novomanželia prekvapene zbadali, ako sa dve vyľakané postavy vymanili z objatia.

„Kristian… ach, Patrícia! Ahojte!“ oslovila ich Linnea. Zdravili ich jednohlasne.

Linnea cítila, aký zarazený zastal Theodore, vyvaľuje oči na syna, no nevie, ako sa v takejto situácii zachovať. Prihovorila sa im prirodzene, a tým rozptýlila rozpaky a pocit viny na tvári Patrície. Prestala sa pokúšať vytrhnúť si ruku z Kristianovej.

„Tvoj otec a ja ideme domov. Vy zostanete do konca?“

Patrícia s nádejou zdvihla oči na Kristiana. Odkaz v nich bol zrejmý, dal sa zachytiť aj na druhom konci tmavej miestnosti. Mladík ho pochopil, pozrel na dvojicu, ktorá ich vyrušila, a odpovedal: „Chvíľu ešte budeme tancovať. Potom odprevadím Patríciu domov. Vzal by som si tvoj voz, ocko, ak nemáš nič proti tomu.“

„Pravdaže nemám. Buď opatrný. Ráno sa uvidíme.“ Kristian prikývol.

„Ešte sa ideme rozlúčiť s hosťami,“ vložila sa do rozhovoru Linnea.

Kristian opätovne prikývol.

Keď povedali zbohom všetkým, šatňa bola prázdna. Známy zelený voz na školskom dvore už nenašli. Theodore sa zamračil. „Čo myslíš, kam sa pobrali?“

„Pravdepodobne do domu, kde býva Patrícia. Neurobil by si to isté, keby si bol v ich veku a vedel, že ho máte celý pre seba, lebo všetci sú na svadobnej veselici?“

Pri ich čiernom koči Linnea pozrela na jeho čerstvo ostrihané vlasy nad golierom saka, na široké plecia a nesústredené oči. Prišiel čas, Theodore. Pre nich aj pre nás. Nebráň sa mu! Vlastnícky ho chytila pod pazuchu. „Aj my máme náš celý pre seba!“ Nissa sa vrátila ku Clare hneď po skončení svadobného obradu. Zostane u nej najmenej týždeň.

Obrátil k nej pohľad a z výrazu jeho tváre vedela, že myslí na Kristiana a Patríciu.

Na krátkej ceste domov sa správal k nej ako cudzí, len čo ju vyložil pred vchodom, nechal ju tam samu a pobral sa k stodole s koňmi a kočom.

V kuchyni bolo zima. Zapálila lampu a sadla si na drevenú stoličku pri stole. Šaty a osobné veci mala ešte vždy v spálni na poschodí. Kedy budú premiestnené? A kto ich znesie dolu?

Dvere sa otvorili. Vstúpil Theodore, prinášajúc so sebou závan mrazivého nočného vzduchu. Plameň lampy sa skrútil a zablikal. Obzeral sa po miestnosti, akoby patrila komusi inému. Videl, že Linnea má na sebe kabát, klobúčik, a ruky v rukaviciach zložené v lone.

„Je ti zima. Zakúrim.“

Cítila, ako sa mu uľavilo, že má čím zamestnať ruky. O chvíľu už ohník blčal. Theodore zaklapol dvierka pece. V kuchyni zostalo ticho.

Linnea vstala zo stoličky a podišla k Theodorovi stojacemu pri peci.

„Nuž…“ vyjachtal a neisto sa usmial.

Linnea premýšľala, či jej pripadne úloha prebrať iniciatívu do svojich rúk. Veľmi ju to znechutilo. Predstavovala si, že muž, ktorý už bol ženatý, by bol na to vhodnejší. Theodore sa odtiahol zakaždým, keď sa k nemu priblížila, a pohľad mu blúdil, keď sa mu chcela zahľadieť do očí.

„Na tancovačke sa zrejme všetci dobre bavili,“ poznamenala napokon, hoci na tej jej najmenej záležalo.

„Dáš si dole kabát?“ spýtal sa jej v tej istej chvíli.

Vložila si rukavice do vreciek, rozopla kabát. Theodore jej ho sňal z pliec a nevedel, čo s ním.

„Mala by som si ho teraz zavesiť v izbe,“ ohlásila sa Linnea.

Zavesil jej ho na hák a chvíľu sa ho pridržiaval oboma rukami, vybavujúc si v mysli, ako starostlivo tu vydrhol dlážku, vymenil posteľnú bielizeň a dal spálňu do dokonalého poriadku. Možno nie tak dobre, ako by to urobila Nissa, no najlepšie, ako vedel. Zhlboka sa nadýchol a šiel späť do kuchyne.

Linnea ho počula prichádzať. Rýchlo schmatla kanvicu na čaj a usilovne doň nalievala vodu.

Z dvier ju pozoroval, ako sa pohybuje po kuchyni drobnými krôčikmi v úzkej sukni, ktorá neumožňovala normálnu chôdzu. Minulý rok vtáčie krídelká, tohto roku úzka suknička pripomínajúca okovy. V živote vyhodí asi veľa peňazí na všelijaké ženské haraburdy. To však nevadí. Čo všetko by pre ňu neurobil! Najradšej by jej zniesol modré z neba! Tá suknička má niečo do seba, ako odhaľuje členky, až sa chlapovi hlava zakrúti.

Stál, vyvaľoval na ňu oči a rátal hodiny, ktoré chýbajú do chvíle, keď zvyčajne chodievajú spať. Božemôj! Niektoré večery, keď sa učil čítať, si líhali až o jedenástej. A to je ešte dobrých päť hodín!

Pred hodinou bola plná sebadôvery. Teraz sa jeho nervozita prenáša aj na ňu. „Veci mám hore. Mala by som…“ ohlásila sa.

„Nie, prinesiem ti ich. Dáme ich tu dolu do mojej izby.“

Doslova skočil po náhradnú lampu, aby sa čo najrýchlejšie dostal z kuchyne. Jeho kroky sa hore zastavili. Linnea sa usmiala, zakryla si ústa rukou a pokrútila hlavou. Vyšla za ním po schodoch. Našla ho otáľať vo dverách, neistého, v rozpakoch.

„Prepáč, Theodore!“ Prešla popri ňom k bielizníku, otvárala zásuvky, vyberala z nich veci, kládla mu ich do náručia. Medzi nimi aj čosi biele s modrou stuhou. Z toaletného stolíka vzala kefu s mosadznou rúčkou, hrebeň a fľaštičku kolínskej v podobe srdca. Z háka za dverami zvesila belasý župan. Potom sa ešte vrátila k bielizníku po akýsi kamienok.

„Myslím, že to je všetko, čo potrebujem,“ pristúpila k nemu veselo. „Zvyšok počká do zajtrajška.“

„Čo to je?“ ukázal na jej ruku.

Otvorila dlaň a obaja sa prizreli. „Je to achát. Našla som ho vlani v septembri na ceste. Ten hnedý prúžok má presne farbu tvojich očí.“

Pozrela naňho, vôbec nebol v strehu. Na tvári sa mu zračilo prekvapenie, že mu skutočne patrí, a že už vlani na jeseň sa zaujímala o farbu jeho očí. Ustúpil, aby mohla popri ňom prejsť. Vo dverách jeho spálne zdvorilo zastala, aby ju ta zaviedol, a položil lampu na bielizník.

Poobzerala sa, no Melindina fotografia zmizla. Theodore otvoril zásuvku, vystrel sa a obrátil sa k nej, ochotný jej ulahodiť. „Umyl som ju a vyhodil staré veci, aby som ti urobil miesto.“

„Ďakujem, Theodore.“

Poobzerala sa po izbe, dôverčivo a nevinne. Pod ťažkým klobúkom jej šija vyzerala krehučká. Živôtik sa strácal pod priliehavým kabátikom s vysokým golierom. Drobné gombíky sa vinuli od krku po pás. Božemôj! Ako má muž reagovať na návrh nevesty, aby si ľahli o pol šiestej? „Zaiste si chceš vyzliecť kabátik a dať dolu klobúk, aby si sa cítila pohodlnejšie. Ja ťa tu zatiaľ nechám pár minút osamote.“

O svadobnej noci si všeličo vysnívala. No nemal v nej miesto žalostne plachý manžel. Spomínala si, s čím všeličím sa jej Clara zdôverila, a teraz si chcela všetko sama vyskúšať. Ozvala sa tichým hláskom: „Myslím, že je to práca pre manžela.“

Theodorov pohľad padol na hodinky tikajúce na nočnom stolíku v náhlom tichu. Hodinová ručička sa už blížila k šestke. Pozrel manželke do očí. „Naozaj si to myslíš?“

Dva razy nepatrne prikývla. Oči mala naširoko otvorené, ligotali sa v svetle lampy, ako tam stála s jednou rukou opretou o bielizník.

Priblížil sa k nej o krok, pery sa jej pootvorili. Pri jeho druhom kroku preglgla. Pri treťom kroku zdvihla hlavu. Oči mala tmavé pod strieškou klobúka so závojom ako pavučinka. Stáli očarení oproti sebe. Pobozkal ju veľmi zľahka, potom ju chytil za plecia a zvrtol. Nemotorné prsty mu hľadali perlu ako slzičku. Napokon vytiahol ihlu z klobúka.

V zrkadle sa im pohľady stretli. Oči mali obaja tmavé, iskrilo v nich očakávanie. Keď jej sňal klobúk, vytiahol aj hrebene z vlasov. Tie sa jej rozpustili. Stál tak blízo, až z nich zacítil vôňu pšenice v letnom vánku. Prečesával jej ich neskúsenými prstami.

Kedy naposledy vdychoval arómu ženských vlasov? Sklonil sa a vnoril si tvár do voňavých kučier. Zhlboka sa nadýchol.

Keď sa ich oči stretli, srdce im bilo až v hrdle. V zrkadle pevne upierala naňho pohľad. Uchopila fľaštičku s voňavkou. Odzátkovala ju a končekom prsta si naniesla kolínsku pod zdvihnutú bradu. Po chvíli miestnosť rozvoniavala konvalinkami. Odhrnula si manžetu, obnažila jemnú pokožku zápästia s modrými žilkami, aj na ne naniesla troška, potom zazátkovala fľaštičku, pričom ho držala ako väzňa pohľadom zafírových očí.

Kde sa dievča jej veku naučilo čosi také? Celý deň sa domnieval, že je neskúsená. Teraz sa však nedalo pochybovať o tom, že ho vyzýva.

Stisol jej ramená, zvrtol ju ako balerínu a čiahol po gombíku pod jej hrdlom. Mal veľkosť štvrtiny jeho palca. Na druhý pokus sa mu podarilo rozopnúť ho. Pomaly pokračoval dolu, až zvládol všetkých trinásť.

Pod kabátikom živôtik lipol k prsiam, ktoré sa dvíhali a klesali od vzrušenia. Zdvihol oči k jej nežným perám. Pootvorili sa v očakávaní.

Aké je to neuveriteľné – sú manželia.

Sklonil sa k jej perám. Jej vlasy mu lemovali líca, keď ju prvý raz nežne pobozkal. Naklonila sa k nemu, chytila ho za chlopnú saka.

Keď zdvihol hlavu, obaja ťažko dýchali, srdcia sa im roztancovali, ako sa vpíjali pohľadom jeden do druhého.

Bez slov jej vyzliekol kabátik a položil ho na bielizník.

Čiahla po jeho kravate a gombíku goliera, aby sa aj ona zúčastnila na tomto obrade.

Na nočnom stolíku tikali hodiny.

„Ešte je len šesť,“ upozornil ju priškrteným hlasom.

Prsty jej na jeho krku znehybneli. Pozrela mu do očí bez pretvárky. „Jestvuje čosi také ako správny či nesprávny čas?“

Nikdy o tomto probléme neuvažoval. Ani raz v živote nerobil nič také inokedy ako v noci v posteli pod rúškom tmy a neskorých hodín. Prekvapený si uvedomil, že sa sem chystal ako učiteľ, no zistil, že ona poučuje jeho.

„Nie, myslím, že nie je,“ odpovedal.

Dovolil jej, aby mu vyzliekla sako a zavesila ho na hák vedľa svojho kabáta. Rozopla mu aj vestu a vybrala z vrecka hodinky.

„Nikdy sa neriaď hodinkami,“ požiadala ho tíško a položila vestu i hodinky na bielizník.

Keď sa zvrtla, už na ňu čakal, pripravený schytiť ju do náručia, vrhnúť sa na jej pery a jazykom skúmať teplé vnútro jej ochotných úst. Pritisla sa k nemu. Bozkávali sa s čarovnou naliehavosťou. Odtrhol od nej pery a zašeptal jej teplým dychom do ucha: „Ach, Linnea…“

Odstúpila len natoľko, aby mu videla do očí. „Čo je s tebou, Teddy? Celý deň sa tváriš, ako by si sa ma bál.“

„Aj sa bojím.“ Smutne sa usmial, odhrnul jej vlasy zo spánkov a chytil jej hlavu do oboch veľkých dlaní. „Si veľmi mladá. Ustavične na to myslím, hoci si tú myšlienku vyháňam z hlavy.“

„Ja nemám strach. Som žena, pripravila som sa na to. Si posadnutý časom – hodinami, rokmi. Veď nemajú nijaký význam, keď ide o lásku! Prosím ťa, prosím…“ Pokryla bozkami jeho bradu, líca, ústa. „Prosím ťa, rátaj lásku, nie roky. Teraz som tvoja manželka. Nenechávaj ma dlhšie čakať.“

Fascinovaný pozeral, ako zhadzuje zo seba zvyšky oblečenia. Aj Theodore sa začal rýchlo vyzliekať. Pre ňu bol pôžitok pozorovať ho pri tom. Kochala sa v hre svalov, keď zhadzoval zo seba košeľu. Len čo dopadla na zem, z Linney vyhŕkla obdivná poznámka.

„Ach, Theodore, pozri na seba…“ Pudovo načiahla ruku a hladkala tmavé chlpy na jeho prsiach, sledovala ich po bruchu, kým si neuvedomila, kam jej zvedavé prsty smerujú. Okamžite ich odtiahla. Oči sa jej rozžiarili. Uchopil jej ruku a položil ju naspäť na miesto, z ktorého ušla.

Rozdráždená sa s ním hrala. Aký je pevný, aký hodvábny, aký mužný. Ani nedýchala.

Ruka mu nežne oblapila jej prsník. Znehybnela, premožená emóciami. Po jemnom hnetení jej bradavky stuhli v jeho dlani.

Potom jej láskal chrbát. Skúmajúce prsty si našli cestu na jej teplé brucho a pokračovali nadol, až sa napokon dotkli jej intímnych miest. Mykla sa, keď do nej vstúpil, no potom sa uvoľnila, keď sa jeho silná ruka ovinula okolo jej drieku. Mozog jej zaplavil svet zázrakov, na ktoré sa nepripravila ani v najodvážnejších snoch. Za zatvorenými viečkami jej tancovali všetky farby dúhy. Dotýkal sa jej čoraz hlbšie a zaplavil ju pôžitkom z jej vlastného tela.

„Ach, Teddy… Teddy…“ mrmlala hnaná žiadostivosťou.

Čiahol po lampe, no Linnea sa tíško ohlásila: „Nie!“ Zaváhal a obrátil sa k nej. „Prosím ťa… ešte som nikdy…“ Líca jej zrumeneli. Odhodlane naňho pozrela. „Chcem ťa vidieť.“

Jej žiadosť mu divo rozbúšila srdce. Takto na ženy nikdy nepomyslel. Theodore Westgaard dostal novú lekciu.

Oboma rukami jej odhrnul vlasy z čela. Z očí jej vyžarovala intenzívna vášeň. „Linnea, ľúbim ťa. Ležiaval som tu sám a myslel na to. Mnohé noci, keď si bola hore, nad mojou hlavou. Si oveľa skvostnejšia než som si ťa želal.“

„Ľúbim ťa.“

„Ľúbim ťa.“

Raz to vyriekla ona, inokedy on, nedalo sa rozlíšiť, kto ich kedy vyslovuje, kým sa sýtili bozkami, až zrazu bozky nestačili.

Prevrátil ju na chrbát, naklonil sa nad ňou, pozoroval jej tvár, srdcia im búšili rovnakým rytmom. Letmý bozk na jej pery, ďalší na prsia, ruka na jej bruchu, silný plameň šľahajúci z jeho očí do jej, kým mu ruka čiahala čoraz nižšie…

Svojím dotykom nútil jej údy, aby sa uvoľnili. Telo jej rozkvitalo pod jeho skúmavými prstami. Keď už bola uvoľnená, vláčna a rozvášnená, začal ju učiť veci, ktoré má žena poznať. „Ak ťa to bude bolieť, povedz. Prestanem. A teraz sa uvoľni… pomaly… pomaličky…“

Vnikol do nej nenáhlivo, s posvätnou úctou. Kým čakal, lakte sa mu chveli pri jej pleciach. Vtiahla ho do seba hlbšie.

„Linnea, ach, Linnea…“ šeptal rozochvené, keď sa mu zdvihla v ústrety.

Hodili sa k sebe dokonale. Akoby boli stvorení jeden pre druhého. Nenachádzal v nej dievča, ale ženu, akú si vždy predstavoval. Učila ho novej mladosti, čomusi, čo nesúviselo s kalendárom, ale s bezhraničnou radosťou srdca. Pri rytmických pohyboch jeho bokov sa riadila jeho nevyslovenými želaniami a ochotne sa mu prispôsobovala. Cítila, ako jej jeho dych rozvieva kučery a zohrieva šiju, on zasa ako mu vlasy nežne lipnú k spotenému čelu. Spoločne objavili nadčasovú reč milencov, skladajúcu sa z mrmlania, šuchotu a vzdychov. Spoznala jeho nežnosť, on jej silu. Obaja sa zároveň naučili vymeniť si úlohy. Nachádzal radosť v tom, ako sa prehla do oblúka a lapala dych, ona pociťovala rovnaký pôžitok, keď dosiahol vyvrcholenie.

Roky naozaj nič neznamenali. Dôležité bolo len to, že sú muž a žena a v svadobnú noc sa ich spojenie zavŕšilo. Vzájomne sa odškodnili za mučivé odriekanie… znova… znova… a znova…

Kapitola 21

Zima roku 1918 bola obdobím veľkých zmien. Všeličo sa zmenilo nielen v rodine Westgaardovcov, ale aj v Spojených štátoch, no najmä v zámorí. Linnea ako šťastná novomanželka by ľahko zabudla na to, že americkí vojaci odchádzajú do Francúzska bojovať za lepší život na svete. Vyhrievala by sa v lúčoch šťastia, vyžarujúcich z jej srdca. Pod vplyvom svojej rodiny si však uvedomila, že aj ona má určité povinnosti, možno ešte závažnejšie, v postavení učiteľky. Nahovorila inšpektora Dahla, aby dovolil predplatiť pre školu noviny. Spolu s deťmi sledovala udalosti v Európe a usilovala sa ich pochopiť.

Od Ameriky sa žiadalo, aby poskytla predovšetkým vojakov. Na jar roku 1918 dorazilo do Francúzska pol milióna Američanov. Jedným z dobrovoľníkov bol aj Bili Westgaard. V sobotu pred jeho odchodom slúžili zaňho v kostole osobitnú omšu. Čoskoro nato Judith písala, že Adrián Mitchell dostal povolávací rozkaz, a už aj odcestoval.

Hoci Bili a Adrián boli Linneini odmietnutí pytači, predsa sa jej to dotklo. Teraz ju vojna zasiahla osobne a vyburcovala v nej vôľu vykonať niečo prospešné pre bojujúcich.

V tomto úsilí mohli deti pomôcť najrozličnejším spôsobom. Bolo ich treba len dobre zorganizovať. Pletenie cez poludňajšiu prestávku sa stalo príjemným trávením času. Linnea poprosila Nissu, aby jej ukázala, ako sa to robí. Vyzvala aj všetky matky, aby naučili pliesť svoje dcéry. Skoro z nôh spadla, keď sa jedného dňa Kristian a Ray ukázali v škole s klbkom vlny a ihlicami. Deti sa veľa nasmiali, keď sa nemotorne zaúčali, no čoskoro sa k nim pripojili aj ostatní chlapci v triede. S výnimkou Allena Severta, ktorý vyhlásil, že sú to „hračičky pre slečinky“, a za tento postoj si zaslúžil všeobecné opovrhnutie.

Všetky ostatné deti sa ochotne a dychtivo zapájali do uskutočňovania Linneiných nápadov. Patrícia Lommenová prišla s myšlienkou upliesť prikrývku zo zvyškov vlny. Deti nadšene poznášali z domu vlnu. Keď začala dostávať tvar, ktosi navrhol, aby usporiadali dražbu a výťažok venovali Červenému krížu. Chýry o dražbe sa rýchlo rozleteli a šatňa sa pomaly zapĺňala pestrou zmesou darov, vrátane niekoľkých koží z ondatry, ktorými prispeli Ray a Kristian. Libby Severtová, u ktorej sa prejavil sľubný umelecký talent, nakreslila dva veľké plagáty propagujúce túto udalosť. Jeden zavesili na kostol, druhý umiestnili v obchodnom dome v Alame. Istý farmár im dokonca ponúkol pianíno a bol ochotný ho aj dopraviť. Odvtedy až do dňa dražby v škole znela hudba. Tanečná tombola v súvislosti s dražbou bol Nissin nápad. Dobromyseľná Frances čítala o zbierke šatstva pre utečencov a placho navrhla, aby sa aj oni podujali na čosi také.

Theodore si všímal, ako Linnea v zime rozkvitá. Do príprav na pomoc vojakom sa vrhla so zvyčajným entuziazmom, no len čo doviedla jednu vec do konca, ihneď sa pustila do ďalšej. Teraz to bola zbierka kníh pre amerických vojakov ležiacich v nemocniciach v zámorí. Bolo to rovnako úspešné podujatie ako dražba.

Linnea nadšene uplatňovala svoje organizačné schopnosti. No ani v manželstve nezostávala pasívna. Koncom februára dovŕšila devätnásť rokov a rada šepkala Theodorovi do ucha, ležiac na ňom v noci, že sa vo svojom devätnástom roku naučila viac než predtým za celý život. Dobre sa na tom zabávali.

Prejavila sa ako vášnivá milenka bez zábran, naliehala, aby skúsili veci, o ktorých sa Theodorovi dovtedy ani nesnívalo.

„Kde si sa to naučila?“ spýtal sa jej raz v noci, keď boli prikrývky odhrnuté a lampa svietila ako zvyčajne.

„Povedala mi to Clara.“

„Clara!“

„Pst!“ priložila si prst na pery a chichotala sa.

„Máš na mysli moju malú sestričku Claru?“

„Tvoja malá sestrička Clara je zrelá žena, ak si si to doteraz nevšimol. S Triggom trávi veľmi príjemné chvíle v posteli. Keby sa však dozvedela, že som ju prezradila, asi by ma zabila.“

„Hm… Keď sa s Čiarou najbližšie stretnem, poďakujem sa jej.“

„Teddy, neopováž sa!“ pohrozila mu. Chytil ju za zápästie, vsunul ju pod seba a uhryzol do spodnej pery.

„Budeme sa o tom celú noc zhovárať, či si to vyskúšame, pani Westgaardová?“ spýtal sa jej. O chvíľu to už skúšali.

Inokedy po milovaní ležala Linnea s hlavou na Theodorovom pleci a myslela na to, ako si kedysi predstavovala súlož.

„Bála som sa, že ma pri milovaní rozpučíš ako chrobáka,“ priznala sa so smiechom manželovi.

„Ach, ty si teda o tom premýšľala,“ rozosmial sa Theodore.

Predstihla všetky jeho očakávania. Je bystrá, šťastná, spontánna. Z každého dňa robí sviatok, napĺňala ho radosťou, o ktorú sa treba podeliť, až sa občas čudoval, ako dokázal prežiť toľké samotárske roky bez nej. Každé ráno ju odviezol do školy a od chvíle, keď ju pobozkal na rozlúčku pri teplej peci, rátal hodiny, keď sa po ňu vráti a vezme si ju domov. Nikdy nevedel, akým nápadom ho prekvapí. Videla veci z pohľadu svojej mladosti, na čom sa často zasmial, ale tešilo ho to.

Jedného mimoriadne studeného rána stáli pri peci a čakali, kým sa trieda zahreje. Školská myška vyšla z úkrytu.

„Nechytila si tú malú beštiu?“

„Nikdy som sa o to nepokúsila. Nemala som srdce zabiť to malé chúďa. Kŕmila som ju syrom. Je to moja priateľka.“

„Kŕmila si ju! Linnea, myši sú…“

„Pst! Je jej zima. Pozri! Mlč a pozoruj ju.“

Stáli nehybne, bez slova, kým sa myška placho priblížila, zastala si na druhej strane pece na zadných labkách a predné si zohrievala, ako by to boli ľudské ruky.

Theodore nič také v živote nevidel.

„Robievate to vy dve často?“ spýtal sa. Zvuk jeho hlasu myšku vyľakal, cúvla, zastala a uprela na nich ružové očká.

„Smrti je všade naokolo nadostač, nemyslíš, že by sme nemali spôsobiť ďalšiu?“

Premýšľal, či by ju dokázal ľúbiť väčšmi než práve v tej chvíli. Život sa mu nikdy nezdal taký dokonalý.

Dokonalosť ich bytia narušil koncom marca Kristian. Bol dolu pri potoku spolu s Rayom, zbierali úlovok z pascí. Pri večeri si Theodore všimol, že jeho syn je akýsi nesvoj. „Trápi ťa niečo, Kristian?“ spýtal sa ho.

Kristian zdvihol hlavu a mykol plecom. „O čo ide?“

„Nebude sa ti to páčiť.“

„Nepáči sa mi veľa vecí. Tým sa nezmenia.“

„S Rayom sa o tom zhováram už dlhší čas. Neviem, či on sa pevne rozhodol, no ja áno.“

„Pre čo sa mal rozhodnúť?“

Kristian položil vidličku. „Prihlásim sa k vojsku.“

V miestnosti nastalo hrobové ticho. Všetci prestali jesť.

„Čože chceš urobiť?“ spýtal sa hrozivo Theodore.

„Pomýšľam na to už dávno. Aj ja chcem ísť bojovať.“

„Zbláznil si sa? Veď máš len sedemnásť rokov!“

„Som dosť starý na to, aby som mohol strieľať z pušky. Len na tom záleží.“

„Si farmár, ktorý pestuje pšenicu. Mobilizácia sa na teba nevzťahuje. Zabudol si už?“

„Ocko, ty ma nepočúvaš.“

Theodore vyskočil. „Ach, veľmi dobre ťa počujem. No to, čo vravíš, nedáva nijaký zmysel!“ Linnea ešte nikdy nevidela Teddyho takého rozzúreného. Ukazoval prstom na Kristiana a zrúkol: „Nazdávaš sa, že sa tam na bojisku nedeje nič iné, len vojaci útočia na seba rúčkami od metiel? No veľmi sa mýliš, synáčik! Strieľajú na nich a zomierajú.“

„Chcel by som pilotovať lietadlá. Rád by som ich aspoň v ide D.“
„Lietadlá!“ Theodore rozhodil rukami, v zúfalstve sa zvrtol, potom sa vrhol znova na Kristiana. „Pilotovať nebudeš, len poháňať pár koní zapriahnutých do pluhu, lebo ti nedovolím odísť!“

„Možno chcem robiť v živote aj iné veci ako poháňať kone! Žiada sa mi vidieť veľa vecí, nielen konské zadky. Keď narukujem, uvidím ich.“

„Uvidíš tam zákopy a namiesto konského trusu budeš cítiť zápach yperitu! Po tom túžiš, syn môj?“

„Teddy…“ Linnea chytila manžela za rameno.

Zúrivo striasol zo seba jej ruku. „Do tohto sa nepleť! Je to len medzi mnou a mojím synom! Pýtam sa, tohto sa ti žiada?“

„Nezabrániš mi v tom, ocko. Keď sa skončí škola, pustím sa po ceste a už ma nenájdeš. Stačí, aby som tvrdil, že mám osemnásť rokov, zoberú ma.“

„Vychoval som teda aj klamára, nielen blázna!“

„Keby si súhlasil, nemusel by som luhať.“

„Nikdy s tým nebudem súhlasiť! Kým žijem, nikdy!“

Kristian sa dokonale ovládal. Pokojne povedal: „Ľutujem, že sa na to dívaš takto, ocko. No urobím to tak či tak.“

Od toho dňa bolo napätie v dome priam hmatateľné. Rozšírilo sa aj do spálne Theodora a Linney. Bola to prvá noc od ich sobáša, keď sa nepomilovali. Keď sa mu dotkla pleca, zašomral: „Daj mi pokoj. Dnes nemám náladu.“

Skončili sa aj Linneine pokojné dni v škole. Allen Severt začal znova vyvádzať. Linnea by mu najradšej otrepala hlavu o stenu. Jedného dňa zašiel priďaleko a ona to naozaj urobila.

Prechádzal popri nej, keď zvonila na štvrtú, nonšalantne jej schmatol hodinky a nechal ich klesnúť tak prudko, že so žuchnutím dopadli na jej hruď. Bola ešte v šoku, keď ho zhrabla oboma rukami za vlasy a buchla mu hlavu o stenu triedy.

„Neopováž sa to urobiť ešte raz!“ zasyčala na dva centimetre od jeho nosa a ťahala ho za vlasy tak silne, až sa mu zdvihli kútiky očí. Rozumel si, pán Severt?“

Allen bol taký zarazený, že ani svalom nepohol.

‚Ak sa budeš naďalej takto správať, potrestám ťa ešte väčšmi. Dám ťa vylúčiť zo školy!“

So zošikmenými očami vyzeral Allen ešte zlomyseľnejší než inokedy. Videla pomstychtivosť v chladných, bledých očiach, čosi ešte horšie než bezcitnosť. Bola to krutosť, s ktorou si nevedela poradiť. A teraz ho pokorila pred celou triedou už druhý raz. Cítila, ako jeho odpor rastie. Ruky sa jej zachveli, pustila mu hlavu.

„Deti, dnes končíme vyučovanie,“ povedala, no pokoj nedokázala ani predstierať. Allen sa odtrhol od steny a drsne do nej vrazil plecom cestou k dverám. „Ty nechoď, Allen! Chcem sa s tebou zhovárať… Allen, vráť sa!“

Na úpätí schodov sa zvrtol a obdaril ju jedovatým pohľadom. „Toto oľutujete, pani učiteľka!“ sľuboval slávnostne a tak tíško, aby to počula len ona. Potom sa zvrtol, odkráčal, ani sa neobzrel.

Zašla k Severtovcom, aby im oznámila, aký diabol je ich syn. Nanešťastie Martin nebol doma a jedinou reakciou jeho ženy bolo: „Pozhováram sa o tom s Allenom.“ Povedala to ľahostajne, zhovievavo, so zdvihnutým obočím. Ústa mala stlačené do úzkej čiarky, keď odchádzajúcej Linnei otvárala dvere. Tá šla domov zúfalejšia než kedykoľvek predtým.

O dva dni našla svoju myšku mŕtvu v nastraženej pasci.

Povedala o tom Theodorovi. Ten by sa najradšej schytil, zašiel k Severtovcom a všetko im vytmavil, no Linnea ho zadržala a tvrdila, že to zvládne sama. Čosi dobré z toho predsa vzišlo, lebo tej noci sa znova milovali ako zvyčajne. Potom ho prosila, aby sa pokúsil odhovoriť Kristiana od odchodu na vojnu, no tentoraz pokojne, bez zlosti. Súhlasil, že to urobí.

Jeho pokus však zlyhal. Na druhý deň sa obaja rozprávali v kôlni, ibaže Theodorov strach o synov život sa znova prejavil hnevom. Nakoniec obaja na seba pokrikovali. Kristian sa zdvihol, odišiel z domu bez toho, aby oznámil, kam sa poberá.

Šiel k Patriciinmu domu, lebo v poslednom čase sa s ňou cítil najlepšie.

„Ahoj,“ zdravil ju, keď otvorila dvere.

„Ach… ahoj!“ Oči sa jej rozžiarili, tvár skrášlil rumenec.

„Máš veľa roboty?“

„Nie. Iba pletiem. Pod dnu!“

„Premýšľal som, či by si ty nemohla ísť von. Chcem sa s tebou pozhovárať. Niekde osamote.“

„Jasnačka. Zoberiem si kabát. Mami!“ skríkla. „Idem na prechádzku s Kristianom!“ O chvíľu sa ukázala v kabáte a so šálom obkrúteným okolo hlavy. Jeho konce jej splývali na plecia. Obaja si strčili ruky do vreciek a zamierili na cestu po prérii. Sneh bol na jej kraji už mäkší, s hlbokými ryhami. Severozápadný vietor strácal silu. V jarku čoskoro rozkvitnú snežienky. Dni sa predlžovali. Slnko neskorého popoludnia im zohrievalo tvár.

Potreboval sa vyrozprávať, no nie hneď. Teraz sa mu jednoducho žiadalo kráčať popri Patrícii. Ich lakte do seba zľahka narážali. Vytiahla si ruku z vrecka, to urobil aj on. Chytili sa za ruky. Pevne mu ju stisla a pozrela naňho nielen s úsmevom, ale aj s dôverou. Na chvíľu si mu oprela hlavu o plece, potom kráčali mlčky ďalej.

Kristian sa rozhovoril až cestou späť. „Nikdy sa nenudíš pri pohľade na tú istú starú cestu, tie isté polia?“

„Občas.“

„Premýšľala si dakedy o tom, ako vyzerá svet za Dickinsonom?“

„Bola som už za Dickinsonom. Je tam rovnako ako tu.“

„Nie. Oveľa ďalej. Tam, kde sú vrchy. A oceán. Netúžiš vidieť, ako vyzerá?“

„Niekedy áno. Keby som ich však aj videla, som odhodlaná sa sem vrátiť.“

„Ako si tým môžeš byť taká istá?“

„Lebo ty si tu,“ povedala dôverčivo a pozrela naňho.

Zastal. Modré oči mala jasné a rozhodné, ústa vážne. Šál jej skĺzol z hlavy a marcový vietor jej strapatil vlasy. V jeho veľkej dlani sa jej rúčka zdala krehká. Zauvažoval, či robí dobre, keď chce odísť na vojnu.

„Patrícia, ja…“ Zmĺkol. Nebol si istý, ako vložiť city do slov.

„Viem,“ odpovedala na jeho nevyslovenú vetu. „To isté cítim aj ja.“

Naklonil sa k nej a bozkal ju. Stala si na špičky, zdvihla k nemu pery, rukami sa mu oprela o hruď. Bol to cudný bozk, no naplnil im srdcia prísľubom prvej lásky. Šli ďalej po dvore, no nechceli sa ešte rozlúčiť.

„Poďme do sýpky. Aspoň nalúpeme kukuricu kurčatám.“

Usmial sa, keď ho viedla na druhý koniec dvora, odhasprovala hrubo otesané drevené dvere a on ju nasledoval do súkromia.

„Čo by povedala tvoja mama, keby vedela, že sme tu?“

„Asi to vie. Prešli sme tesne pri dome.“

Rád by sa presunul bližšie k nej, no cez široké škáry ich mohol hocikto uvidieť. Po chvíľkovom váhaní sa Patrícia zasmiala, vzala do rúk kúsok šúpolia. „Pozriem sa, ako by si vyzeral s ružami.“ Kľakla si pred neho a priložila mu šúpolie k tvári. Šúpolie mu pošteklilo tvár, mykol sa.

So smiechom ho pritiahla k sebe za chlopnú saka. „Nebuď taký chúlostivý. Nože, nech sa ti prizriem!“

Nechal ju, aby mu pridržala šúpolie medzi perami a nosom. „No, ako vyzerám?“

„Senzačne!“

Slnko vrhalo pásy svetla na jej tvár, ako mu kľačala medzi kolenami, a vietor tíško svišťal cez škáry v drevenej stene.

„Čo myslíš, mal by som si ich nechať narásť?“ Ani si neuvedomoval, čo vraví. Myšlienky sa mu sústredili na ňu. Aká je pekná s perami farby západu slnka a očami s dlhými mihalnicami, upretými naňho.

„Neviem. Najprv by som ťa mala pobozkať, až potom sa rozhodnem.“

„Bozkaj ma teda!“

Pobozkala ho, no jej prsty i šúpolie im stálo v ceste a hrozne šteklilo. Obaja sa chichotali. Potom si uprene hľadeli do očí.

„Ach, Kristian,“ zamrmlala. Šúpolie mu spadlo do vrecka, keď sa okolo neho ovinula rukami, a teraz sa už bozkávali naplno, pritisnutí jeden k druhému. Okúsil jej pery jazykom. Trocha jej trvalo, kým si uvedomila, čo od nej chce. Potom pootvorila pery, aby sa dostal do jej úst. Teplý, klzký kontakt otriasol oboma. Keď sa bozk skončil, cúvli a civeli jeden na druhého, očarení svojím objavom.

„Ustavične na teba myslím,“ zašepkala.

Odhrnul jej z čela zablúdenú gaštanovú kučeru. „Aj ja na teba myslím. Musím sa však o niečom s tebou pozhovárať. No keď sa bozkávame, celkom mi to vyšumí z hlavy.“

„O čom sa chceš rozprávať?“

„Hrozne som sa pochytil s otcom.“

„Prečo?“

„Chcem narukovať.“

Myslela, že zle počuje. Veď kto by chcel ísť na bojisko? „Narukovať? Myslíš dať sa na vojnu?“

„Len čo skončím školu na jar,“ prikývol. „Ale Kristian…“

„Zrejme sa chceš hádať so mnou ako môj ocko.“

Zarazená preglgla a vyvaľovala naňho oči. Potom si sadla s rukami zloženými medzi nohami. „Prečo?“

„Chcem pilotovať lietadlá a vidieť zo sveta viac než len Alamo v Severnej Dakote. Ach, dočerta, vlastne ani neviem!“

Keď chcel vyskočiť, chytila ho za kolená a prinútila zostať.

„A to nemôžeš bez toho, aby si sa stal vojakom?“

„Neviem. Ocko vraví, že som farmár pestujúci pšenicu. Bojím sa, že ak teraz nepôjdem, zostanem ním po celý život. Domnievam sa, že by som mohol byť čímsi viac. Keď to však zdôvodňujem ockovi, ten sa len rozzúri a vrieska na mňa.“

„Lebo sa o teba bojí, či to nechápeš, Kristian?“

„Viem, že má strach. Aj ja ho mám. No musí na mňa za to bliakať? Nemôžeme sa o tom jednoducho pozhovárať?“

Nevedela, čo mu má povedať. V poslednom čase aj ona mala šarvátky s rodičmi, a tie ostré spory vzbĺkli z ničoho nič.

„Hádky s rodičmi patria zrejme k dospievaniu.“

Je taká pokojná, rozumná. A pohľad na ňu rozptyľuje jeho rozhodnutie.

„Čo by si si o mne myslela, keby som odišiel?“

Pozorne ho skúmala, potom tíško odpovedala: „Čakala by som na teba. Čakala by som tak dlho, ako treba.“

„Naozaj?“

Vážne prikývla. „Áno. Lebo ťa ľúbim, Kristian.“

Takýto cit k nej odnedávna prechovával aj on, no počuť tieto slová od nej zasadilo ranu jeho emóciám. Znova ju prudko objal. „Nemali by sme o tom hovoriť. Aspoň nie teraz, keď sa chystám odísť. Odchod mi potom padne zaťažko.“

Túlila sa k nemu, pritískala sa prsiami k jeho hrudi. „Ach, Kristian… a čo keď ťa zabijú?“ Jej slová pridusilo jeho sako. Zdvihol jej tvár, pery sa im stretli. Jeho roztrasená, neistá ruka sa všuchla pod jej teplý kabát, putovala po chrbte, nakoniec sa pristavila pri prsníku. Prestala dýchať.

„Je to hriech,“ zašeptala.

‚Aj vojna je hriech,“ odpovedal jej tíško.

Ona mu však chytila ruku, priložila si ju k perám a pobozkala mu hánky.

„Zostaň teda!“ prosíkala.

Pri poslednom bozku však vedel, že je súčasťou toho, čo ho tu drží, a keby v júni neodišiel, kvôli nej by tu zostal celý život.

Kapitola 22

Jar prišla na prériu ako mladé dievča, čo sa chystá na svoj prvý ples. Ležérne sa upravovala a parádila. Kúpala sa v miernych dažďoch, vynárala sa z nich svieža a biela ako sneh. Sušil ju teplý vetrík, vystierala sa pod láskavými slnečnými lúčmi, vánok jej česal trávnaté vlasy, až sa zdvihli a rozkvitli.

Zvieratá sa vrátili ako na zavolanie. Pásikavé divé potkany posedávali pri svojich nových dierach, potom sa hravo naháňali. Prériové psy brechali za súmraku a volali na svoje družky. Divé kačice a husi leteli na sever. V kroví na nížine sa hmýrili jarabice.

Domov sa pobrali aj kone. Priviedol ich inštinkt tvorov, ktoré poznajú svoj cieľ. Istého večera sa ukázali pri plote pastviny a erdžali, dožadovali sa, aby ich vpustili, zapriahli, pripravené na jarnú orbu. Tučné, s chlpatou srsťou čakali, akoby zvuk brúsenia pluhových nožov sa niesol prériou ako melódia, ktorej neodolali. Boli tu všetky: Clippa, Fly, Šéf, aj dve žrebné kobyly – Nelly a Lady.

Šli ich privítať všetci a Linnea pozerala s úctou na opätovné stretnutie farmára a jeho koní. Ľudia i zvieratá boli šťastní, že sú zasa spolu. Teddy a Kristian hladkali ich široké čelá, chodili okolo nich, tľapkali ich po pleci, kontrolovali im kopytá. Teddy so zaľúbením škrabkal veľkou rukou Nellino brucho. Ktovie, ako by sa zachoval, keby mu povedala, čo doteraz len tušila? Nemala raz menštruáciu, teraz čakala, že jej vynechá aj druhá, len potom mu oznámi novinu. O deťoch sa nezhovárali, no Linnea bola presvedčená, že sa bude tešiť rovnako ako ona.

V polovici apríla bola orba v plnom prúde, no starší chlapci naďalej chodili do školy. Linnea si nebola istá, či dôvodom je to, že učiteľkou je manželka Teddyho Westgaarda, alebo to, že Teddy a Kristian sa ešte vždy nerozprávali.

V štvrtom aprílovom týždni slávil Theodore tridsiate piate narodeniny. Chystali sa večer do postele, keď sa mu Linnea ovinula rukami okolo krku a pobozkala ho na líce. „Dnes si nebol vo svojej koži. Stalo sa niečo?“

Položil si jej ruky na plecia a pozrel do jej zvedavých očí. „Ešte sa pýtaš? Veď som sa dnes stal o rok starším.“

„Mám pre teba darček na narodeniny, ten ťa iste poteší.“

Uškrnul sa, chytil ju za uši a žartovne jej kýval hlavou zboka nabok. „Rozveseľuješ ma už tým, že si pri mne. Čo tam po darčekoch!“

„No tento je jedinečný!“

„Taká si aj ty,“ povedal tíško, pustil jej uši a túžobne ju pobozkal na pery. Po bozku mu pozrela do hnedých očí a bruchom sa k nemu pritisla.

„Budeme mať dieťatko, Teddy.“

Zmenu nálady pocítila okamžite. Zmeravel a odtiahol sa od nej.

„Som asi v druhom mesiaci.“

„Dieťa!“ Jeho prekvapenie prešlo do jednoznačnej nevôle. „Si si istá?“

„Dúfala som, že budeš tomu rád,“ povedala skormútená.

„Čomu mám byť rád? Už dávno som ti povedal, že nechcem viac detí! Som na ne pristarý!“

„Ach, Teddy, vôbec nie si. Len si si vzal do hlavy ten nezmysel.“

„Nepresviedčaj ma, že nie som. Môj vlastný syn sa chystá dať sa zabiť vo vojne. A ty si myslíš, že budem skákať od radosti, lebo príde ďalší, aby som tú agóniu mohol prežívať znova?“

Cítila sa natoľko ukrivdená, že sa nezmohla na slovo. Bola priveľmi sklamaná, ani sa nerozplakala. Vzrušenie sa rozplynulo, zostalo len rozčarovanie.

„Okrem toho sme si my dvaja ešte ani poriadne neužili. Sme svoji necelé tri mesiace, a ty si už tehotná.“ Odvrátil sa, tíško zahrešil pod fúzy, ľahol si na okraj postele a chytil sa za hlavu.

„No a čo si čakal, veď sme nevynechali takmer jedinú noc!“

Prudko zdvihol hlavu. „Nevyhadzuj mi to na oči!“ osopil sa na ňu. „Ty si sa vždy vytasila s nápadom skúsme toto, skúsme ono…“

Veľmi jej ublížil. Chytila sa za brucho. „Teddy, nosím v sebe tvoje dieťa. Ako ho môžeš nechcieť?“

„Neviem!“ zvolal zúfalo. „Jednoducho neviem. Chcem, aby zostalo všetko tak, ako bolo. Ty a ja, Kristian na poli, kam patrí, a už nijaké reči o vojne… a… dočerta s tým!“ Vyskočil z postele a vyrútil sa zo spálne.

Vytriešťala oči na dvere, pritískala si ruky k bruchu a premýšľala, ako ju môže tak hlboko zraniť ten, kto tvrdí, že ju vášnivo ľúbi. Ako mohol tak znevážiť ich milovanie, akoby nikdy neprecítil tie nádherné, obdivuhodné zážitky rovnako ako ona?

Ležala so suchými očami a modlila sa, aby ju po návrate vzal do náručia a ubezpečil ju, ako veľmi ľutuje, že bol taký bezohľadný, a že sa ich dieťatku teší.

Nestalo sa tak. Vošiel, zahasil lampu, potme sa vyzliekol, ľahol si na posteľ a odvrátil sa od nej. Pocítila jeho výčitku tak hmatateľne, ako by ju bol udrel.

Na druhý deň šla do školy sama. Pri raňajkách si nepovedali ani slovo. Takmer s úľavou unikla napätiu.

Bol Deň sadenia stromov. Deti ho trávili tradične upratovaním na školskom dvore. Všetky si priniesli so sebou hrable. Väčší chlapci natierali farbou záchody, mladšie zhrabúvali smeti. Dievčatá umývali okná. Bol to slnečný deň, taký teplý, že mnohé deti sa vyzuli, dali si dole ponožky a chodili bosé.

Všetky odpadky z dvora zhromaždili na piesočnaté miesto a zapálili ich. Linnea práve dozerala na oheň, keď zbadala, že popri škole prechádza voz s Theodorom a Johnom. Zovrelo jej srdce.

„Ahoj!“ volal jej John a zakýval.

„Ahojte! Kamže? Kamže?“

„Do mesta.“

„Načo?“

„Kúpiť náradie a zásoby,“ odpovedal John. „Dobre sa bavte!“

Oduševnene im mávala. Theodore len zdvihol ruku na pozdrav. Pozerala, ako sa voz vzďaľuje.

Prácu na dvore skončili o pol jednej. Pahrebu udusili vodou a vydali sa na pole s obedármi. Ešte pôjdu dolu k potoku vyhľadať stromček, ktorý by mohli presadiť do školského dvora. Roseanna a Jeanette sa držali za ruky a spievali jarnú pesničku. Allen Severt našiel malého, neškodného hada a strašil ním menšie deti. Patrícia Lommenová a Kristian šli vedľa seba, plecia sa im dotýkali.

Pri potoku našli slnečnú čistinku a sadli si do trávy, aby sa v pohode naobedovali. Niektoré deti sa pokúsili brodiť v potoku, no voda bola ešte veľmi studená. Preto sa radšej vydali pátrať po kačacích hniezdach, skúmali mraveniská a pozorovali vlnivý pohyb dvoch zelených húseníc.

Linnea pozrela na hodinky a usúdila, že musia nájsť stromček, aby sa načas dostali do školy a zasadili ho. Našli pekný, rovný, so striebornou kôrou a zelenými pukmi. Starší chlapci ho vykopali a vložili do vedra.

Práve prechádzali cez pšeničné pole na severovýchod od školy, vežu mali už na dohľad. Zrazu sa cez rovinu prehnal studený závan vetra. Kŕdeľ drozdov s veľkým vreskom vzlietol. Menšie deti striaslo od zimy. Roseanna si vyhrnula zásterku, použila ju ako čapicu.

Libby idúca pred Linneou znenazdajky zastala, ukázala smerom na západ a spýtala sa: „Čo je to?“

Všetci znehybneli a vyvaľovali oči. Rýchlo sa k ním valila veľká biela masa.

„Pani Westgaardová, čo to je?“ vyzvedal čísi vyľakaný hlások.

Kobylky? zhrozila sa Linnea. Počula o tom, že prilietavajú ako mračno a ničia všetko, čo im príde do cesty. Na kobylky je však priskoro. Azda prach? Obloha by mohla stmavnúť aj od prachu. No prach je hnedý, nie biely. Všetci fascinovaní čakali, až sa biela stena dostane k nim. Niekoľko sekúnd predtým, ako do nich vrazila, ktosi sa ozval: „Sneh…“

Sneh? Linnea takýto sneh ešte nikdy nevidela. Udrel ich ako tisícky pästí a okamžite ich pevne uväznil v bezfarebnej prázdnote. Prinášal so sebou zúrivý vietor, ktorý im takmer vytrhal vlasy od korienkov a pritisol na nich šaty.

Dve deti zvrieskli, lebo sa zrazu stratili od ostatných. Linnea sa potkla o čiesi teplé telo a zrazila ho na zem. Spôsobila tým poplach. Božemôj! Veď nevidí ani na meter od seba! Rýchlo postavila dieťa na nohy a chytila ho za ruky.

„Deti! Držte sa jeden druhého! Podajte si ruky. Tony, poď!“ prikázala chlapcovi za sebou. „Všetci poďte za mojím hlasom a uchopte za ruku toho, kto ide za vami. Pobežíme všetci spolu!“ Nestratila duchaprítomnosť, vyzvala deti, aby sa všetky ohlásili. „Roseanna? Tu si? Sonny? Bent?“ Vyvolávala všetkých štrnásť mien.

Každý sa ohlásil. Kráčali popri radoch pšenice, bosé deti plakali. O chvíľu rady pšenice pokryl sneh. Linnea sa modlila, aby šli správnym smerom. V bielej smršti stratili orientáciu. Toto neboli zvyčajné veľké, mäkké vločky snehu pozdnej jari, ktoré pri dopade na zem sa ihneď roztápajú. Padali akési tvrdé a suché ako pri víchrici uprostred zimy, sprevádzané hrozným mrazivým vzduchom.

Nevedeli, že sú tesne pri školskom dvore, kým Norna nenarazila čelom do topoľa. Náraz ju odhodil späť, dopadla do snehu, strhla so sebou dve ďalšie deti.

„Poď, Norna,“ priskočil k nej Raymond a zdvihol ju na ruky. Linnea, Kristian, Patrícia a Paul usmerňovali ostatné malé deti poslepiačky do dvora. Ani veriť sa im nechcelo, že tu pred niekoľkými hodinami upratovali.

Topánky, ktoré nechali na tráve, sa beznádejne stratili. Pochoval ich sneh. Deti ťažko stúpali po schodoch. Bosým skrehli nohy, plakali.

Vnútri zastali v roztrasenom hlúčiku, lapali dych. Roseanna si sadla na zem a fňukala, lebo si poranila palec. Linnea spočítala žiakov. Boli tam všetci. Hneď začala vydávať príkazy.

„Kristian odvážiš sa vyjsť ešte raz von?“

„Pravdaže.“

„Prines uhlie.“ Ešte ani nedopovedala vetu, Kristian sa už pobral k pivnici s kurivom. „Raymond, ty prines vodu!“

Ten schmatol vedro a bol už Kristianovi v pätách, keď naňho zavolala. „Raymond, počkaj!“ V takýchto fujaviciach ľudia zablúdili na vlastnom dvore medzi domom a stodolou pri vykonávaní večerných povinností. „Kristian sa môže pridržiavať steny, ty nie. Vylez na rebrík a odviaž povraz zo zvona!“

Raymond bez váhania vyšiel do šatne.

„Paul, choď s ním a drž koniec špagáta, kým sa dostane k studni. Dievčatká, vyzlečte si spodničky a utrite si nohy dosucha. Požičajte spodničky aj chlapcom. Nerobte si starosti, že sa vám zašpinia. Mamičky vám ich vyperú, keď prídete domov. Viem, že vám mrznú prsty na nohách. No čochvíľa sa vráti Kristian s uhlím, zakúri, bude tu teplučko. Koľkým vám ešte zostalo niečo z obeda?“ Zdvihlo sa šesť rúk.

„Stlatila som obedál!“ zakvílila Roseanna. „Mamička ma zbije!“

„Nie, nepotrestá ťa, Roseanna. Vysvetlím jej, že to nebola tvoja vina. Sľubujem.“

Roseannu však bolo treba ešte utešovať, kým sa upokojila. Linnea poverila Patríciu a Frances starostlivosťou o malé deti, aby ich rozptýlili a nemali čas uvedomiť si, v akej hroznej situácii sa ocitli.

Kristian sa vrátil a zakúril. Allen a Tony dostali za úlohu odhadzovať sneh zo schodov, aby bol voľný prístup k dverám.

Keď sa už všetci usadili tak pohodlne, ako sa dalo, Linnea odviedla Kristiana bokom.

„Koľko uhlia máme?“

„Myslím, že dosť.“

Bol koniec apríla. Kto by si pomyslel, že budú mať takéto starosti? Veď na prérii už kvitnú poľné kvety. Aká zima môže nastať v tomto ročnom období? Ako dlho bude zúriť fujavica, veď prvý máj je už predo dvermi.

Kristian jej stisol ruku. „Netráp sa. Nepotrvá to dlho.“

Rok 1888, keď sa stala podobná kalamita, však ťažil Linneinu myseľ. Odhodlane vykročila k svojmu stolu, vytiahla triednu knihu a napísala do nej prvý záznam v nádeji, že ho nikto nebude musieť čítať.

27. apríla 1918, 15 hod. 40 min. – Fujavica nás zastihla na spiatočnej ceste od potoka, kam sme si zašli po stromček a zostali na obed. Ráno bolo vyše dvadsať stupňov, tak teplo, že niektoré deti sa vyzuli a bosé upratovali na dvore.

Linnei zrazu zastalo pero v ruke a prudko zdvihla hlavu. Theodore a John!

Pozrela na okná. Akoby ich ktosi namaľoval na bielo. Počúvala, ako skučí vietor v komíne a rachoce šindľami.

Hrdlo jej zovrelo, vrhla pohľad na Kristiana. Sedel pri peci s ostatnými deťmi, tíško sa zhovárali. Od začiatku fujavice ju strach zachvátil až teraz. Podišla k oknu a vytriešťala oči na zúrivú bielobu vrážajúcu do skla. V kútikoch sa už tvorili Trojuholníkové záveje, za nimi sa však skrývalo nepreniknuteľné tajomstvo. Silou vôle si vnútila sebaovládanie a zavolala na Kristiana.

Keď prišiel k nej, usilovala sa tváriť, ako by o nič vážne nešlo. „Kristian, všimol si si pri upratovaní, či sa tvoj otec a strýko John vrátili domov?“

Pozrel na okno, potom na ňu. Vytiahol ruky z vreciek. Črty jeho tváre vyjadrovali ustarostenosť. „Nie!“

Znova nasadila ľahký tón. „Možno sú ešte v meste a sedia v teplučku u kováča.“

„Ach, áno. Zaiste.“

Počkala celých päť minút po tom, ako sa Kristian pripojil ku skupinke pri peci. Až vtedy oslovila Raymonda. „Vrátil by si sa späť k zvonu a uviazal naň povraz? V takýto deň fujavica stihla nepripravených nielen nás. Budeme zvoniť v pravidelných intervaloch.“

„Pleco by sme to lobili?“ spýtala sa nevinne Roseanna. Linnea položila ruku na vlásky dievčatka. Hnedé oči, upreté

na ňu, boli primladé, aby pochopili rozsah nebezpečenstva. „Ak je niekto vonku, zvuk zvona ho k nám privedie. A teraz prosím dobrovoľníkov, ktorí by zostali v šatni a zazvonili raz za minútu. Môžete sa striedať dvaja a dvaja. Dvere do šatne necháme otvorené, aby tam nebolo zima.“

Kristian okamžite vstal, po ňom Patrícia. Neodtrhla z neho ustarostený pohľad.

„Čo myslíte, pani Westgaardová, prídu si po nás ockovia?“ spýtal sa Skipp.

„Žiaľ, nie, Skipp. Dostavia sa, až prestane snežiť.“

„To znamená, že zostaneme v škole aj cez noc?“

„Možno.“

„A kde budeme spať?“

„Na zemi, kde inde, hlupák!“ ohlásil sa Allen Severt.

„Allen!“ napomenula ho prísne Linnea.

„Rád by som vedel, čo budeme večerať!“ dožadoval sa bojovne odpovedi Allen.

„Rozdelíme sa o to, čo zostalo v obedároch a ja…“

„Svoje jabĺčko nikomu nedám!“ prerušil ju drzo.

Linnea ho ignorovala a hovorila ďalej. „Mám tu keksy a hrozienka. Vody je plné vedro. O to si však budeme robiť starosti, keď bude treba. Prečo nevymyslíte dajakú hru, aby ste sa zamestnali? Ak ste sa ešte nedovtípili, vyučovanie sa dnes skončilo!“

Ozval sa detský smiech.

Nad nimi zaznel zvon. Linnea automaticky pozrela na hodinky. Vrátila sa k stolu a napísala druhý záznam: 15 hod. 55 min. – Zvoníme na školskom zvone každých päť minút, aby sa zorientovali tí, čo vo tme zablúdili.
Nevydržala však sedieť pri stole. Znova si stala k oknu a civela do temného sveta za ním. Chrbtom k triede si zložila ruky a opierala sa o podokenicu, až jej hánky obeleli. Zatvorila oči, pritisla si čelo k chladnému sklu a pery sa jej pohybovali v tichej modlitbe.

Cestou z mesta sa kone správali akosi vrtošivo. Theodore ustavične skúmal oblohu, obzor i cestu za nimi aj pred nimi a premýšľal, čo znepokojuje zvieratá. Zrejme kojoty. Tu treba byť pred nimi ustavične v strehu. Plašia kone. Neútočia, len dotierajú. Preto vždy nosieval so sebou pušku. Nie aby ich zabil, lebo kojoty sa živia škodcami obilia, iba ich odstrašil.

Nezbadal ani jedného, preto sa vrátil v myšlienkach k Linnei. Nemal sa správať k nej tak bezohľadne, no ona ničomu nerozumie, aby to čert vzal! Je primladá, aby to pochopila. Človek starostlivo vychová syna, vkladá doňho nádeje, vidí ho vyrastať, poskytuje mu stravu, šatstvo, strechu nad hlavou i lásku, a potom sa cíti bezmocný, keď chlapec dostane bláznivý nápad, ktorý mu ohrozuje život.

Trápilo ho aj to, že vyčítal Linnei tehotenstvo, ako by zaň mohla len ona. Nespokojný sám so sebou sa usiloval prísť na iné myšlienky.

Jar je tu – svedčia o tom sovy uhniezdené v opustených dierach po jazvecoch. Ulmer vraví, že v potoku sa už nájdu pstruhy. Mali by sme sa ta raz vybrať my traja, Ulmer, John a ja. Už ich videl, veľké a tučné, ako sa pečú na maminej panvici.

Cub sa splašil.

„Pŕŕ. Len pokojne, chlapče!“ zamračil sa Theodore. „Nechápem, čo je dnes s tými koňmi.“

„Asi na ne prišla jar,“ poznamenal John.

„Cub je na to už pristarý,“ zasmial sa Theodore.

John prvý zbadal nebezpečenstvo. „Pred nami čosi je.“

Theodore prižmúril oči. „Vyzerá to ako sneh.“

„Asi nie. Veď svieti slnko!“ John zaklonil hlavu a pozrel na belasé nebo.

„Takýto sneh som nikdy nevidel. No čo iné by to mohlo byť?“

Prvý závan studeného vzduchu im vrazil do tváre.

„Pravdepodobne to bude predsa len sneh.“

„Takýto hustý? Veď nedovidím na druhú stranu cesty!“

Zmätení vyvaľovali oči. „Radšej si vyhrň golier. Jar je zrejme preč!“ Pokojne si zhrnul rukávy a pevnejšie si nasadil klobúk.

Zasiahla ich pevná stena vetra a snehu, až ich obrátila na sedadle. Kone nervózne tancovali, vzpínali sa. Theodore neveriacky otváral oči. Veď nevidí Cubovu a Tootsinu hlavu! Ako keby ich zavalila lavína s hroznou vlnou studeného vzduchu, čo mrazila čoraz väčšmi.

Theodorovi sa konečne podarilo ovládnuť kone. Hoci sa pohli dopredu, nemal ani potuchy, kam ich usmerniť, nechal ich teda, nech si idú, kam chcú. „Myslíš, že je to len snehová víchrica, John?“ zvolal na brata.

„Neviem. Vzduch je studený ako ľad.“

Vzduch naozaj mrazil. Zahryzol sa im do tváre, pichal viečka, dostal sa pod golier.

„Čo by sme mali robiť, John? ísť ďalej?“

„Domnievaš sa, že Cub a Toots sa držia cesty?“

Túto otázku zodpovedali samotné kone. Cúvali a erdžali kdesi za bielou clonou, za ktorou ich nebolo vidieť.

„Mohli by sme ísť pozdĺž plota.“

„Neviem, či je tu vôbec dajaký plot.“

„Počkaj! Idem to overiť.“ Theodore vystúpil z voza, vydal sa od neho v pravom uhle a hmatal rukami. Po piatich krokoch ho pohltil sneh. Skontroloval obe strany cesty. Plot nebol ani na jednej strane. K vozu sa dostal späť vedený Johnovým hlasom. Prisadol si k nemu a oznámil mu: „Plota nikde. Necháme to zasa na kone?“

„Hijó!“ zvolal John a prudko ich pohnal. Tentoraz bystro vykročili, no po chvíli stratili orientáciu a splašili sa.

Opraty chytil znova Theodore a pokúšal sa ich upokojiť. No ony naďalej zmätkovali.

Teplota ustavične klesala. Theodorove ruky začali mrznúť. A hoci si zhrnul rukávy, vôbec ho nechránili pred nečakaným rozmarom prírody. Vietor nemilosrdne silnel, dul priamo zo západu a plieskal im do tvárí, až sčervenali.

Theodore zvážil situáciu. „Azda by sme tú víchricu mali prečkať,“ rozhodol chmúrne.

„Prečkať? A kde?“

„Pod vozom, ako to raz urobil ocko. Pamätáš sa, ako nám o tom rozprával?“

John sa tváril skepticky, no obočie mal už biele. „Vieš, že nemám rád stiesnený priestor, Teddy!“

Theodore ho potľapkal po kolene. „Viem. No musíme to skúsiť. Je priveľmi chladno, nemôžeme zostať vystavení tomuto vetru.“

John o tom chvíľu premýšľal, potom prikývol. „No dobre. Ak si myslíš, že je to najlepšie riešenie.“

Spolu zliezli z voza, uvoľnili bočnice a zložili vrecia s múkou, cukrom a semenami. Potom odkopali sneh a urobili si miestečko pre seba. Prevrátili voz, ten dopadol na vrecia, no zostalo dosť miesta, aby sa pod neho vplazili. Priviazali kone ku kolesu a Theodore sa spustil na kolená. Najprv vsunul pušku, potom vliezol pod voz sám. Videl, ako Johnove ťažké topánky nervózne prešľapujú na druhom konci otvoru. „Pod dnu, John. Je tu lepšie ako na vetre!“

John sa konečne vopchal pod voz a sklený pohľad upieral na úzky prúžok denného svetla.

„Hej, John, bojíš sa?“ Theodore chytil brata za rameno. Ten sa triasol po celom tele. „Viem, že sa zle cítiš takto stlačený, no fujavica čoskoro prestane. Určite nebude dlho snežiť.“

„A čo, keď neprestane?“

„Naši prídu, nájdu nás.“

„To nie je isté.“

„Prídu. Linnea nás videla odchádzať do mesta. A mama vie, že sme sa ešte nevrátili.“

„Mama už roky nesedela na koni. Ako by sa k nám dostala, keď sa ani my nemôžeme pohnúť?“

„Predsa musí prestať snežiť. Čo myslíš, koľko snehu napadne, veď je už takmer máj!“

John však len civel na denné svetlo vnikajúce pod voz, ohromený a roztrasený.

Dlho ležali mlčky. Zrazu sa John ohlásil. „Povedz, Teddy, poškriepil si sa so ženuškou?“

V Theodorovom hrdle sa utvorila guča. Zatvoril oči a pokúsil sa ju prehltnúť. Ani ušiam neveril, že sa John vytasil s takou otázkou v tejto hroznej situácii.

„Áno,“ priznal sa.

John sa nespýtal prečo. Nikdy nevyzvedal. „Je tehotná. A ja, hm… zachoval som sa k nej hnusne. Povedal som jej, že nechcem viac detí.“

„To si jej nemal vravieť, Teddy.“

„Viem.“

A keď zmrznú pod týmto prekliatym vozom, už sa mu nikdy nenaskytne príležitosť vysvetliť jej, ako veľmi ho to mrzí. Myseľ mu zaplnila jej podoba, akú ju naposledy videl. Stála s hrabľami v jednej ruke, druhou si clonila oči, okolo nej sa motkali deti ako kŕdeľ kuriatok. Za sebou mala bielu budovu školy s dokorán otvorenými dverami. Kristian pracoval pri priekope plnej divých krókusov. Dvaja ľudia, ktorých mal na svete najradšej. No v poslednom čase im obom ublížil. Linnea horlivo kývala a volala na pozdrav, ale on sa zaťal a len ľahostajne jej mávol. Bolo mu do plaču. No keby začal nariekať, kto by povzbudzoval Johna, aby sa nebál?

V škole vzdialenej asi osem kilometrov si Roseanna šúchala zaslzené oči a ponosovala sa: „Ja nemám lada hlozienka!“

Linnea so slzami na krajíčku sa pokúšala pokojne a trpezlivo presvedčiť dievčatko: „Len papaj, zlatko. Nič iné nemáme.“

Roseanna odišla ešte fňukajúc s lepkavými hrozienkami v rukách. Unavená Linnea znova ťahala povraz zvona. Smutné bim-bam znelo ako žalospev. Vietor tento zvuk pochytil a prenášal po celom kraji.

Kapitola 23

Fujavica trvala dvadsaťosem hodín. Napadlo 460 centimetrov snehu. Na druhý deň pred zotmením prišli vyslobodiť deti otcovia na bežkách. Ťahali aj štyri sane. Prvý dorazil Lars Westgaard.

Držal na rukách Roseannu, ktorá na ňom visela ako opička, a hladkal hlávky svojich dvoch ďalších detí, ktoré sa k nemu túlili. Oči sa mu stretli s mátožným pohľadom Linney stojacej pri Kristianovi.

„Theodore a John?“ spýtala sa tíško.

Iba ľútostivo pokrútil hlavou.

Došli aj ostatní otcovia, zohrievali sa pri peci a organizovali záchranárske práce. Priniesli aj sane a bežky pre Linneu. Obliekli ju do čiehosi kabáta, omotali cudzím šálom, dali jej palčiaky. Na saniach ju ťahal domov Kristian.

Tvorili žalostnú malú karavánu. Dohodli sa, že najlepšie bude odviezť deti Westgaardovcov k Nisse, ktorá bývala najbližšie, aby nestrácali čas. No aj na krátkej ceste k jej domu šli muži ostražito, pozorne obzerali záveje. Dlhé palice pichali do podozrivých hromádok snehu. Linnea fascinovane pozerala, ako hlboko sa palice vnárajú do snehu, a pritískala si ruky na brucho, akoby chcela chrániť svoje nenarodené dieťa pred starosťami. Pritom mlčky odriekala modlitbu.

Pri dome museli odhádzať sneh spred zadných dvier. Bolo jasné, že Nissa vôbec nespala. Nestratila duchaprítomnosť ani pod hrozným stresom. Pripravila deky, horúcu kávu a polievku v zaváraninových fľašiach, sendviče zabalila do mastného papiera a dala do pece tehly, aby sa ohriali. Muži sa len trocha občerstvili. Poznali cenu času, nechceli ním zbytočne mrhať. Zaváhali len vtedy, keď Kristian a Raymond nástojili, že pôjdu aj oni. „Je tam môj ocko,“ vysvetľoval nervózne Kristian.

‚A ja pôjdem s ním,“ vyhlásil odhodlane Raymond. Muži pozreli na seba a prikývli. O niekoľko minút znova vykročili do mrazivého vzduchu.

Nissa nepozerala za nimi, ani nerobila paniku. Všetku pozornosť venovala vnukom a vnučkám. Navarila im hrniec hustej kuracej polievky s rezancami.

Linnea nesmierne obdivovala túto drobnú, činorodú žienku. Nebola vyššia než jej osemroční vnuci, vždy mala plné ruky práce, pohybovala sa ako blesk, zriedkavo sa usmiala. A predsa všetkých sedem detí vedelo, že ich má rada a stará sa o ne. Prekrikujúc jeden druhého líčili, ako strávili noc v škole. Keď sa najedli, pochytila ich ospalosť. Ľahli si na postele na prízemí.

Dom stíchol. Zvonka bolo počuť len rytmický zvuk kvapiek roztápajúceho sa snehu na streche, hoci slnko už zapadlo.

„Mala by som ísť podojiť kravy,“ ohlásila sa Nissa.

„Pomôžem vám,“ ponúkla sa Linnea.

„Nedokážeš to. Dojenie je ťažšie, ako sa zdá.“

Oblečené v Theodorových a Kristianových overaloch sa brodili snehom k stodole.

Linnea sa presvedčila, že dojiť naozaj nie je ľahké. Radšej odhadzovala lopatou sneh z chodníka od domu k stodole. Spolu vniesli do domu plné vedrá mlieka, umyli polievkové taniere po deťoch, a potom im nezostávalo nič iné, len čakať so založenými rukami.

Nissa sa usadila vo svojom hojdacom kresle. Začala navíjať vlnu do klbka. Keď ju Linnea oslovila, pozrela na ňu ponad okuliare.

„Chcem, aby ste vedeli, že nosím v sebe Teddyho dieťa.“

Obe chápali, prečo jej to Linnea povedala. Ak Teddy neprežije, zostane po ňom potomok.

„Nemala si odhadzovať ten sneh,“ to bolo všetko, čo k tomu Nissa podotkla.

V tej chvíli pricupkala do kuchyne Roseanna, šúchala si oči a bruško. „Stala mama, bolí ma blusko. Asi som zjedla veľa polievočky.“

„Pod, Roseanna, pod k starkej!“ vyzvala ju Nissa okamžite, vzala ju do náručia a posadila na kolená.

„Stala mama, polozplávaj o tom, ako si bola malé dievčatko v Nólsku!“

Nissa sa pustila do rozprávania príbehu, ktorý počas rokov neraz vykladala. „Môj ocko bol maloroľník, silný muž s mozoľnatými rukami. Bývali sme na peknej čistinke. Náš dom a maštaľ stáli pod jednou strechou, pokrytou zelenou rašelinou. Na jar občas kvitli fialky…“

„Viem, stala mama,“ prerušila ju Roseanna. „Kvitli pliamo na stleche.“

„Veru tak,“ prikývla Nissa. „Dom nebol parádny, no mal pevnú dlážku, a tá bola vždy čerstvo vydrhnutá. Predné dvere sa otvárali na fjord…“ Nissa pozrela na vnučku. „Pamätáš sa, čo je fjord, však?“

„Molský záliv.“

„Áno, morský záliv. A zo zadných dvier bolo vidieť purpurové vrchy. Na vŕšku smerom k lesom a slatinám čupela dedina Lindegaard. Ocko nás ta občas zaviedol na Turíce, keď sa stromy ešte len začali zelenať a holé polia páchli hnojom. V noci obloha nikdy nestmavla väčšmi ako na svetlobelaso, lebo Nórsko sa volá…“ Nissa čakala.

„Klajina polnočného slnka,“ dopovedala Roseanna.

„Máš pravdu. V lesoch rástli jelše, brezy a zem bola pokrytá samým šedivníkom.“

Roseanna objala Nissu okolo krku. „Polozplávaj mi o tom, ako ti stalý otecko pliniesol sedivník!“

„Priniesol mi takú obrovskú kyticu, že sa mi nezmestila do náručia. Musel si u nás zdvorilo sadnúť a mama ho kŕmila sladkosťami. Bol to rybár, ako jeho ocko. Tým sa veľmi nedarilo. Sedávali sme na dvore a počúvali reči o Amerike. Ani sa nám však nesnívalo, že sa sem dostaneme. Boli to krásne večery. Vtáky spievali na rozkvitnutej čerešni a slnko zapadajúce za zasnežené vrcholky nám sfarbilo okná, akoby horeli. Mala som psa, ten sa volal…“ Nissa zmĺkla, lebo vedela, že sa to od nej čaká.

„Volal sa King. Keď si sa vydala, musela si ho nechať tam, nemohla si ho vziať na loď do Ameliky.“

„Nemýlil sa, maličká!“

Toto oslovenie zohrialo Linneino srdce. Občas ju takto oslovoval Theodore. Teraz už vie, od koho sa to naučil.

Ako na nemé zavolanie prišli k Nisse aj ostatné deti. Niektoré si posadila do lona, ostatné sa k nej túlili. Linnei zovrelo hrdlo. Pochopila, ako nikdy predtým, kde naberá silu rodina, čo spája jednotlivé generácie, minulosť s budúcnosťou.

Potomstvo.

V duchu vyzvala svoje nenarodené dieťatko: Počúvaj pozorne, maličké, toto je tvoje dedičstvo.
Rozprávanie pokračovalo, pretkané záhadnými slovami ako kukuričné dolky, slatiny, čučoriedky, ostružiny.

Keď pozrela von oknom, videla, že muži prichádzajú. No kde sú kone? Iba dvoje saní s tmavými postavami na nich, kým lampa vrhá zlaté svetlo do sklonených tvárí. Ach, božemôj, nech len žijú! Premkla ju hrôza. Utekala otvoriť dvere.

Prvý vošiel Lars. Mátožný pohľad uprel na hojdacie kreslo.

„Mama…“ oslovil ju tíško zlomeným hlasom.

Nissa sa naklonila dopredu, v očiach mala bolesť.

„Obaja?“ spýtala sa jednoducho.

„Nie… iba… iba John. K Teddymu sme sa dostali včas.“

Nissine vzlyky zneli ako pohrebný spev. „Ach, nie… ach, John… syn môj… syn môj…“ Jednou rukou sa objala, druhou si zakryla ústa a rozhojdala sa krátkymi, zúfalými pohybmi. Slzy jej stekali z očí, zachytávali sa o spodný rám okuliarov, kým si nenašli cestu po jej tvári.

V Linneinej hrudi bojovala vďačnosť so zármutkom. Teddy žije… chudák John. Šľachetný John. Rozplakala sa aj ona. Deti zarazene pozerali na starú mamu aj učiteľku. Niektoré to už pochopili, no zdráhali sa uveriť.

Vošli muži, sane niesli ako nosidlá. Za nimi kráčal Kristian so strhanou, chmúrnou tvárou. Jeho vyľakané oči sa stretli s Linneiným pohľadom. Vrhol sa jej do náručia a rozplakal sa. „Ocko žije,“ zašepkal.

„Treba odtiaľto odviesť deti,“ ozval sa ktosi. Linnea sa chopila tejto úlohy, hoci sa chcela na vlastné oči presvedčiť, že Teddy nezomrel. Zaviedla deti do svojej izby, no musela sa vrátiť po lampu. Keď sa zvrtla, zmeravela. Ulmer odhrnul deku. Uvidela Theodorovo telo skrčené vo fetálnej polohe. Ruky mal skrížené, uchopil si nimi plecia. Vlasy i šaty prilepené na telo pokrývala zmes sadnutej krvi a vnútorností. Na tvári a rukách mal tekutý povlak vyzerajúci ako červený olej. Zatvorené oči a otvorené ústa robili dojem, akoby mŕtvy bol on.

Z Linneiných úst sa vydral výkrik.

„Žije,“ upokojoval ju Ulmer. „Dáme ho do poriadku. Vezmi lampu a choď za deťmi.“

Na druhý deň na svitaní vošiel do izby Kristian po svojich malých bratancov a sesternice. Na posteli spala spolu s deťmi aj Linnea. Hoci Kristianovi bolo ľúto zobudiť ju, musel. Keď ju potriasol za plece, strhla sa. „Ach, ja som nemala zaspať. Ľutujem, že som nebola tam dole…“

„To je v poriadku. Stará mama sa o všetko postarala.“

„Kristian, povedz, ako sa má?“ vyzvedala tíško.

„Neviem. Ešte sa nepohol. Umyli ho a uložili do postele. Ulmer a Lars doja kravy, potom musia ísť domov. Helen a Evie by sa trápili kvôli deťom.“

„Chcela by som ho vidieť.“

Kristian klesol na peľasť postele.

Pocítila ten istý čudný strach ako včera večer, no nechcela, aby sa pred ňou niečo utajilo.

„Povedz, Kristian, čo sa im stalo?“

„Keď sa prihnala fujavica, zrejme prevrhli voz a schovali sa pod neho pred vetrom. Keď to nestačilo…“ Kristian tuho zopol ruky a preglgol. „Zastrelili kone, vybrali im vnútornosti a ukryli sa im v útrobách.“ Na tvári sa mu zračila hrôza.

Hrôza premkla aj Linneu. „Cuba a Toots?“ Veď to boli Theodorovi miláčikovia. Mysľou jej preblesla miriada obrazov. Ako kone kývali hlavou na ceste do mesta toho Dňa sadenia stromov, ako sa celá črieda dostala na slobodu a Cub a Toots ich vyprevádzali erdžiac popri plote ohrady. Tisíc ráz videla, ako ich Theodore hladká po nosoch. Čo asi cítil, keď bol nútený zabiť zvieratá, ktoré mal tak rád? A ako asi trpel Kristian, keď ich našiel? „Ach, Kristian, prežil si strašné útrapy!“

Sedel nehybne na posteli, slzy sa mu kotúľali po lícach. Priškrteným hlasom pokračoval: „Strýko John bol asi schovaný v Toots, no nevydržal tam, lebo sme ho našli sedieť v snehu pri nej, akoby… ach, kristepane! Nikdy nezabudnem na ten červený sneh…“

Linnea ho objala. Obaja mlčali, dali priechod svojmu žiaľu. Linnea zmáčala slzami chrbát Kristianovej košele. Vzájomne sa utešovali. Po hodnej chvíli si Kristian utrel nos a Linnea si vysušila slzy rukávom.

„Stará mama je s ockom. Zišlo by sa jej trocha odpočinku.“

„Aj ty by si si mal oddýchnuť. Sotva sa držíš na nohách.“

Zobudili deti a odviedli ich dole, kde si posadali na sane. Ťahali ich unavení, užialení otcovia, ktorí ešte dnes musia zariadiť pohreb a odpratať z cesty mŕtvoly dvoch koní i prevrhnutý voz.

Linnea vošla do Theodorovej izby. Slnko do nej prenikalo cez okná obrátené na východ. Pozrela na posteľ a zadusila v sebe výkrik. Aký je strhaný, vyčerpaný a… nepopierateľné starý. Líca mal ako z vosku, črty ostré. Špatilo ho trojdňové strnisko na tvári.

Pohľad jej padol na Nissu. Sedela pri posteli na drevenej kuchynskej stoličke. Úbohá, osudom stíhaná matka! Driemala. Keď sa jej Linnea dotkla, strhla sa, okuliare sa jej zošuchli z nosa. Linnea ju takmer násilím odviedla do spálne.

„No dobre… zdriemnem si… ale iba na chvíľu.“ Padla na posteľ, zrolovala podušku, ani okuliare si nedala dole. Keď jej ich Linnea brala, Nissa ešte zamrmlala: „… slepačia polievka je na peci…

Pred odchodom jej Linnea vyzula vysoké šnurovacie topánky a nežne ju prikryla.

K Theodorovi si sadla ona. Pohladkala mu vlasy, čisté, no strapaté, na koncoch trocha skrútené. Pozorovala, ako sa mu dvíha a klesá hruď. Ach, Teddy, takmer sme ťa stratili. Ja a dieťatko. Bola som hrozne vystrašená. Čo by som si bez teba počala?

Okolo obeda začal blúzniť. Chcel, aby sa John kamsi zasunul. Dvíhal sa, že ho zastrčí sám. Linnea vyskočila a pritlačila ho späť na posteľ.

Neskoro popoludní vošiel Ulmer s Larsom a pýtali sa, ako je Theodorovi.

„Mama vraví, že čakáš bábätko,“ prihovoril sa Lars švagrinej a pobozkal ju na líce. „To je skvelé. Mala by si trocha vyjsť na čerstvý vzduch.“

„Nechcem ho nechať samého,“ pozrela na Theodora.

„Boli sme upratať po tom nešťastí. Voz sme priviezli domov. Keď sme ho prevrátili, videli sme, že je na ňom čosi vyryté. Mala by si sa na to pozrieť. Zložili sme ho pri veternom mlyne.“

Linnea zabehla k vozu. Písmená boli trocha rozťahané, nesúvislé, no dali sa prečítať: „LINNEA, ĽUTUJEM.“

Slz už nemala. Veď ako by mohla precítiť viac žiaľu, viac lásky? Prešla prstami po zoškrabanom nátere a predstavovala si Theodora, ako leží pod vozom a vyrezáva písmená v strachu, že zomrie, a už ich nikdy nevysloví, neuvidí ani svoje dieťa.

Rozhorela sa v nej láska spolu s horkosťou, zúfalstvom a nádejou. Tieto emócie navodil slepý osud, berúc jeden život a šetriac druhý.

Večer Theodore otvoril oči. Linnea videla, že má jasnú myseľ. „Ach, Linnea, tak veľmi ľutujem… tak veľmi… Nedúfal som, že…“

„Pst!“

„Nechaj ma dohovoriť. Musím to zo seba dostať…“

„Našla som odkaz vyrytý do voza. Viem, láska moja, viem!“

„Bál som sa, že zomriem, a ty si budeš myslieť, že to dieťa nechcem. No keď som ležal pod vozom a trápil sa, že ťa nikdy neuvidím, uvedomil som si… že to dieťa nám zoslal Boh. Bol som tvrdohlavý, nepochopil som to včas… Ach, aký som bol blázon!“

„Strachovala som sa, že zahynieš v tej fujavici, a ja ti nebudem môcť vysvetliť, že som tvoju mrzutosť nebrala vážne. No ty žiješ… ach, drahý Teddy!“

„Si taká teplučká, taká dobrá. Objím ma! Pod tým vozom bolo hrozne zima!“

Po chvíli zašepkala: „Teddy… John…“

„Viem, viem.“ Keď znova prehovoril, vyslovil vôľu ich oboch. „Ak sa nám narodí chlapček, pomenujeme ho po ňom.“

Život za život – v tejto pradávnej múdrosti obaja našli úľavu.

Kapitola 24

Pohreb sa konal prvého mája. Teplota vystúpila na neobvyklých 26 stupňov. O tom, že fujavica pľundrovala celý kraj, svedčila len rakva muža, ktorý v nej prišiel o život. Všade naokolo rástli poľné kvety.

Smutná scéna sa odohrávala pri hrobe. V deň, keď deti mali zbierať kvety do košíkov, stáli pri mŕtvom a spievali smutnú pieseň na rozlúčku. Zhromaždila sa celá rodina, jeden druhého sa dotýkali lakťami. Theodore, ktorý sa ešte celkom nezotavil, sedel na obyčajnej kuchynskej stoličke.

Tváre príbuzných boli bezvýrazné. Zrejme každý si vybavoval vlastné spomienky na tohto šľachetného, skromného človeka, ktorého celý život chránili. Ach, bude im veľmi chýbať.

Po obrade sa všetci zišli v Theodorovom dome na kar. Theodore vyzeral vyčerpaný, sotva prehovoril.

Dom sa pomaly vyprázdnil, Kristian šiel na prechádzku s Patríciou a Raymondom. Linnea bola zavesiť mokré utierky. Keď sa vrátila do tichého domu, Nissa sedela pri stole. Prázdny pohľad obracala k oblohe na západe a k tíško sa krútiacemu krídlu veterného mlyna. Linnea sa sklonila a nežne pobozkala starenku na šiju. Voňala lacným mydlom a levanduľovými soľami. „Môžem vám niečo priniesť?“ spýtala sa tíško.

Nissa sa prebrala zo zadumania. „Nie, nič, dieťa moje. Mám všetko, čo si môže telo želať. No kde je Teddy?“

„Myslím, že sa utiahol do kôlne, aby bol chvíľu sám.“

„Nazdávaš sa, že mu je tam dobre?“

„Zabehnem ta a pozriem sa, ak si robíte starosti.“

„Je ešte veľmi slabý. Dnes takmer nič nejedol.“

Naozaj bol v kôlni, učupený v obľúbenom kresle. Na kolenách mu sedela Johnova strakatá mačka Dúha a umývala si hruď. Linnea zbadala, že Theodore nespí, ako si myslela. Prstami hladkal jemnú mačaciu srsť a z kútika očí mu tiekli slzy. Ešte nikdy ho nevidela plakať. Veľmi ju to rozľútostilo.

„Theodore, mama si robí o teba starosti,“ prihovorila sa mu tíško.

„Povedz jej, že chcem byť chvíľu sám.“

„Prišla sem Dúha sama od seba?“

„Nie, priniesol ju Kristian. Predstavil si, ako sedí na Johnovom prahu, mňauká, pýta si jesť, až kým… až kým…“ Tvár mu znetvoril žiaľ. Vydral sa z neho hlboký vzdych. Dúha sa naľakala a zoskočila mu z lona.

Linnea si čupla k nemu, objala mu kolená. „Ach, Teddy! Veľmi sa mi žiada byť s tebou. Prosím ťa, neodháňaj ma od seba!“

Priškrtené vykríkol, zdvihol si ju a pritisol k sebe. Keď prestali plakať, obaja sa cítili lepšie, boli si veľmi blízki.

Ozvali sa kroky. Do kôlne vstúpil Kristian. Vyzeral veľmi smutný a osamelý. „Stará mama je znepokojená. Poslala ma po vás dvoch.“

Každý z nich si užil chvíle samoty. Teraz prišiel čas načerpať silu z ostatných. Linnea vstala, vytiahla z kresla aj Teddyho. „Poď! Nissa nás teraz potrebuje.“ Jednou rukou chytila okolo drieku Theodora, druhou Kristiana a s Johnovou mačkou v pätách sa pobrali popri vzdychajúcom veternom mlyne do domu.

Život šiel ďalej. Theodore sa vrátil na polia sám. Nissa začala obrábať záhradku.

Školský rok sa chýlil ku koncu. Konali sa záverečné skúšky. Blížil sa posledný vyučovací deň, ktorý tradične trávili žiaci na pikniku. Jednohlasne sa zhodli, že by mal byť pri potoku, aby si mohli zaplávať.

Bol to ideálny deň, teplý a slnečný, takmer bez vetra. Dokonalý pre vzrušené deti oslavujúce koniec školského roka. Hrali sa, plávali, jedli, šli na prieskumy. Chlapci rybárčili dolu prúdom, dievčatá trhali poľné kvety a vili vence.

Neskoro popoludní prišla za Linneou Norna a zamračená jej oznámila: „Nikde nemôžem nájsť Frances.“

„Je na lúke s ostatnými dievčatami.“

„Bola, ale už nie je.“

Linnea si skontrolovala žiakov. Pochytila ju zlá predtucha, keď zistila, že chýba aj Allen Severt.

Frances Westgaardová sa ten deň už štvrtý raz kúpala v potoku. Začalo jej byť zima. Košieľku na kúpanie mala mokrú, lepila sa jej na telo. Hopkajúc ju striasla na boky, potom na kolená. Nakoniec sa vzdala a sadla si na trávu. Zuby jej drkotali, kým sa usilovala stiahnuť košieľku cez členky. „Hej, Frances, čo tu robíš?“

Frances vyskočila, chcela si vytiahnuť košieľku, no tá sa jej ovinula okolo členkov, nedalo sa ňou pohnúť. „Prezliekam sa. Choď preč, Allen.“

Allena sa vynoril spoza topoľa so zlomyseľným úsmevom. „Prečo by som mal? Veď toto je verejný pozemok!“ Allen po celý rok ukrýval v sebe nenávisť k učiteľke i Frances. Obe mu spôsobili veľa nepríjemných chvíľ. Učiteľke sa nemá ako pomstiť. Vyzúri sa aspoň na tejto malej hlupani.

„Zmizni odtiaľto, lebo budem žalovať tete Linnei!“ Zúfalo ťahala nepoddajnú košieľku, no Allen jej ju pristúpil medzi členkami a pritisol k zemi.

„Naozaj? A čo jej povieš?“

Allen sa popásal pohľadom na Francesinom nahom tele. Tá si zúfalo prikrývala rukami lono.

„Ty tu nemáš čo hľadať. Toto je miesto, kde sa prezliekajú dievčatá!“

Allen sa na ňu len posmešne usmial. Frances sa vyľakala. „Allen, budem na teba žalovať!“

„Len si žaluj, veď to beztak robíš ustavične! Uvádzaš ma do trápnych situácií, však, sopľaňa?“

„Nie. Ja…“

„Len sa opováž! Oľutuješ to, ty slabomyseľná!“

Prv než mu mohla Frances uniknúť, vrhol sa na ňu. Sila nárazu ju zhodila na zem, udrela si hlavu. Vykríkla, no Allen si ľahol na ňu a zakryl jej rukou ústa.

„Ak budeš žalovať, nabudúce ti urobím čosi horšie. Teraz sa na teba len podívam. Len čo zvrieskneš, každému poviem, že si si predo mnou stiahla nohavičky. Vieš, ako sa takým dievčatám hovorí?“ Allenovi sa konečne podarilo roztlačiť jej kolená. Francesina vystrašená tvárička zbledla. Alln namáhavo dýchal. Tlačil jej tvár natoľko, až si ju znútra poranila zubom. Pocítila v ústach chuť krvi. Znova vykríkla.

„Len vrieskaj, uvidíš, oľutuješ to! Všetci si budú myslieť, že si so mnou robila hriešne veci.“ Frances sa zúfalo bránila, no Allen ju premohol a začal škrtiť.

V tej chvíli ho mocná ruka zdvihla ako marionetku a vrazila mu do tváre takou silou, až odletel a dopadol na kmeň topoľa.

„Ty prašivý, oplzlý hnusák!“ Ďalší úder ho trafil do žalúdka, až sa ohol ako vyskakovací vreckový nožík. Ktosi zavrieskal. Po tráve tiekla krv. Pribehli deti. Vzduch zapĺňali vzlyky. „Kristian, okamžite prestaň! Počuješ? Prestaní“‚
Všetko sa skončilo tak rýchle, ako sa začalo.

Allen Severt si pridržiaval zakrvavenú tvár oboma rukami. Keď zdvihol pohľad, zazrel Kristiana, vypínajúceho sa nad ním ako zúrivý pomstiteľ. Linnea objímala plačúcu Frances. Vystrašená Libby Severtová vyvaľovala oči na brata. Na scénu sa prirútil Raymond so zaťatými päsťami. „To stačilo, Kristian. Teraz je rad na mne!“

‚Aj na mne!“ zvolal Tony a mával slabými rúčkami, ktorými by nanajvýš vedel zabiť komára.

„Chlapci, prestaňte!“ brzdila ich Linnea.

„Ten ničomný bastard si bude do smrti pamätať deň, keď vztiahol ruku na moju sestričku!“ dušoval sa Ray, no Kristian ho zadržal.

Linnea zverila nariekajúcu Frances Patrícii a zastala si zoči-voči trom rozhnevaným chlapcom. „Dávajte si pozor na jazyk pred malými deťmi a nekričte na mňa!“ Celé vnútro sa jej chvelo, kolená podlamovali, no ovládla sa. „Allen, vstaň a vráť sa do školy. A nech ťa Pán Boh chráni, ak ťa tam nenájdem. Patrícia, pomôž Frances poutierať sa a obliecť. Raymond, vezmi sestričku na ruky, a choď s ňou do školy. Kristian, zapni si košeľu, utekaj domov, a priveď Clippu pre Raymonda a Frances. Vy ostatní si pozbierajte mokré veci a obedáre!“

Linneine narýchlo vydané príkazy deti upokojili. Sama však zúrila ešte aj o pol hodiny, keď kráčala s deťmi Severtovcov k fare. Vošla dnu s Libby, Allen sa vliekol za nimi, pridržiavajúc si bradu. V jednej nozdre sa mu krv zrazila, na prstoch zasychala.

„Allen!“ zvolala zhrozená Lillian Severtová. „Božemôj, čo sa ti stalo?“

„Dostal presne to, čo si zaslúžil,“ odvrkla Linnea. „Zavolajte manžela!“

„Má prácu v kostole. Ako sa opovažujete…“

„Okamžite ho zožeňte!“ rozkríkla sa na ňu nazlostená Linnea a Lillian Severtová ju konečne poslúchla.

Keď sa manželia Severrovci vrátili, Linnea im neposkytla príležitosť utešovať syna. Posadila Allena na drevenú stoličku a stála pri ňom ako väzenská dozorkyňa. Tvár mal opuchnutú, jedno oko privreté. „Teda rozprávaj!“ vyzvala ho.

Allen si pridržiaval čeľusť a zamrmlal: „Nemôžem… bolí ma!“

Linnea doňho strčila tak prudko, že takmer spadol zo stoličky. „No dobre, poviem to teda sama,“ prepichávala rodičov pohľadom. „Váš syn napadol dnes na školskom výlete Frances Westgaardovú. Stiahol jej nohavičky a…“

„Neurobil som to,“ pokúsil sa brániť Allen, no boľavá čeľusť mu zabránila pokračovať.

„Sledoval ju na miesto, kde sa prezliekali dievčatá, keď nikto nebol nablízku. Stiahol jej nohavičky a vyhrážal sa, že jej urobí aj horšie, ak sa opováži žalovať. Keď sme ich našli, škrtil ju a tlačil na zem.“

„Neverím vám,“ vyhlásila Lillian Severtová.

„Neverili ste mi ani minule, keď som bola u vás, ani predminulé. Dokonca ste zašli tak ďaleko, že z Allenovho zlého správania ste obviňovali mňa. Neboli ste ochotní pochopiť, že jeho prehrešky nie sú len chlapčenské huncútstva, a že treba podniknúť kroky, ako mu pomôcť. Teraz nemáte na výber, celá škola to videla na vlastné oči. Keď sa to stalo, dala som ich hľadať všetkým deťom. Povedz im o tom, Libby!“

„Ja… on…“ Libby vyľakanými očami pokukávala po bratovi aj učiteľke.

„Nemusíš sa báť, Libby,“ posmeľovala ju Linnea. „Veď vieš, že nepovedať pravdu znamená klamať, však?“

„Lenže sa bojím. Ak to poviem, ublíži mi.“

Martin konečne otvoril ústa. Podišiel k dcérke a chytil ju za ruku. „Ublíži ti?“

„Ubližuje mi zakaždým, keď urobím niečo, čím ho nazlostím.“

„Martin, ako sa môžeš venovať jej, keď Allen krváca z nosa…“ ohlásila sa jeho manželka.

„Len nech to povie,“ posmeľoval dcéru Martin. „Ako ti ubližuje?“

„Štípe ma, ťahá ma za vlasy. Vravel, že zabije moju mačku. Vraj jej poleje chvost petrolejom a zapáli…“ Utrápená Libby zvesila hlavu.

„Čo sú to za absurdné…“

„Mlč!“ zrúkol Martin na manželku. „Ustavične si sa ho zastávala, rozmaznávala ho. Keby som bol zakročil skôr, toto by sa nebolo stalo.“ Obrátil sa k Libby a nežne sa jej prihovoril: „Teda všetko, čo vraví pani Westgaardová, je pravda?“

„Áno!“ zvolala. „Áno!“ Z očí jej tiekli slzy. „Ležal na chudere Frances, škrtil ju a… nohavičky mala stiahnuté… a… a… všetci žiaci to videli. A potom Kristian zdvihol Allena a jednu mu poriadne vrazil, aj Raymond ho chcel zmlátiť, ale pani Westgaardová mu to nedovolila. A to je veľká škoda! Raymond mu mal vyraziť zuby, lebo Allen je… podlý a nenávistný, vždy dráždi ľudí, nadáva im, hoci mu nikdy ani vlas na hlave neskrivili. Ubližuje im jednoducho preto, lebo je zlomyseľný!“ Keď sa rozplakala a hodila sa otcovi do náručia, Linnea rozprávala ďalej.

„Pán Severt, pani Severtová, myslím, že toto bude mať vážne následky. Navrhnem inšpektorovi Dahlovi, aby bol Allen oficiálne vylúčený zo školy už odo dneška. A upozorňujem vás, dozrite, aby Allen neublížil Libby, lebo hovorila pravdu.“

Tvár pani Severtovej spopolavela a prvý raz v živote nenašla vhodné slová na obranu svojho miláčika. Keď Linnea odchádzala z fary, Allen skučal od bolesti, no veľa súcitu sa mu neušlo.

Linnea sa pobrala priamo k Ulmerovi a Helen. Frances medzitým uložili do postele. Obskakovali ju všetci bratia a sestry. O chvíľu prišiel Theodore. Zamračený oznámil: „Povedal mi to Kristian. Ako sa má maličká?“

Takto prirodzene drží rodina spolu, keď ju postihne nešťastie, uvedomila si Linnea. Bez váhania, bez vysvetľovania. Pri pohľade na Teddyho a Kristiana sa Linneine oči naplnili slzami. Vyše hodiny zúrila s adrenalínom v tele, no teraz sa cítila ako vyžmýkaný citrón.

„Si v poriadku?“ spýtal sa jej Teddy.

Rozochvená prikývla.

Otvoril náruč a ona sa k nemu pritúlila ako dieťa k matke. „Veľmi sa teším, že si prišiel,“ zašepkala. Pod pazuchou mal na košeli mokré fľaky, páchol potom a koňmi, no ešte nikdy ho tak veľmi neľúbila a nikdy mu nebola vďačnejšia za pomoc.

„Najradšej by som toho malého sviniara vymiškoval,“ zlostil sa. „No teraz ho dostaneme.“ Prekvapená naňho pozrela, lebo takto nezvykol rozprávať, najmä nie pred Kristianom. Pochopila, ako hlboko sa ho to dotklo. „Prišiel som vozom, aby som ťa mohol zaviezť k inšpektorovi Dahlovi.“

Nežne sa naňho usmiala. „Ak prijmem tvoju ponuku, nebudeš ma pokladať za skleníkovú kvetinku?“

Theodore jej dal poriadnu pusu na pery pred zrakmi všetkých, čo ešte nikdy predtým neurobil.

Hoci im to zabralo zvyšok dňa, k výsledku dospeli ešte pred zotmením. Allena Severta oficiálne vylúčili zo školy a nedovolili mu zúčastniť sa na slávnosti pri príležitosti odovzdávania vysvedčení. O tom, či bude smieť na budúci rok navštevovať školu, mala rozhodnúť školská rada na najbližšej schôdzi.

Slávnosť sa konala na školskom dvore posledný piatkový májový večer. Hrdličky hrkútali večernú pieseň. Slnko škúlilo cez husté lístie topoľov a sfarbilo scénu sivými a zlatými škvrnami.

Rozlúčkovú reč predniesol s patričnou vážnosťou Kristian. Zmienil sa o vojne v Európe a o zodpovednosti novej generácie udržať mier pre ľudí na celom svete.

Inšpektor Dahl mal bombastický príhovor. Prekvapil Linneu tvrdením, že viedla školu vynikajúco, uplatnila pozoruhodné novinky vo vyučovaní a jej osobné správanie bolo príkladné. Až natoľko, že ho Štátna rada pre výuku a vzdelávanie požiadala odmeniť ju za iniciovanie oficiálneho predmetu „Domáce práce“, ktorý bude zavedený do škôl v celom štáte. Vyzdvihol aj jej organizačné schopnosti preukázané pri organizovaní pomoci vojakom, za zachovanie rozvahy počas fujavice, aj za prezieravosť, že držala v škole núdzové zásoby potravín. „Hoci mnohí žiaci asi nepokladajú hrozienka za núdzovú potravinu,“ povedal s úsmevom, čím vyvolal všeobecnú veselosť medzi prítomnými. „Štátna rada vyslovila vďaku pani Westgaardovej aj za to, že sa jej podarilo presvedčiť rodičov svojich žiakov, aby súhlasili s deväťmesačnou povinnou školskou dochádzkou nielen pre dievčatá, ale aj pre chlapcov, čo sa doteraz nepodarilo ani jednému učiteľovi.“

Linnea zrozpačitela, no premohla sa a začala svoj príhovor slovami: „Moji drahí priatelia, čím by som mala začať?“ Poďakovala sa všetkým za rok krásnych skúseností, za ich podporu a priateľstvo. Vyslovila im vďaku za to, že jej otvorili svoje domovy i srdcia a poverili ju výchovou svojich detí, ako by boli jej vlastné. Prezradila im aj to, že hoci by sa rada vrátila na budúcu jeseň do školy, musí zostať doma, lebo bude mať dieťatko. Pozývala žiakov, aby ju prišli navštíviť počas letných prázdnin, a zakladali záhrady na počesť víťazstva. Keby sa však do jesene vojna neskončila, mali by pripraviť so svojím novým učiteľom jesennú žatevnú dražbu.

Potom vyzvala inšpektora Dahla, aby rozdal diplomy absolventom osemročenky a ostatným výročné vysvedčenia.

Nasledovalo občerstvenie, podával sa jablkový mušt a zákusky. Linneu vyobjímali takmer všetci rodičia. Jej žiaci do jedného ľutovali, že sa na budúci rok nevráti. Kým sa poznášali z dvora všetky lavice a poukladali pozdĺž stien, už sa stmievalo.

Kristian šiel na prechádzku s Patríciou, aby si pred jeho odchodom na vojnu vyznali lásku, Nissa zostala na voze.

Linnea šla dať zbohom triede, Teddy ju sprevádzal. Cítila sa, akoby tu nechávala kúsok svojho srdca. Ach, ako tá trieda vonia! Nikdy na to nezabudne. Trocha v nej cítiť prach, trocha pieseň, a azda aj kapustu z ich piatkových polievok.

„Bude ti chýbať, však?“ spýtal sa Theodore a objal ju.

„Tu som vlastne dospela,“ prikývla smutne.

„O šesť rokov príde sem jedno z našich detí. A my mu budeme rozprávať príbehy o časoch, keď tu učila jeho mamička.“

Usmiala sa naňho, stala si na špičky a pobozkala ho.

„Viem, ako rada by si sa vrátila… a to je v poriadku. Ale je mi jasné, že túžiš aj po dieťatku.“

„Ach, ako ťa ľúbim, Teddy!“ objala ho okolo šije.

‚Aj ja ťa ľúbim, slečinka.“ Pobozkal jej špičku nosa. „No poď už, mama nás čaká.“

Ešte sa naposledy obzreli, zatvorili všetky dvere a ruka v ruke šli k vozu.

O niekoľko dní sa Kristian vydal na cestu do mesta, aby nastúpil na vojenský výcvik. Nissa ho vybavila krvavničkami a zákuskami. Všetci sa s ním s plačom lúčili.

Kapitola 25

Tohto nekonečne dlhého leta, keď vojna v Európe pohltila pol milióna amerických vojakov, nemecké ponorky potápali civilné lode i rybárske člny neďaleko východného pobrežia Ameriky. V obývačke Westgaardovcov pribudlo ligotavé mahagónové rádio, okolo ktorého sa každý večer zhromaždila celá rodina, aby si vypočuli správy z frontu.

V noci po správach a obavách o Kristiana, Linnea už nemohla ponúknuť Theodorovi útechu svojím telom. Cítila sa previnilo, lebo teraz väčšmi ako inokedy potreboval aspoň na chvíľu zabudnúť na starosti. Ustavične sa trápil pre syna, najmä počas dlhých hodín, keď brázdil polia so svojimi koňmi. Kristian im napísal, že ukončil základný výcvik. Dostal sa do siedmej divízie generálmajora Wrighta a jedenásteho augusta ho odvelili do Francúzska, po púhych ôsmich týždňoch výcviku na americkej pôde. Theodore pochyboval o tom, že farmársky chlapec, ktorý sa s ničím bojovnejším ako so splašeným koňom vo svojom živote nestretol, bude aj po ďalšom výcviku vo Francúzsku dobre pripravený na skutočný boj.

Koncom leta prenikli cez oceán správy o ďalšej hrozbe, oveľa zákernejšej než plameňomety a yperit. Vyľakali nielen Theodora a Linneu, no aj ostatných otcov, matky, manželky a milenky mužov bojujúcich v Európe. Tento nepriateľ sa neprikláňal ani na jednu stranu. Rovnako útočil na Američanov, Nemcov, Talianov i Francúzov. S absolútnou nestrannosťou skosil hrdinov aj zbabelcov, skúsených veliteľov i holobriadkov, no najprv ich nechal kýchať, triasť sa zimnicou.

Táto hrozba sa volala španielska chrípka.

Odkedy sa chýry o nej dostali do Ameriky, Theodore bol čoraz nervóznejší a ustaranejší. Stal sa popudlivým a nezhovorčivým. A keď do Ameriky prenikla samotná epidémia a šírila sa z východu cez veľké mestá, nenechala ľahostajným nikoho.

Medzitým Linnei rástlo brucho, bola čoraz nemotornejšia. Každodenný pohľad do zrkadla ju presviedčal, že nemá viniť Theodora, lebo jej v poslednom čase venoval málo pozornosti. Často chodievala ku Clare a hrávala sa s jej dcérkou Maren.

„Cítim sa ako ošklivá, tučná, stará slonica,“ posťažovala sa raz Clare.

Tá sa iba zasmiala. „Nie si tučná, ani ošklivá, a už vôbec nie stará. Ku koncu sa takto cítime všetky.“

„Aj ty?“ Clara sa zdala Linnei po celý čas tehotenstva krásna a veselá.

„Pravdaže. Trigg si zo mňa uťahoval a rozosmieval ma, aby som mala lepšiu náladu.“

„Teddy to nerobí,“ zarmútila sa Linnea.

„V poslednom čase je trocha ufrflaný, však?“

„To je slabý výraz.“

„Má priveľa starostí, to je všetko. Myslí na Kristiana, na dieťatko a na mlatbu. Tá sa už čoskoro začne.“

„Je to čosi viac. V posteli sa ma v noci sotva dotkne. Viem, že nemôžeme spolu nič robiť, veď dieťatko príde na svet o šesť týždňov, no ani ma nepobozká… nepritúli… tvári sa, ako by ma nemohol vystáť.“ Linnea sklonila hlavu a rozplakala sa, čo sa jej často stávalo.

„Tu nejde o teba, Linnea,“ utešovala Clara švagrinú. „Vieš, akí sú muži. Keď nemôžu mať všetko, nechcú nič. Theodore ťa má rád. Uvidíš, až sa dieťatko narodí.“

Kým sa však dieťatko narodilo, vyskytol sa ktosi iný, kto zlepšil Teddymu náladu a dal mu načas zabudnúť na starosti: Isabella Lawlerová.

Jej maringotka prihrkotala do dvora a Linnei zovrelo žalúdok. Isabella bola rovnaká ako vždy: veľká, hlučná, zmyselná. Vlasy farby mrkvy, tvár ako misa pudingu, hlas ako dutý zvon. Dámu ani zďaleka nepripomínala. A hoci nebola v druhom stave, vážila o dobrých dvadsať kíl viac ako Linnea. Prečo potom ten radostný úškrn na Theodorovej tvári vo chvíli, keď ju zbadal? Po príchode mlatcov a Isabelly sa častejšie usmieval, zabával sa so sezónnymi robotníkmi, jedával s nimi v maringotke ako predchádzajúceho roka. Tvrdil, že to chlapi od neho očakávajú, no Linnea bola presvedčená, že má iné dôvody.

Večer, keď sa konala prvá tancovačka, porátala, koľko ráz tancoval s Isabellou. Štyri razy! Ostatné ženy si nevšímala, preto si neuvedomila, že rovnako často tancoval s Čiarou, Nissou i s ostatnými. Vedela len to, že zakaždým, keď odviedol Isabellu na tanečný parket, cítila sa mizerne, bolo jej do plaču. Stála pri stene, keď k nej prikročila Clara.

„Joj! Je tu horúco!“ odfúkla si.

„Veru je. Teddy sa dostáva do varu.“

Clara pozrela na tancujúcu dvojicu, potom sa jej pohľad vrátil k Linnei. „Isabella? Zlatko, neblázni. Iba s ňou tancuje, to je všetko.“

„Lenže už po štvrtý raz!“

„No a čo? Nepripisuj tomu nijaký význam.“

„Povedz mi, čo na nej vidí. Veď sa jej prizri! Má zuby ako kôň, vlasy ako zapálený stoh sena. No odkedy prišla, Teddy sa smeje viac ako za posledné dva mesiace.“

„Počas mlatby má vždy dobrú náladu. Aj ostatní chlapi.“

„Nebalamuť ma! Koľko ráz tancoval s ňou Trigg? Alebo Lars?“

„Zveličuješ, Linnea. Teddy jednoducho rád tancuje, to je všetko. A vie, že ry sa ľahko unavíš.“

Clara mienila Linneu utešiť, no tá sa ešte väčšmi nazlostila.

„Najradšej by som tej oranžovej bosorke vylepila zaucho a vyzvala ju, aby si našla frajera, a môjho muža nechala na pokoji!“

V noci však už nedokázala mlčať. „Povedz, Teddy, máš s Isabellou niečo? Sľubujem, že sa nenazlostím. No som tvoja manželka, mám právo to vedieť.“

„Čo ťa to pochytilo, Linnea?“

„Vieš, že si bol môj prvý.“

„A ty zasa vieš, že som mal Melindu.“

„To je čosi úplne iné. Melinda bola tvoja manželka.“

Chvíľu premýšľal, potom sa rozhovoril. „A čo keby to bola pravda? Mohol som mať celú hŕbu mileniek. Čo by si rým získala, keby si sa o nich dozvedela?“

Pozrela mu do očí a úprimne vyhlásila: „Manželia by nemali pred sebou nič utajovať.“

„Každý má právo na svoje súkromie.“

Veľmi sa jej dotklo, že sa jej so všeličím nezveruje. Ona sa s ním vždy o všetko podelí.

„Čo bolo medzí tebou a Isabellou?“ dobiedzala. „Linnea, prestaň!“

„Nemôžem! Chcela by som, no nemôžem!“

Dlho mlčky ležal, potom si prehrabol vlasy rukami a vzdychol si. „No dobre. Každý rok počas mlatby som navštevoval po zotmení Isabellu v jej maringotke.“

Linneu zožierala žiarlivosť. „Boli ste… milenci?“

Zhlboka sa nadýchol, pomaly vypúšťal z pľúc vzduch a zatvoril oči. „Áno.“

Theodore konečne dostal zo seba pravdu. Linnea ľutovala, že pokúšala osud. Akýsi perverzný inštinkt ju však nútil klásť ďalšie otázky. „Tohto roku?“

„Nie, kdeže…“

„Teda vlani?“

„Áno,“ priznal sa po dlhom mlčaní.

„Lenže vtedy si ma už poznal!“ rozzúrila sa.

„Áno.“ Oprel sa o lakeť a pozeral jej do tváre. „Nemohli sme vidieť jeden druhého bez toho, aby sme sa nepoškriepili. Domnieval som sa, že si pre mňa primladá, a že je neslušné, aby som pásol po učiteľke svojho syna. Budila si dojem, že ma nemôžeš vystáť.“

Chcel sa jej dotknúť, ona sa však uhla. „Ach, ako si mohol!“

Typická žena, pomyslel si. Vraj sa nenazlostí, a pritom zúri ako fúria. „Bolo to pätnásť rokov po tom, čo mi Melinda utiekla. Azda si sa nenazdala, že som medzitým nikoho nemal?“

„Lenže… ona je… tučná… a neokrôchaná a…“

„Nič o nej nevieš. Nehádž do nej kameňom!“ napomenul ju.

„Ako si ju mohol priviesť sem tohto roku a predvádzať mi ju pred nosom?“

„Vraj predvádzať! Nepredvádzam ju!“

‚A čo teda robíš mne priamo pod nosom?“

„Prestaň sa správať ako vrtošivé decko a uvedom si, že nijaký muž sa nezaobíde pätnásť rokov bez čohosi… kohosi.“

„Že decko! Už nie som dieťa!“

„Nesprávaj sa teda, ako by si ním bola!“

„Len si choď za Isabellou!“ zvrieskla Linnea a vyskočila z postele. „Tú s jej postavou a vulgárnymi rečami nikto nebude pokladať za dieťa!“

Oprel sa lakťami o zdvihnuté kolená a oboma rukami si prečesal vlasy. „Ľutujem, že som ti to prezradil. Mohol som vedieť, že sa s tým nebudeš vedieť vyrovnať. Si ešte primladá na to, aby si pochopila, že v živote nie je všetko biele alebo čierne. Isabella a ja sme nikomu neubližovali. Bola sama. Aj ja som bol sám. Poskytli sme jeden druhému, čo sme potrebovali. Nechápeš to?“

„Zajtra nech sa tá žena prace odtiaľto, počuješ?“

‚A kto bude kŕmiť mlatcov? Ty? Veď si v ôsmom mesiaci, ani len valčík nedokážeš dotancovať!“

„Do toho ma nič, kto ich bude kŕmiť, no nech to nie je Isabella Lawlerová!“

„Linnea, vráť sa, čo to robíš?“

Pri dverách sa zastavila, len kým mu odvrkla: „Idem späť do svojej starej izby!“

Božemôj, tie tehotné ženy! Theodore sa prevalil nabok. Už nikdy viac! Je pristarý, aby to prežíval znova. Ešte toto dieťa a… koniec! Dúfal, že po pôrode ju tieto vrtochy prejdú, a bude zasa normálna.

No kuchárka zostane!

Aj zostala.

Linnea celý týždeň odmietala pozrieť na Theodora či sa s ním rozprávať, ak sa jej prvý neprihovoril on. V sobotu večer bolo napätie v dome na nevydržanie. Dobre sa vyspala len Nissa. Theodore a Linnea sotva oči zažmúrili. Únavu im bolo vidieť na tvári.

Večer bola tancovačka v ich stodole. Teddy a Linnea sa smiali a tancovali celú hodinu s každým, len nie spolu.

Theodore, samozrejme, tancoval s Isabellou. A veru viac ako štyri razy!

Linnea sa usilovala nepozorovať ich. No Teddy je najlepší tanečník v celom okrese! Žiarlila každým pórom svojho tela. Našťastie jej Nissa pomohla uniknúť.

„Vypila som priveľa domáceho vína,“ priznala sa. „Krúti sa mi hlava. Možno od neho, možno od tanca. Odprevadíš ma domov, Linnea?“

Linnea sa jej ochotne ujala.

Mrzuto vyšla po schodoch do svojej izby. Vliezla pod prikrývku, no bolo jej zima, cítila sa osamelá.

Každú noc čakala, že Teddy príde za ňou. Ležala a predstavovala si, ako otvorí tíško dvere, zastane v tieni a bude sa pozerať, ako spí. Potom si kľakne k posteli, zobudí ju, pritisne si tvár k jej krku, prsiam, bruchu a povie: „Odpusť mi, Linnea. Prosím ťa, vráť sa ku mne dolu!“

Toto bol však už ôsmy deň a on neprichádzal. Dolu v stodole vykrúca v tanci inú ženu, kým jeho tehotná manželka tu leží v slzách. Prečo, Teddy, prečo?

Bola odhodlaná nezaspať, kým sa tancovačka neskončí, a vozy neodtiahnu z dvora. Potom sa pozrie oknom, či Teddy ide rovno do domu. No napokon zaspala a nič sa nedozvedela.

Keď sa ráno zobudila, pochopila, že čosi nie je v poriadku. Načúvala. Bolo absolútne ticho. Neozýval sa cvengot príborov ani hrmot riadu. Vystrela ruku a pozrela na hodinky na nočnom stolíku. Je štvrť na osem, a Nissa ešte nevstala. Prečo? O necelé dve hodiny sa začína omša.

Prv než sa jej päty dotkli dlážky, počula kroky. Nestrácala čas, prudko otvorila dvere a na schodoch sa stretla s Theodorom. Tmavé oči mal ustarostené, vlasy strapaté po spánku.

„Čo sa stalo?“ spýtala sa.

„Mame je zle.“

„Zle? Myslíš, že jej uškodilo víno?“

„Určite nie. Má zimnicu a je prekrvená.“

„Je to… chrípka?“ podarilo sa jej dostať zo seba to obávané slovo.

Chytil ju za ruku a pevne jej ju stisol. „Dúfajme, že nie.“

No ich nádej bola márna. Lekár privolaný z mesta túto diagnózu potvrdil. Na bránu im vyvesili čierno-žltý znak karantény. Theodore a Linnea boli poučení, že do Nissinej izby nesmú vstúpiť bez masky zakrývajúcej nos a ústa. Neveriacky na seba pozerali. Chrípka predsa postihuje vojakov a obyvateľov preľudnených miest, nie farmárov v Severnej Dakote dýchajúcich čerstvý vzduch! A už rozhodne nie také vrtielky ako Nissa Westgaardová, pobiehajúce od jednej práce k druhej tak rýchlo, že ani vírus ich nedostihne. Veď včera večer ešte popíjala víno a tancovala so svojimi synmi. Aj obyčajnú nádchu mávala len zriedkavo.

Mýlili sa. Skormútení sedeli pri stole, dívali sa do tanierov s polievkou, no ani jednému z nich sa nechcelo jesť. Pozerali na seba a ich škriepka sa im zdala malicherná.

Theodore jej stisol ruku. „Tak rýchlo,“ povedal priškrteným hlasom.

Obrátila ruku, prsty sa im preplietli. „Viem.“ ‚A my jej nemáme ako pomôcť.“

„Dostane studené obklady a budeme jej podávať chinín. Možno sa jej cez noc uľaví.“ Obaja však vedeli, že je to len ich zbožné želanie.

Theodore hladkal palcom Linneinu dlaň. „Rád by som ťa odviedol niekam ďaleko, kde by si bola v bezpečí.“

„Mám sa dobre. Nie som ani trocha prechladnutá.“

„No dieťatko…“

„Ani jemu nič nie je. Teraz si nerob o nás starosti.“

„Linnea, čo sa Isabelly týka…“

Láskyplne mu položila prst na ústa, umlčala ho. „Na tom nezáleží. Bola som hlúpa, detinská a žiarlivá. Teraz máš dosť starostí aj bez toho.“

„Lenže ja…“

„Pozhovárame sa o tom neskôr, keď bude Nisse lepšie.“

„Veľmi rád by som ťa pobozkal.“ No nesmel, kým je v dome chrípka. Iba na ňu pozeral a mrzelo ho, že sa minulý týždeň správal tak idiotský, stváral hlúposti, aby jej ublížil, hoci ju mal zo všetkého na svete najradšej.

„Viem. Aj ja by som ťa chcela pobozkať.“

„Neskonalé ťa ľúbim.“

‚Aj ja teba. Vrátim sa k tebe, v posteli nám bude spolu dobre.“

Nissine pľúca sa naplnili tekutinou a na tretí deň zomrela. Ešte pred príchodom ľudí z pohrebného ústavu sa splnili Linneine najhoršie obavy. Teddy sa nakazil vírusom. Sama ho opatrovala, smútila a robila si starosti zamknutá v dome, kde nikto s ňou nesmel bdieť pri chorom a utešovať ju v žiali. Bola vyčerpaná, už tri dni ani oka nezažmúrila. Vtom sa ozvalo hlučné zabúchanie na dvere. „Pani Westgaardová, idem dnu k vám,“ vrieskal hlas Isabelly Lawlerovej.

„Nesmiete, je tu karanténa,“ zvolala Linnea.

Dvere sa otvorili, ukázala sa v nich červenovláska. „Takej silnej starej krave ako som ja to nemôže prekážať! Potrebujete pomoc, a ja vám ju poskytnem! Veď vyzeráte, ako by ste ušli hrobárovi z lopaty. Spali ste vôbec? Jedli ste?“

„Ja…“

Bezočivá Isabella nepustila Linneu k slovu. „Teraz si oddýchnite. Ako sa má Teddy?“

„Dýcha celkom pokojne. Nie je to s ním až také zlé.“

„Dobre. Dokážem ho napchávať chinínom rovnako ako vy. Vy sa však musíte starať o dieťatko. Keby som pripustila, aby sa niečo stalo jemu či vám, prišla by som o zamestnanie, takže sa nepriečte, panička.“ Pri reči zhodila zo seba ťažký mužský kabát. Linnea vstala, ako by ho od nej chcela vziať.

„Len si sadnite! Potrebujete výživné jedlo, a ja vám ho pripravím. Som najlepšia kuchárka široko-ďaleko. Len mi povedzte, čo s ním mám robiť a ako často. A keď sa vám nepáči, že ho uvidím nahého, tú starosť si vyhoďte z hlavy. Videla som ho neraz, a vy to viete. Nebudem sa teda červenať a zakrývať si oči. A ak sa bojíte, že mám naňho zálusk, ani na to nemyslite. Čo bolo medzi nami, sa už skončilo. Nemá záujem o takú hlučnú, mohutnú ženskú, ako som ja. Kde je teda ten chinín, a čo by ste si rada zajedli?“

Takto sa odvážna Isabella načas uhniezdila v dome. Akoby ju Linnei zoslalo samo nebo. Chvastavo sa o ňu starala a rozmaznávala ju. Theodora ošetrovala veľmi obetavo. Bola nehanebne opovážlivá, no jej prostorekosť Linneu často rozosmiala a zlepšila jej náladu. Isabella sa rútila domom ako hurikán, hrdzavé vlasy jej stáli dupkom a jej mužský hlas znel ako hromobitie, aj keď šeptala. Linnea sa nesmierne tešila, že ju u seba má. Isabella akoby nútila osud akceptovať jej chuť do života a prenášala svoj elán aj na Linneu a zotavujúceho sa Theodora.

Keď mu bolo najhoršie, obe ženy sedeli pri jeho posteli. Linnea sa napočudovanie cítila celkom príjemne, hoci vedela, že Isabella svojím spôsobom Theodora ľúbi. Theodore ťažko dýchal, pokožku mal červenú od horúčky.

„Tento muž nezomrie, lebo mu to nedovolím,“ vyhlásila. „Musí sa postarať o vás a o maličké, nesmie sa ulievať zo svojej povinnosti.“

„Chcela by som mať váš optimizmus.“

Iná žena by chlácholivo potľapkala Linneu po ramene. No nie Isabella. Tá len tvrdohlavo zaťala čeľusť.

„Muž taký šťastný s mladou manželkou a tešiaci sa na dieťa má dôvod bojovať s chorobou.“

„On vám… vravel, že je šťastný?“

„Vždy mi všetko porozpráva. Dozvedela som sa o vašej škriepke i o tom, prečo ste spávali hore sama v izbe. Bol veľmi skormútený.“

Linnea sklonila hlavu. „Asi vám nemal všetko prezradiť.“

Isabella roztiahla kolená, naklonila sa dopredu, oprela si o ne lakte. „Nemáme pred sebou nijaké tajnosti.“

Linnea nevedela, čo na to povedať. Už prestala žiarliť na Isabellu.

Isabella zotrvala v mužskej póze a pokračovala: „Nerobte si starosti pre to, čo sme s Teddym spolu robili. Ste mladá, musíte sa veľa naučiť o potrebách mužov. Jednoducho chcú byť uspokojení, to je všetko. Neľúbil ma, toto slovo medzi nami nepadlo. Je to však láskavý muž, veľmi láskavý. Nemyslite si, že to neviem.“ Po chvíli dodala: „Ste veľmi šťastná žena.“

Linnea sa obrátila k Isabelle a pozorne si ju prezrela. Zásteru mala špinavú. Vyzerala väčšmi tehotná ako ona. Cigaretu držala medzi palcom a ukazovákom ako muži. No v kútiku oka jej zazrela slzu.

Pudovo sa načiahla a položila jej ruku na rameno. Červenovláska na ňu pozrela, zafučala, pridržala si cigaretu zubami, dva razy tľapla Linneu po ruke, potom znova čiahla po cigarete.

„Vrátite sa o rok, však?“ spýtala sa jej Linnea.

„Na to môžete vziať jed. Už sa neviem dočkať, kedy uvidím Theodorovo dieťatko.“

Na siedmy deň vedeli, že Theodore chrípku prežije.

Kapitola 26

Chrípke padli za obeť veľmi starí, veľmi slabí a veľmi mladí. Z rodiny Westgaardovcov si zvolila po jednom z každej skupiny. Spomedzi veľmi starých Nissu. Spomedzi veľmi slabých chorľavého Tonyho. A spomedzi veľmi mladých Roseannu. Nissa zomrela bez toho, aby vedela, že ochoreli aj jej vnúčatá.

Ráno sa Theodore zobudil s jasnými očami a jasnou mysľou. Linnea sedela pri posteli v kresle a spala. Aký je asi deň? premýšľal. Mama je mŕtva, však? Ach, a Kristian – sú o ňom dajaké správy? A čo pšenica… dojenie… Linnea…

Prevrátil sa nabok a dotkol sa jej kolena. Strhla sa, otvorila oči.

„Teddy! Zobudil si sa!“ Skúsila, či nemá horúce čelo, potom ho chytila za ruku. „Zvládol si to!“

„Mama…“ zachrapčal.

„Pochovali ju pred týždňom.“ Priložila mu k ústam hrnček. Vďačne sa napil, potom klesol na podušku. „Aký deň je dnes?“

„Štvrtok. Bol si chorý dva týždne.“

Dva týždne. Ležal tu dva týždne, a ona sa zatiaľ oňho starala. Opatrovala ho spolu s Isabellou. Hmlisto si na ňu spomínal. No ako je to možné?

„Cítiš sa dobre?“ spýtal sa manželky.

„Ach, áno. Mňa chrípka obišla. A teraz sa na nič nepýtaj. Donesiem ti niečo na zjedenie, aby si zosilnel.“

Priniesla mu silný hovädzí vývar a keď ho zjedol, umyla ho a pomohla mu oholiť sa. Sama si našla čas na preoblečenie. Aj vlasy si učesala. Napriek tomu boli na nej vidieť stopy vyčerpanosti. Upratovala v izbe, no Theodore ju prinútil sadnúť si k nemu a oddýchnuť si.

„Máš vpadnuté oči.“

„Chýba mi spánok, to je všetko. No mala som dobrú pomocníčku.“ Sklonila hlavu a žmolila zásteru. „Isabellu?“

„Áno. Spomínaš si na ňu?“

„Trocha.“

„Nedbala na karanténu. Jednoducho vošla a zostala deväť dní. Starala sa o nás oboch.“

„Nenakazila sa?“

Linnea pokrútila hlavou. „Je to skvelá žena, Teddy.“ Hlas jej znežnel, keď sa stretla s manželovým pohľadom. „Viem, že ťa veľmi ľúbi.“

„Ach…“

„Naozaj. Riskovala život, keď sem prišla a starala sa o nás oboch, lebo vedela, že by si sa trápil, keby sa mne či dieťatku niečo stalo. Sme jej zaviazaní vďakou.“

Nevedel, čo na to povedať. „A kde je teraz?“

„Spí vo svojej maringotke.“

„Čo sa stalo s pšenicou?“

„Všetka je vymlátená. Mlatci usilovne pracovali.“

„A dojenie?“

„Aj kravy dojili. Nemusíš mať nijaké obavy. Cope vravel, že zostane dovtedy, kým nezosilnieš a nedáš sa znova do práce.“

„Došli nejaké správy o Kristianovi?“

„Pred dvoma dňami sme dostali od neho list. Poštár mi ho prečítal od brány. Kristian píše, že na front sa zatiaľ nedostal, a že sa má dobre.“

„Kedy písal ten list?“

„Pred troma týždňami.“

Tri týždne, pomysleli si obaja. Za ten čas vypálili mnoho striel. Rada by upokojila Theodora, ale čo mu má povedať? Bol vychudnutý, bledý a hrozne vyčerpaný. Zdráhala sa spôsobiť mu nové ustarostené vrásky, no nedalo sa tomu vyhnúť. Oprela sa lakťami o posteľ a vzala mu ruku do svojich.

„Teddy, žiaľ, mám pre teba zlé správy. Chrípka skosila…“ Aké ťažké je vyriecť tieto slová. Videla pred sebou tváre detí, ktoré si veľmi obľúbila.

„Koho?“ spýtal sa Theodore prosto.

„Roseannu a Tonyho.“

Stisol jej ruku a zatvoril oči. „Ach, božemôj.“ Nevedela ho ničím utešiť. Sama žialila pri spomienke na Roseannino ráčkovanie, na Tonyho útle pliecka.

Theodore si ju so zatvorenými očami pritisol k sebe. Ležala vedľa neho na prikrývke. Silne ju objal, ako by z nej chcel načerpať novú silu.

„Boli veľmi mladé. Veď ešte ani nežili!“

„Viem… viem.“

„A mama bola statočná žena. Občas, keď ma komandovala, radšej by som ju tu nemal. No nikdy som nechcel, aby… umrela.“

„Nesmieš sa cítiť previnilo za svoje myšlienky. Bol si k nej šľachetný, Teddy, dal si jej domov. Vedela, že ju máš rád.“

„Bola to taká dobrá duša!“

Takí boli všetci, pomyslela si Linnea a pevne ho objala. John, Nissa, deti. Stratili primnohých. Ach, Bože, nedovoľ, aby sa Kristianovi niečo stalo!
„Bála som sa, Teddy, že stratím aj teba.“

„To isté som si myslel o tebe a o dieťatku. Chvíľami som si želal rýchlo zomrieť, aby si sa odo mňa nenakazila. Inokedy, keď som sa prebral a videl ťa pri posteli, vedel som, že jednoducho musím zostať nažive.“

„Akoby sme my dvaja a naše dieťa zostali ušetrení, aby sme udržiavali život. Bolo nám určené zaujať miesto tých, ktorých tu už niet.“

A žili ďalej, ako mnohí iní, ktorí utrpeli straty. Epidémia bola na ústupe. Znaky karantény mizli z domov jeden po druhom. Westgaardovci sa rozlúčili s Isabellou Lawlerovou, a ona sľúbila, že sa na budúci rok vráti pozrieť si maličké. Za mnohými mŕtvymi bolo ešte treba smútiť a utešovať živých. Severtovci sa odsťahovali, luteránsky kostol dostal nového duchovného. Reverend Helgeson slúžil smutnú zádušnú omšu za siedmich svojich veriacich, ktorí zomreli a boli pochovaní bez prítomnosti príbuzných, ktorým nedovolili ísť na cintorín k hrobom.

Jedného novembrového dňa Theodore pracoval pri dome pod studenou, zamračenou oblohou. Obhadzoval základy domu senom. Bol to typický deň neskorej jesene, pochmúrny, s mrazivým vetrom. Listy topoľov už dávno opadali. Táto práca sa vykonávala oveľa skôr, no Theodore sa omeškal pre chorobu. Teraz sa mu sila už vrátila a Cope odišiel domov do Minnesoty.

Nad hlavou mu leteli divé husi v pravidelnom útvare. Smerovali na juh. Kristianovi sa nepošťastilo pilotovať lietadlá, ako si želal. No písal, že už sa v jednom viezol. Theodore sa usmial pri pomyslení, že jeho syn letel tak vysoko ako tieto husi. Kam tento svet smeruje? Povrávalo sa, že lietadlá sa stanú bežným dopravným prostriedkom. Po skončení vojny ich použijú na humánnejšie účely než na zabíjanie ľudí.

Žije ešte Kristian? Musí byť nažive! Keď sa vráti domov, sám si vyberie povolanie. Možno bude pilotovať lietadlá prepravujúce tovar či dokonca ľudí. Dočerta, veď je bohatý! Pšenica za vojny zdražela. Hoci nepokladal za správne zbohatnúť z vojny, keď získal tak veľa peňazí, podelí sa s nimi so svojím synom, ktorý v nej bojuje. Kristian nechcel byť farmárom. Theodore si slávnostne sľúbil, že keď sa mu syn vráti, nebude ho do ničoho nútiť.

„Teddy! Teddy!“ Linnea vybehla z domu, nechala za sebou dvere dokorán. „Teddy! Vojna sa skončila!“

„Čože?“

Vidly s rachotom spadli na zem, keď sa mu hodila do náručia, smejúc sa i plačúc zároveň. „Skončila sa! Počula som to z rádia! Dnes ráno o piatej podpísali prímerie!“

„Naozaj sa skončila?“

„Áno, áno, áno!“ volala radostne.

„Skončila sa, skončila!“ Nevedeli sa nasýtiť týchto slov. Schmatol ju do náručia, pretancovali celý dvor, až sa potkli o vidly. Nelly a Fly zapriahnuté do voza so senom zvedavo pozerali, ako vyvádzajú. Nelly zaerdžala. Linnea sa vytrhla Theodorovi z náručia a pobozkala ju na nos. Keď pobozkala aj Fly, Theodore ju vysadil na voz.

„Teraz musíme byť s ostatnými!“

Ešte sa ani nedostali na cestu, a už sa ozval zo školy hlas zvona. Po chvíli sa k nemu pripojil aj kostolný zvon. Na polceste k Larsovmu domu stretli Ulmera a Helen. Všetci zostúpili z vozov a objímali sa. Ukázali sa aj Clara a Trigg s maličkou Maren, dobre zababušenou, no poriadne vreštiacou, lebo to nezvyklé vyvádzame ju rozrušilo. Došli aj ostatní, Lars a Evie, i starý Tveit, ktorý práve viezol komusi uhlie.

„Všetci sa zhromaždia v škole. Poďme aj my,“ navrhol Ulmer.

Kým sa ta dostali, trieda sa zapĺňala. Zvon naďalej vyzváňal. Pán Thorson, nový učiteľ, vyhlásil na ten deň koniec vyučovania. Deti stáli na laviciach a tlieskali. Prišiel aj reverend Helgeson a predriekal ďakovnú modlitbu. Oslavy pokračovali do neskorého popoludnia.

Keď sa rozchádzali, začalo výdatne snežiť. Šli domov na vozoch, vetrom hnané snehové vločky im padali do tváre, no ich radosť nepokazila ani vyhliadka na fujavicu. Pšenica je v sýpkach. Na svete zavládol mier.

Linneu prebudili prvé kontrakcie o jednej po polnoci. Nebola si istá, či sú to už pôrodné bolesti, preto čakala na ďalšie. „Teddy!“ potriasla ním nežne.

„Hmm?“ prevrátil sa na bok a oprel sa o lakeť. „Stalo sa niečo
„Myslím, že sa to už začína. Dostavili sa sťahy.“ Hneď sa prebral a siahol jej na brucho. „Veď máš rodiť až o mesiac!“

„Viem. Asi som včera priveľa tancovala.“

„Ako často sa opakujú?“

„V pätnásťminútových intervaloch.“

„Pätnásť…“ Bleskurýchle vyskočil z postele a chystal sa obliecť si nohavice. „Zájdem do mesta po lekára.“

„Nie!“

„Veď si vravela, že…“

„Nie! Pozri z okna. Nechcem, aby si vyšiel z domu.“

Z tmavej izby bolo dobre vidieť, aká jasná je noc. Sneh pokryl všetko bielobou a zbieral sa v kútoch okien do hustých bielych trojuholníkov.

„Lenže ty, Linnea…“

„Nie! Po Johnovi nie! Toto dieťa musí poznať svojho otca!“

„Toto nie je fujavica. Len obyčajné sneženie.“ Vyhrabala sa z postele a chytila ho za rameno. „Teddy, zvládneme to sami!“

Svaly mu pod jej rukou zmeraveli. „Zbláznila si sa? Nikdy som nepomáhal pri pôrode!“

„No bol si pri žrebení. Zaiste to nie je oveľa odlišnejšie.“

„Linnea, strácam čas!“

„Nikam ťa nepustím!“ Kŕčovito sa ho pridržiavala a ťahala ho späť, keď sa zohol po čižmy. Zrazu však lapala dych. „Ach… Teddy… jój!“

„Čo sa stalo?“

Vyľakaný zapálil lampu. Stála široko rozkročená uprostred spálne a civela na zem.

„Čosi zo mňa vyteká. Prosím ťa, nenechávaj ma samu!“

Pozeral na kaluž medzi jej nohami a horúčkovito premýšľal, čo má robiť. Melinde to trvalo dlhé hodiny… bola tu však mama a o všetko sa postarala.

„To je plodová voda, čo znamená, že to už nepotrvá dlho.“

„Čo mám robiť?“ spýtala sa, ako keby šlo o niečo, čo sa dá kontrolovať.

Schmatol ju do náručia a položil na posteľ. „Medzi jednotlivými sťahmi odpočívaj, nebráň sa im. Ja zatiaľ zakúrim a prinesiem povraz.“

„Povraz! Ach, prosím ťa, Teddy, nechoď do mesta! My…“

„Veď nejdem.“ Usiloval sa ju upokojiť, odhrnul jej vlasy z čela, bozkával ju na oči. „Povraz je pre teba, aby si sa ho pridržiavala. Hneď sa vrátim. Sľubujem, že nepôjdem do mesta. Zájdem len do kôlne. Len tu zostaň a rob, čo som ti povedal.“

Prikývla, lebo sa mu bála odporovať. „Ponáhľaj sa,“ zašeptala.

Ponáhľal sa. Dočerta, prečo sa na to dopredu nepripravil? Myslel si, že má mesiac času. A lekár nosí so sebou kožené popruhy a sterilizované nástroje. Vôbec mu nenapadlo, že bude musieť strihať povraz a vyvárať nožnice. Nech čert berie tieto dakotské zimy! Čo si počne, ak nastanú komplikácie?

Sneh ho pichal do tváre, keď sa vracal z kôlne s najčistejším kusom povrazu, aký tam našiel. Keď vošiel do spálne, Linnea bola už veľmi nervózna.

„Sú čoraz častejšie, Teddy a ja… mám mokrú celú posteľ.“

„Pst, láska moja, nerob si starosti. Posteľnú bielizeň vyperieme.“

Zakúril do pece, vysterilizoval nožnice, našiel motúz a čistú plachtu pre bábätko, aj vaničku a uterák na prvý kúpeľ.

V úlohe pôrodnej asistentky sa veľmi osvedčil. Keď zazrel chumáč svetlých vlasov, vzrušene vykríkol: „Už vidím hlavičku! Len tlač… ešte raz… no poď, Linnea… teraz poriadne potlač…“

Pri nasledujúcom sťahu sa mu dostalo do mozoľnatých rúk dieťa ako mrviaca sa, klzká, teplá hmota. Keď počul jeho silný vresk, usmial sa od ucha k uchu, a zároveň ho zaslepili slzy. Mykol plecom a utrel si oči o rukáv.

„Je to chlapec!“ zvolal radostne. Vrtiaci sa batôžik položil Linnei na brucho.

„Chlapec!“ zopakoval.

„S malým ružovým žaluďom!“ usmiala sa unavená, lebo sa jej podarilo zdvihnúť hlavu. No vzápätí jej klesla. Po detskej hlavičke hmatkala končekmi prstov.

Theodore ešte nikdy v živote neodviedol takú dobrú prácu, ako keď uviazal okolo pupočnej šnúry dva kúsky motúza a prestrihol ju.

„Náš syn je teraz už samostatný tvor,“ poznamenal spokojný.

Linnea sa smiala, no odprisahal by, že aj plakala. Strčil prst do úst chlapčeka, aby ich očistil od hlienu.

„Už cicia,“ oznámil Linnei, keď mu nežný jazýček poťahoval ukazovák.

„Má všetky prsty na rukách aj na nohách?“ spýtala sa. „Má všetky, no vyzerajú také drobné ako vrabčie kostičky.“

„Ponáhľaj sa, Teddy!“ súrila ho.

Vytláčanie placenty z Linneinho tela bolelo aj jeho. Citlivé, pružné brucho stláčal oboma dlaňami. Znova si slávnostne sľuboval, že nepripustí, aby toto pretrpela ešte raz.

Dieťatko ešte nikdy nekúpal, teraz to robil prvý raz. Ako môže byť ľudská bytosť taká drobná a pritom taká dokonalá? Nechtíky a viečka krehké, takmer priesvitné. Nožičky také tenučké, až sa ich pri utieraní bál narovnať.

Zabalil synčeka do čistej flanelovej plachty a položil Linnei do náručia.

„Tu ho máš, láska moja. Je drobučký.“

„John,“ privrávala sa mu tíško. „Vitaj u nás, John.“ Theodore sa usmial, keď videl, ako pobozkala hlávku dieťaťa. „Trocha sa na Johna aj podobá, však?“

Samozrejme, že sa mu nepodobal. Vyzeral ako všetky novorodeniatka – červený, vráskavý, škaredý. „Podobá sa mu,“ prikývla. ‚A ústa má ako mama.“

Jeho ústa vôbec nepripomínali Nissine, no Linnea s ním opäť súhlasila.

Theodore si sadol k nej a obaja obdivovali malý zázrak, ktorý vzišiel z ich lásky. Narodil sa v rodine, ktorá stratila mnohých svojich členov. Zhmotnila sa v ňom nádej nového života. Svojmu otcovi, ktorý sa pokladal za pristarého, prinavráti mladosť. Svoju matku, ktorá si myslela, že je primladá, obdarí žiarivou zrelosťou. Počatý v časoch vojny, priniesol so sebou mier.

Theodore hladkal prstom rúčku dieťaťa a veľmi ho dojalo, keď sa mu malá pastička ovinula okolo malíčka.

„Škoda, že ho nemôžu vidieť,“ poznamenal.

Linnea sa dotkla Theodorovej ruky, veličiznej a mocnej v porovnaní s detskou rúčkou.

„Myslím, že ho vidia,“ zašepkala.

„Kristian ho bude mať rád, však?“ spýtal sa s nádejou v hlase. Linnea prikývla. Jej pohľad sa stretol s Theodorovým a zrazu si bola istá, že hovorí pravdu. „Kristian ho bude mať veľmi rád.“ Pobozkal ju na čelo. „Ľúbim ťa.“

Usmiala sa a pocítila hlboké uspokojenie. „Aj ja ťa ľúbim. Navždy.“

Počúvali, ako oknami lomcuje vietor z prérií. Aj zvuk, ktorý vydával ich syn, keď cical naprázdno. Pootvorenými dvermi vkĺzla dnu Johnova mačka a zvedavo si prezerala všetkých troch. Potom tíško zamňaukala a vyskočila. Konca postele sa zvinula do klbka na Nissinej starej deke. /

Škriepny farmár, ktorý tak nevrlo vítal novú učiteľku na stanici, jej teraz láskal hlavu. Premýšľal, ako jej dať na vedomie, že ju nesmierne ľúbi.

„Pred pôrodom som ti klamal. Bál som sa,“ priznal sa.

„Bolo to na tebe vidieť.“

„Hrozne si si vytrpela. Nepripustím, aby si tie bolesti znova prežívala.“

„Čoby nie!“

„Nikdy. Namojdušu, nikdy! Priveľmi ťa ľúbim…“ Zasmiala sa a pohladkala jemné vlásky na Johnovej hlavičke. „Nabudúce chcem dievčatko. Budeme ju volať Roseanna.“

„Dievčatko. Lenže…“

„Pst! Poď si k nám ľahnúť.“

Vonku, kdesi v prérii, voľne pobiehali kone. Vietor hnal pred sebou bodľačie. Lopatky veterného mlyna slabo klepotali.

Vnútri v dome ležali vedľa seba muž a žena. Pozorovali spiaceho syna a premýšľali o zajtrajšku, o šťastí, ktoré treba uchopiť, a o živote, ktorý treba žiť naplno… každú minútu, každý deň, každý rok.

